**“АГААРЫН БОХИРДЛЫГ БУУРУУЛАХ ХҮРЭЭНД УТААНЫ АСУУДЛААРХ БОДЛОГО, ШИЙДВЭРИЙН ХЭРЭГЖИЛТИЙН ҮР ДҮН, ШИЙДЭЛ” ЕРӨНХИЙ ХЯНАЛТЫН СОНСГОЛЫН ДЭЛГЭРЭНГҮЙ ТЭМДЭГЛЭЛ**

2025 оны 02 дугаар Улаанбаатар хот, Төрийн ордон

сарын 03-ны өдөр ‘’Их Эзэн Чингис хаан’’ танхимд

**Сонсгол даргалагч Ж.Чинбүрэн** -Шинэ 7 хоногийн мэнд. Шинэ сарын эхний нэг дэх өдөр Монгол Улсын Их Хурлын хяналт шалгалтын тухай хуулийн 29 дүгээр зүйлийн 29.2.4-т заасны дагуу Монгол Улсын Их Хурлын Байгаль орчин, хүнс, хөдөө аж ахуйн байнгын хорооноос зохион байгуулж байгаа утааны асуудлаарх ерөнхий хяналтын сонсголд оролцогч та бүхэнд энэ өдрийн амар амгаланг айлтгая.

Та бүхэнд сонсголд оролцогч Байнгын хороодын гишүүдийн ирцийг танилцуулъя. Байгаль орчин, хүнс, хөдөө аж ахуйн байнгын хорооны ирц 50%-аас дээш болсон тул хурлаа эхлэх гэж байна. Ирсэн гишүүд Буланы Бейсен 3 дугаар тойрог ирсэн байна. Жадамбын Бат-Эрдэнэ гишүүн 4 дүгээр тойрог ирсэн байна. Бат-Өлзийн Бат-Эрдэнэ гишүүн 4 дүгээр тойрог ирсэн. Гомбын Ганбаатар 7 дугаар тойрог, Мөнгөнцогийн Ганхүлэг гишүүн ирсэн 6 дугаар тойрог. Сонгобайн Замира ирсэн.

Сүрэнжавын Лүндэг 5 дугаар тойрог ирсэн. Мэндбаярын Мандухай гишүүн ирсэн байна. Лувсанбямбаагийн Мөнхбаясгалан гишүүн 7 дугаар тойрог ирсэн. Загджавын Мэндсайхан 2 дугаар тойрог ирсэн байна. Бадрахын Найдлаа гишүүн ирсэн байна. Агваанлувсангийн Ундраа гишүүн ирсэн. Жигжидсүрэнгийн Чинбүрэн 8 дугаар тойрог ирсэн. Мөн ажлын хэсгийн гишүүд ирсэн. Улсын Их Хурлын гишүүн Мэндбаярын Мандухай, Агваанлувсангийн Ундраа, Жаргалсайханы Золжаргал, Отгоны Саранчулуун, Сүхбаатарын Эрдэнэболд болон Улсын Их хурлын бусад гишүүдээс төлөөлөн Мөнхтөрийн Нарантуяа-Нара, Салдангийн Одонтуяа, Мягмардашийн Сарнай нар ирсэн байна.

Ингээд сонсголыг эхлүүлье. “Агаарын бохирдлыг бууруулах хүрээнд Утааны асуудлаарх бодлого шийдвэрийн хэрэгжилтийн үр дүн, шийдэл” сэдэвт ерөнхий хяналтын сонсголд оролцогчдын ирц бүрдсэн тул 2025 оны 02 дугаар сарын 03-ны өдрийн сонсгол нээснийг мэдэгдье.

Өнөөдрийн сонсголд Улсын Их Хурлын гишүүдээс гадна Төрийн бус байгууллагын төлөөлөл 6, иргэд 94, хэвлэл мэдээллийн байгууллагын төлөөлөл буюу шууд дамжуулж байгаа 2 телевиз нийт 104 оролцогч бүртгүүлснээс төрийн байгууллагын төлөөлөл 64, Төрийн бус байгууллагын болон иргэдийн төлөөлөл 46 оролцож байна.

Монгол Улсын Их Хурлын чуулганы хуралдааны дэгийн хуулийн 126 дугаар зүйлийн 126.4-т Улсын Их Хурлын хяналтын сонсголыг нээлттэй, хаалттай хэлбэрээр зохион байгуулах бөгөөд хувь хүн, байгууллага, төрийн нууцад хамаарах болон үндэсний аюулгүй байдлыг хангахтай холбоотойгоос бусад асуудлаар сонсголыг хаалттай явуулахыг хориглоно гэж заасны дагуу хэвлэл мэдээллийн төлөөлөл оролцох эрх нь нээлттэй байгаа учраас МҮОНРТ, Улсын Их Хурлын хэвлэл мэдээлэл хариуцсан газраас шууд дамжуулан ажиллаж байна.

Монгол Улсын Их Хурлын чуулганы хуралдааны дэгийн тухай хуулийн 15 дугаар зүйлд заасны дагуу хэл яриа сонсголын бэрхшээлтэй хүмүүст хүртээмжтэй байлгах, тэдний сонсголд оролцох, ажиглах боломжийг хангах зорилгоор өнөөдрийн сонсголыг МҮОНРТ-ээр дохионы хэлмэрчтэйгээр шууд дамжуулж байгааг Та бүхэнд бас сонордуулъя.

Өнөөдрийн сонсголын зорилго, дараалал, дэгийг одоо танилцуулна. Монгол Улсын Их Хурлын хяналт шалгалтын тухай хуулийн 29 дүгээр зүйлийн 29.2.4-т “эрх, хууль ёсны ашиг сонирхол нь хөндөгдөж байгаа иргэн, хуулийн этгээдийн ерөнхий хяналтын сонсгол явуулах хүсэлтийг тухайн асуудал эрхэлсэн Байнгын, дэд хороо хэлэлцэн хүлээн хүлээн авсан бол ерөнхий хяналтын сонсголыг явуулна” гэж заасан.

Утааны асуудлаар хяналтын сонсгол явуулах талаар Монгол Улсын иргэн Батбаатарын Мөнгөнхишигийн цахим системд байршуулсан өргөдөл Монгол Улсын Их Хурлын тухай хуулийн 39 дүгээр зүйлийн 39.4.2-т заасан тоонд хүрч, иргэд дэмжсэн тул Улсын Их Хурал авч хэлэлцэн 2024 оны 12 дугаар сарын 19-ний өдрийн Байгаль орчин, хүнс, хөдөө аж ахуйн байнгын хорооны хуралдаанаар утааны асуудлаар Ерөнхий хяналтын сонсгол явуулахыг хуралдаанд оролцсон гишүүдийн олонх дэмжсэн. Мөн хуралдаанаар ерөнхий хяналтын сонсголын бэлтгэл ажлыг хангах, зохион байгуулах ажлын хэсгийг 22 гишүүний бүрэлдэхүүнтэйгээр байгуулж Ажлын хэсгийн ахлагч бөгөөд Сонсгол даргалагчаар Улсын Их Хурлын гишүүн Ж.Чинбүрэн миний бие томилогдсон.

Улсын Их Хурлаас зохион байгуулж буй ерөнхий хяналтын сонсгол нь олон нийтийн оролцоотой явагддаг хэлэлцүүлэгтэй адилгүй бөгөөд зөвхөн Монгол Улсын Их Хурлын хяналт шалгалтын тухай хууль, Монгол Улсын Их Хурлын чуулганы хуралдааны дэгийн тухай хуульд заасан журмаар явагддаг болохыг сонсгол эхлэхийн өмнө та бүхэнд онцгойлон анхааруулж байна.

Иймээс өнөөдрийн сонсголд оролцож байгаа Та бүхнээс зөвхөн хуульд заасан дэг журмыг сахин оролцохыг хичээнгүйлэн хүсье. Монгол Улсын Их Хурлын чуулганы хуралдааны дэгийн тухай хуулийн 126 дугаар зүйлийн 126.3 дахь хэсэгт “Хуульд өөрөөр заагаагүй бол оролцогч сонсголын үеэр сонсгол даргалагч, гишүүн, бусад оролцогчоос асуулт асуухгүй” гэж заасан бөгөөд мөн хуулийн 122 дугаар зүйлд заасан сонсголд оролцогчийн эрх, үүргийг Та бүхэндээ уншиж танилцуулъя. Сонсголд оролцогч Та бүхэн дараах эрхийг эдэлнэ. “124.1.1.энэ хуульд заасан үндэслэл журмын дагуу асуултад хариулах тайлбар санал хэлэх, 124.1.2. Сонсголын тэмдэглэл гарсан шийдвэртэй танилцах өөрийн хэлсэн санал тайлбарыг хянах эрх та бүхэнд байгаа. 124.1.3-д сонсгол зохион байгуулагч болон даргалагчаас тэнцвэртэй хүндэтгэлтэй хандахыг шаардах эрх эрх та бүхэнд байгаа шүү. 124.2.Сонсголд оролцогч дараах үүрэг хүлээнэ. 124.2.1-д сонсгол зохион байгуулагчийн дуудсанаар сонсголд хүрэлцэн ирэх сонсголын дэг сахих, 124.2.3 Сонсгол зохион байгуулагч болон сонсгол, даргалагчийн хууль ёсны шаардлагыг биелүүлэх үүрэгтэй, 124.2.4-д сонсголд үнэн зөв мэдүүлэх, бодитой дүгнэлт өгөх, 124.2.5 холбогдох, бусад хууль тогтоомжид заасан үүрэг хүлээх” гэж тус тус заажээ.

Мөн тус хуулийн 120 дугаар зүйлд заасны дагуу сонсгол даргалагч нь сонсголын асуулт, хариулт, тайлбар, санал мэдээлэл нь сонсголын сэдэвтэй хамааралгүй, ялгаварлан гадуурхсан, доромжилсон үг хэллэг хэрэглэсэн бол таслан зогсох, сонсголын дэг зөрчсөн, сонсгол даргалагчийн зөвшөөрөлгүйгээр үг хэлэх хүч хэрэглэх зэрэг зохисгүй үйлдэл гаргасан оролцогчид сануулах зайлшгүй шаардлагатай бол үг хэлэх эрхийг нь хасах, тогтсон сэдвээс өөр сэдвийг хөндсөн тохиолдолд сануулга өгөх, сонсголын үйл ажиллагаанд саад учруулсан этгээдийг танхимаас гаргах хүртэл арга хэмжээ авах эрхтэй болохыг сануулъя.

Монгол Улсын Их Хурлаас зохион байгуулж байгаа өнөөдрийн сонсголын гол ач холбогдол бол мэдээлэл сонсох, цуглуулах, төрийн болон ТББ, иргэдийн мэдэх эрхийг хангаж, саналыг сонсон шийдвэр гаргах түвшиндээ нэгдэн нэг ойлголттой болох, төрийн байгууллага, албан тушаалтны үйл ажиллагаанд илэрсэн зөрчил дутагдлыг арилгуулах асуудлаар Засгийн газар болон холбогдох бусад байгууллагад чиглэл өгөхөд чиглэх үүрэг зорилготой.

Та бүхэн сонсголын хөтөлбөр дэг дарааллын танилцуулъя.

1 дүгээрт, “Агаарын бохирдол хүн амын эрүүл мэнд амьд явах, эрүүл аюулгүй орчинд амьдрах эрх” нэг дэх хэлэлцүүлгийн талаарх танилцуулга мэдээлэл сонссон Улсын Их Хурлын гишүүн, Хүний эрхийн дэд хорооны дарга Сүхбаатарын Эрдэнэболд танилцуулна. Нэг дэх хэлэлцүүлэгтэй холбогдуулан шинжээчийн дүгнэлтийг Орчны эрүүл мэндийн судлаач, анагаах ухааны доктор, дэд профессор Батбаатарын Сувд танилцуулна.

Үүний дараа 2 дугаарт “Утааны асуудал, стандарт, хяналт, зуух, түлшний технологи” сэдэвт 2 дахь хэлэлцүүлгийн талаарх танилцуулга мэдээлэл сонсоно. Улсын Их Хурлын гишүүн Загджавын Мэндсайхан танилцуулна. Энэ 2 дахь хэлэлцүүлэгтэй холбогдуулан шинжээчийн дүгнэлтийг шинжлэх ухааны доктор Жанчивын Нарангэрэл танилцуулна.

3 дугаарт Монгол Улсын Их Хурлын чуулганы хуралдааны дэгийн тухай хуулийн 126 дугаар зүйлийн 126.1.4-д заасны дагуу сонсголд оролцогч санал мэдээллээ 3 минутад багтаан танилцуулна. Тодруулах шаардлагатай мэдээлэлд 1-2 минут нэмж болно гэж тохирлоо. Ингээд Улсын Их Хурлын чуулганы хуралдааны дэгийн тухай хуулийн 126 дугаар зүйлийн 126.1.7-д заасны дагуу сонсгол даргалагч сонсож байгаа асуудалтай холбогдуулан бичгээр ирүүлсэн санал, хүсэлт, мэдээллийн агуулгыг танилцуулах бас үүрэгтэй.

4 дүгээрт Улсын Их Хурлын гишүүд асуулт асууна. Гишүүдийн асуулт асууж, хариулт авах хугацаа 10 хүртэл минут гэдгийг гишүүддээ сануулъя. Монгол Улсын Их Хурлын чуулганы хуралдааны дэгийн тухай хуулийн 126 дугаар зүйлийн 126.1.6-д зааснаар Улсын Их Хурлын гишүүд 5 минутад багтаан үг хэлэх та бүхэнд цаг хугацаа байгаа. Ерөнхий хяналтын сонсголын дэг болон дараалалыг танилцуулж дууслаа.

Одоо сонсголын үйл ажиллагаандаа оръё. Сонсгол эхэлж байгаатай холбогдуулан нээлттэй үг хэлье.

“Агаарын бохирдлыг бууруулах хүрээнд утааны асуудлаарх бодлого, шийдвэрийн хэрэгжилтийн үр дүн, шийдэл” Ерөнхий хяналтын сонсголд хүрэлцэн ирсэнТа бүхэндээ энэ өдрийн мэндийг дахин хүргье.

Утааны асуудлаар хяналтын сонсгол явуулах талаар Батбаатарын Мөнгөнхишиг нарын иргэдээс цахим системд байршуулсан нийтийн өргөдөл Монгол Улсын Их Хурлын тухай хуулийн 39 дүгээр зүйлийн 39.4.2-т заасан тоонд хүрсэн тул Монгол Улсын Их Хурал авч хэлэлцэн 2024 оны 12 дугаар сарын 19-ний өдрийн Байгаль орчин, хүнс, хөдөө аж ахуйн хорооны хуралдаанаар утааны асуудлаар ерөнхий хяналтын сонсгол явуулахыг хуралдаанд оролцсон гишүүдийн олонх дэмжсэн. Мөн хуралдаанаар Ерөнхий хяналтын сонсголын бэлтгэл ажлыг хангах, зохион байгуулах ажлыг хэсгийг 22 гишүүний бүрэлдэхүүнтэй байгуулж, бид өнгөрсөн сар хагасын хугацаанд нэлээдгүй хичээн энэ сонсголыг амжилттай болохын төлөө ажиллалаа.

Ажлын хэсгийн гишүүдэд Улсын Их Хурлын гишүүн, Төрийн байгуулалтын байнгын хорооны дарга Жадамбын Бат-Эрдэнэ, Улсын Их Хурлын гишүүн, Ёс зүй, дэгийн байнгын хорооны дарга Баярмагнайн Баярбаатар, Улсын Их Хурлын гишүүн, Хууль зүйн байнгын хорооны дарга Дамдины Цогтбаатар, Улсын Их Хурлын гишүүн, Хүний эрхийн дэд хорооны дарга Сүхбаатарын Эрдэнэболд, Улсын Их Хурлын гишүүн Хүрэлбаатарын Баасанжаргал, Цэндийн Баатархүү, Пүрэвийн Батчимэг, Бат-Өлзийн Бат-Эрдэнэ, Амгаланбаатарын Ганбаатар, Гомбын Ганбаатар, Мөнгөнцогийн Ганхүлэг, Сонгобайн Замира, Жаргалсайхааны Золжаргал, Сүрэнжавын Лүндэг, Мэндбаярын Мандхай, Лувсанбямбаагийн Мөнхбаясгалан, Загджавын Мэндсайхан, Бадрахын Найдалаа, Агваанлувсангийн Ундраа, Болдын Уянга, Отгоны Саранчулуун нар ажилласныг дуулгая.

Байгаль орчин, хүнс, хөдөө аж ахуйн байнгын хороо 2024 оны 12 дугаар сарын 24-ний өдөр хуралдаж, асуудлын цар хүрээ, ажиллах боломжийг харгалзан мөн Монгол Улсын Их Хурлын чуулганы хуралдааны дэгийн тухай, Монгол Улсын Их Хурлын хяналт шалгалтын тухай хуульд заасан журмыг тус тус баримтлан Ерөнхий хяналтын сонсголыг 2025 оны 02 дугаар сарын 03, 04-ний өдөр “Агаарын бохирдлыг бууруулах хүрээнд утааны асуудлаарх бодлого, шийдвэрийн хэрэгжилтийн үр дүн, шийдэл” гэсэн сэдвээр зохион байгуулахаар тогтож, тогтоолыг баталсан.

Ажлын хэсэг ерөнхий хяналтын сонсгол зохион байгуулах ажлын төлөвлөгөөг баталж, бэлтгэл ажлын хүрээнд 4 удаагийн хэлэлцүүлгийг зохион байгууллаа. Үүнд:

1.Агаарын бохирдол-хүн амын эрүүл мэнд (Амьд явах, эрүүл, аюулгүй орчинд амьдрах эрх) сэдвээр Улсын Их Хурлын гишүүн, Хүний эрхийн дэд хорооны дарга С.Эрдэнэболд даргалан 2025 оны 01 дүгээр сарын 15-ны өдөр;

2.“Утааны асуудал: Стандарт , хяналт (Зуух, түлшний технологи)” сэдвээр Улсын Их Хурлын гишүүн З.Мэндсайхан даргалан 2025 оны 01 дүгээр сарын 22-ны өдөр;

3. “Утааны асуудал: Эрх зүйн орчин, бодлого шийдвэрийн хэрэгжилт, санхүүжилт, хариуцлага” сэдвээр Улсын Их Хурлын гишүүн, Ёс зүй, дэгийн байнгын хорооны дарга Б.Баярбаатар даргалан 2025 оны 01 дүгээр сарын 29-ний өдөр;

4. “Утааны асуудал: Зуух, түлшний технологийн шийдлүүд ” сэдвээр Улсын Их Хурлын гишүүн, Инновац, цахим бодлогын байнгын хорооны дарга Ж.Золжаргал даргалан 2025 оны 01 дүгээр сарын 31-ний өдөр тус тус зохион байгуулсан.

Эдгээр 4 хэлэлцүүлэгт цаг заваа гарган ирж идэвхтэй оролцсон, утааны асуудалд санаа зовж, санал хүсэлтээ илэрхийлсэн оролцогч нартаа чин сэтгэлээсээ талархаж байна. Ялангуяа иргэн Батбаатарын Мөнгөнхишиг, Борын Өлзийнбат, Бямбадоржийн Энхүүн, Мягмарсүрэнгийн Баярмаа, Ганбат, Цэвээний Бээжин, Чагдарын Пүрэвзана, Цэрэнбазарын Оюунжаргал, Гансүхийн Одгэрэл, Алагийн Буянтогтох зэрэг иргэддээ дахин талархал илэрхийлье. Гурван удаагийн хэлэлцүүлэгт таслалгүй оролцож үнэтэй санаа бодлоо илэрхийлж байсанд талархаж байна.

Дээрх 4 хэлэлцүүлэгт нийт 300 гаруй төрийн байгууллагын болон Төрийн бус байгууллага, аж ахуйн нэгж, иргэдийн төлөөлөл оролцож, үүнээс 215 иргэн, аж ахуйн нэгжийн төлөөлөөс 87 иргэн асуулт асууж, хариулт авч, санал хэлсэн. Мөн 28 иргэн, аж ахуйн нэгж өөрсдийн шийдэл, шинэ санаачилга, бүтээлийн танилцуулга, илтгэл, presentation-ээ танилцууллаа.

**Монгол Улсын Үндсэн хуульд заасан иргэний мэдэх эрхийг хангах хүрээнд дээрх хэлэлцүүлгүүдийг Монголын үндэсний олон нийтийн радио, телевиз болон** парламентын шууд дамжуулах суваг орон даяар шууд нэвтрүүлсэн бөгөөд **хэл яриа, сонсголын бэрхшээлтэй хүмүүст хүртээмжтэй байлгах, тэдний сонсголд оролцох, ажиглах боломжийг хангах зорилгоор Монголын үндэсний олон нийтийн радио, телевизээр дохионы хэлмэрчтэй шууд дамжуулсан. Түүнчлэн NTV, Eagle, TM, Тэнгэр TV зэрэг телевизийн суваг, News.mn, Gogo.mn, Itoim.mn, Eguur.mn, Livetv, Zogii.mn, Tsahiur.mn, Icon.mn, Ergelt.mn, Zarig.mn зэрэг мэдээллийн цахим хуудсаар олон нийтэд хүргэсэн.**

Сонсгол, хэлэлцүүлгийн бэлтгэл ажлын хүрээнд Монгол Улсын Засгийн газар, холбогдох яамд, Хүний эрхийн Үндэсний Комисс, Аудитын ерөнхий газар, Нийслэлийн Засаг даргын Тамгын газар, “Тавантолгой, түлш” ХХК, “Энержи ресурс” ХХК зэрэг нийт хариутай 49 албан бичгийг бусад байгууллагад хүргүүлж, хариуг хүлээн авч, танилцан, ерөнхий хяналтын сонсголд шинжээч дүгнэлт өгсөн болно.

Мөн Ажлын хэсгийн гишүүд 2025 оны 01 дүгээр сарын 21-ний өдөр “Тавантолгой түлш” ХХК-ийн төвийн болон зүүн бүсийн үйлдвэр дээр газар дээр нь ажиллаж, шахмал түлш үйлдвэрлэж байгаа бүтээгдхүүний дээжээс шинжилгээнд оруулахаар илгээсэн бөгөөд энэ талаарх шинжээчийн дүгнэлтийг бид сонсоно.

Ингээд сонсголын үйл ажиллагаанд амжилт хүсээд эхлүүлье. С.Эрдэнэболд гишүүнийг урьж байна. 1 дүгээр дэд хэлэлцүүлэгтэй холбоотой мэдээллийг Та бүхэнд хүргэнэ.

**Улсын Их Хурлын гишүүн С.Эрдэнэболд -** Сайн байцгаана уу? Та бүхэнд энэ өдрийн мэндийг хүргэе. Ажлын хэсэг ерөнхий хяналтын сонсгол зохион байгуулах ажлын төлөвлөгөөг баталж бэлтгэл ажлын хүрээнд өнгөрсөн 7 хоногуудад 4 цуврал хэлэлцүүлгийг хийсэн. Асуудал дээрээ долгионоо тааруулах, бүтээмжтэй байлгах, үнэнтэй нүүр тулах бодит заналхийллийг тодорхойлж, хариу арга хэмжээ авах үүднээс эдгээр 4 ажлын хэсэг нь өөр өөрийн гэсэн зорилготой, өөр өөрийн гэсэн шинжээч экспертүүдийн хүрээнд мөн дээрээс нь өөр өөрийн гэсэн хөтөлбөртэй явагдсан байгаа.

Эхний хэлэлцүүлэг “Агаарын бохирдол - Хүн амын эрүүл мэнд” сэдвээр амьд явах, эрүүл аюулгүй орчинд амьдрах Монгол Улсын Үндсэн хуулийн эрх хэрхэн зөрчигдөж байгаа, энэ эрхийг хангахын тулд цаашид хэрхэх тухай 2025 оны 1 дүгээр сарын 15-ны өдөр зохион байгуулагдсан. Хэлэлцүүлгийн даргалагчаар миний бие ажилласан.

Хэлэлцүүлгийн даргалагчаар Улсын Их Хурлын гишүүн, Хүний эрхийн дэд хорооны дарга С.Эрдэнэболд миний бие, гишүүдэд Улсын Их Хурлын гишүүн Ж.Чинбүрэн, Х.Баасанжаргал, Б.Бат-Эрдэнэ, Б.Баярбаатар, А.Ганбаатар, М.Ганхүлэг, С.Замира, М.Мандхай, Л.Мөнхбаясгалан, З.Мэндсайхан, Дам.Цогтбаатар, Б.Уянга, Ж.Золжаргал, О.Саранчулуун нар оролцсон.

Хэлэлцүүлэгт холбогдох төрийн байгууллага, яам, агентлагийн удирдах албан тушаалтнууд, салбарын эрдэмтэн судлаачид, иргэд, төрийн бус байгууллагын төлөөлөл зэрэг нийт 90 гаруй хүн оролцсон. Монголын үндэсний олон нийтийн радио телевизээр 14-18 цагийн хооронд шууд дамжуулагдсан байгаа.

“Агаарын бохирдол-Хүн амын эрүүл мэнд” сэдвийн хүрээнд холбогдох чиг үүргийн байгууллага буюу Эрүүл мэндийн яамны Төрийн нарийн бичгийн дарга Д.Очирбат “Агаарын бохирдлоос хүн амын эрүүл мэндийг хамгаалах, урьдчилан сэргийлэх, хянах, тандах чиглэлээр одоогийн авч хэрэгжүүлж буй бодлого, хэрэгжилтийн үр дүн, цаашдын төлөвлөгөө” сэдвээр, Байгаль орчин, уур амьсгалын өөрчлөлтийн яамны Төрийн нарийн бичгийн дарга Э.Баттулга “Монгол Улсын хот суурин газрын агаарын бохирдол, эх үүсвэр, тооллого, эх үүсвэрийг бууруулах чиглэлээр авч хэрэгжүүлсэн арга хэмжээ, үр дүн, цаашдын бодлого” сэдвээр, Хүний эрхийн Үндэсний Комиссын дарга Д.Сүнжид “Агаарын бохирдол: Эрүүл, аюулгүй орчинд амьдрах эрхийн баталгаа” сэдвээр илтгэл тавьсан.

Мөн хэлэлцүүлэгт “Монгол Улсад гадаад, дотоод орчны агаарын бохирдлын хүн амын эрүүл мэндэд үзүүлэх нөлөөллийн чиглэлээр хийгдсэн судалгааны тойм” сэдвээр анагаах ухааны доктор, судлаач А.Энхжаргал, “Агаарын бохирдол жирэмсэн эх, урагт нөлөөлөх нь” сэдвээр Анагаахын шинжлэх ухааны үндэсний их сургуулийн багш, доктор, дэд профессор, зөвлөх эмч Б.Жаргалсайхан, “Агаарын бохирдол хавдрын үүсгэгч болох нь” сэдвээр Хавдар судлалын үндэсний төвийн Цээжний хөндийн мэс заслын тасгийн эрхлэгч Б.Ганзориг нар тус тус танилцуулсан.

Ингээд эхний хэлэлцүүлгийн тойм Эрүүл мэндийн яамны илтгэлд ямар агуулга туссаныг бас товчхон танилцуулах үүрэгтэй байгаа.

Эрүүл мэндийн яам бол богино хугацаандаа сургууль, цэцэрлэг, эрүүл мэндийн байгууллагын дотоод орчны агаарын чанарыг сайжруулах, жирэмсэн эхчүүд, бага насны хүүхдүүд, ахмад настнуудад чиглэсэн арга хэмжээнүүдийг авах, иргэд олон нийтийн мэдэх эрхийг хангах, оролцоог сайжруулах зэрэг эдгээр ажлуудыг хийнэ гэж шийдвэр гаргаад, тодорхой ажлын хэсгүүд байгуулаад явж байгаа юм байна.

Дунд урт хугацаандаа бол эрүүл мэндийн салбарын хүний нөөцийн чадавхыг бэхжүүлэх, нийгмийн эрүүл мэндийн асуудал хариуцсан үндэсний төв байгуулах, төсөв нэмэгдүүлэх шаардлагатай байгааг дурдсан. Эрүүл мэндийн яам бид нар энэ асуудлаа том зургаар нь харах юм бол сүүлийн 10 гаран жилийн хугацаанд утаатай тэмцэх байгууллага маань олон удаа өөрчлөгдөж, 8 удаа одоо субьектийн хувьд өөрчлөгдсөн. Энэ бол тухайн асуудлыг шийдвэрлэх эзэн бие, хариуцлагын асуудал асар их зөрчигдсөн байгаа. Мөн салбар дундын ойлголцол харилцан хүлээлттэй, бас ойлгомжгүй байгаа харагдсан. Тухайлбал, Байгаль орчин, уур амьсгалын өөрчлөлтийн яам өмнөх түүхийг нь харахад Эрүүл мэндийн яамтайгаа тэр болгон нарийн мэдээллээ солилцож, ойлголцож ажиллаагүй, нийслэлтэйгээ ойлголцоогүй.

Ерөнхийлөгчийн Тамгын газар болон ингээд янз бүрийн комиссууд байгуулаад байсан ч гэсэн энэ нь ойлголцоогүй. Дээрээс нь Эрүүл мэндийн яамны хувьд монгол хүний түгээмэл өвчлөлд өвчлүүлж байгаа нас баралтын шалтгаан нөхцөл болж байгаа энэ одоо лабораторийг байгуулах, төвийг байгуулах чиглэл байна. Олон улсын дундаж жишиг бол эрүүл мэндийн төсөв нь 6%-тай байдаг бол манай улсын төсөв 3% хүрэхгүй байна. Эдгээр төсвүүд нь ихэвчлэн барилга байшин засвар, дээвэр гэж л яваад байгаа болохоос биш яг мэргэжилтэн боловсон хүчнүүдээ шийдвэрлэж, хангалттай бэлдэж чадахгүй байна.

Дээрээс нь энэ экспертүүд болон судлаачдын дутмаг байдал, Эрүүл мэндийн яамны өөрийнх нь одоо энэ урт хугацаандаа утааны хоруу чанарыг тодорхойлох судалгаанууд хийх гэхээр төсөв, санхүү муу гэсэн. Төсөв санхүү хүртээмжгүй учраас судалгаанууд хангалттай хийгдээгүй. Мэдээллийн дата бааз маш сайн бүрдээгүй. Жишээлбэл, Утаатай холбоотой гэмт хэрэг, зөрчлийн хувьд Цагдаагийн газар авч байгаа мэдээлэл, Эрүүл мэндийн яаманд ирж байгаа мэдээллүүд нь харилцан адилгүй. Дээрээс нь нийгмийн эрүүл мэндийн байдал дээр иргэд олон нийт сайн мэдээлэлтэй биш байгаа зэрэг нөхцөлүүд харагдсан.

Тийм учраас цаашдаа бол Эрүүл мэндийн яаман дээр ажлын хэсгийн зүгээс маш одоо олон удаа хэлж бас талаар хамтарч ажиллах шийдвэрүүд гаргасан байгаа. Маш яаралтай энэ судалгаануудаа гаргах, санхүүжилтээ улсын төсөвт оруулах салбар гээд хойшлохгүйгээр энэ асуудлыг, Үндэсний аюулгүй байдлын түвшинд Эрүүл мэндийн яамтай хамтарч явъя аа гэсэн зарчим яригдсан.

Байгаль орчин, уур амьсгалын өөрчлөлтийн яаман дээр яндангүй бүсийн хил хязгаарыг тогтоох, хийн болон давхар шаталтат зууханд хамруулах айл өрхийн тоо зураглалыг гаргаж дэд бүтцийн ажлын бэлтгэлийг яаралтай эхлүүлэхээр ингэж төлөвлөж байгаа юм байна. “Эрдэнэс Тавантолгой” компанийн тэг давхаргын нүүрс, хагас коксын шахмал түлшний холбогдох шинжилгээг хийлгэх өртөг зардлыг тооцож хамгийн боломжтой хувилбарыг гарган Засгийн газрын хуралдаанаар хэлэлцүүлэх ажлыг зохион байгуулах гэсэн. Сайд нь өөрөө байж байгаа учраас тодорхой асуултуудыг энэ дээр бас нэмж сонсголын үед хариулах байх гэж бодож байна. Цаг агаар хүйтэрч сургуулиудын амралт эхэлж байгаатай холбогдуулан гэр байшингийн дулаан алдагдалтыг багасгах, цахилгаан эрчим хүч галлагааны горимыг баримталж угаарын хий мэдрэгчийг унтраахгүй байх талаар зөвлөмж сэрэмжлүүлэг бэлтгэж хэвлэл мэдээллийн хэрэгсэл болон дүүрэг хорооны удирдлагуудаар дамжуулан мэдээлэлжүүлэх гэсэн энэ ажлыг төлөвлөсөн байна лээ.

Мөн улсын эмнэлэг, цэцэрлэгийн дотоод орчны агаарын чанарыг хэмжих төхөөрөмж болон иж бүрэн агааржуулалтын системд суурилуулах ажлыг зохион байгуулах. Дотоод орчны агаарын чанарын стандартыг дэлхийн эрүүл мэндийн байгууллагын зөвлөмжийн хүрээнд шинэчлэн боловсруулах ажлын хэсэг байгуулж төслийг боловсронгуй болгох, гэр байшингийн дулаалгатай холбоотой стандартыг шинэчлэх энэ ажлуудыг төлөвлөсөн байна. Одоо энэ ажлуудаа эхнээс нь яаралтай хийгээд явж байна гэж ойлгож байгаа.

2023 оны 8 дугаар сарын 03-ны өдрийн В/2589 дугаартай Эрчим хүчний яамны Төрийн нарийн бичгийн даргын тушаалаар баталсан ажлын хэсэг болон “Сайжруулсан хатуу түлш. Техникийн шаардлага” MNS 5679:2022 стандартыг шинэчлэх шаардлагатай байгаа. Энийгээ яаралтай шинэчилж явах ёстой.

Агаарын чанарын бүс рүү зөвшөөрөлгүй түүхий нүүрс оруулж байгаа эсэх, бүсэд зөвшөөрөлгүй түүхий нүүрс болон бусад зүйлс түлж байгаа эсэхэд хяналт шалгалт хийж хэрэгжилтийг 7 хоног бүр тайлагнах зэрэг шийдвэрүүд гарсныг дурдсан. Хамгийн гол нь эдгээр шийдвэрүүдийн хэрэгжилтийг хангах нь чухал байгааг дурдсан. Ил тод нээлттэйгээр тайлагнаж, мэдээлдэг яамны болон Засгийн газрын холбогдох цахим хуудсуудаар байнгын мэдээлэлжүүлж байх нь чухал байгаад байна.

Хүний эрхийн Үндэсний Комисс бол хүний амьд явах эрүүл аюулгүй орчинд амьдрах эрх дээр энэ утаа болон бусад бохирдлын асуудалтай холбоотой илтгэлийг тавьсан. 2010 оноос хойш агаар болон орчны бохирдолд анхаарал хандуулж эхэлсэн байгаа. Монгол Улсын Засгийн газар, төрийн зүгээс нөхцөл байдал бол хэвээр. 2017 оноос “Агаар орчны бохирдлыг бууруулах үндэсний хөтөлбөр”-ийг Засгийн газар баталсан боловч уг хөтөлбөрийн хамрах хүрээ хэт өргөн тусгагдсан, өртөг зардал өндөр, бодит үр дүнд хүрэх санхүүжилт, институцүүдийн чадавх, салбар хоорондын уялдаа муу хяналт хариуцлагын эргэх холбоо сул за энэ бол хамгийн том алдаанууд нь шүү. Энэ дээр бол бас сонсголын үр дүнд чиглэх ёстой шийдэлд чиглэх ёстой гэж үзэж байгаа. За үүнээс ингээд хамаараад олигтой шийдвэрүүд гараагүй байна. Байгаль орчны салбарт мөрдөгдөж байгаа 30 орчим хууль, 200 орчим эрх зүйн акт, норм ба дүрэм стандартын давхардал, зөрчил, хийдэл ихтэй байсан. Энэ нь бол хүний эрхийг хангаагүй байсан. Зарим тохиолдолд хүний эрхийн эсрэг зөрчил болж байгаа Засгийн газраас 2017 оны 98 дугаар тогтоолоор баталсан “Агаар орчны бохирдлыг бууруулах үндэсний хөтөлбөр”-ийн хэрэгжилтийг цаг хугацааны мөчлөгтэй, оновчтой, хэмжигдэхүйц, биелэгдэхүйц, ач холбогдолтой шалгуураар үнэлэх шаардлага нь бол эндээс харагдаж байгаа юм.

Мөн дээрээс нь зөвхөн агаарын асуудлаас гадна ус, хөрс, орчны бохирдлыг бууруулах бодлогын урт, богино, дунд хугацаандаа одоо энэ стратегийг оруулах шаардлагатай. За нөгөө 2050 алсын хараа. Дээрээс нь саяхан арваад хоногийн өмнө батлагдсан Нийслэлийн 2040 хүртэлх энэ бодлогын дунд хугацааны баримт бичигт заалтууд, зориулалтууд нь хоорондоо зөрж байгаа. Зөрж байгаа агаарын бохирдлыг жишээлбэл 2030 он гэхэд 50% бууруулна, 2040 он гэхэд 70% бууруулна, гэж байгаа. Өмнөх 15 жилийн энэ одоо уялдаа дараагийн 10, 15 жилийн төлөвлөж байгаа төлөвлөгөөнүүд нь хоорондоо зөрчилтэй байгаад байгаа. Тийм учраас энэ сонсголын дараа одоо бий болох бүтэц, хариуцлагын хувьд энэ олон зөрчлүүдийг арилгах зайлшгүй шаардлага байгаа.

Манай эхний хэлэлцүүлэгт оролцсон судлаачдын илтгэлийн тоймыг танилцуулаад илтгэлээ өндөрлөнө. Сайжруулсан шахмал түлшний хэрэглээ Улаанбаатар хотын гадаад, дотоод орчны агаар дахь РМ10, РМ2.5-ын агууламжийг бууруулсан боловч хүн амын эрүүл мэнд, амьдралын чанарт сөргөөр нөлөөлөх хэмжээнд байсаар байна.

Түүхий нүүрсний хэрэглээний үед өвлийн улирлын агаарын чанарын найрлага дахь РМ10, РМ2.5, CO, SO2 хэмжээ нэмэгдэхэд ураг аяндаа зулбалтын давтамж нэмэгдэж, үр хөврөл бүрэлдэх байдал буурах хандлага ажиглагдсан байна.

Монгол Улсад агаарын бохирдлын эрсдэлт хүчин зүйлийн нөлөөгөөр уушгины хавдрын өвчлөл жилээс жилд тогтвортой нэмэгдэж байна. Олон улсад хийгдсэн судалгаагаар түүхий нүүрсний хэрэглээний улмаас уушгины хавдар өвчний тохиолдлыг нэмэгдүүлж байгааг тогтоосон байна.

Нүүрсний хэрэглээ нь уушгины хавдраас гадна элэгний хавдарт нөлөөлж байгаа нотолгоо гарч эхэлснийг дурдсан байна. Энэ бол маш ноцтой дүгнэлт. Үр хөврөл бүрэлдэх байдал буурах хандлага ажиглагдсан 11-12 дугаар саруудад. Энэ бол маш том аюул. Энд Монгол Улсын иргэн болж төрөх ёстой байсан хэдэн мянган хүний амь нас төрөөгүйгээс сүйдэж байгаа гэдэг бол энэ өөрөө нөхөж баршгүй гарз болж байгаа.

Монгол Улсын агаарын бохирдлын эрсдэлт хүчин зүйлсийн нөлөөгөөр уушгины хавдрын өвчлөл жилээс жилд өсөлттэй нэмэгдэж байгаа. Олон улсад хийгдсэн судалгаагаар түүхий нүүрсний хэрэглээний улмаас уушгины хавдрын өвчний тохиолдлыг тогтвортойгоор нэмэгдүүлж байгаа нь ажиглагдсан. За мөн нүүрсний хэрэглээ нь уушгины хавдараас гадна элэгний хавдарт нөлөөлж байгаа нотолгоо гарч эхэлсэн. Мөн бусад эрхтнүүдийн энэ судалгаанууд гарч эхэлсэн. Цаашлаад энэ чиглэлийн судалгааны авах хамрах цар хүрээ бас хязгаарлагдмал байгаа. Энэ дээр санхүүжилт шаардлагатай байгаа. Энэ дээр бас хариуцлагын тогтолцооны асуудлууд яригдана. Монгол Улсын Үндсэн хуулийн үндсэн эрх болон иргэний амьд явах, эрүүл аюулгүй орчинд амьдрах эрхийг ноцтойгоор зөрчиж, заналхийлж үндэсний аюулгүй байдалд хүрсэн утааны асуудал нь хүний эрүүл мэндэд ямар сөрөг нөлөө үзүүлж үндэсний ирээдүйг сүйрүүлж аюул болно гэдгийг эдгээр хэлэлцүүлгээр тодорхойлж байгаа юм.

Тэгэхээр одоо бид нарын хамгийн сүүлийн слайдыг гаргачих цаг дуусах гээд байна. Үндэсний аюулгүй байдлыг ноцтойгоор зөрчиж байгаа Үндсэн хуулийг ноцтойгоор зөрчиж байгаа гэдэг нь бол тогтоогдчихсон. Ингээд нийтийн сүлжээгээр явж байгаа хорт хавдар үүсгэдэг юм байна, үгүй юм байна ч гэдэг юм уу энэ зүйл нь тогтоогдчихсон. Гэхдээ нэг зүйл байгаа манай шинжээчид ч гэсэн өөрсдөө ил хэлж чадахгүй нэг зүйлийг би шулуухан хэлчихье. Юу гэхлээр шахмал түлшний асуудал дээр бол хамаагүй ярих юм бол улс төрчдийг уурлуулж магадгүй гэсэн айдас тэд нарын дотор байдаг юм байна. Тийм учраас нөгөө түүхий нүүрснийхээ асуудлыг яриад байгаа болохоос биш шахмал нүүрсний тэр угаартуулах чанар угаарын хордлогын талаар хангалттай судалгаанууд дутмаг байна. Статистикаар амь хохирсон хүмүүсийн мэдээллүүд байгаа ч гэсэн яг энэ дээр чанга хэлчихье гэсэн тийм зоригтой хүн алга байна. Тийм учраас энэ сонсголын дараагаар энийг бол маш сайжруулах ёстой гэж үзэж байгаа.

Дараа нь бол эрүүл мэндийн салбарын төсвийг тодорхой үе шаттайгаар нэмэгдүүлэх шаардлагатай байна. Тийм учраас энэ эрүүл мэндийн салбарынхан өөрсдөө энэ асуудлаа маш одоо олон удаа илэрхийлээд байдаг ч гэсэн утаа чинь өөрөө нийслэлийн асуудал, байгаль орчин, уур амьсгалын өөрчлөлтийн асуудал. Дээрээс нь зарим үед Ерөнхийлөгчийн асуудал, зарим үед болохлоор Ерөнхий сайдын асуудал болчихсон байсан. Дундаа өшиглөж байгаа юм шиг хариуцлагыг бие бие рүүгээ түлхээд байхгүй. Яг дундын энэ тогтолцоог бий болгож эрүүл мэндийн салбарын асуудал биш үндэсний аюулгүй байдалд тулчихсан байгаа монгол хүний эрүүл, аюулгүй амьдрах орчинд заналхийлж байгаа сэдэв гэдгийг бүгдээрээ хүлээн зөвшөөрөөд төсвөө дундаа тавьж байгаад ил тод болгох ёстой гэсэн үг.

Микрофон нээж өгөөрэй гүйцээгээд дуусгачихъя. Дүгнэлт. Тийм учраас энэ сонсголын араас Улсын Их Хурал дээр түр хороо байгуулдаг ч гэдэг юм уу ямар нэгэн байдлаар шийдэхгүй бол хот дээр энэ чинь 15 жилийн төлөвлөгөө байна. Энэ хугацаанд ямар их хэмжээний хүний амь нас эрсдэлд орох вэ гэдгийг бид нар тооцох ёстой байгаа байхгүй юу. Тийм учраас дахиад 30 жилийн хугацааны юм бид нар ярьж байгаа шүү гэдгээ бодмоор байна.

Дүгнэлт 3. Бодлогын уялдаа, зохион байгуулалт дутмаг байгаа. Тэгэхээр энэ сонсголын үр дүнд зайлшгүй салбар дундын түр хороо ч юм уу нэг юм байгуулагдаж явах ёстой болчхоод байгаа. Манай шинжээчдээс гадна сонсголд маш олон судлаачид, эмч нарын төлөөлөл оролцсон. Энэ хүмүүсийн оролцоог хангасан, бодлогын уялдааг хангасан, төр, бизнес, хувийн хэвшил, иргэд, судлаачдын ийм хамтлаг бүхий том багийг байгуулах зайлшгүй шаардлагатай байгаа.

4 дүгээрт, ер нь бол энэ хиймэл оюун ухааны дэвшил цахим хөгжүүлэлтийг ашиглах зайлшгүй шаардлагатай байгаа. Яагаад гэхлээр иргэдээ мэдээлэлжүүлэх за дээрээс нь энэ шийдвэр гаргалтаа хиймэл оюун ухаан дээр эй ай дээр суурилсан болгох зайлшгүй шаардлагатай байгаа. Тэр яндангийн чипийг нь ажиллуулахгүй байна гэдэг бол тэр хүмүүсийн хариуцлагаас гадна төв удирдлагын систем дээрээс энд нь сигнал өгдөг ч гэдэг юм уу гэх мэт технологийн асуудлууд ажиглагдсан. Ингээд төгсгөлийн үгээ хэлэхэд эрүүл мэндтэй холбоотой яг энэ утааны асуудал 100% байх ёстой гэж үзвэл 30-40%-аас хэтрэхгүй маш хангалтгүй байна гэж би дүгнэж байна. Яагаад гэвэл энд хувь хүнийг буруутгах гэхээсээ илүүтэйгээр салбар хоорондын стратегийг уялдуулах, төсөв хөрөнгийг ил тод нээлттэй болгох хариуцлагын механизмыг ажиллуулах зайлшгүй шаардлага байна гэдэг дүгнэлтийг Та бүхэнд танилцуулъя.

**Сонсгол даргалагч Ж.Чинбүрэн** –Сүхбаатарын Эрдэнэболд гишүүнд баярлалаа. Нэг дэх хэлэлцүүлэгт холбогдуулж шинжээчийн дүгнэлт танилцуулагдана. Орчны эрүүл мэндийн судлаач, анагаах ухааны доктор, дэд профессор Б.Сувд таныг индэрт урьж байна. Мөн Та бүхэндээ хэлэхэд илтгэлийн явцад энэ QR код гараад байгаа. Үүнийг уншуулаад тавьсан илтгэлүүдийг эхээр нь авах боломжтой гэдгийг бас энд хэлье. Б.Сувд доктор.

**Шинжээч Б.Сувд -** За эрхэм сонсгол даргалагч, Улсын Их Хурлын гишүүд болон энд хүрэлцэн ирсэн Та бүхний энэ өдрийн амар амгаланг айлтгая. Агаарын бохирдол агаарын бохирдлын талаарх дүгнэлтээ танилцуулахад хүний эрүүл мэндэд нөлөөлж байгаа болон хүний эрхтэй холбоотой дүгнэлт, сургамж, зөвлөмжийг танилцуулна.

1 дүгээр дүгнэлт. Агаарын бохирдол бол үндэсний стандарт болон Дэлхийн эрүүл мэндийн байгууллагын зөвлөмж хэмжээнд хүртэл буураагүй тул хүний эрүүл мэнд амь насанд сөргөөр нөлөөлсөөр байна. Үүнийг дэлгэрүүлэн тайлбарлья. Манай орны судлаачид агаарын бохирдлын богино хугацааны өртөлтийг 1980-аад оноос эхлэн судлан тогтоож ирсэн бөгөөд 2002 оноос хойш дал гаруй өгүүллийг олон улсын сэтгүүлд хэвлэн нийтлүүлсэн байна. Судалгаа нь агаар бохирдуулагчдыг хэмжиж эхэлсэн үеэс өргөжсөн байдаг. Агаарын бохирдол амьсгал, зүрх судасны өвчлөл болон нас баралтад нөлөөлж байгаа олон нотолгоо бид нарт байна. Хамгийн сүүлийн 2020 оны судалгаагаар уушгины хатгалгаа өвчний 18%, уушгины архаг бөглөрөлтт өвчний 13%, тархины судасны өвчний 31%, зүрхний шигдээс өвчний улмаас эмнэлэгт хэвтэх шалтгааны 32 хувьд нь агаарын бохирдол нөлөөлж байгааг тогтоосон байдаг.

Нэгдүгээр хэлэлцүүлэгт бид агаарын бохирдол урагт нөлөөлж байгаа байдлыг одоо Жаргалсайхан доктор маань танилцуулсан байгаа. Энд би дахин сануулахын тулд НҮБ-ын Хүүхдийн сангаас хийсэн видеог танилцуулахыг хүсэж байна. РМ2,5 тоосонцор маань эрдэмтэд бол амьсгалдаг тоосонцор гэж нэрлэдэг. Яагаад гэвэл ямар ч амьсгалын дээд болон доод замыг шууд нэвтлээд, хүний цусанд ороод амьсгал зүрх судасны эд эрхтнүүдэд цусны судсаар дамжин, мөн ихэсийн хоригийг нэвтэрч урагт нөлөөлдөг ийм хоруу чанартай. ДЭМБ бол хавдар үүсгэх бодисын ангилалд оруулсан. PM2,5-ыг ийм учраас энэ тоосонцрыг бууруулахын төлөө одоо ажилласан байна. Гэвч бусад бохирдуулагчдыг бид нар бас анзааралгүй орхиж болохгүй гэдгийг эрдэмтэд бас нотлон харуулсан. Ихэсийн хоригийг дамжиж хүүхдийн одоо тархи, уушгины хөгжил яагаад гэвэл бүх эд эрхтний хөгжиж байгаа энэ хөгжилд нөлөөлдөг.

Дараах нөлөөллүүдийг үзүүлдэг гэж гарсан байна. Агаарын бохирдлыг бууруулахгүй бол хүний эрүүл мэндэд ямар хор нөлөөтэй болохыг шийдвэр гаргагчдад хүргэх зорилгоор хийсэн эрдэмтдийн хэдэн судалгаанаас одоо танилцуулъя. Ирээдүйн тооцоололыг хийсэн гэсэн үг. Автомашины бохирдлыг илэрхийлэх азотын давхар исэл гэдэг энэ хий нь хүний багтраа өвчнийг үүсгэхэд шууд нөлөө үзүүлдэг. Ийм учраас 2027 он гэхэд шинээр багтраа өвчнөөр оношлогдох тохиолдлын тоо 0-5 насны хүүхдүүдэд нэмэгдэх хандлагатай гэдгийг энд харуулсан байгаа. Жишээлбэл 100 мянган хүүхдэд 6 хүүхэд шинээр оношлогдож байсан бол 2027 он гэхэд энэ тоо 2 дахин нэмэгдэхээр байна гэж тооцоолсон судалгаа байдаг. Мөн PM2,5-ыг бууруулбал хатгаа болон зүрх судасны өвчний улмаас эмнэлэгт хэвтэх тохиолдлыг бууруулах мөн нас барах тохиолдлыг бууруулах юм гэдгийг одоо нотолсон байна.

Сүүлийн жилүүдэд бусад улс орнуудад ч гэсэн дотоод орчны агаар луу чиглэсэн судалгааны ажлууд нэмэгдсэн байгаа. Яагаад гэвэл бид нар гадаад орчны агаарын бохирдлыг бууруултал хүний эрүүл мэндийг хамгаалах ажил нь дотоод орчинд явагдах юм байна аа. Хүн дотоод орчинд амьдралынхаа 90 гаруй хувийг өнгөрөөдөг. Мөн дотоод орчинд хамгийн их химийн бодис бохирдуулагчид байдаг хүн хамгийн их өртөх бололцоотой байдаг. Ялангуяа хүүхдүүд өртөх бололцоотой байдгийг тогтоосон. 2023 онд Английн судлаачид дотоод орчны агаарын чанараа хянах тогтолцоог улс орнуудын түвшинд судалсныг харуулж байна.

Хараар нь одоо дотоод орчныхоо агаарын чанарыг хянаж, сайжруулж, хүний эрүүл мэндийг хамгаалдаг улс орнуудыг харуулсан бол саарал нь одоо дотоод орчны агаарын чанарын стандартгүй, хянадаггүй ийм улс орныг харуулсан байгаа. Монгол Улс бол дотоод орчны агаарын чанарын хяналтгүй улс орон болох нь харагдаж байна. 2024 онд Оюунэрдэнэ нарын судлаачид дотоод орчны агаарын чанарт бензол, толуол, ксилол, формальдегид, фенол гэхчлэн дэгдэмхий органик нэгдлийн хэмжилтийн үр дүнд үндэслэн хүүхдүүдийн хавдар үүсэх магадлалыг одоо тооцоолж үзсэн байгаа.

Нөгөө 4 сартайгаас 4 нас хүртэлх хүнд хүүхдүүд ийм орчинд амьдрах юм бол тодорхой хугацааны дараа хавдар үүсгэх эрсдэлтэй юм байна гэсэн тооцооллыг гаргасан байдаг. Интервенцийн судалгаанууд цөөн хийгдсэн байна. Яагаад гэвэл энэ чиглэлийн судалгаа олон жилийн хугацаа, хөрөнгө, санхүүжилт нэлээн шаарддаг байгаа. Тийм учраас АШУҮИС болон Америк, Канадын эрдэмдэттэй хамтран дараах судалгааг хийсэн. Энэ бол туршилтат судалгаа юм. Агаар шүүгч хэрэглүүлсэн болон хэрэглүүлээгүй жирэмсэн ээжийг жирэмсэн болсон үеэс нь жирэмсний төгсгөл хүртэл нь дагаж үзэхэд ургийн жинд өөрчлөлт орсон энэ үзүүлэлт гарсан байгаа. Жишээлбэл, агаар цэвэршүүлэгч хэрэглэсэн өрхийн ураг нь 85 гр илүү төрсөн байгаа. Өөрөөр хэлбэл, гүйцэд төрсөн гэсэн үг. Уушгиндаа гүйцэд эд эрхтэн төрж байна гэдэг чинь амьсгалын замын өвчнөөр өвдөх магадлал нь буурна гэсэн үг юм.

Дараа нь бас нэг сонирхолтой судалгааны үр дүнг өмнөх хэлэлцүүлэг дээр яригдаагүй учир танилцуулахыг хүссэн. КОВИД-19 цар тахлын үед зарим орон сууцын барилгууд давхар давхраараа давхар алгасаж одоо өвчилж байсан ийм тохиолдлууд гарсан. За үүнийг бид нар яагаад ингэж гарав аа гээд зураг төсөлтэй нь харьцуулаад харахаар агаар сэлгэлтийн хоолойг нь одоо шалгаж үзэхэд агаар сэлгэлтийн хоолойгоо зураг төслөөсөө өөрөөр барьсан барилгууд байсан.

Энэ наад талд энэ доор байгаа нэг зураг дээр нэг цэцэрлэг, сургууль 2-ыг нийлүүлээд барьсан. Барилгыг өөрсдөө дур мэдэн дундуур нь хувааж агаар сэлгэлтийн хоолойг өөрчилсөн байдлаас үүдэлтэй агаар сэлгэлтийн урсгал нь өөр болсон ийм жишээнүүд гарсан. За ковидын үед бид 28 сургуулийн дулаан алдалтын байдлыг хэмжиж үзэхэд шинэ, хуучин сургууль ялгаагүй дулаан алдагдал өндөртэй байсан. Үүний хор уршгийг одоо дахин хэлээд хэрэггүй биз. Яагаад гэвэл мэдээж дулаан алдагдал их байна аа гэдэг чинь илүү нэмэлт цахилгаан хэрэглэнэ илүү нэмэлт дулаан болгох гэж техник, технологи ашиглаж байгаа. Иймд агаарын бохирдлыг бууруулахад Хот байгуулалт, барилга сууц, орон сууцжуулалтын яам хүртэл чухал үүрэг, оролцоотой гэдгийг цохон тэмдэглэж байна. Эндээс харж байгаа судалгаануудын дийлэнх нь PM2,5 тоосонцорыг үндсэн үзүүлэлт болгон хүний эрүүл мэндэд үзүүлэх нөлөөг тогтоосон байгаа. Хүмүүс бол яг агаараас PM2,5-ыг би сонгож амьсгалахгүй бусдыг нь сонгож амьсгална гэх юм байхгүй. Тийм учраас цаашдаа хавсарсан нөлөөллийг тооцох судалгааны ажлууд бас хэрэгтэй.

Түрүүн бид нар багтраа өвчний тухай ярьсан. Нэгэнт багтраа өвчнөөр өвчилсөн хүн бол бусад бохирдуулагчдад илүү эмзэг өртэмхий болдог. Тийм учраас энэ чиглэлийн судалгаануудыг хийх хэрэгтэй.Бүх бохирдуулагч бол өөр өөрсдийн гэсэн эх үүсвэрүүдтэй. Мөн өөр өөр эд эрхтнийг гэмтээх нөлөөлөлтэй байдаг.

Миний 2 дахь дүгнэлт бол Монгол Улсын Үндсэн хуулийн Арван зургадугаар дугаар зүйлийн 2-т заасан “эрүүл аюулгүй орчинд амьдрах эрх” Хүүхдийн эрхийн тухай хуулийн 5.2-т заасан “эрүүл аюулгүй орчинд өсөж бойжих эрх” зөрчигдөж байна. Төр үүргээ гүйцэтгэж чадахгүй байна.

Хүний эрхийн Үндэсний Комиссын илтгэл дээр бол гарч байсан. Монгол Улс нь агаарын чанар болон ялангуяа агаар PM 2,5-д өртөх байдлаараа 2022 онд 180 улс орныг жагсаахад 172 дугаарт жагссан байгаа. Энэ тайланг 2 жил тутамдаа нэг гаргадаг. Энэ жил 2024 онынх гарах ёстой байгаа гэж Д.Сүнжид даргын илтгэл дээр танилцуулагдсан байгаа. Хүний эрхтэй холбоотой хууль эрх зүйн орчинд асуудал байгаа. Дотоод орчны агаарын чанар стандарт байхгүй, хуулиудад давхцал байгаа. Агаар орчны бохирдлыг бууруулах үндэсний хороо хэчнээн удаа одоо өөрчлөгдөж байсан.

Мөн одоо агаар орчны бохирдолтой байгаа үед хүмүүсийг хамгаалах ажлууд хэрэгтэй. Учир нь зарим хүмүүс хэтэрхий эмзэг, өртөмхий эсвэл аль аль нь хавсарсан байдаг. Эмзэг гэдэг нь 5 хүртэлх насны хүүхдүүд маань эд эрхтэн нь гүйцэд хөгжөөгүй, дархлалын тогтолцоо нь хөгжөөгүй өөрийгөө хамгаалах чадамжгүй байдаг. Мөн 60-аас дээш насны хүмүүс агаарын бохирдолтод өртөмхий, амьсгал зүрх судасны өвчтэй ийм хүмүүсийг хамгаалах үйл ажиллагаанууд одоо хангалтгүй хийгдэж байна. Эдгээр хүмүүст чиглэсэн үйл ажиллагаанууд, эрүүл мэндийг нь хамгаалах үйл ажиллагаанууд хийгдэх ёстой гэж үзсэн байгаа. Энд нэгэн жишээг одоо харуулъя.

Хүүхдийг хамгаалах бодлогын хувьд хүүхэд нь принатал үедээ буюу эх жирэмсэн байх үед нь хамгаалах, гэрт нь болон сургууль, цэцэрлэгт нь хамгаалах ажлууд хэрэгтэй. Ялангуяа цэцэрлэгт хүүхэд 9-10 цаг, сургуульд 4-6 цаг байдаг. Тэгэхлээр энэ энэ орчныг нь сайжруулах ажлуудыг хийх хэрэгтэй байгаа. Гэрт нь мэдрэгч тавьсан байгаа ч гэдэг юм уу. Тэрийгээ дандаа томчууд хийх ёстой байдаг. Мөн гэртээ тамхи татахгүй байх боломжтой бол одоо хепа шүүлтүүр хэрэглэх. Гэхдээ хепа шүүлтүүр аль нь сайн бэ гэдгийг бид нар хүмүүст хэлж өгөх нь чухал байгаа юм.

Мөн агаарын чанарын индекс гэж индексийн үзүүлэлт байдаг. Энэ нь маш хялбар аргаар агаарыг бохирдолтой байна гэдгийг өнгийн кодоор бүх хүмүүст нээлттэй, ойлгомжтойгоор мэдээлдэг ийм тогтолцоо байгаа. Энэ тогтолцоог Байгаль орчин, уур амьсгалын өөрчлөлтийн яам гаргаж иргэдэд мэдээлдэг. Гэхдээ энийг ашиглаад хүмүүс гадуур гарахдаа ашигладаг. Орон нутагт бас иргэдэд танилцуулагддаггүй.

Яагаад гэвэл орон нутагт хэмжилт хийдэггүй учир бид нар энийг танилцуулах бололцоогүй болчхож байгаа. Бусад улс оронд саяхныг болтол Канад, Америкийн Нэгдсэн Улсын Калифорни муж бол агаарын бохирдолтой байх үедээ энэ туг арга хэмжээ гэдгийг хэрэгжүүлж хороо, өрхийн эмнэлгүүдийнхээ дээр өнөөдөр агаарын бохирдол ямар хэмжээнд байна вэ гээд энэ мэдээллийг хүргэж зүрх судасны өвчтэй хүн би гадуур гарахгүй юм байна…

**Сонсгол даргалагч Ж.Чинбүрэн** - Минутаа нэмээд микрофоныг нь гүйцээгээд дуусгачихъя.

**Шинжээч Б.Сувд** - За тэгье. Баярлалаа. Олон нийтийн мэдлэгийг дээшлүүлэх чиглэлээр Эрүүл мэндийн яамнаас ирүүлсэн мэдээллийг харахад зорилтот хүн амд хүрсэн эсэх нь тодорхойгүй, тогтмол хийдэг эсэх үр нөлөөтэй эсэх энэ ажлууд тодорхойгүй байна. Баахан телевиз, радиогоор мэдээлэл хүргэсэн гэж байгаа боловч яг тухайн хүмүүстээ хүрсэн үү? Тэр хүмүүсээс ямар өөрчлөлт хийхийг хүсээд байгаа юм бэ? гэдэг асуудал нь тодорхойгүй байсан. Энэ сургамжийг хэлэхийг хүссэн юм.

Өнөөдрийн байдлаар 18 мянга орчим хүн угаарын хийн хордлогод өртөөд 163 хүн нас барсан байгаа мэдээг Эрүүл мэндийн яамнаас өгсөн байгаа. Тэгэхлээр ямар нэгэн түлшнээс юм уу ямар нэгэн өөрчлөлтийг хувь хүмүүсээс бид нар хүсэж байна гэсэн үг. Түлшний өөрчлөлтийг хийхдээ зан үйлийг нь судлах, өөрөөр хэлбэл ямар байгаа вэ гээд ахуй нөхцөлийг нь судлах бэлтгэл байдлыг нь хангах шаардлагатай гэдэг сургамжийг хэлэхийг хүссэн.

Эцэст нь бид зөвхөн нэг бохирдуулагчийг бууруулах тухай асуудлыг биш бүх бохирдуулагчдыг бууруулахад чиглэсэн арга хэмжээг аваач ээ. Тэрэнд чиглэсэн цогц бодлогоо хэрэгжүүлээч ээ гэдгийг хэлэхийг хүсэж байна.

Хоёрдугаарт, Улаанбаатар хотын хүн амын эрүүл мэндийн нөхцөл байдлын судалгааг дахин давтан хийх шаардлагагүй юм. Харин тэрний оронд хэрэгжүүлэх гэж байгаа бодлогын арга хэмжээ чинь өртөг үр ашгийн хувьд магадгүй зарим үйл ажиллагаа нь өртөг өндөртэй үр ашиг багатай байж болно. Эсвэл өртөг багатай өндөр үр ашигтай ажлууд байж болно. Ийм чиглэлийн судалгаануудыг хийж бодлогын үйл ажиллагааг судалгаанд тулгуурлан сонгооч гэж хэлмээр байна.

Цаашдаа хяналт үнэлгээ хийх ийм хүний нөөц болон санхүүжилтийг заавал тавьж өгөөч гэж хүсэж байна. Хүний эрүүл мэндэд сөрөг нөлөө үзүүлж буй хатуу түлшний хэрэглээг даруй халаач. Халах гэж байгаа бол хэдэн онд халах гэж байгаа юм гэдгийг иргэд бид бүгдээрээ харж хянамаар байна. Ажлаа төлөвлөх одоо шаардлагатай байна.

Ямар нэгэн одоо судалгаа юм уу янз бүрийн бичиг баримт хийхдээ гол нь биш үйлдэл рүү хандсан үйл ажиллагаануудыг хэрэгжүүлээч ээ. Тухайлбал, орчны эрүүл мэндийн судлаачдыг бэлтгэх, нийгмийн эрүүл мэндийн чадавхыг сайжруулах ажлууд хэрэгтэй байна. Жишээлбэл 2-3 удаа өвдөөд ирж байгаа хүнд 3-4 дөхөө өвдөхгүй байх тийм зөвлөмжийг өгөх чадамжтай эм, эмч, эмнэлгийн ажилчдыг бэлтгэх шаардлагатай байна. Хууль, стандарт, журмыг сахиулаач ээ. Нэгэнт байгаа хууль, дүрэм, журмуудаа сахиулаач. Мөн хяналт хийдэг хүмүүст одоо шаардлагатай багаж тоног төхөөрөмжөөр хангаач ээ гэж хүсэж байна. За баярлалаа.

**Сонсгол даргалагч Ж.Чинбүрэн** – Б.Сувд докторт баярлалаа. Дараагийн илтгэгч “Утааны асуудал, стандарт, хяналт, зуух түлшний технологи” сэдэвт 2 дахь хэлэлцүүлгийн талаарх танилцуулга мэдээллийг сонсоно. Улсын Их Хурлын гишүүн Загджавын Мэндсайхан Таныг индэрт урьж байна.

**Улсын Их Хурлын гишүүн З.Мэндсайхан** - Энд хүрэлцэн ирсэн Та бүхэндээ энэ өглөөний мэндийг хүргэе.

Агаарын бохирдол, утааны асуудлаар ерөнхий хяналтын сонсголын бэлтгэл ажлыг хангах, зохион байгуулах ажлын хэсгээс гурван удаагийн хэлэлцүүлгийг явуулахаар шийдвэрлэсэн. Энэ хүрээнд 2025 оны 01 дүгээр сарын 22-ны өдөр “Утааны асуудал:Стандарт, хяналт (зуух түлшний технологи)” сэдвээр 2 дахь хэлэлцүүлгийг Төрийн ордны “Их Эзэн Чингис хаан” танхимд зохион байгуулж, Улсын Их Хурлын гишүүн З.Мэндсайхан миний бие удирдаж явууллаа.

“Утааны асуудал:Стандарт, хяналт (зуух түлшний технологи)” сэдэвт 2 дахь хэлэлцүүлэгт Улсын Их Хурлын гишүүн Х.Баасанжаргал, Б.Баярбаатар, Б.Бат-Эрдэнэ, Ц.Баатархүү, Г.Ганбаатар, М.Ганхүлэг, С.Замира, Ж.Золжаргал, Л.Мөнхбаясгалан, З.Мэндсайхан, Ж.Чинбүрэн, А.Ундраа, Б.Уянга, С.Эрдэнэболд, Д.Энхтуяа нар болон холбогдох төрийн байгууллага, яам, агентлагийн удирдах албан тушаалтнууд, салбарын эрдэмтэн судлаачид, иргэд, төрийн бус байгууллагын төлөөлөл зэрэг нийт 120 гаруй хүн оролцсон. Эдгээрээс төрийн байгууллагын 27, бусад байгууллагаас 10, иргэн 62 байв. Хэлэлцүүлгийн үеэр 26 иргэн асуулт асууж, хариулт авч, санал хэлсэн.

Хэлэлцүүлэгт “Агаарын бохирдлыг бууруулах чиглэлээр нийслэлийн хэмжээнд авч хэрэгжүүлж буй арга хэмжээний талаарх танилцуулга” сэдвээр Нийслэлийн засаг дарга Х.Нямбаатар, “Нүүрсний болон бусад цэвэр түлшний технологи хөгжүүлэлтийн талаар авч хэрэгжүүлж байгаа арга хэмжээ, цаашдын бодлого” сэдвээр Эрчим хүчний яамны Түлшний бодлогын хэрэгжилтийг зохицуулах газрын дарга И.Лувсанцэрэн, “Сайжруулсан шахмал түлшний үйлдвэрлэл, технологи, чанар, стандарт, хяналт” сэдвээр “Таван толгой түлш” ХХК-ийн Ерөнхий технологич Д.Өлзийбат, “Агаарын бохирдол үүсгэгч эх үүсвэрүүдэд тавих хяналт” сэдвээр Улсын Онцгой комиссын нарийн бичгийн дарга, хурандаа Т.Баярхүү, “Шахмал түлшний түүхий эд, шахмал түлшний шинж чанар, стандарт үзүүлэлт” сэдвээр Шинжлэх Ухааны Академийн Хими, химийн технологийн хүрээлэнгийн Нүүрсний хими техникийн лабораторийн эрхлэгч, техникийн ухааны доктор Г.Шийрав нар мэдээлэл хийж иргэдийн төлөөлөл холбогдох албаны хүмүүсээс асуулт асууж, хариулт авсан.

Нийслэлийн Засаг дарга бөгөөд Улаанбаатар хотын захирагч Х.Нямбаатар “Агаарын бохирдлыг бууруулах чиглэлээр авч хэрэгжүүлсэн технологийн шийдэл, үр дүн цаашдын чиг хандлага" сэдэвт илтгэлдээ “Улсын хэмжээнд Улаанбаатар хот хамгийн их агаарын бохирдолтой байгааг дурдаад нийслэлийн агаарын бохирдлын үүсвэрийн талаар танилцуулсан. Х.Нямбаатар дарга илтгэлдээ Японы олон улсын хамтын ажиллгааны байгууллага (ЖАЙКА)-аас гаргасан 2022 оны тайланд гэр хорооллын 198,840 яндангаас гарч буй утаа агаарын бохирдлын 55.6 хувь, 804.656 автомашины утаа 28.9 хувь, дулааны цахилгаан станцын үнсэн сан зэрэг бусад үүсгүүр 15.5 хувийг эзэлж буйг дурдсан.

Мөн Нийслэлийн агаарын бохирдлыг бууруулах чиглэлээр 2011 оноос хойш авч хэрэгжүүлсэн арга хэмжээний талаар болон богино хугацаанд авч хэрэгжүүлэхээр төлөвлөсөн арга хэмжээ, мөн 2025-2028 онд хэрэгжүүлэх мега төслүүдийнхээ талаар дэлгэрэнгүй танилцуулсан. Мега төслүүд нь түгжрэлийг бууруулах, агаарын бохирдлыг бууруулах, бусад гэсэн 3 хэсгээс бүрдэж байна. Яг өнөөдрийн байдлаар утааны асуудлаар Нийслэлийн онцгой комиссын шуурхай штаб ажиллаж байгаа бөгөөд Нийслэлийн 7 дүүрэгт 8 чиг үүргээр 36 заалт бүхий нарийвчилсан төлөвлөгөө гаргаад ажиллаж байгаа тухай мэдээлсэн.

Эрчим хүчний яамны Түлшний бодлогын хэрэгжилтийг зохицуулах газрын дарга И.Лувсанцэрэн "Нүүрсний болон бусад цэвэр түлшний технологи хөгжүүлэлтийн талаар авч хэрэгжүүлж байгаа арга хэмжээ, цаашдын бодлого” сэдэвт илтгэлдээ “Төвийн бүсийн эрчим хүчний системийн оргил ачааллын таац, Улаанбаатар хотын төвлөрсөн дулаан хангамжийн хэрэглээний өсөлт, төлөвлөж буй эх үүсвэрийн төслүүд, олон улсын хотуудын агаарын бохирдол бууруулсан туршлага, хагас коксон түлшний агаарын бохирдолд үзүүлэх нөлөөлөл, дулааны цахилгаан станцын шаталтын процессоос ялгарсан бүтээгдэхүүнийг зайлуулах технологи, хэрэглэгчийн сэргээгдэх эрчим хүчний үүсгүүрээс үйлдвэрлэсэн эрчим хүчийг түгээх сүлжээнд нийлүүлэх журмын хэрэгжилтийн талаар” мэдээлэл өгсөн.

Эрчим хүчний яамны илтгэлд “Улаанбаатар хотын төвийн дүүргийн гэр хорооллын өрхийн тоо 2000 оноос 2022 он хүртэл 2,4 дахин нэмэгдсэн нь агаарын бохирдол нэмэгдэх үндсэн шалтгаан болсон” гэж дүгнэсэн. Мөн Х.Нямбаатар дарга агаарын бохирдлыг бууруулах эх үүсвэрийн хувь хэмжээг ЖАЙКА-аас 2022 онд гаргасан тайланд дурдсан тоо мэдээнээс харуулж байсан бол Эрчим хүчний яам Цаг уур орчны шинжилгээний газрын 2023 онд хийсэн Улаанбаатар хотын хүйтний улирлын агаарын бохирдлын эх үүсвэрийн судалгаанаас эш татаж байсан. Тухайлбал: Гэр хорооллын болон усан халаалтын зуух 80 хувь, автотээврийн хэрэгсэл 10 хувь, дулааны цахилгаан станц 6 хувь, хог шороо, хөрсний бохирдол 4 хувь гэж мэдээлсэн.

Эрчим хүчний яам мөн хагас коксон түлшний агаарын бохирдолд үзүүлэх нөлөөллийн талаар танилцуулсан бөгөөд 100 хувь хагас коксоор үйлдвэрлэсэн сайжруулсан түлш хамгийн сайн үр дүнтэй гарсан бөгөөд туршилтын түлшний техникийн үзүүлэлтүүд нь БНХАУ, БНСУ, ХБНГУ, ОХУ зэрэг улсын стандарттай ижил түвшинд хүрсэн тухай мэдээлсэн. Мидлинг болон хагас коксоор үйлдвэрлэсэн сайжруулсан түлшний техникийн үзүүлэлтүүдийг харьцуулахад дэгдэмхий 51.9, хүхэр 57.7, үнслэг 37.2 хувиар бага байгаа нь хагас коксон сайжруулсан түлшийг хэрэглээнд нэвтрүүлснээр агаарын чанарыг сайжруулахад шууд нөлөө үзүүлэх нь туршилтаар тодорхойлогдсон гэсэн юм. Тус яамны илтгэлд цаашид төлөвлөж буй төслүүдийг амжилттай хэрэгжүүлснээр 2027 оноос эхлэн чадлын дутагдалгүйгээр оргил ачааллыг давж гарах боломж бүрдэнэ.

Хагас коксыг судалж Засгийн газарт танилцуулснаар Багануурын уурхайг түшиглэн хагас коксын үйлдвэр байгуулах шийдвэр гарсан байна. Дулааны цахилгаан станцуудын одоо байгаа хуурай батарей циклон, нойтон аргаар үнс барих шүүлтүүрийг АҮК нь 99.9 хувийн үзүүлэлттэй уутат шүүлтүүрээр сольж шинэчилснээр дэгдэмхий үнс, тоосонцрын хэмжээ буурна гэж дүгнэсэн. Мөн хэрэглэгчийн сэргээгдэх эрчим хүчний үүсгүүрээс үйлдвэрлэсэн эрчим хүчийг түгээх сүлжээнд нийлүүлэх журмыг хэрэглэгч рүү чиглэсэн илүү хүртээмжтэй байдлаар нэмэлт, өөрчлөлт оруулан, нэгдсэн сүлжээнд холбогдсон хэрэглэгчийн сэргээгдэх эрчим хүчний үүсгүүрээс түгээх сүлжээнд нийлүүлсэн цахилгаан эрчим хүчний тарифыг нэмэгдүүлнэ. Гэр хорооллын айл өрхүүдэд шөнийн тарифын хөнгөлөлт үзүүлэхээр 2025 онд 50.2 тэрбум төгрөг төсөвлөсөн гэж байлаа.

“Сайжруулсан шахмал түлшний үйлдвэрлэл, технологи, чанар, стандарт, хяналт” сэдвээр “Таван толгой түлш” ХХК-ийн Ерөнхий технологич Д.Өлзийбат мэдээлэл хийсэн бөгөөд түүний илтгэлд MNS 3818, MNS 5679-2019, MNS 5679-2022 гэсэн стандартын шаардлагыг хангасан хатуу түлшийг хэрэглэж ирснийг дурдаад түүхий нүүрснээс эрчим хүчний нүүрс буюу шахмал түлшрүү шилжих болсон шалтгааныг тайлбарласан. Мөн үйлдвэрийн технологи нь үндсэн таван дамжлагаас бүрддэгийг дурдахын зэрэгцээ “Тавантолгой түлш” ХХК-ийн шахмал түлш үйлдвэрлэлийн түүхий эд, барьцалдуулагч болон бүтээгдэхүүний чанарын хяналтыг Хими, химийн технологийн хүрээлэн, Ашигт малтмал, газрын тосны газрын лаборатори, “SGS Mongolia” ХХК, Дулаан, техник, үйлдвэрлэлийн экологийн хүрээлэн, Нийслэлийн агаар орчны бохирдолтой тэмцэх газар зэрэг итгэмжлэгдсэн хөндлөнгийн лабораториудаар хийлгэдэг бөгөөд сардаа 1-2 удаа дээж өгдөг талаар дурдсан.

“Агаарын бохирдол үүсгэгч эх үүсвэрүүдэд тавих хяналт” сэдвээр Улсын Онцгой комиссын нарийн бичгийн дарга, хурандаа Т.Баярхүү илтгэлдээ “Агаарын чанарыг сайжруулах бүсэд байрлах нийслэлийн 7 дүүргийн хэмжээнд тогтоол, журмын хэрэгжилтийг хангах болон угаарын хийн хордлогоос урьдчилан сэргийлэх чиглэлээр мэргэжлийн байгууллагуудтай хамтран “Өндөр эрсдэлтэй айл өрх”, “Шалгавал эрсдэлгүй”, “Сэрэмжлүүлэг-2024”, “Хяналт-2024”, “Ухаалгаар хэрэглэе”, “Эрсдэлээс сэргийлье”, “Галлахдаа анхааръя”, “Эрчимжүүлэлт” зэрэг тусгай арга хэмжээнүүдийг зохион байгуулж ажилласныг дурдаад Нийслэлийн Засаг даргын Нийгмийн салбар, ногоон хөгжил болон агаар, орчны бохирдлын асуудал хариуцсан орлогчийн баталсан удирдамжийн дагуу  2024 оны 12 дугаар сарын 09-20-ны өдөр үргэлжилсэн хяналт, шалгалтын чиглэлээр хийж хэрэгжүүлсэн ажлыг танилцуулсан. Түүнчлэн агаар бохирдуулагч эх үүсвэр болох автомашинуудад хяналт, шалгалт хийсэн байна.

“Шахмал түлшний түүхий эд, шахмал түлшний шинж чанар, стандарт үзүүлэлт” сэдвээр Шинжлэх Ухааны Академийн Хими, химийн технологийн хүрээлэнгийн Нүүрсний хими техникийн лабораторийн эрхлэгч, техникийн ухааны доктор Г.Шийрав танилцуулсан илтгэлдээ шахмал түлшний шаталтын үйл явцын талаар тайлбарлаж, түлшний горим алдагдаж дутуу шаталтын явцад угаарын хий, дэгдэмхий органик нэгдлүүд үүсэх эрсдэл гардаг гэдгийг дурдсан. Сайжруулсан шахмал түлш хэрэглэснээр түүхий нүүрсний хэрэглээг 60 хувиар бууруулж, илчлэгийг  нэмэгдүүлж, хэрэглээг 54 хувиар бууруулснаар энэ хэмжээгээр агаарт үзүүлэх сөрөг нөлөөллийг бууруулсан гэж үзэх боломжтой. Чийг болон дэгдэмхий хийн үзүүлэлтийг бууруулсан сайн талтай ч үнслэг болон хүхрийн хэмжээ нэмэгдсэн сөрөг үр дүн гарсан. Гэвч үүнийг нийт хэрэглэж байгаа түлшний хэмжээнд авч үзвэл түлшнээс ялгарч болох хүхрийн хэмжээ 3 хувиар, үнслэгийн хэмжээ 19 хувиар тус тус бууруулсан гэж дүгнэсэн байв.

Илтгэлд мөн тус хүрээлэн болон Нийслэлийн агаар, орчны бохирдолтой тэмцэх газрын лабораторид хийсэн сайжруулсан шахмал түлшний шатаалтын утааны шинжилгээний талаар танилцуулсан. Тус хүрээлэнгээс шахмал түлшний технологийн горим алдагдаагүй, түүхий эдийн шинж чанарт өөрчлөлт ороогүй ч нийслэлийн агаарын бохирдол өндөр хувьтай байгаа шалтгааны талаар судалгаа хийсэн байна. Мөн  цаашид  түүхий эд, бүтээгдэхүүний стандартыг сайжруулах замаар түлшний чанарыг дээшлүүлэх, яндангийн тоо, түлшний хэрэглээг бууруулах арга хэмжээ авах шаардлагатай талаар дурдсан.

Хэлэлцүүлэгт тавьсан илтгэл, мэдээлэл, танилцуулгын хүрээнд иргэд, олон нийтийн төлөөлөл  асуулт асууж, санал хэлсэн. Хэлэлцүүлэгт оролцогчдын зүгээс гэр хорооллын айл өрхүүдэд шинээр тараах зуух болон шахмал түлш нь гадаад болон дотоод орчны бохирдолд хэрхэн нөлөөлөх, дулааны зарцуулалт зэрэг туршилтыг хаана ямар лабораторид хэрхэн хийсэн талаар, автомашины нүүрсэн янданг хууль бусаар худалдах эсэхийг зохицуулсан хууль журам бий эсэх, агаарын бохирдлыг бууруулах арга хэмжээний хүрээнд монголын эрдэмтэн, инженерүүдийнхээ бүтээсэн гэр хорооллын айл өрхүүдийн дулаалга, нарны батерей зэрэг шинэлэг бүтээгдэхүүнийг дэмжих асуудлыг тусгасан эсэх, шахмал түлшний стандарт алдагдаагүй бол агаарын бохирдол ихэссэн шалтгаан нөхцөлийн талаар, орон нутгийн агаарын чанарыг хэмжих арга хэмжээ авч буй эсэх талаар холбогдох төрийн байгууллагын албан тушаалтнуудаас асууж, хариулт авсан.

Мөн нийслэлийн мэдэлд “Тавантолгой” ХХК шахмал түлшний үйлдвэр шилжиж байгаа тул иргэдийн эрүүл аюулгүй байх нөхцөлд анхаарч, зоригтой шинэчлэл хийж ажиллах, монгол инженерүүдийн бүтээлийг төрөөс бодлогоор дэмжих, цахилгаан халаагуураар дулаанаа шийдсэн айл өрхүүдэд эрчим хүчний үнийн хөнгөлөлтийг дорвитой үзүүлэх, хийн түлшрүү шилжихэд Монгол Улсын цаг агаарын эрс тэс уур амьсгалыг нөхцөл байдлыг сайтар судлан тооцоолох, агаарын бохирдлыг бууруулах хамгийн үр дүнтэй арга болох иргэдийг орон сууцжуулахад зоримог арга хэмжээ авч ажиллах шаардлагатай гэсэн саналуудыг хэлсэн.

Үргэлжлүүлэн Улсын Их Хурлын гишүүд асуулт асууж, үг хэлэв. Тухайлбал, Улсын Их Хурлын гишүүн Б.Бат-Эрдэнэ бид утаагүй зуух гэдэг ойлголтоос салж, эрчим хүчээ дэмжихэд анхаарч олон улсын төсөл, хөтөлбөрүүдийг эл асуудалд чиглүүлж далайцтай арга хэмжээ авах, нөгөө талаар үүнтэй уялдуулан урамшууллын системийг нь боловсруулж байж үр дүнд хүрнэ гэсэн байр суурийг илэрхийлсэн.

“Нийгмээрээ хандлагаа өөрчилж, агаарын бохирдол, утаа, түгжрэл нь дан ганц Улсын Их Хурал, Засгийн газар, Нийслэлийн Засаг даргын Тамгын газрын шийдвэрлэх асуудал бус иргэн бүрийн оролцоо хамтын хүчинд тулгуурлавал үр дүнд илүү хүрнэ.” гэж Б.Баярбаатар гишүүний хэлсэнтэй санал нэг байна.

Сайжруулсан түлш нь агаарын бохирдлыг 50 хувиар бууруулсан арга хэмжээ байсан гэдэг нь эрдэмтэн, судлаачдын тайлангаас харагдаж буй тул цаашид бүтээгдэхүүн хөгжүүлэлт хийж салбарын мэргэжилтнүүд болон бусад албаныханы өгч байгаа мэдээлэлд дурдагдсан хагас коксон түлш үйлдвэрлэх, автомашины бохирдлыг бууруулах чиглэлээр нийтийн тээврийг хөгжүүлэх, хийн түлшруу шилжүүлэх, ДЦС-ын шүүлтүүрийг солих, шинэчлэх замаар үнс, тоосонцорын хэмжээг бууруулах, хагас коксон нүүрсний эрчим хүчний үйлдвэр барих, барилга, дэд бүтцийг сайжруулж дагуул хотуудыг хөгжүүлэн хэт төвлөрлийг сааруулах зэрэг арга хэмжээ авахад анхаарч, Улсын Их Хурал, Засгийн газар, Нийслэлийн Засаг даргын Тамгын газар бүгд хамтарч ажиллах нь чухал гэж үзэж байна. Баярлалаа.

**Сонсгол даргалагч Ж.Чинбүрэн** - З.Мэндсайхан гишүүнд баярлалаа. 2 дахь хэлэлцүүлэгтэй холбогдуулан шинжээчийн дүгнэлтийг танилцуулна. Шинжлэх ухааны доктор Ж.Нарангэрэл, индэрт урья.

**Шинжээч Ж.Нарангэрэл -** Сайн байцгаана уу? Та бүхэнд энэ өдрийн мэнд хүргэе. Би Та бүхэнд өнөөдөр утааны асуудал, стандарт, хяналт, түлшний технологи сэдэвтэй холбоотой өөрийн гаргасан дүгнэлт, зөвлөмжийг танилцуулах гэж байна. Миний ярих зүйл бол дүгнэлт, зөвлөмж, тайлбар гэсэн 3 хэсгээс бүрдэж байгаа. Тайлбар дээр, ер нь мэргэжлийн зүгээс нүүрсний найрлага, шинж чанар гэж ер нь юу байна, бид нар нүүрсээ ер нь бас ойлгох хэрэгтэй гэж бодож байгаа юм. Тэгээд нүүрсний шаталт, утаа, угаарын хий гэж ер нь хаанаас яагаад үүсгээд байна, хүхрийн ислийн ялгарал одоо юутай холбоотой байна, тоосонцорын ялгарал, утаа тоосонцорыг бууруулах ямар боломж байна, барьцалдуулагч ер нь ямар учиртай байна гэдгийг бүгдийг нь маш товчхон тайлбарлахыг оролдох юм.

Тэгэхлээр Улаанбаатар хотын сүүлийн 5 жилийн хугацаанд энэ Багануурын хүрэн нүүрсийг сайжруулсан шахмал түлшээр орлуулсан ажил бол агаарын бохирдлыг бууруулахад тодорхой хувь нэмэр оруулсан нь дотоод, гадаадын олон байгууллагын судалгааны гаргасан үр дүнгээр нотлогдож байгаа юм. Сайжруулсан шахмал түлш хэдийгээр Багануурын түүхий хүрэн нүүрстэй харьцуулбал шинж чанарын хувьд хэд хэдэн давуу талтай боловч хатуу түлшний хэрэглээ жилээс жилд өсөн нэмэгдэж байгаа өнөө үед агаарын бохирдлыг мөн тэр хэмжээгээр нь өсгөн нэмэгдүүлэх нөхцөл байдал үүсгэж байгаа учраас энэ түлшийг ер нь зайлшгүй яаралтай солих шаардлагатай байгаа юм.

Сая хэлсэн агаарын бохирдол буурсан, өссөний шалтгаан бол бидний түлшний хэрэгцээ механикаар өссөн, дээр нь маш их тооны автомашины тоо нэмэгдсэн нь асар их нөлөөлсөн байна. Та бүхний харж байгаагаар энд 2018-2024 оны хооронд ямар хэмжээгээр нөлөөлсөн нь харагдаж байна. Харин нэг онцлог нь автомашины өсөлттэй холбоотойгоор гэр хорооллын бохирдол нийт бохирдолд эзэлдэг үзүүлэлт нь багахан хэмжээгээр буурсан байна. Энэ нь 75 байсан бол одоо 56 хувь болсон. Харин эсрэгээрээ автомашинаас агаарын бохирдолд үзүүлэх нөлөөлөл 10-аас 29 хувь болж өссөн байна.

Одоо дүгнэлтүүдээ танилцуулъя. Сайжруулсан шахмал түлшний үндсэн түүхий эд нь Тавантолгойн нүүрс байгаа юм. Энэ нүүрс манай орны хувьд хамгийн сайн судлагдсан нүүрс бөгөөд энд хүн ба байгаль орчинд хортой элементүүд маш бага болох нь олон байгууллагын судалгаагаар батлагдсан байдаг.

2 дугаарт, сайжруулсан шахмал түлшний үндсэн түүхий эд мидлинг нь Багануурын түүхий нүүрстэй харьцуулбал чийглэг болон дэгдэмхий эрдсийн агуулгаар бага, илчлэг өндөр давуу шинж чанаруудтай боловч үнслэг болон хүхэр харьцангуй өндөр агуулдаг ийм сөрөг талуудтай юм. Энэ сайжруулсан шахмал түлшний барьцалдуулагчтай холбогдолтой тайлбар хэлье. Сайжруулсан шахмал түлшний барьцалдуулагчийн шинжилгээг 2019-2024 оны хооронд ШУА-ийн хими, химийн хүрээлэнд маш олон удаа хийгдсэн байдаг. Энэ үр дүнгээр эдгээр барьцалдуулагчдад хүрээлэн буй орчинд онц хортой бодисууд илрээгүй байна. Харин нэг тал нь гэвэл барьцалдуулагч шаталтын явцад агаарт аливаа хорт бодис ялгаруулахгүй, түлшний бат бэхийг хангах хүхрийн давхар ислийг үнсэнд хувиргах /1:03:35/ гол үүрэгтэй байдаг. “Тавантолгой түлш” ХХК-ийн баримталж байгаа барьцалдуулагчийн стандарт нь болохоор хэтэрхий ерөнхий, ялангуяа эрдэс бүрэлдэхүүний найрлагыг тодорхой зааж өгөөгүй байгаа тул ямар нэгэн шинжилгээний үр дүнгээр бид нар энэ барьцалдуулагч сайн байна, муу байна гэж хэлэх ямар ч боломжгүй болчхоод байгаа юм.

Одоо сайжруулсан шахмал түлшний талаар гаргасан дүгнэлтүүдээ танилцуулъя. Сайжруулсан шахмал түлшний чанарын стандартыг түүний үндсэн түүхий эд болох мидлингийн стандартад тааруулж, хүхэр дэгдэмхий бодис болон үнсний агуулгыг харьцангуй өндрөөр тогтоосон байдаг. Ийм учраас нүүрсний түлшний шинжилгээгээр эдгээр үр дүнгүүд стандартын шаардлага хангасан, энэ стандартад нийцэж байгааг харуулаад байгаа юм. Тэгэхлээр бид нар энэ стандартыг хэзээ өөрчлөх вэ гэвэл үндсэн түүхий эдээ л өөрчлөх, эсвэл өөр олон төрлийн түүхий эд ашиглах тохиолдолд энэ стандартаа өөрчлөх боломжтой юм.

Сайжруулсан шахмал түлшний гол шинж чанарууд нь нийслэлийн агаарын бохирдолд дараах байдлаар нөлөөлсөн гэж үзэж байгаа. Үүнд түлшний дэгдэмхий бодисын агуулга харьцангуй бага байгаад байгаа юм. Энэ бол 22 хувь байгаа нь Багануурын нүүрсний харьцуулахад харьцангуй бага үзүүлэлт гэж үзэж байгаа. Энэ бага үзүүлэлт нь ер нь 2018-2024 онд агаарт хаягдах утааны гол бүрэлдэхүүн болох нарийн ширхэгтэй тоосонцорын агуулгыг буурахад сайнаар нөлөөлсөн гэж үзэж байгаа. За түлшний хүхрийн агуулга бол харьцангуй өндөр байгаа гэж би түрүүн хэлсэн. Одоо түлшний хүхрийн агуулга бол 0,9 хувь байгаа шүү дээ, ерөнхийдөө ингээд тогтмол тоо.

Энэ нь мөн онуудад агаарт хаягдах хүхрийн ислийн хэмжээг нэмэгдэхэд нөлөөлсөн байна. 3 дугаарт, би түрүүн хэлсэн, сайжруулсан шахмал түлшний үнс өмнө нь хэрэглэж байсан түлштэй харьцуулахад нэмэгдсэн байгаа, үнсний агуулга 24 гэдэг бол харьцангуй өндөр үзүүлэлт. Энэ нь хатуу хог хаягдал ихээр нэмэгдэхэд нөлөөлж байна. Сайжруулсан шахмал түлшний үйлдвэрлэл, худалдаа байгаль орчинд үзүүлж байгаа нөлөө гээд холбогдсон энэ бүх байгууллагууд, ер нь сүүлийн жилүүдэд сайжруулсан шахмал түлшний чанарыг сайжруулах тал дээр хоорондоо уялдаа холбоогүй, үр дүн муутай л байсаар байгаад маш их хугацаа алдсан байна гэж дүгнэж байна.

Би одоо зөвлөмжүүдээ танилцуулъя. Агаарт хаягдах нарийн ширхэгт тоосонцорын хэмжээ хэдийгээр буурсан боловч байх ёстой стандартын үзүүлэлтээс их, ялангуяа өвлийн улиралд маш олон дахин их байгаа юм. Тэгэхлээр энийг яаж бууруулах вэ гэвэл түлшинд агуулагдаж байгаа дэгдэмхий бодисын агуулгыг бид цаашид бууруулах нь бохирдлыг эрс багасгах хүчин зүйл болох юм. Өнөөгийн нөхцөлд хамгийн сайн тохирох түлш нь хагас кокс түлш гэж үзэж байна. Заримдаа хөх нүүрс гэж ярьж байгаа энэ хагас кокс түлш бол дэгдэмхий бодисын агуулга 10 хувь байгаа юм. Энэ 10, 20 хувиас 10 хувь болгож буулгана гэдэг бол хамгийн наад зах нь тоосонцрын хэмжээг 50 хувиар бууруулах боломжтой гэж бодож байгаа юм. Яагаад гэвэл энэ тоосонцор бол хамгийн ноцтой асуудал болоод байгаа энэ утааны хамгийн гол бүрэлдэхүүн хэсэг байгаа юм. Багануурын 0,5 хувийн хүхрийн агуулгатай нүүрснээс хөх нүүрс гарган авахад хүхрийн агуулга нь 0,3 хувь болж буурна. Багануурын нүүрсний үнс нь бол хүхрийн ислийг тогтоон барих, химийн урвалын үйлчилгээтэй кальцийн нэгдлүүд бол харьцангуй өндөр агуулгатай.

Тэгэхлээр энэ нэгдлүүдтэй бас энэ хүхрийн исэл дахин урвалдаад улам буурах, агаарт хаягдах хүхрийн ислийн хэмжээ дахин буурах ийм боломж бүрдэх юм. Хөх нүүрс үйлдвэрлэх хагас коксжуулсан технологи нь бол энэ дэлхийн хэмжээнд үйлдвэрлэлд нэвтрээд 100-аас илүү жил болсон. Одоо хагас кокс нь хамгийн утаа багатай хатуу түлш болох нь олон оронд батлагдаад, хэрэглэгдэж ирсэн. Манай улсын хувьд 2010 оны үед хагас кокс түлш үйлдвэрлэдэг гурван ч жижиг хэмжээний үйлдвэр ашиглалтад ороод ажиллаж байсан. Тэгэхлээр бид нар ийм төрлийн үйлдвэрийг ажиллуулах туршлагатай гэж үзэж болно. Ойрын хугацаанд хагас кокс түлшний үйлдвэрлэлийг цаг алдалгүйгээр хэрэгжүүлэх шаардлагатай гэж үзэж байна.

Хийн түлшний хувьд хатуу түлштэй харьцуулахад олон давуу талтай, цэвэр түлш гэдгийг бид бүгд мэднэ. Энийг дунд хугацаанд ашиглах түлшээр одоогоос эхлээд үзэж, ашиглаж эхлэх хэрэгтэй байгаа юм. Үүний зэрэгцээ эхлээд бид импортын хийг ашиглах болно. Одоо аажимдаа дотооддоо шатдаг хий гаргах шаардлага байгаа юм. Энийг хаанаас яаж гаргаж болох вэ гэвэл, манай газрын тосны үйлдвэрийн боловсруулах үйлдвэрээс нефтийн хүнд үлдэгдэл гарна, энийг хийжүүлж болно. Мөн манайд энэ хийжүүлэлтэд тохиромжтой маш олон тооны ордууд илэрсэн байдаг. Судалгаа ч их хийгдсэн байдаг. Тэгэхлээр энэ хийжүүлэлт дээр анхаарал тавих хэрэгтэй байгаа юм.

Бас нэг хамгийн сонирхолтой, хямдхан түүхий эд байж болох юм бол нүүрсний давхаргын метан байгаа юм. Энэ бас өмнөх хэлэлцүүлэгт бид 2 ярьчихсан. Нүүрсний давхаргын метаны хийн нөөц хэрвээ нэлээн өндөр хэмжээнд тогтоогдох юм бол энэ нь ямар ч агаар бохирдуулахгүй цэвэр түлш гэж тооцож болохоор л юм байгаа юм. За бас нэг зөвлөмж бол хийн түлш, шингэрүүлсэн хий зэргийг шууд айл өрхүүдэд хэрэглэхээсээ өмнө нүүрс түлж байгаа уурын зуухнуудад эхлээд хэрэглэвэл арай илүү үр дүнтэй болох болов уу гэсэн ийм зөвлөмж гаргаж байгаа.

Одоо би тайлбаруудаа товчхон танилцуулчихъя. Саяын дүгнэлт, зөвлөмжтэй холбогдсон тайлбарууд байгаа. Нүүрс гэдэг бол байгалийн маш үнэтэй түүхий эд байгаа юм шүү дээ. Хэдэн 100 сая жилээр газрын хөрсөн доор бүрэлдэж бий болсон, ерөнхийдөө гол найрлага нь нүүрстөрөгч, устөрөгч, хүчилтөрөгч, азот, хүхэр энэ 5 элемент л эзэлдэг. Бага элементүүдэд цахиур, хөнгөн цагаан гээд голдуу нүүрсний үнсэнд агуулагддаг элементүүд байдаг. Нүүрсний техникийн хамгийн гол шинж чанарууд гэвэл чийг, дэгдэмхий, илчлэг, үнс, хүхэр гээд энэ 5 шинж чанарыг тооцож үздэг. Нүүрс бол мэдээж насжилтын хувьд өөр өөр, хүрэн нүүрснээс авахуулаад антарцид хүртэл насжилт нь нэмэгдэх ийм зүй тогтолтой. Энэ зүй тогтлын хүрээнд чийг, дэгдэмхий нь багасдаг, илчлэг өндөр болно. Харин хүхэр болон үнслэгийн агуулга нь зүй тогтолд хамаардаггүй тийм онцлогтой байгаа юм.

Нүүрсийг гол бүрэлдүүлэгч материал гэвэл ерөнхийдөө хамгийн энгийнээр бол чийг, органик бодис, эрдэс бодис гэсэн ийм 3 хэсгээс л бүрдэж байгаа, ердийн нөхцөлд бол. Хэрвээ нүүрсийг халаагаад эхлэх юм бол гадаад чийг, дотоод чийг, тэгээд дэгдэмхий органик нэгдэл, үлдэгдэл нүүрстөрөгч, дэгдэмхий элс, үнс гэсэн хэсгүүдэд хуваагддаг. Энэ бол халаалтынхаа температураас хамаараад ийм өөрчлөлтөд ордог юм. За тэгэхлээр одоо утаа гэдэг бол мэдээж шаталтаас үүснэ. Тэгэхлээр шаталтыг бас маш товчхон танилцуулчихъя. Ер нь бол нүүрс хатуу материал, шууд шатдаггүй учраас эхлээд халуун температурт задралд ороод дэгдэмхий бодисууд ялгардаг. Бид нарын яриад байгаа дэгдэмхий органик нэгдлүүд.

Энэ нь шатаж, температур халаалтууд нь цааш нь үүсгэсээр нүүрс шатах процесс явагддаг юм. Тэгэхлээр нүүрсийг дутуу шатаах, нүүрсний шаталтыг удаан эхлүүлэх маш их хортой үйлдэл. Энэ юугаар илэрдэг вэ гэхлээр нүүрсэнд агуулагдаж байгаа бүх хорт бодисууд шаталтын эхэнд ялгарч эхэлдэг. Энэ ямар ямар бодисууд байна вэ гэвэл усны уураас бусад нь бүгд хор гэж ойлгож болно, энд хүхэрт устөрөгч, аммиак, нарийн тоосонцор, угаарын хий, мөн дэгдэмхий органик нэгдлүүд байна. Ингээд хөө тортог, эрдэс бодисоор задардаг. Эдгээр нь шаталтын эхэнд үүсдэг, хамгийн их агаар орчны бохирдуулагч хорт бодисууд гэж ойлгож болно. Үүний дараа шаталтын процесс явагддаг, нүүрстөрөгч бол 700 градусаас шатаж эхэлдэг онцлогтой. Шаталтын процесс хэрвээ жигд явагдаад эхлэвэл үүсдэг нэг тал нь бол нарийн тоосонцор байна, хүхрийн ислүүд, азотын ислүүд, угаарын хий, нүүрстөрөгчийн давхар исэл гэсэн ийм бүрэлдэхүүнтэй хий үүсдэг.

Бид нарын агаарын бохирдлын хүрээнд байнгын яригдсан асуудал бол угаарын хий яагаад асуудал үүсгэж байна, хүний амь насанд хүрч байна гэдэг асуудал байгаа. Би угаарын хий үүсэж байгаа шалтгааныг 3 хувааж үзсэн.

1 дүгээрт, зүүн талын зураг дээр ДЭМБ-аас түүхий нүүрсийг гэр ахуйн нөхцөлд түлэхийг хатуу хориглосон байдаг. Гэхдээ зарим улсуудад, дээхэн үед ядуу буурай гэж тооцогдож байсан Энэтхэг, Хятад зэрэг улсуудад угаарын хийг нүүрсний дутуу шаталт нэлээд хэмжээгээр үүсгэж байсан ийм судалгаа байдаг. Жишээлбэл, бүх нүүрсийг шатаахад тэрний 10-30 хувь нь дутуу шаталтад задралд хаягддаг байсан байна. Тэгэхлээр энэ нүүрсний угаарын шалтгааныг хамгийн 1 дүгээрт зуух, яндангийн эвдрэл гэмтэлтэй холбоотой гэж үзэж байна. Энэ нь гэр ахуйн орчинд угаар бий болох хамгийн ноцтой шалтгаан болно.

2 дахь асуудал бол нүүрсийг буруу түлэх, манайх өдий хүртэл, нүүрсээ зарим тохиолдолд түлж чадахгүй байна. Түлшийг зууханд хэт ихээр овоолох, том бүхэллэг түлш хийх, эс үгүй бол маш нунтаг нүүрс хийх ийм байдлууд ажиглагддаг. Мөн нүүрсний шаталтын хугацаанд агаар дутагдах, хэтэрхий богино хугацаанд шатаагаад унтраачих ч юм уу, ийм нөхцөлүүдээс болоод угаар үүсэх нөхцөл бүрэлдэж байгаа юм.

3 дахь шалтгаан нь түлшний шинж чанартай холбоотой гэж үзэж байна. Ер нь угаар үүсэх бас нэг шалтгаан бол хатуу түлш өөрөө юм. Энэ ямар ямар шалтгаан байна гэхээр нүүрсний найрлага, чийгийн агуулга, үнсний агуулга угаар үүсэхэд бас их нөлөө үзүүлэх хүчин зүйл болоод байгаа юм. Хүхрийн ислийн ялгарлын тухай маш товчхон хэлчихье. Нүүрсэнд агуулагдсан хүхэр бол 4 төрөл байдаг. Энд фритийн органик сульфатын элемент гээд. (*сонсгол даргалагчаас дэг сахиж оролцохыг оролцогчдод анхааруулж, цаг дууссан тул илтгэгчийг 1 минутанд багтаан дүгнэлтээ танилцуулахыг анхааруулав*.)

Хамгийн гол нүүрсний пирориз, хагас коксожсон түлш хэрэглэснээр бид утааны асуудлаа шийднэ гэдэгт би бүрэн итгэлтэй байгаа. Энэ асуудлыг хурдан шийдвэрлэх хэрэгтэй байна. Товчхон хэлэхэд ийм байна. За баярлалаа.

**Сонсгол даргалагч Ж.Чинбүрэн -** Одоо хөтөлбөрт заасны дагуу сонсголд оролцогчид санал хүсэлт, мэдээллээ танилцуулна. Хуульд заасны дагуу хяналтын сонсголд оролцохоор хүсэлт гаргасан 6 ТББ-ын төлөөлөл, иргэн, хэвлэл мэдээллийн байгууллагын төлөөлөл, нийт 104 оролцогч байгаагаас өнөөдрийн хуралд 49 оролцогч оролцож байна. Одоо нэрсийн дарааллаар санал, мэдээллээ 3 минутад багтаан танилцуулна. Батбаатарын Мөнгөнхишиг, микрофон дээр кнопоо дараад 3 минутад багтаагаад ярина уу. 13 дугаар микрофоныг нээе. За зүгээр даралгүй байж байгаарай. За эхэлсэн.

**Иргэн Б.Мөнгөнхишиг -** Сайн байцгаана уу? Бүгдэд нь өглөөний мэнд хүргэе. Та бүхэн маань сая иргэдийн, оролцогчдын реакциас харсан байх. Өнөөдрийн энэ сонсгол хэр үр дүнтэй болж байна вэ гэдгийг. Энэ бол зүгээр л нэг дүр эсгэсэн, ийм мэдээлэл, баахан илтгэлүүдээр дүүрсэн, ийм үйл ажиллагаа болоод дахиад өнгөрөх нь ээ. Гэтэл энэ 71,0 мянган иргэн гарын үсэг зурахдаа юу гэж найдаж, юу гэж итгэж зурсан бэ гэхээр өнгөрсөндөө гаргасан алдаануудаа бүгдээрээ хүлээн зөвшөөрье өө гээд. Өнгөрсөн хэлэлцүүлгүүдээр ч тэр, өнөөдөр ч тэр та бүгдийн тавьж байгаа илтгэлүүд ерөөсөө тийм зүйл харагдахгүй байна.

Бид бүхэн цаашдаа үйл ажиллагаагаа сайжруулъя, агаарын бохирдлыг байхгүй болгоё, дараа өвөл гэхэд арай цэвэрхэн агаараар амьсгалъя гэж бодож байгаа юм бол өмнө нь гаргасан алдаагаа хүлээн зөвшөөрөх хэрэгтэй байна. Эрчим хүчний салбар, цаг уур орчны шинжилгээний салбар, байгаль орчны салбар, эрүүл мэндийн салбар, боловсрол бүх салбарууд, дээрээс нь нэмээд эдгээр салбаруудыг хооронд нь уяж байгаа Засгийн газрын тэргүүний түвшинд бас энэ алдаагаа хүлээн зөвшөөрч байж бид бүхэн энэ бүгдийг сайжруулж чадна. Тэгэхгүй ингээд бие биеэсээ айж эмээсэн үү, шинжээч нар, дарга нараасаа, бие биеэсээ санаа зовдог юм уу, уурлуулъя гэж боддоггүй юм уу, аль эсвэл тэрнээс нь айдаг юм уу, энэ бүгд л нэг сайхан төлөвлөгөө, өмнө нь хэрэгжиж байсан хэрэгжилтүүд бүгд л яг болж байсан юм шиг мэдээллүүдийг өгөөд байна аа. Энэ чинь эргээд дахиад бухимдлыг бий болгоно.

Буцаад тэр үл итгэсэн байдал руу л бид нарыг хөтөлнө. Тийм болохоор илүү үнэнч шударга ийм мэдээллүүдийг л авмаар байна. Тэрнээс гадна гаргаж байгаа төлөвлөгөөнүүд, хөтөлбөрүүдээ иргэний нийгэм, ОУБ, судлаач нараар сайн хэлэлцүүлдэг болмоор байна. Тэгэхгүй нэг дарга өөрийгөө мундаг гэж бодоод л тэр төлөвлөгөөгөө хүчиндээд л тавьчихдаг. Тэгээд үр дүнд нь бид бүхэн сайжруулсан зуух гэж 2010 оноос хойш явчихаад, сайжруулсан түлш гэж дахиж 4 жил яваад, одоо хийе гэж явах гэж байна шүү дээ. Тэгэхээр хэрэглээнээс хэрэглээг дэмжсэн ийм л зүйлүүдийг бид бүхэн бодлогын макро түвшиндээ ингэж явуулаад байна. Гэтэл нөгөө талдаа яг энэ салбар дээр ажиллаж байсан байгаль орчны, агаарын бохирдлыг бууруулахаар ажиллаж байгаа ТББ-уудын эрдэмтэн, судлаачид юуг хэлээд байна вэ гэхээр “хэмнэлтэй дулаалгын асуудлуудыг нэгд тавья” гэж яриад байна шүү дээ. Зөвхөн дулаалгаар бид бүхэн дараагийн өвөл гэхэд агаарын бохирдлыг 45-50 хувь хүртэл бууруулах боломжтой гэж яриад байхад өнөөдрийн гаргаж байгаа төлөвлөгөө, хөтөлбөрүүд дахиад өөр нэг хэрэглээ, хагас кокс (цаг дууссан).

**Сонсгол даргалагч Ж.Чинбүрэн -** Батбаатарын Мөнгөнхишигт баярлалаа. Бид бас дүгнэлтүүдээ хийж байгаа. Ялангуяа С.Эрдэнэболд гишүүний хэлсэн дүгнэлтийг Та давтаад хэллээ. Тэгэхлээр гишүүд бид аль болохоор үр дүнтэй байх талаас хандаж байгаа гэдгийг бас дахин хэлье. За Дамбын Хүрэлбаатар, 4 номерын микрофон дээр суугаад та санал, дүгнэлт, мэдээллээ хэлнэ үү.

**Иргэн Д.Хүрэлбаатар -** Бүх хүмүүст энэ өдрийн мэнд хүргэе. Энэ сонсголд оролцъё гэж бүүр хэрэг болгож ирлээ л дээ. Монголчууд бол нүүрсээ түлж байсан, нүүрсээ түлж байх үед хааяа л ганц нэг хүн угаартсан тухай, нас барсан тухай ярьдаг байсан. Жилдээ ер нь 1, 2 хүн л угаартаж нас бардаг байсан. Одоо бол шахмал түлш түлснээс хойш бол зуу зуугаараа угаартаж нас бардаг болсон, зуу зуугаар нь оршуулдаг болсон. Тэгээд энэ түлшээ гадаадад, Америкт, Орост, Хятадад шинжлүүлээд маш сайн үр дүн үзүүлсэн гэж яриад байх юм. Монголын ард түмэн энэ түлшний үр дүнг амь насаараа төлчихөөд байж байна шүү дээ. Одоо дараа жил ахиад зуу зуугаараа оршуулах юм байна шүү дээ, энэ олон хүнийг. Тэгэхээр энэ шахмал түлшийг ерөөсөө шинжлүүлэх шаардлагагүй байна, ямар ч улсад шинжлүүлэх хэрэггүй, зүгээр л энийгээ больчих хэрэгтэй байна 1 дүгээрт.

2 дахь асуудал бол нүүрсээ түлээд ерөөсөө хүн үхдэггүй байсан шүү дээ. Тэгээд энэ цаг үеэ эргээд яавал яасан юм. Ер нь монголчуудыг ингэж олноор нь алж хядаж, олноор нь оршуулах хэрэг байна уу та нарт. Одоо тэр нас барсан хүмүүс, хордсон хүмүүсийг, тэр ах дүү, төрөл садныг нь байдаг юм бол цуглуулаад, энэ талбай дээр, хэчнээн хүн нас барсан юм тэрийг нь тодруулмаар байна. Одоо дарсан тоогоор бол нэг хоногт 250 хүн бохир юу угаартаж нас барсан, угаартсан гэсэн ийм асуудал ярьж байгаа, ганцхан хоногт шүү. Тэгэхэд өвөл, хаврын цагт хэчнээн хоног байдаг билээ. Энэ 160 хүн нас барсан гэдэг бол худлаа шүү дээ. Энэ бараг төрийн нууцын хэмжээнд яригдаад байгаа байхгүй юу.

Энэ олон хүн үхэж үрэгдсэн байдаг худлаа тоо шүү, 160 хүн бол худлаа шүү дээ. Тэр Тавантолгойн нүүрсийг үйлдвэрлээд, энэ дундаас нь ашиг олж байгаа хүмүүст л хэрэгтэй байдаг байх. Энэ түлш Монгол Улсыг хүнгүй, өвчинтэй зовлонтой, хагас дутуу мэдрэлтэй хүмүүс бий болгохыг л зорьж байгаа шүү дээ. Энэ түлш бол ерөөсөө гол үүрэг нь тэр. Тэгэхээр энийгээ даруйхан болих хэрэгтэй, одоо эхний ээлжид тэр нүүрсээ түл, өшөө юу байдаг юм аргалаа түлэх хэрэгтэй, тэгээд тэр хийгээ түлж болно шүү дээ. Тэгээд одоо энэ хуучирсан автомашинууддаа нүүрсэн шүүлтүүр мүүлтүүр тавьдаг юм уу яадаг юм. Ийм асуудлаа ярихгүй зүгээр улаан цагаан л ерөөсөө ингээд харж байхад л шахмал түлш бүр цэвэр ариун гээд яриад байх юм. Энийгээ болих хэрэгтэй байна шүү дээ. Өөр нэг асуудал гэвэл нийслэлд огт салхигүй байсан үе. Тэгээд 1 жил бүр салхи салхилаад, нэг өвөл бүр утаагүй болж байсан. Тэгэхэд тэр хүнийг нь, ганц салхилуулдаг тэр хүнийг нь одоо дарамтлаад, боолчлоод, харгислаад ингээд Монголчууд өшөө олон хүн үхэж үрэгддэг болсон. Тэгээд энийгээ одоо нэг мөсөн шийдмээр байна. Монголчууд ерөөсөө утаагүй байх ёстой.

**Сонсгол даргалагч Ж.Чинбүрэн -** Иргэн Дамбын Хүрэлбаатар Танд баярлалаа. Өөрийнхөө бодол саналаа илэрхийлсэнд. За Лхагвасүрэнгийн Гүнбилиг гараа өргөх үү? Л.Гүнбилиг байна уу, за байхгүй байна. Батзоригийн Эрдэнэ, 10 номерын микрофоныг нээе.

**Иргэн Б.Эрдэнэ -** Өнөөдрийн энэ хэлэлцүүлэг дээр өмнө нь 2, 3 сэдэвчилсэн хэлэлцүүлэг болсон юм чинь шийдэл, төлөвлөгөө, ямар хугацаанд үр дүн гарах юм бэ гэдгийг би сонсоно гэж бодож ирсэн. Харамсалтай нь эсрэгээрээ байлаа. Ер нь энэ агаар орчны бохирдлыг бууруулахдаа салбарын зардалд суурилсан, эдийн засгийн механизмыг өнөөдөр хүртэл хэрэгжүүлж ирлээ шүү дээ. Ингээд ямар ч үр дүн гардаггүй юм байна аа гэдгийг чинь нотолчихсон. Харин иргэдийн орлогод суурилсан, иргэдийн оролцоон дээр олон талын оролцоотой хамтын менежментэд суурилсан ямар бодлого баримталбал, ямар төсөл, хөтөлбөр хэрэгжүүлбэл энэ амжилтад хүрэх юм бэ гэдэг юм огт яригдахгүй байна. Жишээлбэл, дөнгөж сая тэтгэврийг 6 хувь нэмснээ эрчим хүчнийхээ хураамжийг 89 хувь нэмлээ шүү дээ. Ийм байхад яаж ард иргэдийг яндангаа буулга, халаалтаа дэвшилтэт технологиор, техникээр шийд гэж хэлж чадаж байгаа юм бэ. Гэр хороололд байтлаа орон сууцад яг энэ зардлыг чинь төлөөд, иргэдийн өнөөдрийн бодит орлого нь тав тухтай амьдрах, тайван амьдрах ийм нөхцөлийг нь хангахгүй болчихлоо шүү дээ.

2 дугаарт, тогтолцоондоо байгаа юм аа гэдэг тайлбарыг бас иргэд яриад байгаа. Тогтолцоо чинь ерөөсөө энгийн байгаад байгаа шүү дээ. Сонгуулиа боловсрол, хүчний байгууллага, хороо, дүүргийн Засаг дарга, эрүүл мэндийн салбарын ажилчдаар дамжуулаад саналыг луйвардах хэлбэрээр хэдэн хүмүүс гарч ирчихээд өөрсдийгөө хаан гээд бодчихдог. Энэ Улсын Их Хурлын гишүүдийн зарим нь дэндүү увайгүй үйлдэл хийж байгаа шүү. Судлаачдын үг сонсохгүй, иргэд, иргэний нийгмийн үг сонсохгүй, өөрийнхөө харснаар, нэгнийхээ бизнесийг дэмжсэн ийм юмыг бариад явж байдаг болсон шүү дээ. Улсын Их Хурлын дэд дарга Б.Пүрэвдоржоос эхлээд ийм увайгүй үйлдэл бол газар авч байгааг та бүхэн өөрсдөө анхаарах хэрэгтэй. Өнөөдөр энэ утааг өвлийн хүйтэнд бид нарт харагдаж байгаа учраас бид агаарын бохирдол гэж ярьж байгаа. Үнэн хэрэг дээрээ урин дулаан хавар, зун, намрын улирал эхлэхтэй зэрэг хөрс, усны бохирдол чинь энэнээсээ илүү аймшигтай үр дагаврыг дагуулахуйц орчныг бохирдуулагч, хүний эрүүл мэндийг бохирдуулагч үндсэн эх үүсвэр болчихсон байгаа гэдгийгээ ерөөсөө орхичхоод байна. Бохирдлыг, агаарын бохирдлын асуудлыг ярьснаар иргэдийн эрүүл мэндийг хамгаалахгүй гэдгийг та бүхэн бас ойлгомоор байна.

Эцэст нь хэлэхэд албан тасалгааны нүдээр, гоё орчинд цонхоор гоё юм хараад ажилладаг энэ дарга нүдээ бас ард түмний үндэсний аюулгүй байдлын түвшинд тулгамдаж байгаа энэ асуудлаа шинжлэх ухаанчаар, амьдралтайгаар хардаг нүдтэй, тархитай болохыг Улсын Их Хурлынхаа гишүүддээ, шийдвэр гаргагчдадаа хүсмээр байна. Ер нь олон талын оролцоотой, иргэд өөрсдөө бас нийгмийн хариуцлагатай байдаг (цаг дууссан).

**Сонсгол даргалагч Ж.Чинбүрэн -** Батзоригийн Эрдэнэ Танд баярлалаа. Сандуйжавын Мөнхцэцэг 4 номерын микрофон дээр сууя, микрофоныг нээсэн байгаа.

**Иргэн С.Мөнхцэцэг -** Яг ингээд өчнөөн олон жил яриад өнөөдрийг хүртэл ингээд байж байгаа. Энэ бол ерөөсөө шийдвэр гаргаж байгаа хүмүүс нь өөрсдөө бие биеийнхээ бизнесийг дэмжиж, ингэж олон жил явсаар байгаад ийм олон хүний амь нас үрэгдсэн асуудал болж байгаа. Одоо энийгээ яг шийдээд, гарц гаргалгаагаа яриад, хэн хэндээ хариуцлагаа яаж тооцож байгаа юм. Ард иргэдээс төлөөлөл оролцуулаад хяналт тавьдаг ийм механизм юуг бий болгохгүй бол энэ байдал ингээд л үргэлжлээд л, бараг төрд итгэх итгэлгүй болоод байна шүү дээ, хүмүүс. Миний бодол санал гэхээр нөгөө автомашинд тавьдаг нүүрсэн яндан гэдэг шиг ийм шүүлтүүр айл өрхүүдийн янданд тавьж, агаарын энэ утааны бохирдол, элемент юуг бууруулдаг тийм юу шүүлтүүр тавих ийм бодол байдаг.

Энэ нь нүүрсэн яндан шиг иймэрхүү утааны хор бохирдлыг бууруулдаг, утааг багасгадаг, хүнд металлуудыг бууруулдаг ийм юм. Энийг нь Япон, энэ автомашины нүүрсэн яндан хийдэг газруудаар судалж, судалгаа шинжилгээ ерөөсөө байхгүйгээр шууд ингээд ард түмнээс ч асуухгүйгээр, иргэдээс асуухгүйгээр өөрсдийнхөө бизнесийг шахдаг ч юм уу, иймэрхүү байдлаар яваад байхаар энэ ерөөсөө ямар ч үр дүнгүй болоод байна. За ийм саналтай байна. Богд уулыг нүхлэнэ гэж байгаа, тэр нүхэлж сэтлэхийнхээ оронд, баруун талаасаа баруун хойд талаасаа салхилдаг шүү дээ ихэвчлэн. Баруун хойд талынхаа уулыг сэтлээд агаараа, утаагаа хөөлгөх маягаар бас бууруулах боломж байгаа шүү дээ. Энийг бас хэдэн жилийн өмнө ярьдаг л байсан шүү дээ. Боломжтой нэг шийдэл ярьсан гайгүй хүмүүсийнхээ дуу хоолойг авч хэлэлцдэггүй, ингээд утаанаасаа салж чадахгүй хэдэн жил ингээд хүүхдүүдээ хордуулаад, өөрсдөө ч хордоод, жүжиг тоглож байгаа юм шиг л ингээд амьдраад байж байх юм даа.

**Сонсгол даргалагч Ж.Чинбүрэн -** Сандуйжавын Мөнхцэцэг Танд баярлалаа. Ш.Батболд, 4 номерын микрофоныг асааж өгөөрэй. За таны цаг явлаа.

**Иргэн Ш.Батболд -** За хөдөөнөөс ирлээ, хөдөө агаар сайхан байна. Тэгээд хөдөө очъё гэхээр бензин нь үнэтэй, автобус унаа байхгүй, ахмад настан, хөгжлийн бэрхшээлтэй иргэд нь юу яадаг, өөрийнхөө мөнгийг төлөөд л, өрөвдмөөр. Аймгийн төвийнх нь, хот, сумынх нь болохоор морио, машинд бензинээ хийгээд л ингээд л явдаг, ялгаварлан гадуурхаад Улаанбаатарынхыг эрхлүүлж байна. Улаанбаатарт зараад байгаа мөнгөнийхөө 1 хувийг зарахад хөдөө орон нутаг чинь дээшлэх гээд байна. Та нар Улаанбаатарын хүн амыг хөдөө явуулъя гээд байсан мөртөө эдийн засгийн хөшүүрэг, бодлого юу ч байхгүй байна шүү дээ. Харин эсрэгээрээ энэ бензин мензин чинь хөдөө нь арай илүү хямдхан байгаад, одоо мах гээд л, нөөцийн мах Улаанбаатарыг тэр чигээр нь эрхлүүлсэн, хөдөөг тэр чигээр нь шоодсон, доош нь хийсэн ийм бодлого явуулж байна шүү дээ. Энэ нөөцийн мах гэхэд хөдөөгийн ард түмэн чинь орлого цалин багатай мөртөө тэр нөөцийн зах зээлийн үнээр нь одоо бараг 2-3 дахин үнээр авч идэж байхад Улаанбаатарынх нь болохоор юу вэ, ястай ясгүй, шүүстэй мүүстэй гэж авч шидээд л, уурлаад л, хараагаад л ийм байгаа юм. (сэдвийн хүрээнд ярихыг даргалагчаас анхааруулав)

Энэ утааны асуудал дээр нэг ийм шийдэл байгаа юм. Жилд 50 мянган хүн төрөхтэйгөө нийлээд 50 мянган хүн нэмэгдээд байгаа юм. Тэгэхээр энийг ерөөсөө шийдэх ямар ч боломж байхгүй. Улаанбаатарт, манайх чинь энэ 47 дугаар өргөрөг дээр оршдог юм. Одоо Ж.Чинбүрэн гуай таны энэ сууж байгаа экватор гэсэн үг, жаахан урагшлуулаад 43 дугаар өргөрөг одоо энэ хөх самбар дээр аваачихаар дулаан болчихно, одоо тэр нүүрс мүүрс чинь тал хувиар түлэгдэнэ гэсэн үг, жинхэнэ 50 хувиар багасна. Сая тэр илтгэлийг нь сонссон зөв юм нэг ч алга ерөөсөө, ухаан хүрэхгүй байна. Та нар хулгай хийгээд, худлаа яриад байна гэж хэлэхээс илүү та нарын ухаан чинь хүрэхгүй байна аа гэвэл үнэнд арай нийцнэ. Ард түмнээсээ асуучхаач ээ. Би одоо мянган жилийн хөтөлбөр гаргачхаад танилцуулаад явахад зарим нь хэрэгжээд, ер нь ихэнх нь хэрэгжихгүй байна. Миний сая хэлдэг 43 дугаар өргөрөг дээр хот барихаас өөр ямар ч шийдэл байхгүй.

Жил бүхэн Та нар ойлго л доо, 50 мянган хүнээр нэмэгдээд, машин нь 20-оор нэмэгдээд байхад чинь юу шийдэх юм бэ? Бөглөрч үхнэ шүү дээ, газаар шийднэ гэж байна, газыг чинь дэлбэлээд үхчихнэ шүү дээ энэ ард түмэн чинь. Манайхан чинь тийм шүү дээ, пийшингээ хаагаад угаартаж үхэцгээгээд байгаа улс чинь одоо газаар халаавал газан дээр дэлбэлүүлээд үхчихнэ, хийж чадахгүй. Тэгэхээр тэр 43 дугаар өргөрөг орчимд л хот барихаас өөр арга байхгүй. Хархоринд барина гэнэ, Хархорин чинь түүхийн дурсгал учраас тэрийг хамгаалах ёстой, юун тэнд хот мот барьж болохгүй, баривал бохирын асуудал шийднэ гэж байдаг, хот барихаар чинь. Тэнд барьчихаар чинь Орхон голыг байхгүй болгоод, Орхон гол руу бохироо аваачаад хийчихнэ. Ингээд л Монгол Улс тэр чигээрээ төвөөсөө өмхийрөөд ингээд байхгүй болно. Говьд бол тэр бохироо элс рүүгээ шургуулчихдаг байхгүй юу. Тэгээд тэр хот бол ганцхан шийдэл тэр л байгаа. Түүнээс Улаанбаатар (цаг дууссан).

**Сонсгол даргалагч Ж.Чинбүрэн -** Ш.Батболд гуай Танд баярлалаа. Балжирынын Баттогтох, байна уу, гараа өргөөрэй, за байхгүй байна. Янгийн Батцэнгэл, 4 номерын микрофонд, сэдвийнхээ хүрээнд ярина.

**Иргэн Я.Батцэнгэл -** Сайн байцгаана уу? За Та бүгдэд өөрсдийн болон бусдын эрүүл мэндийг нийгмийн хариуцлагын хүрээнд хамгаалах гэж энд сууцгааж байгаад чинь баярлаж, энэ өдрийн мэндийг хүргэе. Би Ухаалаг барилга төсөл, Улаанбаатарын гэр хорооллоос Налайх дүүрэг рүү шилжин суурьших 399 барилгачдын их нүүдэл хөдөлгөөн, Хүүхдийн эрүүл орчин ТББ-ыг төлөөлж оролцож байна. Өнөөдөр ярихдаа нөгөө Ерөнхий сайд Жаргалтулгын Эрдэнэбат, Норовын Алтанхуяг, Ч.Сайханбилэг, хотын захирагч байсан Э.Бат-Үүл, Су.Батболд нараас би юм асууя гэж, асуулгах гэж бодож ирсэн юм. Бид нар ухаалаг барилга гээд цэвэр эрчим хүчний хэрэглээтэй, эрчим хүчний хэмнэлттэй, хог хаягдлын тэг менежменттэй, ахуйн бохир усыг 100 хувь цэвэршүүлсэн, үйлдвэрлэсэн ухаалаг барилгыг монгол эрдэмтэд, монгол барилгачид санаачлаад технологи, инновацын шийдлийг нь гаргаад 2014 онд Налайх дүүрэг рүү барилгачдаа аваад бид нар энэ утаанаас, түгжрэлээс гарч шилжин суурьшъя гэсэн ийм хөдөлгөөн өрнүүлээд явсан юм. Гэтэл 2014 оноос хойш одоо хүртэл нэг ч ажил байхгүй, нэг ч дэмжлэг байхгүй.

Энд бүх бичгүүд нь байна л даа. Ерөнхий сайдуудад хүсэлт тавихаар энэ Ш.Солонго гэдэг хүн Барилга, хот байгуулалтын сайд, Байгаль орчны сайдууд руу явуулдаг, нөгөөдүүл нь болохоор аваадл, бид ямар ч санхүү манхүү хүсээгүй. Бид нар Азийн хөгжлийн банкнаас зээл хүссэн. Бид энэ төслөө хэрэгжүүлэхийн тулд тэднээс санхүү манхүү хүсээгүй байхад санхүүжүүлэх боломжгүй ээ, улс оронд хэрэгтэй, барилгын салбарт хэрэгтэй төсөл байна аа гээд ийм бичгүүдийг өгдөг. Одоо энд ингээд л байж байна. Ийм бичгүүдийг бидэнд өгдөг, тэгээд л бид нар зогсдог, цаашаа төр засаг дэмжихгүй юм байна гээд. Азийн хөгжлийн банк болохоор Засгийн газраараа дэмжүүлэх юм бол та нарт санхүү өгөх боломжтой гэдэг зөвлөгөө өгсөн. Тэр дагуу явахаар ийм хоосон бичгүүд өгдөг. Бид нарт технологийн шийдэл нь байна, газар нь байна, хүмүүс нь байна, Налайх дүүрэг рүү шилжье гээд барилгачид, дандаа гэр хорооллынхон. Яг албан ёсны энд өгсөн хүсэлтээр бол 399 айл байгаа. Тэд нарыг чинь дагаад мянгаад өрх явдаг байхгүй юу. Барилгачид чинь 1, 2, 3 айлыг тэжээгээд явдаг юм. Тэр талаар л асуух гэж ирсэн юм, миний санал энэ. Сая саналаа хэлээрэй гэхээр нь л гарч ирж байна. Энд барилгачдын маань хүсэлт.

**Сонсгол даргалагч Ж.Чинбүрэн -** Ш.Батцэнгэлд баярлалаа. Саналаа бичгээр бас гүйцээгээд өгчхөөрэй. Энд ярьж байгаа бүх зүйл протоколд тэмдэглэгдэж байгаа. Та бүхэн бас нэг зүйлийг анзааръя. Бид энэ 2 өдөр сонсгол хийсний дараагаар шийдвэр, дүгнэлтээ Байнгын хороо, Улсын Их Хурлаар хэлэлцүүлж, хэн, юу юу хийх ёстойг өгдөг юм шүү. Тэгэхлээр өнөөдөр бид ерөнхий хяналтын сонсголоор шийдвэрээ Та бүхэнд танилцуулах гэж байна гэж битгий ойлгоорой. Одоо ярьж байгаа зүйл болгоныг, та бүхэн 3 өдрийн дэд хэлэлцүүлгийг хэрвээ анхааралтай сонссон бол эндээс гарч байгаа, яригдаж байгаа зүйлүүдээ өнөөдөр бид хэлэлцүүлээд, эцэслээд, шийдвэр болгож гаргах юм шүү дээ. Тэгэхлээр одоо шийдвэр Та бүхэн сонсох гэж байгаа юм биш шүү дээ. Дараагийн оролцогч Сосорбарамын Хүрэлбаатар, 8 номерын микрофон.

**Иргэн С.Хүрэлбаатар -** Энд нэлээн хэдэн эрдэмтэд байж байна тийм ээ. Химийн, уучлаарай тэр нүүрс гэдэг юмыг Та нар судлаад, нүүрс гэдэг юмыг та нар угааргүй болгоод юу яана гэдэг чинь худлаа. Та нар битгий ингэж мөнгө угаах юм ярьж бай, одоо болсон. Энэ нүүрснээс чинь ямар ч тохиолдолд хүн алах угаарын хий гарна. Өнөөдөр бидэнд хэрэгцээтэй зүйл юу байна гэхлээр Монгол Улсыг барилгажуулах л хэрэгцээтэй байна. Төвийн нэгдсэн системд холбох хэрэгцээтэй байна, цахилгаан станцаа барь, дулаан, цахилгааныхаа юуг болбол хийж өг. Өнөөдөр бид нар 1 их наяд 560 тэрбум төгрөгийг утаагүй болгоно гэж хэлээд ингээд мөнгө угаагаад явчихсан. Энэ чинь 110,0-аад мянган 1 өрөө байрны үнэ. Одоо 550,0 сая доллароор Багануурт нүүрс угаах технологитой үйлдвэр барина гэж байна. Одоо больё. Үүнийгээ тэр барилгачдад өгчих, зүгээр л Монгол Улсыг байраар хангачих, тэгээд энэ утаа мутаа чинь бүгдээрээ алга болчихно.

Ерөөсөө энэ бол маш энгийн асуудал байхгүй юу. Улс төрчдийн мөнгө угааж байгаа энэ үйлдлийг өнөөдөр шинэ УИХ таслан зогсоох хэрэгтэй. Яагаад гэхлээр, нүүрсчид юу хэлдэг вэ гэхлээр миний нүүрс сайн, миний юу сайн гээд, сая бүр магтаад байна шүү дээ. Бүр сүүлдээ хоргүй болоод хувирчихлаа шүү дээ, одоо больё. Ердөө энийг хэлэх гэж би ирсэн. Одоо Багануурт баригдах гэж байгаа тэр 550,0 сая долларын үнэтэй зүйлд чинь нүүрсээ угаагаад ирэхлээр нэг айлд нэг тонн нүүрс 190,0 мянган төгрөгөөр очно. Энийг монголын ард түмэн тэсээд давах уу? Жилд ойролцоогоор 5-6 тонн нүүрс түлж байж хүмүүс өвөлждөг юм, надыг бага байхад тийм байсан. Сая орчим төгрөг зөвхөн түлшиндээ зарах тийм баян энэ гэр хорооллынхонд байгаа юу? байхгүй шүү дээ. Битгий агаар дээр хоосон юм дүгнэж, кармагаа цүндийлгэх тухай бодож бай. Одоо ерөөсөө л тэр барилгын корпорацууд байна уу? Монголын их барилга гэдэг юмыг эхлэх хэрэгцээтэй байна, ердөө л би энийг хэлэх гэж орж ирсэн юм. Баярлалаа сонссонд.

**Сонсгол даргалагч Ж.Чинбүрэн -** С.Хүрэлбаатар Танд баярлалаа. Ер нь бол урт, дунд, богино хугацааны бодлого гэсэн том бодлого явж байгаа. Энэ дотор урт хугацаандаа бол мэдээж Таны хэлж байгаа ер нь хатуу түлш түлэх нь угаасаа л утаа гарна, утаа гарч байгаа тохиолдолд хортой хий ялгарна. Тийм учраас энэнээсээ хэр хурдан ангижрах вэ гэдэг бодлогын алдаа байна аа гэдгийг түрүүн С.Эрдэнэболд гишүүн ч хэллээ, З.Мэндсайхан гишүүн ч бас дүгнэж хэллээ.

Богино хугацаандаа бид гал алдчихгүйхэн шиг явах гаргалгааны талаар түрүүн хэлсэн. Мөн шинжээчийн дүгнэлтэд стандартаа хэтэрхий сул тавьсан учраас шинжлээд үзэхлээр таарч байна гэдэг дүгнэлт гараад байдаг. Яг бодит амьдрал дээр энэ нь шаардлага хангахгүй байна гэдгийг хэлээд байгаа шүү дээ. Тэгэхлээр монголын стандарт гэж байхгүй, дэлхийн стандарт л гэж байхаас бид монголчилж болохгүй гэдэг дүгнэлт хийгээд байгаа. Энд бас анхаараарай. За Цэрэнбалтавын Амарзаяа, 4 номерын микрофоныг нээж өгье.

**Иргэн Ц.Амарзаяа -** Сайн байцгаана уу? Энэ өдрийн мэнд хүргэе. Миний хувьд энэ бодлого, шийдвэрийн нарийн юм хэлэх гэж ирсэнгүй. Би ар гэрийнхээ 2 гишүүнийг энэ угаарын хийнд алдсан. Тийм болохоор энэ үхэж байгаа хүмүүсийн тоо хэд хүрэхээр энэ бодлого, шийдвэрээ өөрчлөх гэж байгаа юм бэ гэж асуух гэж ирсэн. Одоо энэ үхэж байгаа хүмүүс яг нормын дагуу үхэж байгаа гэж ойлгож болох уу? Энэ яг нормоо биелүүлж байгаа юу, тийм үү? Иймэрхүү асуултыг асуух нь зөв эсэхээ мэдэхгүй байгаа ч өөр газраас асуугаад хариулт, шийдвэр олж авч чадаагүй учраас эндээс ирж асууя, хариултыг нь авъя гэж бодож ирсэн. Манай дүүг нас барахад 5 жилийн өмнө, манай ээж амьдрах тавхан хувийн магадлалтай амьд үлдсэн. 5 жил хэвтэрт байж байгаад сая нас барсан тэр хүнийг өвчний улмаас гэж бүртгэсэн. Энэ яг зөв үү? Угаарын хийн хордлогоор ухаангүй 5 жил байж байгаад нас барахыг өвчний улмаас гэж бүртгэж байгаа нь яг зөв шийдвэр үү? Энэ хүмүүсийн үхэж байгаа норм нь яг зөв норм уу? Энэ сайжруулсан шахмал түлш яг зөв шийдвэр үү, яг зөв шийдэл үү? Тухайн үед намайг энэ мэт юм ярих юм бол Зөрчлийн хуулиар арга хэмжээ авна гэж сүрдүүлж байсан цэрэг, цагдаагийн болон тэр түр албан тушаалтнууд яг зөв ярьж байсан уу? Энэний шийдвэр нь хэзээ гарах юм, хэзээ шийдэл нь олдох юм. Миний хэлж байгааг, энэ асууж байгаа улсуудыг өөр өөрсдийнхөө мест дээр сууж байгаа хүмүүс, өөрсдөө зөв ойлгоод хүлээгээд авна биз. Энэ хүмүүсийг бид нар яг нормын дагуу зөв үхэж байгаа гэж ойлгох уу, яах ёстой вэ гэдгийг л асуух гэж ирсэн. За Та бүхэнд баярлалаа.

**Сонсгол даргалагч Ж.Чинбүрэн -** Иргэн Ц.Амарзаяа Танд гүн эмгэнэл илэрхийлье. Сая манай эрүүл мэндийн шинжээчийн гарсан дүгнэлт дотор бид цогцоор нь асуудлыг авч үзэх ёстой, эрүүл мэндэд ямар хортой, хөнөөлтэй байгаа гэдгийг дүгнэчихсэн, ҮАБЗ-ийн хэмжээнд яригдах ёстой, үндэсний аюулгүй байдлын бодлогын нэг том хэсэг нь ерөөсөө энэ утаатай холбоотой асуудлыг авч хэлэлцэж, санхүүжилтээ их зөв, цогц үр дүнтэй шийддэг байх энэ тогтолцоог нэхэж байгаа. Мөн бас угаарын хийг мэдрэгч энэ систем датаг нэгдсэн мэдээллийн систем дээр байршуулж, түүн дээрээ ажиллахгүй байгаа айл болгон руу очиж яагаад ажиллахгүй байгаа шалтгааныг нь үзэж хардаг, тэрийг нь нээдэг, ажиллуулдаг ийм тогтолцоо шаардлагатай гэж хэлж байсныг би бас давхар хэлье ээ. За ингээд дараагийн микрофонд Хундаагийн Владимир Таныг урьж байна, 5 номерын микрофоныг нээж өгье.

**Иргэн Х.Владимир -** Сайн байцгаана уу? Та бүхэнд энэ өдрийн мэнд хүргэе. Би чанарын стандартын холбогдолтой асуудлаар түрүүчийн хэлэлцүүлэгт орсон, мөн 5 дахь өдөр судлаачдын юун дээр хэлсэн. Хамгийн гол нь бид энэ хэрэглэж байгаа шахмал түлшнийхээ чанарыг ядаж урд, хойд 2 хөршийнхөө стандартын түвшинд хүргэх шаардлагатай юм байна. Яагаад гэвэл бид нарын одоо хэрэглэж байгаа энэ коксжих нүүрсний завсрын бүтээгдэхүүн бол хүхрийн агууламж өндөртэй, яагаад гэвэл сульфид их агуулж байгаа 70-80 хувь нь, мөн үнслэг өндөртэй 29 хувь, энэ агуулгууд нь бүгдээрээ чанарын хувьд 3 дахин муу түлш байна. Тийм учраас эдгээр үнс, хүхэр хоёртой холбогдуулаад өнөөдрийн угаарын хий, хорт утаа ялгарч байгаа асуудал энэ түлштэй холбоотой. Бид нарын энэ стандарт сул байна. Тэгэхээр бид нарт энийг сайжруулах боломж байна уу гэвэл байна аа гэж би хэлсэн. Энэ нь ямар түлш байна гэвэл Тавантолгойн уурхайн эрчим хүчний давхаргын нүүрс, 0 давхаргын нүүрс, бусад тэр исэлдсэн болон энэ нүүрсийг угаагаад, 15-20 хувийн хагас коксыг холиод шахахад бид ийм хэмжээний стандартын түлш гаргаж авах боломж байна, туршилтууд хийгдсэн байгаа, Тавантолгой түлш уурхайн лабораторид хийгдсэн туршилт шүү дээ. Тийм учраас энэ боломжоо ашиглаач ээ гэж 1 дүгээрт яримаар байна.

2 дугаарт, Тавантолгойд байгаа эрчим хүчний нүүрс бол хуримтлагдсан хэмжээгээрээ өнөөдрийн Улаанбаатарын 1600 мегаваттын хүчин чадалтай станц барих хэмжээний ийм их нүүрсний нөөц байгаа шүү дээ. Тэр бол говийн халуун наранд зүгээр л шатаад, үнс болоод байж байгаа байхгүй юу. Энэ нүүрсээ яаралтай ашигламаар байна. Тийм учраас Тавантолгойн цахилгаан станц бариулах тэр тендерийг саатуулж байгаа Лаосын болон Вьетнамын оффшор бүсэд бүртгэгдсэн Монголын тэр олигархуудыг нэн даруй шүүхийн шийдвэрээр хүчингүй болгоод, станцаа монголчууд өөрсдөө барих хэрэгтэй. Цахилгаан станц байж байж л бид нар барилгажна шүү дээ. Цахилгааны эх үүсвэргүйгээр ямар ч барилга.

Тэгэхээр бид утаанаас салахын тулд яндангаасаа салж байж л утаанаас сална, хатуу түлш шатааж байгаа нөхцөлд утаа байдгаараа л байна. Тийм л асуудал байна. Тийм учраас нийслэлээс дэвшүүлж байгаа тэр байгалийн хийд шилжих асуудал бол оновчтой хувилбар байж болно.

Тэгэхдээ үүнийг хэрэгжүүлэх хүртлээ бид түлшээ яаралтай солих шаардлагатай, тэр зовлонгоос салахын тулд. Үгүй бол Багануурын нүүрсийг коксжуулаад хагас коксоор утааг бууруулна, энэ бол худлаа. Энэ бол дахиад мөнгө угаалт. Энэ дээр чинь 3 удаа туршилт хийсэн шүү дээ. Германд хийсэн туршилтын үр дүн байгаа, Багануур оновчгүй, мөн хятадуудын хийсэн туршилт байгаа 20 хувийн гарцтай, оросууд энийг чинь туршаад 2 дугаар ТЭЦ дээр 17 тэрбум төгрөг шатаасан биз дээ, буцаад яагаад хийсэн туршилтуудаа та нар хардаггүй юм бэ?

**Сонсгол даргалагч Ж.Чинбүрэн -** Х.Владимар гуайд баярлалаа. Д.Галсанбуян Монголын барилгын материалын холбоо 4 номерын микрофоныг нээж өгье.

**Иргэн Д.Галсанбуян -** Сайн байцгаана уу? Энэ өдрийн мэнд хүргэе бүгдэд нь. Би гишүүдэд өөрийнхөө танилцуулгаа урьдчилаад өгчихсөн байгаа. Тэгээд энэ дээр хэлж байгаа бид нарын хэрэглэж байгаа одоогийн байдлаар бол хамгийн боломжийн түлш, зуух, сайжруулсанг, хэрэглэж байна. Гэхдээ түлшин дээр шинжилгээ хийсэн Хими технологийн хүрээлэнгийн саяын экспертийн дүгнэлт мөн бусадтай би санал нийлэхгүй байна. Би өөрөө хими, барилгын материалын технологич, мэргэжилтэй.Түлшинд нэмэлтээр холбогч гэж нэрлээд байгаа уг нь холбогч биш нэмэлт хүхрийг бууруулах зорилгоор доломит гэдэг бодис хэрэглэж байгаа.

Тэгээд энэ бодис маань хавдар үүсгэгч олон улсын байгууллагын 1 дүгээр зэргийн бодис. Бид нар энэ яриан дээрээ хортой хий, хортой хатуу бодис гэдэг ийм 2 бодисоо ялгахгүй дандаа хорт РМ 2,5 РМ 2 10 гэдэг чинь дотроо тоосонцор хатуу бодис байгаа. Нөгөөдөх нь хий байгаа хийн дотроо угаарын хий гээд байгаа юм. Угаарын хий бол ямар нэгэн хатуу бодис байхгүй угаарын хий өөрөө үнэргүй харагдахгүй учраас их хортой.

Багануурын нүүрсийг түлж байхад угаарын хий зуухнаас болоод эхлээд бусад утаа нь мэдэгддэг учраас хүмүүс сэрэмжлээд байдаг байсан. Одоогийн түлш дээр бол утаа мэдэгдэхгүй орж ирээд хүмүүс угаартах аюулд ороод байна. Бид нар хийн түлш хагас коксжуулсан нүүрсээ хэрэглэх үед угаартах эрсдэл улам ихсэх магадлал нь их байдаг. Яагаад гэвэл ямар ч мэдэхгүйгээр угаартах аюултай байдаг учраас. Тэгэхлээр энэ асуудлууд дээр бид нар дараа нь хий хийгээд эхэлсэн чинь угаартаж байгаа хүмүүс нь ихсчихэж магадгүй. Бид урьдчилаад сэрэмжлүүлгүүдээ ард түмэндээ аягүй сайн хэлэхгүй бол ийм асуудал байгаа шүү.

Хоёрдугаарх нь доломет гэдэг аюултай. Өөрөөр хэлбэл PM 2,5 PM 10 2-т чинь байгаа агаарт дэгдэж байгаа энэ жижиг ширхэгүүд чинь доломет чинь өөрөө цахиурын маш нарийхан, сахлын хутга шиг иртэй тийм жижиг ширхгүүд хүний уушгийг гэмтээдэг аюултай бодис байгаа. Үүгээр бол хөдөө аж ахуйд бол пестицид хийж байгаа.

**Сонсгол даргалагч Ж.Чинбүрэн -** Галсанбуян Танд баярлалаа. Бидэнд Та мэдээллүүдээ өгч байсан. Энэ дотор бол доломит тэр одоо притик шиг хүний уушгин дотор ороод жижиг уушгины бронхол дотор орж уушгийг гэмтээдэг талаар олон судалгааны баримтуудаа бидэнд өгсөн байгаа. Бид үүнийг бол сайн сонссон хүлээж авсан. За баярлалаа.

**Сонсгол даргалагч Ж.Чинбүрэн -** Бадарчийн Одхүү микрофон хэд гэж байна. 14 номерын микрофоныг нээе.

**Иргэн Б.Одхүү -** За баярлалаа. Та бүгдийн энэ өдрийн амар амгаланг айлтгая. Уул нь бид Улаанбаатар хот маань энэ Алтан тэвшийн хөндий гэж ярьдаг боловч одоо бол бид үхлийн хөндийд амьдраад байгаа. Яагаад гэхээр Улаанбаатар хотыг хамгийн их орчны бохирдлыг үүсгэж байгаа 3 зүйл байна. Улаанчулуутын хогийн цэг салхины аман дээрээ байна. Нарангийн энгэр оршуулгын төв нь салхины аман дээр байна. Гэр хороолол бол одоо салхиныхаа аман дээр оччихсон манай монгол чинь өөрөө салхи баруун хойноос салхилдаг тэгээд л нэг салхи гарахаар л хотын иргэд бид баярлах юм. Тэгээд баярлахдаа яаж баярлаж байна гэхээр тэр нас барсан иргэдийнхээ цогцсыг амьсгалж бид баярлах юм даа 1-д. 2-т энэ хогийн машин Улаан чулуутын хогийн цэг дээр аваачаад хогоо асгачхаад гарахад ямар ч тийм ариутгал хийж цэвэрлэгээ хийдэггүй.

Байгаль орчны яам үүнийг жоохон анхаараасай. Тэнд асар их хэмжээний нян хогийн машинд хуримтлагдчихсан байгаа. Тэрийгээ тэгээд буцаад нянгаа Улаанбаатар хотын төвөөр яваад бид тэрүүгээр амьсгалдаг. Би үүний өмнө бас орж байхдаа асууж байсан. Энэ Монгол Улсын хөгжлийг Дэлхийн эрүүл мэндийн байгууллагад судалгаа хийчихсэн байгаа шүү дээ. Бид зөвхөн эхэн үедээ л явж байгаа. Бид яг оргил үедээ хүрээгүй байгаа. Оргил үе бол 2030 он 2040 онд бид хорт хавдраар жилд 20-оос 30 мянган хүн нас барна гээд энэ тоо нь бол жоохон зөрөөтэй байж магадгүй. Дэлхийн эрүүл мэндийн байгууллага судлаад байгаа юм. Тэгээд бид 10-20 жилийн дараа оргил үедээ хүрэхэд өвчлөлөөр бид хүмүүсээ алдсаар байх уу? Тэгээд би хэлээд байгаа энэ санхүүжилтийг шийдэх бүрэн боломж байна. Миний энэ докторын диссертацын ажил бол санхүүжилтийг шийдэх бүрэн боломжтой. Монгол Улсын иргэн бол нэг ч төгрөг Эрүүл мэндийн даатгалын тогтолцоо мөнгө төлөхгүйгээр тэр өндөр өртөгтэй тоног төхөөрөмжийг эх орондоо оруулж тусламж, үйлчилгээ авах бүрэн боломж байна. Энэ дээр төр засаг маань жоохон анхаараасай тэгээд бид тэр гамшгийнхаа зөвхөн эхэн үед нь л явж байгаа.

Оргил үед нь бид яагаа ч үгүй юм тэгээд сая судалгаа ярьж байна. Бид одоо утаагүй 2030 онд 50% бууруулна гээд арай л урт тоо байна. 2026 онд 50% болго л доо 2027 онд утаагүй бол л доо. Тэгээд энэ цахилгаан эрчим учир нүүрсээ түлээд цахилгаан эрчим гаргаж байгаа дэлхий дээр Монголоос өөр улс орон бараг байхгүй байх. Бүгд л цөмийн станц. Бид яагаад энэ цөмийн станцаас айж зугтаагаад байгаа юм. Цөмийн станцаа барь л даа. Нүүрс түлээд л энэ нүүрс чинь хоцорчихсон. Хоцорсон технологи байхгүй юу. Нүүрс зөөгөөд тээврийн зардал ямар байх вэ? микро орчны түвшинд. Тэгэхээр бид хүссэн хүсээгүй цөмийн станцаа барих хэрэгтэй байна. Эрдэмтдийнхээ дуу хоолойг сонсмоор байна.

Энэ ахуйн орчинд бид их хордоод байна шүү. Нарангийн энгэрт байгаа тэр цогцсыг нүүлгэмээр байна. Салхины аман дээр байгаа зүйлийг бид нүүлгэдэг юм уу? яадаг юм та нар минь шийдээрэй. Нарангийн энгэрт байгаа оршуулгаар чинь нохой муурууд их хооллож байна. Тэр нохой муурууд чинь халдварт өвчин тараавал маш их эмзэг. Бид яг үнэнийг хэлэхэд аюултай нөхцөлд байгаа шүү. Юун тэр дайн байлдаантай энхийн цагт бид жилд хэчнээн хүн нас барж байна.Тэгэхээр бид хүссэн хүсээгүй цөмийн станцаа барих нь зөв л гэж би бодож байна. За баярлалаа

**Сонсгол даргалагч Ж.Чинбүрэн -** Бие биеийнхээ үг хэлэх эрх рүү битгий халдаарай. Таныг үг хэлж байхад саад хийгээгүй гэж ойлгож байгаа. Бид бол ижил тэнцүү байдлаар хүн болгоны хэлж байгаа үгийг сонсохыг хичээж байгаа. Ямар нэгэн таслахгүйгээр үгийг нь хэлүүлэхийг зорьж байна. Цэдэнбазарын Оюунжаргал 4 номерын микрофон.

**Иргэн Ц.Оюунжаргал -** Одонтуяа гишүүн утааг ярихдаа зэрэг 8 төрлийн хорт бодис ялгарч байгаа. Нямбаатартай хоёулаа шийдэлд хүргэнэ гээд байсан одоо 3 сарын 1 хүртэл сарын хугацаа байна. Ерөнхийдөө монголын ард түмэн бол энчээнээс тодорхой хэмжээгээр эрүүл мэндээрээ хохирсон. Чинбүрэн эмчтэй уулзаж байхад өнөөдөр энэ шахмал түлшийг түлснээс хойш 11 мянган дуудлага ирсэн 700 хүн бол бурхны оронд явсан гэсэн одоо нөгөө бурханд явсан улсууд чинь буцаад амилаад босоод ирсэн юм уу? Яагаад 169 гэж хэлж байна боль. Одоо та нар мэдэв үү? Ард түмнээр битгий тоглож өнөөдөр бизнес хийгээд бай, ерөөсөө үүнийг мэдэв үү? Нэг цаг нэг минут ч бид нар амьсгалмааргүй байна. Тэгээд өч төчнөөн, би хүртэл одоо ерөөсөө эрүүл мэндийн бүр юутай болчихсон байгаа нөхөн төлбөрөө хаанаас гаргуулж авах вэ? яах вэ? энэ тал дээрээ ярь. Тэгээд л хэдхэн нэг янз бүрийн юм ярьсан хогийн хулгайч нар индэр дээр ярьж үг хэлээд байх шаардлага байхгүй. Шийдэл гарцад хүрье хэдүүлээ.

Тэгээд Даваа гуай 2 сарын дотор 90 тэрбум гаргаад өгвөл өнөөдөр утаанаас чинь гаргаад өгье гэж байхаар яагаад монгол хүнээ дэмждэггүй юм? Дандаа хужаагийн бодлогоор ажиллаж байдаг та нар ер нь хэн юм бэ? Тэгээд энэ мидлинг, хорт шахмал түлшинд мидлинг нийлүүлсэн улсуудаа бүр нэр устай нь ил болго за юу. Тэгээд тэр 700 хүнээс чинь би бол 7 мянгаас илүү гэж бодож байгаа. Тэгсэн чинь одоо 169 хүн өнөөдөр энэ утаагаар яасан гээд би Чинбүрэн гуай тантай би уулзаа биз дээ? Тийм одоо хэдэн хүн яасан та надад албан ёсоор хийсэн наадах чинь одоо сайт дээр ёстой бүгдээрээ ингээд явж байсан 700 хүн өнөөдөр энэ утаагаар яасан гэсэн чинь одоо 160 хэд боль л доо та нар мэдэв үү? Хүний амиар наадаж баахан өнөөдөр бизнес хийчхээд тэгээд эцэс сүүлд нь өнөөдөр үхсэний хохь амьдын зол болгоод байгаа юм уу? хулгайчууд аа. тийм за

**Сонсгол даргалагч Ж.Чинбүрэн -** Зүй бус үг хэрэглэж болохгүй Ц.Оюунжаргал гуай.

**Иргэн Ц.Оюунжаргал -** Тэгээд тэр нүүрс нийлүүлж байсан тэр Эм си Оджаргалыгаа маргааш энэ дээр авчирч ир мэдэв үү?

**Сонсгол даргалагч Ж.Чинбүрэн -** Зүй бус үг хэрэглэхгүй шүү.

**Иргэн Ц.Оюунжаргал -** Хэлнэ хэлнэ.Тэр төрийн ард улс бол ерөөсөө захын хүний бухимдал байгаа мэдэв үү? Би олон юм яриад байх шаардлага байхгүй. Тэгээд өнөөдөр зурагтаар энэ хэвлэл мэдээллийнх чинь ч худлаа байна мэдэв үү? Өнөөдөр Монгол телевизийг үздэг ерөөсөө бараг байхгүй. Би хэлсэн Батчимэгийн юуг түрүүний юун дээр яачихсан байсан. Тэгээд энэ цагаа тодорхой хэл хулгайч нохой шиг битгий ийм сонсгол зохион байгуулаад бай та нар мэдэв үү? Эцэс сүүлд нь шийдэлд хүрч чадахгүй нэг хэдэн өнөөдөр хушгаа унжуулсан хурган дарга нарын илтгэл сонсох гэж бид нар ирсэн юм уу? Эцсийн эцэст бол ерөөсөө ахиж хүн хохирох үхэхгүйгээр өнөөдөр шийдэлд хүрэх асуудал байсан мэдэв үү? би тэгж хэлэх байна. Тэгээд энэ нүүрс, миттинг нийлүүлдэг улсуудаа маргаашийн сонсголдоо бүгдээрэнг нь авчирч ир. Тэд нараас би уг нь үхсэн улсуудынхаа амийг нэхнэ за юу өөр юм байхгүй.

**Сонсгол даргалагч Ж.Чинбүрэн -** Оюунжаргал гуай Танд баярлалаа. Таны 3 удаа хэлж байгаа үгийг сонсож байгаа баярлалаа тэгэхдээ зөв зохистой үг хэрэглэнэ үү бухимдаж болно. За дээрээс нь бас иргэддээ хэлэхэд Монголын үндэсний олон нийтийн радио, телевизээр Таны үг хэлэх эрхийг олгож өгч байгаа. Бусдын хэлэх үгийг ард иргэдээ төлөөлөн дуугарах боломжийг олгож байгаа шүү. Ойлгож байна. Чулууны Энхмаа. Хурал хүндэтгээрэй, бусдыгаа хүндэтгээрэй. Уучлаарай Оюунжаргал гуай Та дуугүй бай. 7 номерын микрофон.

**Иргэн Ч.Энхмаа -** Энэ сонсголыг зохион байгуулахаар дэвшүүлж уриалан дуудсан иргэний нийгмийн байгууллагаас үгээ хэлэх гэж байна. Ер нь бол манай сонсголын постер дээр байгаа шүү дээ. Утааны сонсгол хянья, үнэлье, сайжруулъя, тэгээд эзэнжүүлье гэж дуудсан байгаа юм. Тэгээд өнөөдөр нэг сонин зүйлийг ажиглалаа. Шийдлээ яриад байгаа хүмүүс нь энэ талдаа шийдэл ярьж байгаа дүр эсгэж байгаа хүмүүс тэр талдаа сууцгааж байна. Сонсож хүлээж авч байгаа болов уу л гэж найдаж байна.

Яг үнэндээ бол амьхандаа бас түрүү жил, өвөл би өөрийнхөө төрийн бусын баг хүмүүсийг дайчлаад судалгаа хийсэн.Судалгаагаар бол утааны асуудал засаглалын асуудал байна гэж тодорхойлсон байгаа. Тийм засаглал хариуцлага аккаунтибилити гэж ярьдаг. Энэ зүйл байхгүйгээс утааны асуудал даамжраад явсан байна. Утааны асуудлаа ярихдаа ч, бодлого боловсруулахдаа, төлөвлөхдөө,төсвийг нь батлахдаа ч гэсэн бүх шатад нь мэргэжлийн бодлого яригддаггүй. Мэргэжлийн бодлого боловсруулалтын арга туршлага бол нэвтрээгүй явж байгаа. Тэгээд дандаа ийм нэг аргацаасан, шийдэл төдийхөн нөхсөн шийдлүүд яриад тэрийгээ бодлого гээд хам хум бичиг баримт боловсруулчихдаг яг жинхэнэ бодлого бол гарч ирэхгүй байгаад байна. Та бүхэн үүнийг бас тод зориудаар хэлэх нь зүйтэй байх.

Өнгөрсөн 2017 оноос 2025 онуудад хэрэгжсэн үндэсний хөтөлбөр гээд байгаа юмаа хараарай. Одоо төлөвлөсөн ажил нь шалгуур үзүүлэлтээсээ тэс ондоо зөрчихсөн. Маш муу бодлогын бичиг баримт боловсруулчхаад тэрийгээ нэг хэрэгжүүлсэн дүр эсгээд ингээд явчихсан байдаг. Тэгэхээр энэ мэргэжлийн бодлого боловсруулагчдыг оролцуулсан байдлаар төсвийн бодлогоо боловсруулаад, төлөвлөгөөгөө гаргаад яваач гэсэн саналыг нэн тэргүүнд хэлмээр байна. Тэгээд асуулт нь болохоор Та бүхэн нийслэл дээр Байгаль орчны яам гээд баахан бүтцүүд зэрэг ажиллаж байгаа мэт дүр үзүүлээд яваад байгаа.

Энэ хуучин механизмаар бол төрийн 25 байгууллага утааны асуудал дээр орж ирээд бүлэг одоо юу гэдэг юм? Ийм бүтэц болоод явсан юм байна лээ. Харамсалтай нь тэр олон бүтэц маань ямар нэгэн толгойлогч, манлайлагч байсангүй 5 яамных нь яг аль нь энэ утааны асуудалд эзэн суусан юм бэ? Одоо цаашаа ер нь хэн эзэн суух юм? Хэн?

**Сонсгол даргалагч Ж.Чинбүрэн -** Тэгэхээр иргэн Энхмаагийн хэлж байгаа зүйлийг төрийн энэ асуудлыг хариуцаж байгаа улсууд бүгд сонсож байгаа. Бид энэ асуудлаар хэлэлцүүлэг, дэд хэлэлцүүлэг бүр дээр ярьж байгаа. Эзэнгүйдсэн хариуцлагагүй үр дүнг зөвхөн цаасаар тооцож авдаг хийсэн гэдэг. Тэгэхлээр тэр нь ямар нөлөөлөл болсон юм ямар үр дүнд хүрсэн юм гэдгийг ярьж чаддаггүй тогтолцооны асар том хяналтын механизм байхгүй болчихсоныг бид яриад байгаа шүү дээ. Тийм ээ. Үүнтэй бол тантай санал нэг байгаа.

Бид нарын ч гэсэн бас өгөх чиглэл дотор энэ сэдэв нэлээн том байр суурь эзэлнэ. Ер нь бол аливаа шийдвэр гарахдаа түрүүн бас манай шинжээч хэлсэн эдийн засгийн үнэлгээ, тооцоолол, үр дүнг шалгасан тооцсон шинжлэх ухааны үндэслэлтэй мөн үү? биш үү? гэдэг дээр дутагдалтай байна. Үр дүнгээ тоогоор илэрхийлж чадахгүй байна. Зүгээр л нэг хийсэн хийгээгүй гэдгээр л үнэлэхээр чинь дандаа худлаа эс үгүй бол хэн нэг нь энийг далимдуулж мөнгө хулгайлах боломж олгоод байгаа. Ийм тогтолцоо явчхаад байна шүү дээ. Тэгэхлээр энэ дээр бол санал нэг байгаа шүү. Тэгээд энэ чиглэл дээр бид нэлээн том дүгнэлт гаргана. Буян-Өлзийгийн Дуламсүрэн Таныг урьж байна 4 номерын микрофон дээр суух юм байна.

**Иргэн Б.Дуламсүрэн -** Сайн байцгаана уу? Бүгдэд нь энэ өдрийн мэндийг хүргэе. Би ерөнхийдөө түрүүний яриад байгаа хүмүүс бол ер нь яг миний хэлэх гэж байгаатай бас давхцаж байна. Тэгэхдээ бол яах вэ? Би бас нэг эрхийн дагуу бас ганц нэг юм хэлье гэж бодлоо. Ер нь бол сэтгэл эмзэглүүлэхээр хүмүүс маань ярьж байна. Тэгээд энэ дотор бол бас заримыг нь үнэний ортой юмнууд ч байгаа. Ер нь та нар өөрсдөө ч гэсэн мэдэж байгаа шүү дээ. Би Баянгол дүүргийн 16 дугаар хорооны иргэн Дуламсүрэн гэдэг хүн байна. 2018 оноос 2020 он хүртэл Тавантүлш компани гэдэгт айлуудаараа явж мэргэжилтэн гэдэг ажлыг хийж байсан. Тэгээд тухайн үедээ бол яг анх энэ түлш гэдэг чинь бол?

Анх гарч байсан үе чинь 2018 оноос 2017 оны сүүлээс эхэлж гарч байсан. Тэр гээндээ ч, гоондоо ч, сайн, муу аль аль нь энэ дотроос тэнцвэржүүлж ярих нь зөв болов уу гэж бодлоо. Тэгээд тухайн үед бол 2018 онд энэ түлш гэж юм гараад тэгээд нөгөө нүүрс маань байхгүй боллоо. Түлшээ түллээ. Түлшээ түлээд одоо бид нар чинь 2018, 2019, 2020 гээд би чинь бараг тэнд чинь 3 жил гаран ажилласан юм шиг байна. Энэ хугацаанд гарч байсан түлш бас ний нуугүй хэлэхэд бол түлш байсан шүү.Яг үнэнээ хэлэхэд энэ Тавантолгойн хүмүүс нь зарим нь байхгүй л байгаа л юм шиг л харагдаад байх юм байна шүү дээ.

Ер нь яг үндсэн дээрээ энэ утааны асуудлыг, агаарын бохирдол гэж ярьж байгаа болохоор энэ сайд нараасаа илүү энэ хөрсөн дээрээ ажиллаж байгаа тэр Тавантолгойг хариуцаж байгаа мэргэжилтэн, дарга, цэрэг юу байдаг юм? Тэр хүмүүс нь эндээ ирж түлхүү сууж бид нарт асуудлыг түлхүү ярьж өгвөл ер нь бас зүгээр байсан юм болов уу? Энэ олон уурлаж бухимдсан хүмүүсийн, иргэдийн бас нэг бухимдлыг хэсэгхэн ч гэсэн хугацаанд бас дарж үнэн зөв 2-ыг хэлж өгөх байсан юм болов уу л гэж бодож байна. Тэгээд түрүүн олон хүн нас барсан гээд тоо хэллээ. Тоог бол бид нар угаасаа мэдэж байгаа. Иймэрхүү гашуудлын юмнууд хүний ч бай өөрийн ч бай хэцүү шүү дээ. Ер нь бол хэцүү.Тэгээд зурагтаар бол манай сайд нар ч, Улсын Их Хурлын гишүүд ч бай зурагтаар ярихаараа нэг их сайхан сайхан юм ярих юм. Саяын тавьсан тэр сонсголууд бараг л тэр түлш бүх юм цэвэршчихсэн ямар ч тийм өөгүй.

**Сонсгол даргалагч Ж.Чинбүрэн -** Дуламсүрэн Танд баярлалаа.Та бүхэнд нэг анхааруулаад хэлэхэд завсарлагаа хоолны цаг болно. Үүний дараа Улсын Их Хурлын гишүүд Та бүгдийг төлөөлж энэ асуудлыг хариуцаж байгаа улсуудад асуулт тавих юм шүү. Тэнд хариулт авна. Тэгэхээр иргэдээс сонгогдсон гишүүд бид Та бүгдийн төлөөлөл болж сууж байгаагийн хувьд энэ болохгүй байгаа зүйлийг энэ 3 хоногт хэлэлцсэн асуудлуудаа 4 хэлэлцүүлэгтэй холбоотой асуудлуудаа та бүгдийн сая асуугаасай гэж хэлээд байгаа зүйлүүдийг бас ярих юм шүү. Тийм учраас та бүхэн энэ хуралд идэвхтэй оролцоорой. Ердөө 2 хүн асуулт асууж, үг хэлээд дуусах гэж байна. “Иргэний орон зай” Төрийн бус байгууллагын Оргилын Гэрэлтуяа Таныг урьж байна.

**Иргэн Г.Ууганцэцэг -** Уучлаарай Намсангийн Туяа эгч ирээгүй байна. Гэхдээ Ууганцэцэг эмч миний зүгээс Туяа эгчийн оронд үг хэлчхэж болох уу? Зөвшөөрөл хүсэх гэсэн юм. Би 3 асуудлыг ярина. Нэгдүгээрт, өнөөдөр бол шинжээчийн дүгнэлт хэлсэн Сувдаа доктор ямар хариуцлагагүй байна. 2009-өөс 2025 он хүртэл 163 хүн нас барсан гэж хэлж байх юм. Үнэхээр тийм биш шүү дээ. Бид нар мэдэж байгаа би түрүү жил шүүхийн шинжилгээний статистикийн бүх дүн шинжилгээн дээр суусан.

2017 оноос 2025 оны 1 сарын 01-нийг хүртэл одоогийн байдлаар Монгол Улсад угаарын хийн хордлогоор яг 794 хүн нас барсан байна. 2017 онд 74 хүн нас барсан. Шахмал түлш хэрэглэснээс хойш 2018 оноос хойш 720 хүн нас барсан байна. Гэтэл өнөөдөр бүх л улс үндэстний өмнө 163 хүн нас барсан гэж хэлж хэлүүлж байхаасаа та нар ичээч гэж хэлмээр байна. Энэ бол үнэхээр буруу тоо гэдгийг Чинбүрэн эмч ч гэсэн та мэдэж байгаа. Тэгэхээр энэ тооныхоо өмнө би хариуцлага хүлээнэ. Яагаад гэвэл үүнийг эмнэлгийн, хуулийн бүх бичиг баримт дээр би өөрөө сууж байж авсан.

Өнөөдрийн байдлаар 2018 оноос 2025 хүртэл 720 хүн үхсэн байна. Энэ хүмүүсийн өмнө хэн хариуцлага хүлээх юм бэ? Энэ 720 хүнд хэн нөхөн төлбөр өгөх юм бэ? Хүний амийг хамгийн багадаа 1 тэрбумаар үнэлэх юм бол 720 тэрбумыг энэ хүмүүс нөхөж олгох ёстой гэж шаардаж байна. Би түрүү жил Засгийн газрыг шүүхэд өгч байсан. 0-5 насны 365 хүүхдэд 440 тэрбумын нөхөн олговор олгох ёстой гэж хүсэлт гаргаж байсан. Гэтэл намайг нотлох баримт дутуу гээд буцаасан. Яг өнөөдрийн энэ сонсгол бол жинхэнэ нотлох баримт нь боллоо гэж бодож байна. Тэгвэл энэ угаарын хийн хордлогоор нас барсан 720 хүний өмнө төр хариуцлага хүлээх, ёстой төр, шахмал түлшийг үйлдвэрлэсэн бол төр хариуцлагыг нь хүлээх ёстой гэж бодож байна. Та нар энэнтэй санал нийлэх үү?

Би бол өнөөдөр иргэн хүнийхээ өмнөөс үг хэлж байгаа. Миний 2 дахь хэлэх үг бол Нийслэлийн төсвийг Нямбаатар дарга бараг 4 их наядаар нууж байгаад баталчихсан. Тэгвэл Нийслэлийн төсвөөс хүний эрүүл мэндийн төлөө нийслэлчүүдийн эрүүл мэндийн төлөө агаар орчны бохирдлыг бууруулахад яг хэдэн төгрөг юунд зарцуулах гээд байгаа юм бэ? Үүнийг нийслэлийн удирдлагууд, дэд дарга нь сууж байна. Энд Агаар орчны бохирдолтой тэмцэх газрын дарга нь сууж байна. Яг юунд хэдэн төгрөг төсөвлөсөн юм бэ? Бидний эрүүл мэндийн төлөө энэ төр засаг нийслэлийн удирдлагууд ер нь анхаардаг юм уу? Цаагуураа л жижиг сажиг юм хийгээд байдаг болохоос бид нар үхээд цөөрөөд дуусаж байна.

**Сонсгол даргалагч Ж.Чинбүрэн -** Минут боллоо. Баярлалаа. Уучлаарай дэгээ барья. Бямбадоржийн Энхүүн байна уу? Хэдүүлээ дэгтэй байя тэгэх үү? Яг энэ асуудлуудыг Улсын Их Хурлын гишүүд бид үргэлжлүүлж асууна. Тийм учраас Та санаа зоволтгүй асуудал яригдана. Сүүлийн үгээ хэлэх хүн Бямбадоржийн Энхүүн.12 номерын микрофоныг асааж өгнө үү.

**Иргэн Б.Энхүүн –** Агаарын харуул Бритт Монголиа Төрийн бус байгууллага. Манай байгууллага 4 хэлэлцүүлэг дээр дөрвүүлэнд нь бүтэн суусан. Бүтэн суухдаа дандаа асуулт асууж, байр сууриа илэрхийлсэн. Энэ байр суурь маань дандаа нэгдсэн байсан бөгөөд өнөөдөр бас товчхон дурдъя. Нэгд бол агаарын бохирдол Улаанбаатар хотын асуудал биш орон даяарх асуудал болсон. Энийг Оюун дарга асуудлаар нь шийдвэрлэх хэрэгтэй. 2-т дулаалга буюу ногоон шилжилт, ногоон эрчим хүчний шилжилт шаардлагатай байна гэж бүх хэлэлцүүлэг дээр дурдсан саяын хэлэлцүүлгүүдийн тойм дээр ерөөсөө дулаалгын талаар дурдсангүй. 3-т тогтвортой засаглал. 4-т хяналт шалгалт дор иргэд, иргэний нийгмийн байгууллагуудын оролцоо тэгээд өнөөдөр ирсэн иргэдээ манай гишүүд маань сайн сонсож асуултуудаа асуухдаа энийг та дахин дурдан асуугаасай гэж бодож байна.

Өнөөдөр асуух юм гэвэл манайд үр дүнд суурилсан, хүний эрхэд суурилсан төлөвлөгөө бодлого нь хаана байна вэ? Сая бас хүн асуусан хэдэн үхэл хэдэн өвчлөл хангалттай байх юм бэ? Энд ганцхан эмгэнэл илэрхийлсэн хариулт өгсөн энэ бол хангалтгүй байна. Тэгэхээр хэзээ? хэдэн өвчлөл, хэдэн үхэл хангалттай байх юм бэ? гэдэг дээр бас хариулт авмаар байна. Тэгээд өнөөдөр 2 шинжээч нарын дүгнэлтийг харахад бие биетэйгээ ерөөсөө уялдаа холбогдоогүй харагдаж байна. Эрүүл мэндийн шинжээч аль болох хурдхан шиг хатуу түлшнээсээ салъя гэдэг дүгнэлт гаргасан бол нөгөө шинжээч нар маань түлшээ түлсээр байя гэдэг дүгнэлт гаргаж байгаа шиг харагдаж байна. Тэгэхээр яагаад энэ шинжээч дундын хооронд бас уялдаа холбоо байхгүй байна. Тэгээд хамгийн сүүлийн шаардлагад хэлэхэд манай байгууллага бас байгууллагынхаа зүгээс сонсголын зүгээс ямар үр дүн хүлээж байгаа вэ? гэдэг дээр мэдэгдэл гаргасан байгаа.

Тэрнээс уншъя. Сонсгол зохион байгуулагдсаны дараа бодит дүн гаргахын тулд сонсголын зохион байгуулж буй ажлын хэсгийн гишүүд нөхцөл байдлыг бодитой тодорхойлж, төрийн бодлого шийдвэрийн алдаа дутагдлыг хүлээн зөвшөөрөх нь нэн чухал. Түүнчлэн агаарын бохирдлын асуудлыг нэн тэргүүний асуудал хэмээн үзэж шийдвэрлэх улс төрийн хүсэл зориг үүрэг хариуцлага бүрэн ухамсарлаж жилийн 4 улиралд орхигдолгүйгээр байх шаардлагатай байна. Тэгэхээр энэ сонсголын үр дүнгээс үр дүнд суурилсан, хүний эрхэнд суурилсан төлөвлөгөө бодлого хүлээж байна. Шаардаж байна. Баярлалаа.

**Сонсгол даргалагч Ж.Чинбүрэн -** За баярлалаа. Тэгэхээр үг хэлэх хүсэлт ирүүлсэн иргэд бүгд үгээ хэлж дууслаа. Дэгээ барья. Манай гишүүд Та бүгдийн хэлж байгаа мэдэгдэж байгаа зүйлийг бас сонсож үүнтэй холбоотойгоор төрийн байгууллагууд нь санал онолын хэлнэ. Дээрээс нь та бүгдийн хэлсэн зүйлийг бас нэлээн сонсож мэдээлэл авлаа. Балжирын Баттогтох гээд би таныг дуудсан байна даа. Баттогтох гуай за хэлчих энэ зориод ирсэн хүн байна үгийг нь сонсчихъё. Баттогтох гуай 4 номерын микрофоныг нээгээд өгөөрэй.

**Иргэн Б.Баттогтох -** Энд хуран цуглагчдын амрыг эрье. Ахмад тоглогчдын холбооны тэргүүн Баттогтох гэж хүн байна. Манайх бол өмнө нь утаа бууруулах талаар нэлээн их олон жил ажилласан. Зарим нь санаж байгаа байх монгол гэрийн цахилгаан туурга маш бага тогоор айлыг халаадаг ийм юм хийсэн. 3 жил орчим хийгээд тэгээд больсон. Цааш ер нь би нэг ийм өөрөөс ч юм уу? энэ хүмүүсээс нэг өөрсдийгөө магтаад байгаа магтаалчдаас нэг юм асуумаар байна. Ямар нэгэн юмыг төлөхөд утаа гардаг уу? үгүй юу? Жишээлбэл, нүүрс түлж байгаад утаа гарна дээр нь тэр метилин ч юм уу юу ч юм энийг нэмж түлэхэд утаа гарахаа байчихдаг юм уу? аль эсвэл хоруу чанар нэмэгддэгдэг юм уу? ийм юмыг та нар хүмүүст, хөдөлмөрчдөд ойлгуулаарай сайхан.

Утаа нь багадаад хоруу чанар нэмэгдээд байхад сайхан байна гэж тэгж өөрөө өөрийгөө хуурч биднийг хуурч хэрэггүй гэж хэлэх байна. Хамгийн гол нь юу гэхээр би 3-4 хүн таньдаг юм. Нэг лайв хийж гүйгээд байдаг Юмжирдулам, Мөнх-Эрдэнэ, Нямбаатар гэсэн хүмүүс байна. Тэр Нямбаатар Засаг даргаар ирсэн гэсэн. Энэ яагаад гол юмандаа байхгүй байна. Нямбаатар гэж Улаанбаатар хотын Засаг дарга үүнийг сонсож байх ёстой. Алдаа оноогоо хэлэх ёстой хүн би олж харахгүй юм. Нэг газар нуугдаад суучхаагүй л бол ажлын алба гэсэн нэг хэдэн хүмүүс байна. Тэд нар шийдвэрлэх түвшний хүн биш гэж би харж байна.Тэгэхээр утаанаас салах ерөөсөө л үндсэн хэдхэн л арга байдаг юм. Цахилгаан, орон сууцжуулах энэний дагавар бол дулаалга шинэ бүтээл цахилгаан хүрдэггүй гэдэг. Шөнө 1 цагийн 30мвт-ыг бид нар гудамжны гэрэлд зарцуулчхаж байна.

Тэгэхэд айл өрхийг цахилгаанаар халаасан айл өрхүүд бүгд шийтгэлд орсон. Цахилгаан халаалттай айлууд сая гаруй төлж байна. Үүнийг маш хялбараар шийдэх агаарын хийн халаагч гэж 1квт-ыг 9квт болгодог ийм төхөөрөмж байна.Энийг оруулж ирэхээр дэмжих хүн байхгүй. Утаа гардаг зуухыг дэмждэг хүн их байна. Энэ ямар учиртай юм? Тийм учраас эцэст нь хэлэхэд шинэ бүтээл оновчтой саналыг дэмжих ёстой. Азийн орнууд, Хятад, Солонгос тэр тамбож одоо юу байдаг юм Энэтхэг улсууд хувь хүмүүс цахилгаан гаргадаг төхөөрөмж хийгээд төр засаг нь дэмжээд байхад манайд бол инженер их байна.

Энэ цахилгаан гаргах төхөөрөмжийг би бол янз янзаар нь би хийж үзсэн ямар ч дэмжлэг байхгүй. Яагаад гэвэл би тэр дэмжлэг хүнд мөнгө өгөхгүй хэзээ ч өгөхгүй. Би хийсэн бүтээлээ олон түмэнд тараана. Цахилгаан туурга яагаад зогссон юм би мөнгө өгөөгүй учраас зогссон. Эхний хэдэн жил хэнд хэдийг өгсөн тооцоо надад байна. Овоо дэмжигдэж байсан чинь маш бага цахилгаан энэ чинь. Би утааг бууруулахын тулд яаж байна? Гэр өөрийнхөө гэр орон, хашаа юундаа би утаа бууруулах цахилгаан тавьсан. Шагнуулах ёстой байтал шийтгүүлсэн бараг 500-600 мянгаар.

**Сонсгол даргалагч Ж.Чинбүрэн -** Баттогтох гуай Таны үгийг сонслоо. Баярлалаа. Ер нь бид 4 дэх хэлэлцүүлэг технологийн шийдлийн асуудлаар бүхэл бүтэн 26 эрдэмтэн судлаач, зохион бүтээгчдийн үгийг сонссон. Эндээс бас маргааш энэ хэлэлцүүлгийн талаарх дүгнэлтийг Ж.Золжаргал гишүүн танилцуулна. Яг таны ярьж байгаа сэдэвтэй холбоотой шүү. Бурмаа 8 номерын микрофоныг нээе.

**Иргэн П.Бурмаа -** Утааны хор хохирол гамшиг дагуулж байгаа нь мэдээж тодорхой байна. Үнэхээр утаагүй зуух, утаагүй түлш гэх мэт хэдэн оноос эхлээд хэдэн төгрөг зарцуулчихсан юм бэ? Зарим сайтууд нь 340 тэрбум зарим нь их наяд гээд зөрүүтэй тоонууд явагдаад байна.

**Сонсгол даргалагч Ж.Чинбүрэн -** Энэ маргаашийн сэдэв шүү. Сэдвээ оновчтой яриарай.

**Иргэн П.Бурмаа -** Яг ийм точный тийм статистик тоо баримт нь хэд юм бэ? Ийм их мөнгө зарцуулчхаад мэдээж энэ чинь их наяд, тэрбумаар тооцогдож байгаа их мөнгө зарцуулсан байна шүү дээ.Хэдэн оноос 2011 оноос л гэж байна? Яг хэдэн он юм тэгээд? Энэ их мөнгөөр яг юу хийчихсэн юм? Ямар дүн үр дүн гарсан юм?

**Сонсгол даргалагч Ж.Чинбүрэн -** Яг үүнийг маргааш ярих сэдэв шүү. Маргааш яг энэ тухай ярина шүү. Маргааш энэ мэдээллийг өгнө.

**Иргэн П.Бурмаа -** Тэгээд бас нэг ийм юм байна. Ерөөсөө энэ шийдэлд нь бол янз бүр бүрийн л өмнөөс ярьж л байна. Минийхээр бол байгалийн хий ашиглавал их зүгээр юм уу? гэж бодож байна. Саяхан Оросын Холбооны Улсын Ерөнхийлөгч Путин манай улсад айлчилсан тийм үү? Энэ Хятад руу явах байгалийн хийг яагаад манайхаар дамжуулах талаар ер нь бүрэн бололцоотой гэж хэлсэн шүү дээ Путин гуай. Тэгэхээр энэ эрүүл мэнд юм уу?

**Сонсгол даргалагч Ж.Чинбүрэн -** Тийм шүү дээ сэдэв дотроо л байхгүй бол уучлаарай.

**Иргэн П.Бурмаа -** Тэгээд энэ хятадын тал бол манайхаар дамжуулахыг зөвшөөрөхгүй гэж байгаа тийм шум яваад байгаа. Энэ бол яг албан ёсны тийм яриа юм уу? үгүй байх гэж бодож байна. Бид нар чинь бас тусгаар тогтносон хэнээс ч хараат биш улс. Энэ асуудлыг өөрсдөө гарц шийдлээ бид нар одоо яг энийгээ явъя гээд хүсэлтээ бариад Оросын Холбооны Улс руу явж байх ёстой байхгүй юу? Байгалийн хий ашиглья гээд.

**Сонсгол даргалагч Ж.Чинбүрэн -** Энэ талаар маргааш Улаанбаатар хотын захирагч, нийсэлэлийн Засаг дарга Нямбаатар өөрөө яг энэ сэдэвтэй холбоотой учраас хуралд оролцоно. Түрүүн бас хүн шүүмж хэлээд байх шиг байна. Маргааш оролцохоор байгаа шүү. Тэгээд энэ асуудлын талаар дэлгэрэнгүй ярина.

**Иргэн П.Бурмаа -** За байж бай. Хэрвээ энэ байгалийн хий манайхаар явах юм бол маш эдийн засгийн олон ач холбогдолтой гэж би харж байгаа.

**Сонсгол даргалагч Ж.Чинбүрэн -** Энэ тухай яг маргааш ярина.

**Иргэн П.Бурмаа -** Тэгээд том том мега төслүүд байлаа Жижиг дунд үйлдвэрүүд өнөөдрийн сэдэв дотор ярихгүй бол Жижиг дунд үйлдвэрүүд бүрэн хөгжинө шүү дээ. Геополитикийн асуудал яригдаж байна.

**Сонсгол даргалагч Ж.Чинбүрэн –** Чухал геополитикийн асуудал яригдаж байна. Үүнийг маргааш ярина.

**Иргэн П.Бурмаа -** Тэгээд Монгол Улсыг үнэхээр бодож байвал ганц энэ ард иргэд утаагаар хордоод байгаа юм биш шүү дээ. Энэ бодлого, шийдвэр гаргаж байгаа энэ улсууд чинь бүгд л ялгаагүй хортой утаагаар чинь амьсгалж байгаа биз дээ? Тэгээд яагаад энэ утаанаасаа хурдан салъя гэсэн гарц гаргалгаагаа ерөөсөө шийдвэртэй юм гаргахгүй байна? Энэ дээр би бас жоохон гайхаад байна. Нэг иймэрхүү л юм байна. За баярлалаа.

**Сонсгол даргалагч Ж.Чинбүрэн -** Та бүгдийн мэдээллийг сонслоо. Одоо дэгээрээ хэдүүлээ өдрийн цайны завсарлага Та бүхэнд тухтай байлгах үүднээс бид хоол унд бэлдсэн байгаа. Тавтай сайхан хооллочхоод хэдүүлээ 30 минутын дараа дахин цуглана. 30 минутын дараа цуглая. Сонсголоо үргэлжлүүлнэ. Бид иргэдийн санал хүсэлт, мэдээллийг сонсож байгаа. Сонсголд оролцож байгаа зарим иргэдийн нэр ороогүй яг байхгүй үеэр нь нэрийг нь авсан гэсэн. Зөрөө гарсан учраас 3 иргэнээ гүйцээгээд хэлүүлье. Сонсъё бид нарын ер нь гол энэ сонсголын зорилго бол одоо иргэн Та бүгдийн мэдье гэж хүсэж байгаа зүйлийг төр,төрийн ажил хийж байгаа хүмүүсээс мэдээллийг нээлттэй сонсгох гол үүрэг бол манай хурлын зорилго шүү дээ. Тийм ээ. Тэгэхээр иргэд тэгээд энэ асуудлаа утааны асуудлаар хариуцаж байгаа ажилчдын өөдөөс суулгаад Та бүгдийн асуултыг асуулгаж хариулт авсан. Энэ явдал бол өнгөрсөн гурван 7 хоногийн турш хийсэн 250 гаруй иргэдийн асуултад хариултыг өгсөн. Үүнтэй холбоотойгоор сонсголын шинжээч нарын дүгнэлтийг бас

Та бүхэн сонсголоо. Нэг зүйлийг анхаараарай. Ер нь бол энэ сонсголын явцад ажлын хэсгийн гишүүд болон хурал даргалагч зохион байгуулах үүрэгтэй миний бие шинжээчийн дүгнэлтэд гаднаас нөлөөлөхийг ерөөсөө оролддоггүй. Нэг ёсондоо шахах, хавчих мэдээллийг цензур дэх тийм зорилго тавьдаггүй. Өмнөх Эмийн түр хороо байгуулаад эмийн чанар, үнийн өсөлттэй холбоотой сонсгол хийхдээ ч гэсэн даасан энэ чиглэлийг баримталж байсан. Тэр утгаараа ер нь аль болох шинжээч бие даасан дүгнэлт гаргах өөрийн гаргасан дүгнэлтээ хариуцах энэ боломжийг нь олгож өгдөг юм шүү. Үүнийг бас нэг зориуд анхааруулан хэлчихье. Тийм учраас шинжээчийн гаргаж байгаа дүгнэлттэй ямар нэг санал нийлэхгүй байгаа бол тухайн шинжээчээс Та бүхэн тэр асуултаа тавьж хариултаа авах бүрэн боломжтой гэж хэлье. 6 номер дээр Равдандорж гуай таны микрофон аслаа Та үгээ хэлээрэй.

**Иргэн Б.Равдандорж -** Бараг л ярих юмаа мартчихаа дөхлөө дөө хасагдаад хэцүү ч юм. Би Равдандорж гэдэг хүн байгаа юм. Утааны сонсгол хийж инженерүүд биднийг сонсож байгаад баяртай байгаа. 2019 оноос бидний 3 хөгшин инженер нийлээд нараар байшин, гэр, хүлэмж халаах ийм туршилтыг хийсэн юм. Одоо 6 дахь жилдээ явж байна. Тэгээд утаа бууруулах шийдэл болгож нарны эрчим хүчийг дулааны эрчим хүч болгон гэр байшинг тосгон халаах тосгон шүү! онцлон тэмдэглэхэд халаах 2 шийдлийг санал болгож байгаа юм. Нэг шийдэл нь нарны хавтан, дулаан, нөөцлүүр, ухаалаг удирдлага систем.

Энэ нь нэг айлын буюу гэр байшинг халаана. 2 дахь нь нарны хавтан, дулаан, нөөцлүүр, дулааны насос, ухаалаг удирдлагын систем гэсэн. Энэ нь болохоор тосгон болон олон давхар байшин халаах юм. Эдгээр халаалтын системийн туршилтын үр дүнг урьдчилан хэлэлцүүлэг дээр танилцуулсан бөгөөд тооцоо судалгаа хийгдэж туршигдсан оюуны өмчийн байгууллагаас патентлагдсан бүтээлүүд юм шүү. Эдгээр системийг хэрэгжүүлснээр нэгд нь анхны оруулсан хөрөнгө оруулалтаа нөхөөд дараа нь үнэгүй дулаан хэрэглэнэ.

Хоёрдугаарт нь агаар орчны бохирдол үүсдэг. Утаа үнс ялгаруулахгүй. Гуравт нь дэлхийн нүүрсхүчлийн хийн зах зээлд СО хоёроо худалдаж мөнгө олох боломжтой. Дөрөвт нь нарны хавтан болон бусад хийцүүдийг дотооддоо үйлдвэрлэж ажлын байрыг нэмэгдүүлнэ. Шинэ мэргэжил эзэмшүүлэх, шинэ мэргэжил бий болгох ийм боломжтой.Тавд нь энэ бүтээлүүдийг Хөдөө аж ахуйд ашиглах бүрэн боломжтой юм. Зургаад нь эдгээр шийдлүүдийг олноор үйлдвэрлэснээр улам боловсронгуй болж үнэ өртөг нь хямдрах болно. Бидний шийдлийг дэмжиж агаарын болон орчны бохирдолтой тэмцэх тэмцэлдээ амжилт гаргахыг хүсье.

Эцэст нь аж үйлдвэрийн, оюуны өмчийг амьдралд нэвтрүүлэх үйлсийг дэмжиж байхыг төр засгаас гуйж байна. Хувь хүн юу хийнэ таны л асуудал. Бид бодлого барьдаг гэж бодох нь буруу бөгөөд хорлолтой байна. Олон төрлийн байгууллага яамдад танилцуулахад ийм л хариу өгч байгаа нь харамсалтай. Аж үйлдвэрийн оюуны өмчийг үйлдвэрлэлд нэвтрүүлэх асуудлыг хэлэлцэж төр засаг санал зөвлөгөө өгдөг инженерүүдийн зөвлөл маягийн бүтэц байвал зүгээр байна гэсэн санал хэлж байна. Монгол хүмүүсийн аж үйлдвэрийн оюуны өмч эх орноо хөгжүүлэхэд хувь нэмэр болох болтугай. За боллоо.

**Сонсгол даргалагч Ж.Чинбүрэн -** За баярлалаа Равдандорж гуай. Бид өнгөрсөн 5 дахь өдөр технологийн шийдэл сэдэв дор Золжаргал гишүүнээр ахлуулсан дэд хэлэлцүүлэгт яг таны хэлж байгаа саналыг дурдах байх гэж найдаж байна. Тухайлбал оюуны өмч зохион бүтээгч нарыгаа уралдах, бүтээх, тэрийг нь төрөөс дэмжих бодлогыг манай Агаарын бохирдлын үндэсний хороон дээр Эрдэмтдийн зөвлөл байгаа. Үүгээр дамжуулан инновац технологийг дэмждэг төвтэй болъё гэсэн санал орсон нэлээн олон зохион бүтээгч нар хэлж байсныг бид санаж байна. О.Ууганбаяр, 4 номерын микрофон дээр суучих. Манай Улсын Их Хурлын Тамгын газар 4 номерын микрофоныг нээе, Та үгээ хэлээрэй.

**Иргэн О.Ууганбаяр -** Бүгдэд нь энэ өдрийн мэндийг хүргэе. За тэгэхээр жилээс жил болгон утаа униарын тухай хэлэлцүүлэг хийгээд байх уу? Энэ хийн түлшийг болих хэрэгтэй гэж бодож байна. Энэ түлшийг барьцалдуулдаг материал нь ордог юм бэ? Асалтыг сайжруулдаг материал нь юу юм бэ? Энийг хэлэхгүй байна. Тэгээд утаа гардаггүй, ерөөсөө шаталттай тийм бүтээгдэхүүн гэж байхгүй ээ. Тийм учраас орон сууцжуулаад яндангийн тогоогоо цөөлье гэвэл орон сууцжуулах хэрэгтэй. Станцаа нэмж барих хэрэгтэй гэж хэлмээр байна. Тэрнээс сайжруулсан түлш сайн нүүрс муу гэж яриад байна. Аль аль нь хүний биед хортой. Яагаад гэвэл манай Монгол орон дэлхийн дайнтай улс орныг бодоход хамгийн амар тайван орон. Тэгэхэд ард иргэдээ агаарын бохирдол угаараар алж байна. Тэгэхээр энэ аллагаа болиод татвараас маш их мөнгө улсад орж төвлөрч байгаа. Татварын мөнгө хааччихдаг юм бэ? Энэ сайжруулсан түлш гэдэг нэг талдаа төр засагт, энэ ордонд суугаа нөхдүүдийн бизнес луйвар мөнгө угаах арга. Тэгэхээр энийгээ болиод ард түмнийг эрүүл аюулгүй орчинд амьдруулъя гэж бодож байгаа бол яндангийн тоогоо цөөлөөд орон сууцжуулах хөтөлбөрийг нэн түрүүнд хэрэгжүүлэх хэрэгтэй. Гэр хорооллын иргэддээ орон сууцаа хөнгөлөлттэй үнээр оруулдаг байх хэрэгтэй байна. Станцаа барих хэрэгтэй, нарны эрчим хүчийг нэвтрүүлэх хэрэгтэй гэж бодож байна.

**Сонсгол даргалагч Ж.Чинбүрэн -** Ууганбаярт баярлалаа. Тэгэхлээр жил болгон сонсгол хийгээгүй шүү! Ууганбаяр аа. Энэ нээлттэй сонсгол иргэдийн өргөдөл хүсэлтийн дагуу цахим системд 70 мянгаас давсан иргэд гарын үсэг зурсан учраас өнөөдөр Та бүгдийн мэдэх эрхийг хангах зорилгоор Улсын Их Хурлаас нээлттэйгээр Ерөнхий хяналтын сонсгол хийж байгаа. Үүгээр дамжуулж Та бүгдийн саяын хэлж байгаа нөгөө өдий болтол сайжирсан зүйл хаана байгаа юм. Санхүүжилт хаашаа орсон юм энэ мөнгөнүүд зориулалтаараа яагаад бус ашиглагдав үр дүн яагаад тооцож чадаагүй гэдэг зүйлүүдийг та бүхэнд мэдээлэхийг зорьж өнөөдөр Улсын Их Хурлын гишүүд бид энд бүтэн 2 сар орчим ажиллаж мэдээллүүдийг бэлтгээд байгаа. Маргаашийн мэдээлэл дотор энэ асуудлууд нэлээн түлхүү, хариуцлага, үр дүн, зарцуулсан санхүүжилт гэдэг сэдвээр явна шүү дээ. Тэгэхлээр энэ дээр нэлээн яригдах байх. Отгонбаяр 4 номерын микрофоныг асааж өгье. Иргэдийн мэдээллийг үүгээр дуусна. Дараа нь Энхмаа үг хэлнэ, тэгээд хаана.

**Иргэн Ч.Отгонбаяр -** Баярлалаа. Баянзүрх дүүргийн иргэн саналаа хэлэх гэж байгаа юм. Миний бодлоор би нэг ганц зураг харуулья, микрофоноо татаад өгөөрэй. Улаанбаатар хотын энэ агаарын маш том асуудлыг бүгд мэдэж байна шүү дээ. Монгол Улсын хүн амын 50 хувьд нь нүүрлэж байгаа асуудал. Гэтэл энэ асуудлыг хянаж байгаа хяналтын цэг одоогоор 19 ширхэг л байна. Гэтэл энэ үзүүлэлт нь дэлхийн хамгийн бохирдолтой хотуудын жагсаалт дээр Улаанбаатар дандаа топ 5-д явж байгаа шүү дээ. Гэтэл яг энэ Улаанбаатартай төстэй 4 сая хүн амтай Сербийн Белград хот гэдэгт жишээ нь 29 хэмжих нэгж байна. Гэтэл хот бараг эрэмбээрээ бараг 1000-д орж байгаа юм.

Тэгэхээр бараг агаарын бохирдолгүй хотод бүр 20 хэдэн ширхэг станц байна? Яагаад олон станц байх ёстой юм бэ? гээд хүмүүс жоохон шүүмжилж байгаа. Яагаад гэвэл би энэ жижиг багажаар Улаанбаатар хотын иргэний жижиг гар багаж л даа. Том станц биш. Тэгээд энүүгээр жишээ нь 120 цэг дээр очиж хэмжилт хийж үзсэн. Тэгэхээр яаж байна вэ? гэхээр хүмүүс ер нь яг миний гэрийн эргэн тойронд байгаа манай гадаа хэр байгаа юм бэ гэдэг мэдээллээр үнэхээр цангаж байдаг юм байна лээ. Яг чи манай дээр очоод хэмжчихгүй яасан юм жоохон хойшоо эргээд офицерыг хэмжээд өгчихгүй яасан юм бэ? гэсэн хүсэлтүүд аягүй их ирээд байгаа. Тэгэхээр хүмүүс бодит гэрийнх нь хажууд хэр байгаа вэ? гэдэг мэдээллээр дутаж байна. Олон нийтийг хамарсан эрүүл мэндийн асуудал дээр 20 хүрэхгүй станц байгаа нь хэтэрхий цөөхөн байна.

2 дугаарт яагаад олон болох ёстой юм бэ гэхээр ерөөсөө явж явж хэдүүлээ шийдэл дээр нь ярьж байгаа юм. Сая Чинбүрэн гишүүн болохоор үр дүнг тоогоор илэрхийлэх чадахгүй байна гэдэг нэг дүгнэлт гаргасан. Энийгээ сайжруулах ёстой гэсэн дүгнэлт гарсан нь хэмжих багажийг олон болгож байж үр дүн чинь хэрэгжиж байгаа юм уу? хэрэгжихгүй байгаа юм уу? гэдэг бодлогын чиглэлтэй шийдвэрүүд чинь гарах байх, 1 дүгээрт.

Иргэний хувьд болохоор манай гэрийн хажууд байгаа хороон дээр ч юм уу? агаарын чанарын станц байх юм бол би хэдэн цагт хүүхдээ салхилуулж болох юм бэ? гэдгээ мэдэх боломжтой юм. Яг хэдэн цагт хамгийн их бохирдолтой байдаг учраас би цонхоо хаах ёстой юм бэ гэдэг. Энэ богино хугацааны амьдрах тактикаа бид нар олоход мэдээлэл чинь ил тодорхой яг хажууд нь байх ёстой байгаад байхгүй юу. Цаг дууссан байгаа юу. За тэгээд агаарын бохирдлыг 19 цэг дээр л хэмжчихээр жишээ нь СХД чинь 300 гаруй мянган хүн амтай дүүрэг дээр гуравхан ширхэг агаарын чанарын станц байна. Энэ маш дутагдалтай байгаад байна. Тэгээд энэ багаж жишээ нь иргэн би худалдаад авчихсан нэг нь 200 мянган төгрөгийн ч юм уу. Гэтэл энэ магадгүй хангалттай байж магадгүй. Үүнийг хэсгийн төлөөлөгчдөө өгөөд ч юм уу.

**Сонсгол даргалагч Ж.Чинбүрэн -** Чухал мэдээлэл Отгонбаяр хэлж байна. Ер нь манай эрүүл мэндийн шинжээч Б.Сувдаа хэлж байсан, тийм ээ? Тэр туг, дарцаг тавиад агаарын бохирдлынхоо хэмжээгээр аюултайгаас нь хамаараад амьдралаа хүртэл зохицуулах асуудлыг ярьж байна шүү дээ. Тэр сая их зөв юм хэлж байна. Цонхоо хүртэл онгойлгох юм уу? үгүй юм уу? гэдгээ хүртэл мэдэх хэрэгтэй. Ингээд ерөөсөө олон нийтэд чиглэсэн үйл ажиллагаа нь өөрөө үр дүнтэй байх ёстой. Бид дэд хэлэлцүүлэг дээрээ Агаарын бохирдлын үндэсний хорооны дарга С.Одонтуяа сайд ч энэ асуудал яг тавигдсан.

Яагаад бид цөөхөн цэгүүдэд агаарын чанарыг шалгадаг юм бэ? Яагаад энийгээ нэмж чадахгүй байгаа юм гэхэд л 2025 оны төсөвт мөнгө байгаагүй суулгаж чадаагүй л гэж байгаа шүү дээ. Энэ цэвэр хариуцлагагүй байдал шүү дээ тийм ээ. Тийм учраас бид Ерөнхийлөгчийн шүүмжлээд байсан Үндэсний хороо яагаад ажилласангүй вэ? гэдэг шүүмж бодитой байгаад байгаа. Ингээд төсвөө тавьчихдаг, агаарын чанараа хяначихдаг, тэрийгээ иргэддээ үнэнээр нь хэлчихдэг л байх ёстой шүү дээ. Тэгээд нэгэнт өнөөдөр засаж чадаагүй юм та ингэж амьдраарай ингэж хордохгүй байгаарай гэдгээ ядаж зөвлөгөөгөө хороодынхоо нийгмийн ажилтнуудаар дамжуулаад хүргэмээр байна шүү дээ. Ингээд суугаад байж болохгүй байна гэдэг санаа хэлье. Баярлалаа. Дараагийнх нь Энхмаа 4 номер дээр, иргэдийн хүсэлт, санал мэдээлэл Энхмаагийн үгээр өндөрлөнө.

**Иргэн Ч.Энхмаа -** Би Баянгол дүүргийн гэр хорооллын оршин суугч иргэн байна. Мэдээж аливаа ажил асуудлууд үргэлжийн алдаатай оноотой байдаг бид түүхий нүүрсээ түлж байх үедээ түлж байсан үеийг бодох юм энэ сайжруулсан шахмал түлшийг хэрэглэснээрээ нөгөө өмхий утаанаас уул нь салж чадсан юм. Анх энэ сайжруулсан нүүрс маань түлш байсан юм. Ноднингоос авхуулаад энэ утааны үнэр танар нь арай ондоо боллоо л доо. Гэхдээ гэр хороолол байсаар байгаа юм чинь мэдээж айл галаа түлсээр л байх болно. Тэгэхээр энэ зуухыг биш ээ түлшээ сайжруулах тал дээр мэдээж шийдлүүд байгаа байх гэж бодож байна. Мэргэжлийн хүн биш учраас би энэ тал дээр хэлэх тийм асуудлууд алга. Ер нь цахилгаан станцуудаа олноор барьж гэр хороолол байгаа тохиолдолд энийг цахилгаанаар халаах эсвэл гэр хорооллынхоо айл өрхийг орон сууцжуулах шийдлүүд байх юм. Бид мэдээж утаа униараасаа салж чадна гэсэн сэтгэгдэл хэлэх байна. Баярлалаа.

**Сонсгол даргалагч Ж.Чинбүрэн -** Баярлалаа. Бид нэмэлтээр 3 иргэний үг хэлүүлж байна шүү дээ. Та хаана яваад байна ? За микрофоноо нээгээд яриарай, хэн билээ, өөрийгөө танилцуулаарай, яг үг хэлүүлэх болохлоор байхгүй байгаад л байх юм. За үгээ хэлээрэй, 9 номер микрофоныг нээж өгөөрэй.

**Иргэн Ю.Батчулуун -** За сайн байцгаана уу? Энэ өдрийн амар амгаланг айлтгая. Энд сууж байгаа бүх иргэддээ гишүүддээ. Яагаад гэвэл өнөөдөр эрүүл мэнд сэдвээс болж орж байгаа юм. Эрүүл мэнд сэдэв зөвхөн өнөөдөр нүүрс яриад дуусах. Үгүй ээ нүүрсээр өнөөдөр баахныг цааш нь харууллаа баахныг цааш нь хядууллаа. Оршуулгын чинь газар өнөөдөр хэдээр оршуулдаг билээ тэрийгээ та нар судал. Солонгос эзэнтэй шатаадаг төхөөрөмж чинь монголчуудыг үхэхийг хүлээгээд сууж байдаг тийм төхөөрөмжтэй солонгос иргэн өнөөдөр монголд чинь үхэх улсуудыг ч хүлээгээд байж байна. За тэгтэл уран яриад байж байна. Ураны асуудлын хүрээнд 2 хүн авлигал авсан тэгээд торгууль тавигдсан гэсэн мөртлөө өнөөдөр та Учрал…

**Сонсгол даргалагч Ж.Чинбүрэн -** Та нэрээ хэлсэнгүй хэн билээ? Юндэн овогтой Батчулуун гуай сэдвийн дагуу ярина шүү. Энд бид өнөөдөр уран яриагүй шүү.

**Иргэн Ю.Батчулуун -** Юндэн овогтой Батчулуун

**Сонсгол даргалагч Ж.Чинбүрэн -** Юндэн овогтой Батчулуун гуай сэдвийн дагуу ярина шүү. Энд бид өнөөдөр уран яриагүй шүү.

**Иргэн Ю.Батчулуун -** Эрүүл орчин ярьж байгаа учраас уран ярьж болно яагаад гэвэл энэ чинь л хүний амь настай холбоотой сэдэв.

**Сонсгол даргалагч Ж.Чинбүрэн -** Утаатай холбоотой сэдэв ярьж байна. Агаарын бохирдлоо ярья хэдүүлээ энэ сэдвээ ярихгүй дур дураараа сэдэв яривал өнөөдөр дуусахгүй шүү дээ.

**Иргэн Ю.Батчулуун -** Тэр уран байна шүү дээ яг энэ ирээдүй рүү ирээдүйн үр хүүхэд рүү буу шагайгаад байх юм . Буу шагайна гэж хэлж байгаа үг бараг л зөөлөн шүү. Зүгээр гарч ирж байгаа хүүхдүүд рүү гранат шидэж байгаа.

**Сонсгол даргалагч Ж.Чинбүрэн -** Та яг энэ сэдвээр ярихаар үгээ хэлээрэй, иргэнийхээ үгээ хэлэх бүрэн нээлттэй шүү. Ялангуяа таны үгийг сонсъё гэвэл хэвлэл мэдээлэл хүртэл гадаа байгаа. Энд өнөөдөр ярьж байгаа сэдвээрээ л ярья. За иргэдийн мэдээлэл саналыг сонсохоор 2 номерын микрофоныг нээгээд өгье. Хэн билээ өөрийгөө танилцуулаарай, бид аль болохоор та бүгдийн үгийг сонсох гээд бүр сунгаад байгаа шүү дээ.

**Иргэн Б.Ганбаатар -** Өнөөдөр нэгэнт утаа бий болчихжээ тийм бий болчхож. Аль ч Засгийн газар хэн нь ч бай утаа бий болчхож яах вэ? Түрүүн анхны хэлэлцүүлэг дээр нь хэн ярьж байлаа? Өглөө нэгэнт энэ утааг бий болгосон хүмүүс нь хариуцлага алдсан юм байна. Би тэгж ойлголоо. Тэгэхээр хаа хаанаа хариуцлагатай байх нь зөв байх. За нэгэнт утаа бий болчихсон юм чинь энийгээ яаж цаашдаа яаж байхгүй болгох вэ гэж. За түрүүн тэр Хүрэлбаатар гуай ярьж байна лээ л дээ. Ер нь орон сууцжуулах нь зөв байх. Өнөөдөр миний мэдэж байгаагаар нэг Улаанбаатарын хэмжээнд 250-260 мянган яндан байдаг юм уу даа тийм ээ. За энийг л орон сууцжуулаад яах вэ, хотын 7 буудал нэг дэд төв Шархад дэд төв гээд л яваад байгаа юм байна лээ.

Энийгээ л хурдлах хэрэгтэй. Тэрнээс биш өнөөдөр утаа бий болчихсон юм тэрийг бурхны оронд заларсан хүмүүсийнхээ утаагаар үхсэн энэ гээд юм яриад яах вэ дээ. Монгол хүн жудагтаа байх нь зөв байх тийм ээ? Тийм учраас энэ утаагаа яаж багасгах вэ? Стандарт, Зарим хүмүүс технологи яриад байна. Би технологи мэдэхгүй л дээ тийм. Тэгэхээр энэ технологи нь зөв байсан юм уу буруу байсан юм уу гэдгээ л ярина. Хаанаа алдаа байсан юм ухаан нь таван толгой түлш компани энэ Засгийн газрын мэдэлд байж байгаад саяхан би сонсохдоо энэ Улаанбаатарын мэдэлд ирж байгаа юм шиг байна лээ.

Тийм ээ энэ Засаг даргын тамгын газарт тийм учраас энийгээ л сайжруулах тухай л ярина уу гэхээс өнөөдөр бие биеийнхээ хувьд сайн муу юм яриад байхын хэрэг байхгүй. Аль ч Засгийн газар аль ч үед байсан гэнэт байхгүй байж байгаад байлцсан юм биш өнөөдөр тэгэхээр гарц гаргалгааг нь цааш ярих хэрэгтэй. Би орон сууцуулах нь зөв байх гэж бодож байна. Тэгээд хийн түлш. Энэ өндөр хөгжилтэй орнууд бүгдээрээ л утаагаар дамжаад л гарсан шүү дээ. Манайх тэрүүгээр л дамжиж явна. Энэ хүний зовлон, энэ улс орны зовлон угаасаа иргэдээ яаж утаагүй түлшээр хангах вэ гэдэг асуудал би тэгж бодож байна. Тэгээд хаа хаанаа хариуцлагатай байх нь зөв байх эцсийн эцэст энэ хариуцлагын асуудал.

**Сонсгол даргалагч Ж.Чинбүрэн -** Баярлалаа чухал зүйл хэллээ. Ер нь хариуцлага хаа хаагүй л алдагдаж байгаатай холбоотой л зүйл болсон. Одоо гар өргөсөн болгон ярихгүй ээ. За сонсголд оролцогчид Монгол Улсын Их Хурлын чуулганы хуралдааны дэгийн тухай хуулийн 126 дугаар зүйлийн 126.1.4-т заасны дагуу санал мэдээллээ танилцуулж дууслаа.

Агаарын бохирдлыг бууруулах хүрээнд утааны асуудлаарх бодлого, шийдвэр, хэрэгжилтийн үр дүн, шийдэл, сэдэвт Улсын Их Хурлын ерөнхий хяналтын сонсголд оролцож байгаа Улсын Их Хурлын гишүүд, холбогдох төрийн байгууллага, албан тушаалтан болон сонсголд оролцогчдоос 10 минутад багтан асуулт асууж, хариулт авна. За асуулт асуух гишүүдийн нэрс авна. Та бүхэн кнопоо дарчих.

Гишүүд бүгдээрээ асуулт асууж, хариулт авах гэж байна. Нарантуяа-Нара гишүүнээс эхэлье. Та асуултаа асууж, хариултаа авъя. Замира гишүүн орсон уу таных орохгүй байна уу? Замира гишүүнийг оруулж өгөөрэй. Замира гишүүнийг оруулж өгье. Дэс дарааллаараа асуултаа асууж, хариултаа авья.

**Улсын Их Хурлын гишүүн М.Нарантуяа-Нара -** Та бүхэнд энэ өдрийн мэндийг иргэдээ төлөөлж дуу хоолойгоо илэрхийлж байгаа нийт хүрэлцэн ирсэн иргэддээ энэ өдрийн мэндийг хүргэе ээ. За тэгэхээр Улаанбаатарчууд бид бүхэн сүүлийн 15 жилд 1 их наяд 500 тэрбум давсан мөнгөн дүнг 15 жилийн дотор энэ улсын хамгийн л тэргүүний гэсэн бүх л бодлого уралдаж асар их мөнгө, асар их цаг хугацааг зарцуулсан мөртөө өнөөдөр эрүүл мэндийн байдлаасаа, хүний амь нас, эрүүл мэнд, ахуйн бүхий л байдлаасаа үнэхээр утааны түвшин ямар байдалд байгаа вэ гэдгийг хэн ч хэлүүлэлтгүй мэдэж байгаа. Энэ бол өнгөрсөн 15 жилийн туршид бид нар энэ 1 их наяд 500 тэрбум төгрөгийг ямар үргүй зарлагадаж ямар их хугацаа алдаж энэ их мөнгө зарах чинээгээр хүний амь нас эрүүл мэнд эрсэдсэнийг харуулж байгаа. Тэгэхээр зэрэг бид нар нэг зүйлийг ярихгүйгээр энэ сонсгол ямар ч үр дүнтэй болохгүй. Хариуцлага тооцдоггүй учраас энэ их мөнгө зарлагадсаар байдаг цаг хугацаа явсаар байдаг, хүний амь нас, эрүүл мэнд эрсэдсээр байдаг.

Өнөөдөр жишээлбэл өчнөөн олон хүүхдүүд дөнгөж төрж гарч ирээд хэдхэн сартайгаасаа маш ховор тохиолдлын эмгэг өвчин бүр яадаг ийдэг хорт хавдрын түвшинд хүртэл яригдаад байна. Та бүхэн мэдэж байгаа шүү дээ. Сошиал даяар эмчилгээний зардлын нөгөө л хандив гуйсан хүүхдүүд явсаар л байгаа. Эцэг эх нь эрүүл саруул удам угшлын ямар нэгэн өвчингүй байж энэ хүүхдүүд ингэж өвдөж, төрж гарч ирээд байна гэдэг чинь энэ. Ураг бүрэлдэж байх явцдаа энэ РМ 2, РМ 2,5 болон РМ 10-ын хороос ямар их хор авч тэндээс нь ямар ч эмгэг үүссэнийг хэн ч батлах аргагүй. Гэтэл энэ хүмүүс өнөөдөр энэ утаанаас үүдэлтэй хор хохирлоос үүдэлтэй бүх зовлон бэрхшээлийг өөрсдийнхөө амьдралаар туулаад явж байна. Иргэдийн амь нас эрүүл мэндийн хохиролд төр засаг хариуцлага хүлээдэггүй учраас өнөөдөр иргэд бүхий л зовлонгоо хүн нь үхсэн ч өөрсдөө зовоод л чимээгүйхэн явж байдаг. Төр засгаас хариуцлага тооцдоггүй учраас энэ түвшинд явж байгаа юм. Тэгэхээр өнөөдөр энд ирсэн хүмүүс уурлаад, бухимдаад бүгдийг нь хулгайч нохойгоор нь дуудаад байгаа нь аргагүй.

Нэг талдаа хулгай хийж үзээ ч үгүй хулгай гэж ч байдгийг мэдэхгүй маниус хүртэл хулгайч гээд дуудагдаад явж байна. Тэгэхдээ энэ сонин биш байна. Эцсийн эцэст энэ сонсголын хүрээнд бид нар дараа жилийн өдийд утааг хэдэн хувиар бууруулсан байх юм. Утаагүй болсон байх юм уу энэ эзэн бие биегүй энэ утааны чинь энэ их зардлыг өнөөдөр бид нар цаашдаа яаж шийдэх вэ гэдэг дээрээ анхаарах ёстой. Тэгээд дээрээс нь энэ сонсголоос энэ утааны улмаас угаарын хийн улмаас амь насаа алдсан иргэдийн ар гэр гэрт нөхөн төлбөр олгодог энэ журмыг нь ч юм уу тогтох хэрэгтэй. Тэгэхгүйгээр бид нар 2 жилийн өмнө нэг утааны сонсгол болсон 2 жилийн өмнөх утааны сонсголын үр дүн хаана байгаа юм? Дахиад л 2 жилийн дараа бид нар өнөөдөр сонсгол хийгээд байж байна? Эндээс бид нар бодит хэмжих үр дүн иргэдэд мэдрэгдэхүйц үр дүнтэй үлдэхгүй л юм бид нар байн байн ингэж сонсгол хийгээд байхын шаардлага байна гэдэг бодолтой байж байна. За тэгээд иргэд маш олон үнэн зүйлүүдийг хэлж байна. Энэ хотын захирагч Нямбаатар энд заавал байх ёстой ёстой шүү дээ. Яагаад байхгүй байгаа юм утааг арилгая гэхээр л ерөөсөө чигээрээ болчихдог. Бизнес болоод явчихдаг. Ямар нэгэн авлигал хээл хахуулийн шинж чанартай юм болоод явчихдаг. Жишээлбэл, утааг бууруулахын тулд гэр хорооллын дахин төлөвлөлтийн хүрээнд барилгажуулалт орон сууцжуулах хөтөлбөр нь чигээрээ авлигал хээл хахуулийн шинж чанартай болоод иргэдийгээ залилан мэхлэх том боломж болоод явчихсан.

Энэ гэр хорооллын дахин төлөвлөлтийн хүрээнд өчнөөн олон 100 иргэд хохирч эхэлсэн. Өөрсдөө нэг арайхийж гадаад дотоодод жаахан ажиллаж олж ирсэн мөнгөө урьдчилгаанд тавиад туучихсан нөгөө хэд нь байшин ч үгүй мөнгө ч үгүй байж байгаа юм. Нямбаатар хотын дарга хэлэхдээ бүгдийг нь НОСК-оос энэ хохиролд орчихсон байгаа хүмүүсийг яана гэсэн одоогоороо надад хэдэн 100 иргэний өргөдөл, гомдол, ч төслийн, баганат өргөөний, мега төслийн гээд л юунууд нь ирээд байдаг. Тэгэхээр энэ дээр хотынхоо нийт гэр хорооллын дахин төлөвлөлтөөс хэчнээн хохирсон иргэдийн хэчнээнийг нь орон сууцжуулах хөтөлбөртөө хамруулсан байгаа юм бэ гэдгээ хэлэх хэрэгтэй байна.

За тэгээд шинжээчийн дүгнэлт ямар учиртай вэ? Тэр таван толгой түлшийн барьцалдуулагч нь ямар нэгэн үнэлэх боломжгүй сайн юм уу муу юм уу гэдэг юм мэдэгдэхгүй байж байна. Одоо суурь үнэлгээ стандарт юм байдаггүй юм уу? Энэ талаар шинжээчийн нэмэлт саналыг сонсмоор байна.

**Сонсгол даргалагч Ж.Чинбүрэн -** За нийслэлийг төлөөлж НЗД-ын орлогч Амартүвшин. Саяын асуултад хариулъя. Хэдэн номерын микрофон байгаа билээ 26 номерын микрофоныг нээж өгнө үү.

**Нийслэлийн Засаг даргын нийгмийн салбар, ногоон хөгжил болон агаар, орчны бохирдлын асуудал хариуцсан орлогч А.Амартүвшин -** Та бүхэндээ энэ өдрийн мэндийг хүргэе. Улсын Их Хурлын гишүүн Нарантуяа-Нара гишүүний асуултад хариулъя. Орон сууцжуулалтын асуудал дээр нийслэл энэ жил 20 мянган айлын орон сууцжуулалтыг хийхээр тендерээ өнөө маргаашгүй зарлах гээд бэлэн байдлаа хангаад явж байна. Энэ жил бид нар Сэлбэ болон Баянхошуу орон сууцжуулалтын ажлыг хийгээд явна. Мөн Ханын материал дээр ороод явна.

М.Нарантуяа-Нара гишүүний хэлж байгаа орон сууцжилтад газар чөлөөлөлт дээр хохирсон айлуудын асуудлуудыг хэрхэн шийдэх вэ гэх юм. Энэ асуудал хуучин НОСК дээр асуудал байдаг байсан НОСК маань өөрөө ачааллаа дийлэхгүй дээрээс нь өргөдөл, гомдлуудаа шийдвэрлэж тухайн үедээ цаг бүрд нь шийдвэрлэж чадахгүй байгаад байгаа. Энэ үүднээс эрэлт хэрэгцээтэй байгаа. Иймд Улаанбаатар орон сууцжуулалт компанийг нийслэл дээр сарын өмнө байгуулсан байгаа. За энэхүү Улаанбаатар орон сууцжуулалт компани нь яах вэ гэхлээр яг Нарантуяа-Нара гишүүний хэлээд байгаа энэ асуудлуудыг шийдвэрлээд явна. За дээрээс нь Ногоон Нуур болон Шинэ яармаг орон сууцжуулалтаас нийтдээ 1548 өрхийн орон сууцыг нийслэл худалдан авч байгаа. Энэ асуудлыг шийдвэрлэхээр Нийслэлийн төсөв дээр тавигдаад орж ирж байгаа.

**Сонсгол даргалагч Ж.Чинбүрэн -** 33 номер дээр шинжээч. Та бүхэн тэр 2 үйлдвэр дээр очоод химийн судалгаа хийсэн түүний дүнг танилцуулна шүү.

**Шинжээч Г.Шийрав -** Сайн байцгаана уу? Гишүүний асуултад хариулъя. Тэгэхээр өнөөдөр Таван толгой түлш компанийн ашиглаж байгаа барьцалдуулагч материалын маань өөрийнх нь үндсэн үүрэг нь бутрамхай нүүрсийг барьцалдуулаад бүхэллэг болгож байгаа бүхэллэг энэ шинж чанараа хадгалах энэ чадвараар нь гол үнэлгээг хийж байгаа барьцалдуулагч материалын өөрийнх нь үүрэг нь яг энэ үүргээрээ байгаа холбогдох энэ барьцалдуулагч материалд тавигдаж байгаа чанарын стандартын хувьд байгууллагын дотоод стандартаар чанараа үнэлж байгаа. Энэ дээр цардуулын агуулга болон эслэгийн агуулга мөн эрдэс бүрэлдэхүүн буюу дүүргэгч материалын агуулгын хэмжээг л зааж өгснөөс биш нарийн ямар нэгэн эрдэс бүрэлдэхүүн дээр нь юм уу? Тийм ээ ямар нэгэн элемент нэгдлүүдийг тодорхой зааж өгөөгүй стандарт байж байгаа. За энэ дээр барьцалдуулж материал дээр хийсэн шинжилгээний хувьд бид нар барьцалдуулах чадварыг нь хийсэн шахмалынх нь бат бөхийнх нь хэмжээгээр нь үнэлж байгаа цардуулын агуулга болоод эрдсийн эслэгийн хэмжээг нь химийн аргаар тодорхойлж байгаа. Эрдэс бүрэлдэхүүнийх нь химийн бүрэлдэхүүнийг мөн багажит анализын аргуудаар тодорхойлж байгаа энэ хийсэн шинжилгээнүүдээр ямар нэгэн хүнд хортой тийм ноцтой нөлөөлөхүйц нэгдэл элемент илрээгүй байгаа.

**Сонсгол даргалагч Ж.Чинбүрэн –** М.Нарантуяа-Нара гишүүн тодруулъя.

**Улсын Их Хурлын гишүүн М.Нарантуяа-Нара -** Шинжээчээс дахиж л тодруулахад энэ Таван толгой түлшийн барьцалдуулагч жишээлбэл, зарим иргэд хэлж байна шүү дээ. Нэг хэсэг энэ түлш түлш байсан харьцангуй гайгүй байсан, одоо бүүр больчхоод байна гэж байна. Энэ ямар нэгэн байдлаар цаг хугацааны хувьд өмнө нь хэрэглэж байсан барьцалдуулагчийн худалдан авалт ч юм уу эсвэл нийлүүлэлтийн чанар өөрчлөгдсөн тийм юм байгаа юу? 1 дүгээрт энийг шинжээчээс асууя хотоос болохоор дахиж нэмэлт асуух зүйл байна. Намрын чуулган эхлэхэд хотын захирагч Нямбаатараас би асууж байсан. Яг энэ гэр хорооллын дахин төлөвлөлттэй холбоотой хохирсон иргэдийн талаар тэгэхэд НОСК-оос энэ хүмүүсийн хохирлыг барагдуулахаар бүртгэл мэдээлэл яваад эхэлчихсэн байгаа гэж хэлж байсан. Гэтэл та хэлэхдээ сарын өмнө явлаа гэж хэлж байна. Гэтэл 10 сараас хойш өнөөдрийг хүртэл маш олон иргэдийн өргөдөл, гомдол ирсээр байгаа.

**Сонсгол даргалагч Ж.Чинбүрэн -** 33 номерын микрофоныг нээе. Шинжээч талаас хариулт өгье. Тодорхой хариулна шүү! их чухал асуулт асуугаад байна шүү.

**Шинжээч Г.Шийрав -** Барьцалдуулагчийн химийн бүрэлдэхүүн шинж чанарын хувьд 2019 оноос өнөөг хүртэл Тавантолгой түлш компаниас болон бусад хяналтын байгууллагуудаас дээжнүүдээр шинжилгээ хийлгэсэн байгаа. Энэ дээр хийсэн шинжилгээний дүнгээр ямар нэгэн шинж чанарын хувьд тийм хэт мэдэгдэхүйц өөрчлөлт гарсан тохиолдол байхгүй. Ерөнхийдөө нэг түвшиндээ үзүүлэлтүүд нь байгаа. Утааны сонсголын үйл ажиллагаатай холбоотойгоор Тавантолгой түлш компаниас болон барьцалдуулагч үйлдвэрлэж байгаа дотоодын 2 үйлдвэрээс барьцалдуулагчийн дээж авч шинжилгээ хийсэн. Эдгээр дүнгүүд ерөнхийдөө ойролцоо гарсан байгаа.

**Сонсгол даргалагч Ж.Чинбүрэн -** Ерөнхий ойролцоо гэж хариулж болохгүй шүү дээ. Яг дүнг нь тоогоор нь хэлээч? Би шинжилгээний хариутай танилцсан. Тэгэхэд хүхрийн агууламж өөр байна лээ шүү дээ. Нийслэлийнх хэдэн номер байлаа? 26.

**Нийслэлийн Засаг даргын нийгмийн салбар, ногоон хөгжил болон агаар, орчны бохирдлын асуудал хариуцсан орлогч А.Амартүвшин –** М.Нарантуяа-Нара гишүүний асуултад хариулъя. Манай НОСК дээр судалгаа нь гишүүн ээ ингэж явж байгаа. Анх нөгөө газар чөлөөлөлт дээр хувийн компани болон иргэн хоорондоо ярилцаад тохиролцоод гэрээ хийгээд нэг гүйцэтгэгч компани маань өөрөө тухайн хугацаандаа барилгаа бариагүй санхүүгийн асуудал ярьсан гээд янз бүрийн асуудал КОВИД-ын үеэр ч гэсэн дампуурсан ч гэдэг юм уу? энэ асуудал нь гарч ирээд иргэн хохироод явж байгаа. Үүнтэй холбогдуулаад судалгаа нь НОСК дээр хийгдэж явж байгаад Улаанбаатар орон сууцжуулалт гэдэг компани маань бий болсноос хойш НОСК-оосоо энэ тухай асуудлыг нь давтаад өөрсдөө авчихаж байгаа гэсэн үг.

Тэгэхээр цаашид Улаанбаатар орон сууцжуулалт компани нь яг энэ асуудлыг хариуцаад иргэдийн гомдлыг шийдвэрлэх орон сууцжуулах асуудлыг хариуцаад явна гэж байгаа юм. Одоо яг энэ асуудал нь хийгдээд иргэд нь хүртэл очоод томилогдсон дарга цэрэгтэй нь уулзаад өргөдлөө гаргаад асуудлаа шийдвэрлэх чиглэлээр аль хэдийн эхлээд бараг сар гаруй хугацаа болж байгаа гишүүн ээ.

**Сонсгол даргалагч Ж.Чинбүрэн -** Бат-Өлзийн Бат-Эрдэнэ гишүүнд микрофоныг нээе.

**Улсын Их Хурлын гишүүн Б.Бат-Эрдэнэ -** Нийт сонсголд оролцогч иргэддээ талархал илэрхийлье. Тэгээд Байгаль орчин, аялал жуулчлалын сайдаар ажиллаж байсан тухайн үедээ бид нар тодорхой хэмжээний шийдлүүдийг хийж явж байсан. Тодорхой үр дүнд гаргаж чадаагүйдээ уучлал хүсье. За ер нь яах вэ? Энэ тогтолцоотой холбоотой л асуудал байгаа юм л даа. Нэг үйл ажиллагаа явж байтал нөгөө хэсэг хүмүүс нь гарч ирээд тухайн үйл ажиллагааг нь зогсоочихдог. Нэг талдаа төрийн буруу яах аргагүй төрийн буруу. Өнөөдөр Тавантолгой түлш компанийн удирдлагууд хэдэн удаа солигдсон бэ?гэдэг асуудал байгаа. Муу нэртэй, луу данстай гэдэг шиг нөгөө муу хөөрхий Ганбаатар луу л чихээд байдаг.

Харин Ганбаатарын үед харьцангуй энэ утаа чинь байхгүй болсон шүү дээ. Өнөөгийн Ерөнхийлөгч Ухнаагийн Хүрэлсүх тухайн үед Ерөнхий сайд байсан. Энэ сайжруулсан шахмал түлштэй холбоотой асуудлууд богино хугацааны шийдэл шүү гэдгийг маш тодорхой хэлж байсан. Дунд хугацааны шийдлээр хагас коксны үйлдвэр явах ёстой байсан. Энэ Эрдэнэс тавантолгой компани тухайн үе Уул уурхай хүнд үйлдвэрийн яамтай холбоотой асуудал. Энийг би Эрчим хүчний яамныхан байвал асуух гэж байгаа юм. Энэ хагас коксины үйлдвэрийг явуулах юм уу? явуулахгүй юм уу? явуулахгүй өөр шийдэл байхгүй. Яг өнөөдрийн түвшинд хий, газаа гадаадаас худалдаж авах асуудал яригдаж байгаа. Тэгээд яваад болох байх.

Тэгэхээр би Эрчим хүчний яамнаас энэ Уул уурхай хүнд үйлдвэрийн яам тухайн үеийн өнөөдөр Эрдэс баялгийн яам энэ хагас кокстой холбоотой үйлдвэр болон ТЭЗҮ бүх юм нь бэлэн болоод гарчихсан энэ явах юм уу гэдгийг 1 дүгээрт асуумаар байна 2 дугаарт яг ний нуугүй хэлэхэд энэ эрчим хүчний реформ нэрээр эрчим хүчний цахилгааны төлбөрийг нэмсэн суурь ажлууд ер нь хийгдээгүй. Уг нь эрчим хүчний реформ суурь ажлуудаа хийж байж энэ ажил явах ёстой байсан болов уу. Нөгөө талдаа яг өвлийн улирал эхэлж байгаа процесс дээр энэ үнэ нэмэгдсэн. Шалны халаалтаар буюу цахилгаанаар шийдвэрлэж байсан маш олон айлууд үнэ тарифтай холбоотой үнийн өсөлттэй холбоотой асуудлаас үүдээд энийгээ бүгдээрээ больсон. Энэ тодорхой хэмжээнд утаанд нөлөөлсөн асуудал.

Эрчим хүчний яамныхан энэ ямар суурь судалгаа шийдэл хийгээд ямар реформ дээрээ үндэслээд та нар юу хийчхэв ээ? Одоо цаашдаа бид нар энэ эрчим хүч гээд байдаг. Мэдээж Засгийн газар дээр, Тавантолгойн, ДЦС 450 МВт, Эрдэнэбүрэнгийн УЦС 90 МВт, Эгийн голын УЦС 315 МВт гээд ерөнхий юмнууд явж байгаа нөгөө нүүрс, хими, кокс, химийн цогцолбор дээр 107 МВт гэдэг ч юм уу бид нар эрчим хүчээ сайжруулахгүйгээр орон сууцжуулах асуудлаа хий хоосон орилоод хэрэггүй л дээ. Тэгэхээр энэ эрчим хүчний реформын гэж ярьж байгаа энэ реформын хүрээнд хийгдэж байгаа ажлуудыг дэмжиж байгаа боловч нөгөө талдаа бид нар энэ эрчим хүчний суурь шийлүүдээ шийдэхгүйгээр цаашдаа явахгүй ээ. Тэгэхээр энийг би асуумаар байна Эрүүл мэндийн яамнаас яах вэ? Ер нь хэд хэдэн төрлийн мэдээлэл хийгээд иргэд төөрөөд байгаа юм. Бид нар ч төөрөөд байна. Ний нуугүй хэлэхэд хортой юм уу, хоргүй юм уу, яг хөнөөлтэй юм уу? хөнөөлгүй юм уу? Эрүүл мэндийн яам нь яг энэ дээр мэдэгдэл хийхгүй юм.

Гэтэл Хавдар судлалын үндэсний төв /ХСҮТ/-ийн Эрдэнэхүү захирал мутаци үүссэн маш хортой үр дагавар нөлөөлөөд байна гээд мэдэгдээд байдаг. Тэгээд ХСҮТ чинь эсвэл дангаараа энэ мэдэгдлийг хийгээд яваад байдаг юм уу? эсвэл Эрүүл мэндийн яам нь ХСҮТ-өөсөө суралцах хэрэгтэй, эсвэл ХСҮТ нь худлаа яриад худлаа мэдэгдэл хийгээд попроод байгаа албан тушаалтандаа тодорхой асуудлуудыг хэлж ярьж ойлгуулах хэрэгтэй. Ийм 2, 3 төрлийн мэдээлэл хийгээд яваад байхаар ерөөсөө болохгүй байгаад байна л даа. Үүнийг Эрүүл мэнд яаман дээр. 3 дугаарт, би таван толгой түлшээс асуух гэж байгаа юм. Ерөнхий инженер маань өөрөө хэлсэн саяхан томилогдсон хүн байх шиг байна лээ. Мидлинг дэгдэмхий 4%-аар нэмэгдсэн гэдгийг албан ёсоор хэлсэн. Тэгээд энэ 4%-аар нэмэгдэж байх процесс дээр та нар мэдсээр байж энэ мидлингийг үргэлжлүүлж ашиглахтай холбоотой асуудлыг яагаад үргэлжлүүлж дэмжиж яваад байгаа юм?

Тэр бусад уул уурхайтай газруудаасаа энэ мидлингээ авахтай холбоотой шуурхай арга хэмжээг аваад намраас авхуулаад энэ шийдэл рүүгээ орчхож болоогүй юм уу? гэдгийг асуух гэж байгаа юм. Тэгээд Тавантолгой түлш компани дээр барьцалдуулагчтай холбоотой олон удаа худлаа ярьсан. Энэ дээрээ ямар хариуцлага ямар асуудлуудыг хөндөх юм бэ? Барилгын хөгжлийн төв гэдэг нэг газар байна. Одоо манай энэ Орон Сууцжуулалтын Яамтай холбоотой, дотоод орчны бохирдолтой холбоотой асуудлуудыг сая хөндсөн. Агааржуулалтын систем нь бүрдээгүй барилгуудыг яагаад улсын комисс хүлээж аваад байгаа юм бэ? Яагаад өнөөдөр энэ халаалт дулаантай холбоотой олон асуудлууд дээр шийдэлгүй байдал дээр олон асуудлууд доголдчихсон байхад Барилга хөгжлийн төв, Хот байгуулалт, барилга, орон сууцжуулалтын яамны улсын комисс нь хүлээж аваад байгаа юм бэ? гэдгийг асуумаар байгаа юм. Ер нь яах вэ? Цаашдаа бид нар анхаарах ёстой олон зүйл байна. Бүгдээрээ л төрд би юм хийсэн, тийм юм хийсэн, энийгээ үзүүлмээр байна, харуулмаар байна л гээд байгаа юм. Энэ либералчлалтай холбоотой асуудал байхгүй юу. Тэр дулаалга хийж байгаа нөхдүүдэд урамшууллыг нь өгчих л дөө.

**Сонсгол даргалагч Ж.Чинбүрэн -** Олон асуулт асуулаа. Эрчим хүчний яамнаас эхэлье. 23 номерын микрофон хариулт өгье. Дараа нь Эрүүл мэндийн яам, Тавантолгой түлш ХХК хариултаа өгөөрэй.

**Эрчим хүчний зохицуулах хороо, Зохицуулагч Л.Дашмягмаржав -** Би үнэ тарифын талаар товчхон тайлбар хийе. Эрчим хүчний үнэ тарифын шинэчлэлийн талаар эрчим хүчний реформыг удирдан зохион байгуулах үндэсний хороотой эрчим хүчний зохицуулах хороо хамтарч ажиллаж, тодорхой түвшинд зөвшилцөж улмаар Монгол Улсын Засгийн Газрын хуралдаанд танилцуулаад 2024 оны 11 дүгээр сарын 15-ны өдрөөс цахилгааны үнийг нэмэгдүүлсэн. Дулааны үнэ тарифыг халаалтын улирал дууссаны дараа буюу 5 дугаар сарын 16-ны өдрөөс өртөгт хүргэж тарифын шинэчлэлт хийх арга хэмжээг авч хэрэгжүүлсэн. Цахилгааны тарифын өөрчлөлтөөр дундаж тариф 216 төгрөгөөс 280 төгрөг болж 29,6 хувиар нэмэгдсэн юм. Дундаж тариф үүн дотроо уурхайн олборлох, боловсруулах үйлдвэр ангиллын дундаж тариф бол 294 төгрөгөөс 342 төгрөг болж 16,3 хувиар өссөн юм.

Бусад үйлдвэр аж ахуйн нэгжийн тариф 222 төгрөгөөс 291 төгрөг болж 30,7 хувиар өссөн юм. Айл өрхийн дундаж тариф 140 төгрөгөөс 212 төгрөг болж 50,8 хувиар өсөлтүүд гарсан. Бид айл өрхийн эрчим хүчний хэрэглээг хянах, хэмнэх сонирхлыг төрүүлэхийн зэрэгцээ өрхөд очих төлбөрийн ачааллыг аль болох бага байлгахаар тооцож хэрэглээнээс хамаарсан тарифыг шинээр баталсан. Үүнд 0-150квт цаг хүртэл, 151-300квт цаг хүртэл гээд 301квт цагаас дээш гэсэн ийм 3 шатлалыг бид шинээр баталсан.

Ер нь ахуйн хэрэглэгчдийн тарифыг 2019 оноос хойш нэмэгдэж чадаагүй байсан тодорхой түвшинд аж ахуйн нэгжийн үйлдвэр аж ахуйн тариф 2022 оны 11 дүгээр сард нэмэгдсэн юм. Мөн холбогдох байгууллагуудтай Монгол банк, Статистикийн ерөнхий газар, Эдийн засаг, хөгжлийн яам зэрэг байгууллагуудтай судалгаа, шинжилгээг хийсэн. Үүний нөлөөллийг тооцож үзсэн. 2024, 2025 оны нөлөөлөл 2,4 хувийн инфляцад нөлөөлөх нөлөөлөл гарах ийм шинжилгээ гарсан байдаг. Ер нь бол хэрэглэгчид маань өнөөдөр хэрэглээгээ зөв удирдах асуудал чухал байгаа. Өнөөдөр бид утаанаас салахын тулд орон сууцжуулах асуудал ярьж байгаа ийм үед бид хэрэглээгээ зөв удирдах.

**Сонсгол даргалагч Ж.Чинбүрэн -** Эрүүл мэндийн яам хэдэн номерын микрофон дээр байна. 25 номерын микрофон нээж өгөөрэй.

**Эрүүл мэндийн яамны Төрийн нарийн бичгийн дарга Д.Очирбат -** Элэгний хавдартай хүмүүсийн мутаци үүссэн гэдэг асуудал яригддаг. 2017 онд судалгаа хийгдсэн. Тэгээд элэгний хавдартай шинжилгээг үүсгэгчээс нь 200 гаруй хүнийг хамруулаад судалгааны үндсэн дээр элэгний хавдар үүсгэгчид мутаци үүссэн гэж яригддаг. Бид цаашдаа нарийн шинжилгээ хийх ёстой юм билээ. Тийм учраас анхны илтгэл мэдээлэл танилцуулж байхдаа эрүүл мэндийн салбарт хүний эрүүл мэндийг үзэх нарийвчилсан шинжилгээний лаборатори зайлшгүй шаардлагатай байгаа юм. Энэ утааны аль асуудал нь аль нь хүний эд, эс эрхтэн бүрд ямар нөлөөлөлтэй байна вэ гэдгийг судлах зайлшгүй шаардлага байгаа. Цаашдаа ч гэсэн бид энэ судалгааны ажил дээр, лабораторийн ажил дээр эрс шинэчлэл хийж энэ өөрчлөлтийг хийх шаардлага саналаа хүргүүлсэн.

**Сонсгол даргалагч Ж.Чинбүрэн -** Тавантолгой түлш ХХК хэдэн номер вэ? 28 номерын микрофон нээж өгье. Дэгдэмхий 4% нэмэгдсэн тухай. Улсын Их Хурлын гишүүн Б.Бат-Эрдэнэ гишүүний асуултад хариулъя.

**“Тавантолгой түлш” ХХК-ийн ерөнхий технологич Д.Өлзийбат -** Манай компани 2019 оноос хойш өнөөдрийг хүртэл Энержи ресурсийн Ухаа худгийн угаан баяжуулах үйлдвэрээс баяжуулсан нүүрсний завсрын бүтээгдэхүүн болох мидлингийг авч ашиглаж байгаа. Бүтээгдэхүүндээ 2024 оны 8 сар хүртэл бидний авч ашигласан мидлингийн дэгдэмхий бодисын гарц бол ерөнхийдөө стандартынхаа шаардлагыг хангаж байсан боловч 10 сараас нийлүүлсэн мидлинг тодорхой нэгжээр нэмэгдсэн. Тухайлбал, 3-4 нэгжээр дэгдэмхий бодисын агууламж нэмэгдсэн. Шахмал түлшний стандарт бол 22 хувийн дэгдэмхий гарцтай байсан бол түүхий эд маань өөрөө 22 болж ирсэн. Энэ талаар бас холбогдох байгууллагуудад нь мэдээлээд бид нар 11 сараар шинэчилсэн гэрээ хийгээд, шинэчилсэн гэрээний дагуу тэрнээс хойш нийлүүлж байгаа мидлингийн дэгдэмхий бодисын гарц бол 18-19 хувьтай буюу өнөөдрийн шахмал түлш үйлдвэрлэж байгаа түүхий эдийн шаардлагыг хангаад явж байгаа.

**Сонсгол даргалагч Ж.Чинбүрэн -** Хот байгуулалт, барилга, орон сууцжуулалтын яамны Барилга, барилгын материалын бодлого зохицуулалтын газрын Барилгын материалын хэлтсийн дарга Д.Батзориг, нэг номерын микрофон дээр хариулаарай.

**Хот байгуулалт, барилга, орон сууцжуулалтын яамны Барилгын материалын хэлтсийн дарга Д.Батзориг ­­-** Б.Бат-Эрдэнэ гишүүний асуултад хариулъя. Барилгын тухай хуулийн 32.1.7 дээр барилга байгууламжийг ашиглалтад оруулах дүрмийг батлахаар хуульчилж өгсөн байдаг. Үүний дагуу Засгийн газрын 2021 оны 212 дугаар тогтоолоор барилга байгууламжийг ашиглалтад оруулах дүрмийг баталсан. Энэ дүрэм дээр юу гэж заасан бэ гэхлээр Барилгын тухай хуулийн 10.1.1-ээс 10.1-ийн 4 хүртэлх бага, дунд, өндөр төвөгшилтэй барилга байгууламжуудыг ашиглалтад оруулах асуудлыг аймаг, нийслэлийн засаг даргын бүрэн эрхэд хамааруулсан байдаг. Барилгын тухай хуулийн 20.2 буюу 16 давхраас дээш барилга байгууламжуудыг Хот байгуулалт, барилга орон сууцжуулалтын яам комисс ажиллуулж авахаар хуульчилсан байгаа. Барилгын хөгжлийн төв магадлал хийх, мөн захиалагчийн хяналт хийх үйл ажиллагааг зохион байгуулдаг. Комиссын бүрэлдэхүүнд гишүүнээрээ оролцож явдаг. Энэ комиссын үйл ажиллагааг илүү сайжруулах.

**Сонсгол даргалагч Ж.Чинбүрэн -** Нэг номерын микрофон дээр нэг минут нэмье гүйцээгээд хариул.

**Хот байгуулалт, барилга, орон сууцжуулалтын яамны Барилгын материалын хэлтсийн дарга Д.Батзориг ­­-** Агааржуулалтын асуудлыг агааржуулалтын систем болон бусад үндсэн хийц бүтээцийн энэ чанар аюулгүй байдлын хяналтын асуудал Монгол Улсын хэмжээнд нэлээн хурцлагдмал байгаа.

Жишээлбэл, энэ ямар асуудлууд байдаг вэ гэхлээр хөндлөнгийн хяналт хийх мэргэжлийн хяналтын байцаагч нарын орон тоо сул, захиалагчийн болон зохиогч, гүйцэтгэгчийн хяналтууд сул байдагтай холбоотой асуудлууд байгаа. Бид эдгээр асуудлуудаа шийдэхийн тулд Барилгын ерөнхий хуулийн шинэчилсэн найруулгыг боловсруулж байгаа. Энэ хуулиар хариуцлагын тогтолцоог маш өндөр хэмжээнд тавихаар ажиллаж байгаа. Цаашлаад энэ аюулгүй ажиллагаа мөн барилгын комиссын үйл ажиллагааг бид шинэ түвшинд гаргах, мөн магадлалын үйл ажиллагааг төр хийхээ болих гэх мэт олон шинэчлэлтүүдийг хууль, эрх зүйн хүрээнд төлөвлөн ажиллаж байгаа.

**Сонсгол даргалагч Ж.Чинбүрэн -** Бат-Өлзийн Бат-Эрдэнэ гишүүний микрофоныг нээе тодруулъя.

**Улсын Их Хурлын гишүүн Б.Бат-Эрдэнэ -** Ингээд нөгөө нэг төрийн байгууллагынхан гээд нэг гөлөг төөрүүлж байгаа юм шиг л нөгөөдхөө л ярьсаар. Ямар ч буруутан нь байхгүй байна л даа. Цахилгааны асуудал дээр ч гэсэн яг л нөгөөдөх нийтэд зарласан мэдээллээ хэлсээр байгаад л дууслаа. Хэрэглээгээ зөв удирдан зохицуулах асуудал энэ тэр гээд иргэд буруутай юм шиг. Энэ дулааныг шийдвэрлэсэн дулаан алдагдлыг шийдвэрлэсэн пасив хаус гээд явж байгаа нөхдүүд дээр урамшууллын системийг зоож өгөөд өөрсдөөр нь дэмжээд явуулчих боломж байхгүй юм уу гэдгийг би нэдүгээрт нийслэлээс асууя.

Хоёрдугаарт, нийслэлээс энэ газар зохион байгуулалт төлөвлөлттэй холбоотойгоор энэ тодорхой хэмжээний суурьшлын бүсүүдийг шинээр үүсгэж энэ утаанаас салахтай холбоотой асуудлууд яг ямар түвшинд явж байгаа вэ? “Тавантолгой түлш” ХХК-тай холбоотой асуудал дээр та хэд энэ хэвлэлд олон тэрбумаар нь л өгдөг юм шиг байна лээ. Энэ дулаалга пассив хаустай холбоотой урамшууллын систем рүүгээ тэр мөнгө төгрөгөө зоогоод явчихаж болдоггүй юм уу? Эсвэл тэгж их хэвлэл мэдээлэлтэй ажилладаг юм бол наад хэвлэл мэдээллээр явж байгаа мэдээллүүдээ зөв өгчхөж болдоггүй юм уу.

**Сонсгол даргалагч Ж.Чинбүрэн -** Хариулт нийслэлээс эхэлье 26 номерын микрофон.

**Нийслэлийн Засаг даргын нийгмийн салбар, ногоон хөгжил болон агаар, орчны бохирдлын асуудал хариуцсан орлогч А.Амартүвшин -** Б.Бат-Эрдэнэ гишүүний асуултад хариулъя. Дулаалгын асуудлыг нийслэл дээр яг судалгаа нь хийгдээд явж байгаа. Газтай холбогдох айлуудын дулаалгын асуудал гэж тусдаа яригдаж байгаа. Мөн нүүрс түлж байгаа айл болон байшин доторх дулаалгын асуудал. За дээрээс нь Сэлбэ болон Баянхошуу дэд төвүүдээр баригдах гэж байгаа барилгын зураг дээр нь тендер зарлахдаа яг энэ нэг пассив хаус болон грийн хаус гэдэг энэ технологиудыг нэвтрүүлсэн байх гэдэг шаардлагыг тендерийнхээ материал дээр суулгаж өгч байгаа. Энэ шаардлагыг хангаж барилгын гүйцэтгэл дээр нь хангуулаад явна. Газар чөлөөлөлтийн ажил дээр Сэлбэ, Баянхошуу дэд төвийнх болчихсон байгаа.

**Сонсгол даргалагч Ж.Чинбүрэн -** 29 номер дээр “Тавантолгой түлш” ХХК Ц.Эрдэнэбаяр дарга өөрөө хариул.

**“Тавантолгой түлш” ХХК-ийн гүйцэтгэх захирал Ц.Эрдэнэбаяр -** Сайн байцгаана уу? Та бүхэнд энэ өдрийн мэнд хүргэе. Гишүүний асуултад хариулъя. Тавантолгой түлш хэвлэл мэдээлэл дээр тодорхой хэмжээний зардал байдаг. Энийг юунд хэрэглэдэг вэ гэхээр иргэдийн галлагааг зөв зохистой явуулах, сургалт судалгаа утааны эсрэг арга хэмжээнүүд дээр зарцуулагддаг.

**Сонсгол даргалагч Ж.Чинбүрэн -** Эрчим хүчний зохицуулах газар Л.Дашмягмаржав, 23 номерын микрофоныг нээж өгөөрэй.

**Эрчим хүчний зохицуулах хороо зохицуулагч Л.Дашмягмаржав -** 2025 онд шөнийн хөнгөлөлтийг Засгийн газраас утааг бууруулах төсөв дээр тавигдсан байгаа. Дээр нь шөнийн хөнгөлөлтийн тариф гээд 1квт нь 113 төгрөгийн тарифтай 1квт цахилгааны тариф бол нэмэгдээгүй ерөөсөө хуучин тарифаараа мөрдөгдөж байгаа. Дээр нь бас мөн нийгмийн халамж үзүүлэх айл өрхүүдийн тариф мөн нэмэгдээгүй мөрдөгдөж байгаа.

**Сонсгол даргалагч Ж.Чинбүрэн -** Л.Мөнхбаясгалан гишүүн.

**Улсын Их Хурлын гишүүн Л.Мөнхбаясгалан -** Ж.Нарангэрэл доктороос асуулт асууя. Химийн шинжлэх ухааны доктор манай улсын урдаа барьдаг эрдэмтэн хүн байна. Тэгээд сая бидний өмнө танилцуулсан утааны асуудал, стандарт, хяналт, түлшний технологи гэж байна. Энэ дээр нэг ийм үг байна л даа. Энэ сайжруулсан шахмал түлшний барьцалдуулагч гээд дүгнэлт хэсэгт байна. Энэ сайжруулсан шахмал түлш энэнээс ямар ч хортой бодис илрээгүй гээд биччихсэн байх юм. 2019-2024 онд ШУА-ийн Хими, химийн технологийн хүрээлэнд олон удаа хийгдсэн бөгөөд тийм хортой бодис илрээгүй гээд энэ үнэн үү? Би эрдэмтнээс асууж байгаа юм. Ж.Нарангэрэл гуайгаас зөндөө асууна. За тэгвэл асууя тэгээд энэ эрдэмтэн хүний энэ судалгаа их сонин.

Ерөөсөө ямар ч хоргүй, тэгэхдээ хортой, тэгэхдээ зүгээр гээд нэг ийм юуг нь сайжруулсан шахмал түлш. Жишээ нь ингэж байна л даа. Сайжруулсан шахмал түлшний чанарын стандартыг түүний түүхий эд болох мидлингийн стандартад тааруулж хийсэн байна гэж байгаа юм. Хамгийн айхтар дүгнэлт энэ байна л даа. Тэгэхээр энэ стандартыг хаанаас баталдаг юм? Би энэ асуултыг хаанаас асуух вэ? Энэ чинь монгол хүний эрүүл мэндэд зориулаад эрүүл мэндэд нь хоргүй шахмал түлш хийх гэж байгаа шүү дээ. Тэгэхэд тэр Энержи ресурсээс авч байгаа мидлингт тааруулаад стандартаа хийчихсэн байх юм. Энэ үнэн үү? Энийг би хэнээс асуух вэ?

Шинжээчээс асууя өшөө энэ стандартыг хаана баталсан юм, стандартыг баталсан газар нь аль юм, боловсруулж өгсөн юм тэндээс хүн байна уу? Тэгээд сайжруулсан шахмал түлш хийдэг одоо хийж байгаа түүхий эддээ зориулаад стандарт баталчихсан байна шүү дээ. За хэнээс бас асууя даа? Тавантолгой түлшийн ХХК-йин ерөнхий технологичоос сонин юм сонслоо. Сая 10 сард мидлинг авахад дэгдэмхий хий нь их байсан гэж хариулсан тийм үү? 11 сард шинэчилсэн гэрээ хийгээд дахиад авсан чинь буурчихсан байсан гэх юм. Тэр ямар гэрээ хийхээр мидлингийн тэр дэгдэмхий нь буурчихдаг юм тэр гэрээгээ ярьж өгөөч? За тэгээд дараа нь дахиад асууя.

**Сонсгол даргалагч Ж.Чинбүрэн -** 33 номерын микрофон Ж.Нарангэрэл доктор, 2 асуулт асуусан шүү.

**Шинжээч Ж.Нарангэрэл -** Л.Мөнхбаясгалан гишүүний асуултад хариулъя. Нэгдүгээр асуулт нь одоо сайжруулсан шахмал түлшний системээс энэ онц хортой бодис илрээгүй гэж манай Хими, хими, технологийн хүрээлэнгээс хийсэн дүгнэлт байгаа. Энэ хортой бодис гэдэгт бол юуг хэлж байна вэ? гэхлээр зарим төрлийн нүүрсэнд бас байдаг л даа. Онц хортой бодисыг хэлж байгаа. Энэ бол мөнгөн ус, хүнцэл, хар тугалга, кадми эд нар гэсэн энэ онц хортой элементүүдийн тухайд ярьж байгаа шүү. Тэрнээс биш өөр бодисын тухай яриагүй байгаа.

Хоёрдугаарт, энэ стандартыг нөгөө нэг түүхий эдийн стандарттай тааруулж хийсэн гэж байгаа. Ер нь бол сайжруулсан шахмал түлшийг анхнаас нь энэ Тавантолгойн баяжуулалтаас гарч байгаа мидлингээс авна гэж. Ингэж анхнаасаа тийм санаа гараад ингээд цаашаа явсан учраас тэр мидлингийн л стандартад тохируулахгүй бол өөрөөр бол хийх арга байхгүй байсан. Ийм тайлбар байна.

**Сонсгол даргалагч Ж.Чинбүрэн -** Тавантолгой түлш ХХК хариулаарай 28 дугаар микрофон нээгээрэй. Хурлын дэгээ барина шүү хурлын дэг барина, энэ чинь хуультай.

**“Тавантолгой түлш” ХХК-ийн ерөнхий технологич Д.Өлзийбат -** Нүүрс мидлингийн дэгдэмхий бодис өнгөрсөн 10 сард өссөн шалтгаан гэхээр өнгөрсөн зуны хувьд бол үндсэндээ маш их бороотой нийт нутгийн хувьд бороотой байсан. Ер нь байгалийн нүүрс учраас байгалийн нар, салхи шороонд байнгын исэлдэлтэд орж байдаг нүүрс өөрөө. Тэгээд тухайн үед нийлүүлсэн мидлинг маш их чийгтэй ирж дэгдэмхий бодисын гарц өссөн тохиолдол байсан. Үүнийг бид нар 10 сард мэдээд за энэ дэгдэмхий өслөө та бүхэн энийг буулгаж өгөөч, бага дэгдэмхийтэйг одоо нийлүүлээч ээ гэдэг хүсэлтийн дагуу бага дэгдэмхийтэйг нийлүүлсэн. 11 сард гэрээ дууссан байсан учраас гэрээг шинэчилж байгуулсан гэрээ шүү.

**Сонсгол даргалагч Ж.Чинбүрэн -** Л.Мөнхбаясгалан гишүүний микрофоныг нээе.

**Улсын Их Хурлын гишүүн Л.Мөнхбаясгалан -** Тэгэхээр хүндээ зориулж стандарт батлаагүй мидлингэд зориулж стандарт батлахаас өөр аргагүй байсан гэж сая одоо эрдэмтэн хүн хэллээ. Тэгэхээр энэ сайжруулсан шахмал түлш бол хүнд зориулсан түлш биш байх нь. Хүний эрүүл мэндэд хоргүй байх л тийм л түлшийг бид нар хүсээд байгаа биз дээ. Тэгэхэд мидлингд нь зориулсан. Би Энержи Ресурс мидлинг нийлүүлж байгаа компаниас асууя. Танайх үнэгүй нийлүүлдэг үү? Энэ мидлингийг мөн нийлүүлснийхээ хариуд ямар нэгэн татвараас чөлөөлөгддөг үү? Яагаад 10 сард тийм дэгдэмхий ихтийг өгчхөөд дараа нь 11 сард бууруулаад өгөөч ээ гэхээр нь бууруулаад өгчихдөг юм угаасаа бууруулснаараа өгч болдоггүй юм уу? 3 Асуулт.

**Сонсгол даргалагч Ж.Чинбүрэн -** Микрофон 32 дугаар микрофон дээр. Энержи ресурс компанийн захирал өөрийгөө танилцуулаарай.

**“Энержи ресурс” ХХК-ийн гүйцэтгэх захирал Г.Батцэнгэл –** Сайн байна уу? Л.Мөнхбаясгалан гишүүний асуултад хариулъя. Татварын хөнгөлөлттэй холбоотой эхний асуулт байлаа. Энержи Ресурс компанийн зүгээс бол 2018 онд Тавантолгой түлш ХХК-тай үнэ төлбөргүй нүүрс нийлүүлэх гэрээ байгуулаад нийлүүлж явсан. Энэ хугацаанд 149 орчим тэрбум төгрөгийн үнэ цэнтэй 3 гаруй сая тонн нүүрс нийлүүлсэн байгаа. 2024 оны эцсийн байдлаар гэрээ дүгнэсэн актаар тогтсон байгаа. Энэ хугацаанд компани борлуулалтын орлого олоогүй. Тэгэхдээ бүртгэлийнхээ дагуу Монгол Улсын хууль тогтоомжийнхоо дагуу бид нар бүртгээд үүнтэй холбоотой ашигт малтмалын нөөц ашигласны төлбөр, нэмэгдсэн өртгийн албан татвар гэх мэт татваруудыг хуулийн дагуу төлөөд явж байсан.

**Сонсгол даргалагч Ж.Чинбүрэн -** 32 дугаар микрофоныг нээе. Гүйцээж хариулъя.

**“Энержи ресурс” ХХК-ийн гүйцэтгэх захирал Г.Батцэнгэл -** Холбогдох хууль тогтоомжийн дагуу ерөнхийдөө нийтдээ 24 аж ахуйн нэгж агаарын бохирдлын төлбөрөөс чөлөөлөгддөг. Үүний зэрэгцээ чөлөөлөгдсөн. Энэ дүн нь ойролцоогоор 17, 18 тэрбум төгрөг агаарын бохирдлын төлбөрөөс чөлөөлөгдсөн байгаа.

**Сонсгол даргалагч Ж.Чинбүрэн -** Стандарт хэмжил зүйн газраас ахлах мэргэжилтэн Г.Батзориг энд оролцож байгаа юм байна. 30 номерын микрофон нээж өгөөрэй.

**Стандарт, хэмжил зүйн газрын ахлах мэргэжилтэн Г.Батзориг** - Та бүхэнд энэ өдрийн мэндийг хүргэе.Стандарт техникийн зохицуулалт тохирлын үнэлгээний итгэмжлэлийн тухай хуулийн 11 дүгээр зүйл дээр Стандартчиллын техникийн хороо байдаг. За энэ техникийн хороо нь стандартчиллын стандартын төсөлд шүүлт өгөх, дүгнэлт гаргах зорилготой. Техникийн хороонд нь иргэн болон төр иргэний шинжлэх ухааны байгууллагын төлөөлөл бүрэлдэхүүнд нь байдаг. Бүрэлдэхүүн тухайн стандартыг хэлэлцээд баталдаг. Энэ 56,79 стандартыг бол 2019 онд Эрчим хүчний сайдын тушаалаар ажлын хэсэг гарч боловсруулаад, тухайн техникийн хороо нь хэлэлцэн баталсан байгаа. Энэ удаагийн 2022 оны стандартыг бас шинэчлэн сайжруулахаар ажлын хэсэг бас Эрчим хүчний сайдаас гараад явж байгаа.

**Сонсгол даргалагч Ж.Чинбүрэн -** М.Ганхүлэг гишүүний микрофоныг нээе.

**Улсын Их Хурлын гишүүн М.Ганхүлэг -** Өдрийн мэндийг хүргэе! Нэлээн удаан хугацаанд хэдүүлээ ярилцлаа, мэдэх эрхийнхээ хүрээнд тодорхой мэдээллүүдийг авсан, бас сонсголууд болж байна. Нэг талдаа ялангуяа дэд хэлэлцүүлгүүд зохион байгуулсан нь нэлээн зөв байжээ гэж харж байна. Гэхдээ яг зарцуулсан зарцуулалт үр дүнтэй байсан уу, хөтөлбөрүүд ямар үр дүнтэй байсан шийдвэр гаргалт нь хэр байсан түүнтэй холбогдолтой хэн буруутай вэ гэдэг энэ тал дээрээ жоохон энэ сонсголын дэг, зохион байгуулалт дутагдалтай зүйлүүд байна уу даа гэдэг ийм зүйл ажиглагдаж байна. Тэгэхээр ажлын хэсгийн дарга маргааш ярих байх.

Ер нь яг ухаж ингэж ярих чиглэл дээрээ энэ ерөнхий сонсгол болон бусад энэ сонсголуудын ялгаа юу байгаа тухай нэлээн сайн мэдээллийг өгөөд цаашдаа яг энэ хүсээд байгаа хариуцлага тооцохтой холбогдолтой асуудлыг ямар үе шаттайгаар хийх вэ гэдгийг ойлгуулах нь зөв байх аа. 70 гаруй мянган хүний иргэдийн санал аваад ингээд явж байгаа энэ сонсголын ажил зөвхөн энэ 2 өдрийн сонсголоор дуусахгүйгээр үргэлжлэх ёстой. Засгийн газар, яамдуудад өгч байгаа энэ чиглэлүүд маш тодорхой гарах дээр иргэний нийгмийн байгууллагууд, бусад санал дэвшүүлсэн хүмүүсийн саналыг тусгах тал дээр ажлын хэсгийн гишүүд бүгдээрээ ажиллана гэдгийг хэлье. Тэгээд та бүхэн маань итгэл алдаж болохгүй, мөн дээрээс нь энэ ёстой болохгүй юм байна аа гэдэг энэ мэдээллийг олон нийт аваад ингээд үлдэж болохгүй ээ. Энэ асуудлын эсрэг бүх хүмүүс гар нийлээд ажиллах, энэ ажлууд зөвхөн сонсголоор хязгаарлахгүйгээр үргэлжлэх гарц гаргалгаанууд байсаар байгаа.

Түүнийг бий болгох ёстой гэдэг дээр ерөнхий саналтай байгаа юм. Жишээлбэл эрүүл мэндтэй холбогдолтой асуудал дээр бид нар нэлээн тодорхой дүгнэлтүүдийг гаргаж чадлаа. Урагт нөлөөлж байгаа юм байна. Хэд хэдэн уушги, зүрх, тархины эмгэгүүд бол үүнээс хамааралтай байгаа юм байна. За тэгээд эрүүл мэндэд үзүүлж байгаа нөлөөллийн эрэмбээр нь авч үзэх юм бол миний нөгөө хэлээд байгаа тодорхой хэмжээнд угаартаад нас барж байгаа иргэдийн тоо цаашдаа бууруулах чиглэл дээр бид нар хамгийн тэргүүнд анхаарах ажлуудыг энэ дүгнэлтдээ оруулж ажиллах хэрэгтэй байна.

Нийслэлээс өгсөн мэдээллээр 79000 алсын зайн мэдрэгчийг айлуудад суулгасан. Энэ нь бол одоо хянах боломжтой. Хянах боломжгүй тухайн айл нь өөрөө одоо мэдэгдэх ёстой. 51000 айл мэдрэгчгүй байна аа гэдэг ийм мэдээллийг бас өмнөх дэд хэлэлцүүлгээр бол өгсөн. Хэд хэдэн асуудлыг энэ дээр тодруулмаар байгаа юм. 2020 оноос хойш бид нар ингээд явж байгаа. Ядаж энэ айлуудаа нэг мэдрэгчтэй болгох ажлаа дуусгачхаж болохгүй байгаа юм уу? Ядаж мэдээжийн хэрэг шинэ нийслэлийн баг бүрэлдэхүүнийг энэ дээр би буруутгаагүй. Тэгэхдээ энэ асуудлыг хамгийн тэргүүнд хүний амь настай холбогдолтой байгаа энэ асуудлыг эрэмбэлээд богино хугацаанд ядаж энэ айлуудаа мэдрэгчтэй болгох тэрэн дээр нь хяналт мэдээллийн системийг нь бүрэн дүүрэн болгоход ямар асуудлууд нь дутаад байгаа юм бэ гэдгийг нэгд би бас тодруулмаар байгаа юм.

2 дахь нь яагаад энэ мэдрэгчийг ямар компани давуу эрх эдэлж бараг нэг компани энэ тодорхой энэ тендерт нь ялалт байгуулаад яваад байгаа асуудлууд байгаа юм. Энэ тендертэй холбогдолтой асуудлыг маргааш нэлээн дэлгэрүүлж ярих байх. Тэгэхдээ л дутуу байгаад байна аа. Энэ уут, бусад энэ одоо түүхий эд дээрээс нь энэ мэдрэгч энэ тэр гээд энэ зуух гээд энэ тендерүүдийг задалж хэдүүлээ яримаар байна.

Мэдрэгч дээр 2020 оноос хойш ямар ямар нэртэй компаниуд хэдэн төгрөгөөр нэг бүрийн үнэ хэдэн төгрөгөөр яаж тендерт шалгараад ингээд авч байгаа вэ гэдэг энэ мэдээллийг энэ сонсголын үеэр бид нар жоохон дэлгэрүүлээд ярих ийм боломжуудыг хүлээж байлаа. Тэгэхээр энэ чиглэлийн мэдээллүүд байвал өгөөч ээ, байхгүй бол маргааш илүү задлах дээр та бүхэн нарийвчлаад гаргаж ирээч ээ. Миний сонссоноор бол нэг компани л үндсэндээ энэ тендерт ялалт гэдэг юм уу давуу эрх эдлээд ингээд яваад байгаа мэдээллүүд бас байна. Тэгэхээр ийм нарийн хамаарал байна уу? Янз бүрийн энэ хардлага юмнуудаа ил болгосон зүйлүүдийг л олон нийт бас хүсээд байна гэдгийг хэлье ээ. Отгонбаярын хэлж байгаа тэр саналтай 100% санал нэг байгаа юм.

Иргэдийн оролцоог тодорхой болгоод өгөөч ээ, хувийн хэвшлийн оролцоог тодорхой болгоод өгөөч ээ, СӨХ, сургуулиуд, цэцэрлэгүүд өөрсдөө одоо мэдрэгчтэй болоод иргэдээ мэдээлдэг ийм нэгдсэн системийг бий болгох хэрэгтэй байна аа гээд. Тэгээд энэ цаг уур орчны хүрээлэнгээс 18 мэдрэгч хангалттай юу нэг бүрийн үнэ нь хэд байдаг вэ? Энгийн өрхүүд өөрсдөө энэ төрлийн мэдрэгчийг бий болгоход тооцоо, судалгаа энэ чиглэлийн төхөөрөмжүүд байна уу? Тэгвэл улсаас биш өөрсдөө энэ дээр хамтраад санаачилга гаргаад явах.

**Сонсгол даргалагч Ж.Чинбүрэн -** Нийслэлийн удирдлагаас хариулаарай, 27 дугаар микрофоныг нээж өгөөрэй.

**Нийслэлийн агаар орчны бохирдолтой тэмцэх газрын дарга Д.Мөнхбаатар -** Сайн байцгаана уу? Та бүхэнд энэ өдрийн мэндийг хүргэе. Нийслэлийн агаар орчны бохирдолтой тэмцэх газрын дарга Д.Мөнхбаатар. Бид нар 51 мянган угаарын хий мэдрэгчийг тендер зарлаад худалдаж авахад бэлэн болчихсон байгаа. Одоо ажлын даалгавар боловсруулаад сууж байна. 2025 оны төсөв дээр тухайн мөнгө нь суугдсан байгаа. 2024 онд нийт Налайх дүүрэгт 7 мянган ширхгийг, Баянгол дүүрэгт нийт 8 мянга гаруй ширхгийг Улаанбаатар хотод худалдаж аваад тэгээд энэ айл өрхүүдэд бол суурилуулаад явсан, одоо 51 мянган айл химийн угаарын хий мэдрэгчгүй байгаа. Тэгээд тухайн мэдрэгчийг худалдаж авахад бэлдээд ажиллаж байна.Мэдрэгчийг ямар компани сонгон шалгаруулсныг би Танд тодруулаад маргаашийн сонсгол дээр дэлгэрэнгүй тайлбарлаж хэлье.

**Сонсгол даргалагч Ж.Чинбүрэн -** Энэ их чухал асуудал ярьж байна шүү. Ерөөсөө урьдчилан сэргийлэх угаартах, амь нас эрсдэлж байгаатай холбоотой ерөөсөө л мэдрэгчийг ажиллуулах, ажиллаж байгаа бол тэрийг нь одоо үндсэн том дата баазаа шалгадаг хянадаг энэ технологи хөгжчихөөд байхад бид одоо тэр айл мэдрэгчээ ажиллуулж байна уу үгүй юү гэдгийг шалгах энэ боломжийг хийх ёстой. Агаарын бохирдлыг бууруулах үндэсний хорооны дарга С.Одонтуяа сайд орж ирлээ. Тэгэхлээр бас М.Ганхүлэг гишүүний асуултад давхар Таныг бас хариулаасай гэж хүсэж байна. Ер нь цаашдаа бид энэ угаарын хордлогоос сэргийлэх зорилгоор Агаар орчны бохирдлын үндэсний хороо ямар ажлууд хийхээр төлөвлөж байгааг та нэг тайлбарлаач. С.Одонтуяа гишүүний микрофоныг нээнэ үү? хурлын дэг барина шүү. Хэрвээ дэг барьж чадахгүй бол уучлаарай би заалнаас гаргах хүртэл эрхтэй.

**Байгаль орчин, уур амьсгалын өөрчлөлтийн сайд С.Одонтуяа -** Сая бас нэг хурал давхцаад түр гарлаа уучлаарай. Тэгэхээр Үндэсний хорооны гол үүрэг өмнө нь одоо хийгдсэн ажлуудаас гол алдаа нь юу байсан юм бэ? Бид нар энэ олон жилийн сургамж нь юу байсан юм бэ? Цаашдаа бид нар яг юуг юун дээр энэ салбар хоорондын уялдааг хангаж ажиллах вэ гэдэг дээр бүх л судалгааг бүх шатад хийлээ. Бүх л уурын зуухтай танилцлаа зүгээр ер нь бол нэг л зүйлийг хэлмээр байна. Дэлхийн улс орнууд утаагаа шийдэхдээ ердөө 2 аргаар л шийдсэн. Нэг нь цахилгаан, нэг нь хий буюу газ. Тэгэхээр бид нарын энэ урт хугацаандаа одоо түрүүн иргэд маш олноороо яриад байна шүү дээ. Энэ урт хугацаандаа мөнгөө зараач ээ орон сууцжуулалтаа хийгээч ээ, ипотекийн зээлээ шийдээч ээ, цахилгааныхаа үнийг гэр хороололд хямдруулаач ээ гээд байгаа.

Үнэхээр бүгдтэй нь санал нийлж байна. Өмнөх алдаа бол яаралтай, богино хугацаанд хийх ажлууддаа хэтэрхий их мөнгө зарсан хэтэрхий их цаг зарсан ийм байгаа. Тийм учраас одоо би энэ хэлэлцүүлгээс ямар шийдвэр гараасай гэж хүсэж байна вэ гэхлээр урт хугацаандаа ерөөсөө энэ бид нарын яриад байгаа энэ бүх зүйл чинь утаа гаргадаг уу, гаргадаг, угаартдаг уу, угаартдаг. Тэгэхээр ерөөсөө 21 дүгээр зуунд амьдарч байгаа нийслэл хотын иргэд маань энэ орон сууцжуулалт ипотектоо хамрагдаад цахилгаанаар асуудлуудыг нь бид нар шийдэх ёстой. Энэ их хямдхан нүүрстэй Монгол Улсад.

**Сонсгол даргалагч Ж.Чинбүрэн -** С.Одонтуяа гишүүн нэг минут нэмье.

**Байгаль орчин, уур амьсгалын өөрчлөлтийн сайд С.Одонтуяа -** Энэ их нүүрстэй газар бол энэ цахилгааны асуудлыг хамгийн сайн шийдэж болно гээд өмнөх 3 хэлэлцүүлэг дээр иргэд хэлсэн. Тийм учраас энэ дээр бид нар нэгдүгээрт тохирмоор байна. Урт хугацаандаа ерөөсөө орон сууцжуулалт, цахилгаан, газ гэдгээс өөр шийдэл ер нь бусад оронд байхгүй юм аа гэдгийг. За мэдээж энэ зуух угаарын хий хэмжигч энэ бүхэн яг үнэндээ хэлэхэд бид нарын зүгээр аргаа барсан л богино хугацаандаа л хийх ажил. Одоо гал унтраах л арга байгаа. Эндээ маш олон жил яачихсан, одоо Улсын Их Хурлын гишүүд байгаа дээр би хэлмээр байна. Энд санхүүжилтээ бид нар яг яриад шийдмээр байна. 2025 онд утаа бууруулахад яах юм 2026 онд бид нарт ямар ч төсөв байхгүй. Тэгэхээр одоо энэ дээр гол шийдэх асуудал бол Улсын Их Хурлын гишүүд одоо эндээс яг юутай гараасай гэж хүсэж байна.

**Сонсгол даргалагч Ж.Чинбүрэн -** Бид нар өнөөдөр зөвхөн агаарын бохирдол гээд яриад байдаг. Ер нь төсөв мөнгөгүй бол хийх бүтээх зүйлгүй эзэнгүйдэж байгаа нэг гол алдаа бол бид төсөвт тавьж чаддаггүй төлөвлөж чаддаггүй. Түрүүн бас Отгонбаяр гээд тэр оролцогч хэллээ. Тэр агаарын бохирдлыг шалгачихдаг цэгүүдийг хүртэл хийх гээд тэр чанарын шалгалт хийдэг цэгүүдийг хийх гэхлээр мөнгө байхгүй гээд 2025 онд суугаагүй гэж Одонтуяа сайд дээр бас хэлж байсан. Бид энэ нөгөө төвлөрсөн зорилготой хийх ажлын үйлдэл гүйцэтгэл нь харагддаг ийм зүйлүүд байхгүй байгаагийн нэг жишээ бол энэ. За М.Ганхүлэг гишүүн бас түрүүн чухал юм хэллээ.

Өнөөдрийн бид нарын энэ хяналтын ерөнхий сонсгол маань та бүхэн бас түр хорооны үйл ажиллагаатай битгий их хольж андуураарай. Бидэнд маш богино хугацаанд байгаа мэдээлэл дээр та бүгдийн сонсох, мэдэх эрхийг хангах үүднээс 22 гишүүн ажлын хэсэг байгуулан ажиллаж энэ мэдээллүүдийг 4 удаагийн дэд хэлэлцүүлэг, 2 ерөнхий сонсголоор та бүхэнд мэдэх эрхийг чинь хангахаар зорьж ажиллаж байгаа. Түр хороо одоо нотлох баримт, цуглуулах, гэрч дуудах, хамаарал бүхий этгээдүүдийг илрүүлэх гээд удаан хугацаанд бараг л мөрдөн шалгах мэт үйл ажиллагаа явуулж байж дүгнэлтээ гаргадаг. Бид нарын хийж байгаа ерөнхий сонсгол бол тийм боломж нь хязгаарлагдмал ийм ажил шүү. Тэгээд энийг бас та бүхэнд таниулаарай мэдүүлээрэй гэж хэллээ. Тэгээд би энэ утгаар нь бас та бүхэнд танилцууллаа. Ингээд М.Ганхүлэг гишүүн тодруулъя.

**Улсын Их Хурлын гишүүн М.Ганхүлэг -** Цаг уур тэр 18 станцынхаа бас тодорхой мэдээллийг нэмээд өгчхөөрэй. Тэгээд С.Одонтуяа гишүүний, сайдын саналыг буруу ойлгочхов уу, үгүй юу тийм ерөнхий явж байгаа урт хугацааны бодлогыг бол бүрэн дүүрэн дэмжиж байгаа. Тэрийг бол одоо бид бүхэн ярих ёстой ялангуяа маргаашийн хэлэлцүүлэг дээр ярина аа гэж бодож байгаа. Өнөөдрийн хэлэлцүүлгийн эрүүл мэндийн өдөр тутамдаа нөлөөлөөд байгаа энэ асуудлыг бид нар үр дүнгүй арга юм аа, цаг нөхцөөсөн байдлаар байдаг юм уу, ингээд бид нар явна аа гэдэг ийм хандлагаар та бас хандаж болохгүй ээ. Зүгээр одоо ингээд яриад байгаа сая одоо Отгонбаяр гэж иргэн хэллээ шүү дээ. 200000 төгрөгийн үнэтэй хамгийн энгийн энэ үзүүлэлтийг гаргаад ирдэг энэ төхөөрөмжийг улс аваад өгөөч ээ гэдэг юмыг огт ярихгүй байна шүү дээ. СӨХ-ийн 10 айл нийлээд нэг ийм төхөөрөмжтэй болоод тэгээд тэрийгээ тоглоомын талбай, манай байр, сургууль, энэ газрууд нь үндсэндээ бохирдолтой байна хамгийн өндөр нь тийм байна аа гэдгийг нь дүгнэдэг. Энэ компанит ажлыг зүгээр санаачлаад явах.

**Сонсгол даргалагч Ж.Чинбүрэн -** С.Одонтуяа гишүүн тодруулж хэлэх үү? С.Одонтуяа гишүүний микрофоныг нээе.

**Байгаль орчин, уур амьсгалын өөрчлөлтийн сайд С.Одонтуяа -** Тэгэхээр энэ гал унтраах богино хугацаанд яаралтай их ажлуудыг бол үгүйсгээгүй. Үндэсний хороо бол өнөөдөр Улаанбаатар хотод эрүүл мэндийн асуудал бол үнэхээр гамшгийн хэмжээнд оччихсон байна. Тийм учраас энэ дээр би ямар нэгэн зардал мөнгө ярихгүй энэ бол утгагүй. Бид нар ерөөсөө улсаараа, Улсын Их Хурлаараа, Засгийн газраараа, ард иргэдтэйгээ бүгдээрээ энэ асуудлыг шийдэхгүй бол гамшгийн хэмжээнд хүрсэн. Өнөөдөр Үндэсний хороо ямар ажлыг хийж байна гэхээр бид нар энэ олон тал талд ингээд буруу ч юм уу эсвэл хоорондоо уялдаагүй шийдвэрүүд гаргаад байгааг Үндэсний хороо энэ салбарын уялдаа холбоог хангаад ажиллаж байгаа.Өнөөдрийн хувьд Улаанбаатар хотод 200,000 тонн түүхий нүүрс түлж байгаа асуудлыг бид нар зогсоохын төлөө бүүр уурын зуух болгоноор нь судалгаа шинжилгээг гаргаад, удахгүй энэ асуудлыг шийдэх талаар орно.

**Сонсгол даргалагч Ж.Чинбүрэн -** Ж.Золжаргал гишүүний микрофоныг нээе.

**Улсын Их Хурлын гишүүн Ж.Золжаргал -** Доктор Б.Сувд Та яагаад танилцуулга дээрээ угаарын хийн хордолтын статистик тоог харуулсангүй вэ? Энэ тоог харуулснаараа түлшийг буруутгаж байгаа ч юм уу? ямар нэгэн шийдвэр буруутгаж байгаа юм биш байхгүй юу. Мэргэжлийн байгууллага тоо статистикийг харуулж байх ёстой. Үр дүн нь ямар гарахыг нь өөр хүмүүс хийнэ. Монгол Улс бүхэл бүтэн Анагаахын шинжлэх ухааны үндэсний их сургууль төрийн өмчийн сургуультай. Эрүүл мэндийн яам, Нийгмийн эрүүл мэндийн Үндэсний төв гээд том хүрээлэн байна. Тэгээд энэ тоонуудаа харуулахгүй юм бол та нараар яах юм? Хүмүүсийн төсвөөр цалинжиж байгаа хүмүүс хүмүүст мэдээллийг нь хүргэх ёстой. Үүний хойноос бол бид нар хариуцлага ярина, удирдлагуудтай нь.

Хоёдугаарт, Ж.Нарангэрэл доктор, шинжлэх ухааны доктор, олон улсад монголд төдийгүй хүлээн зөвшөөрөгдсөн хүн. Тэр утгаар нь таныг хүндэлдэг мэргэжилтнийхээ хувьд хөх нүүрс үйлдвэрлэх нь зөв гэдэгт итгэл үнэмшилтэй байгаа гэж дүгнэлээ. Мэргэжилтний хувьд бол болж байна. Гэхдээ энэ бол ямар хэмжээний утааны найрлага гарах вэ гэдэг хими технологийн асуудал биш ээ. Үүний цаана олон их наядын төсөв яригдана. Нийтийн төсвөөр бид нар энэ үйлдвэрийг нь барина, олон зуун хүний амь нас эрүүл мэндийн асуудал яригдана. Тийм учраас энэ салбарт нь явж байсан их бага хэмжээгээр мэдээлэлтэй хүний хувьд дуугүй өнгөрч болохгүй байна. Яах гэж тэгээд Улсын Их Хурлын гишүүн байх юм? Хүлээсэн үүргийнхээ үүднээс танд хэдэн асуулт тавья.

Нэгдүгээрт, Багануурын нүүрснээс хагас кокс үйлдвэрлэхээр хэдэн хувийн үнстэй болох юм бэ? Энэ хэлэлцүүлгийн явцад танилцуулсан танилцуулга дээр Хятадаас авчирсан хагас коксоор хөх нүүрсээр түлш хийсэн байсан 13 хувийн үнслэгтэй, багануур бол 17 хувийн үнслэгтэй, 35 хувь нь ус, чийгтэй халаагаад тал нь байхгүй болчихно. Үлдэж байгаа хагас коксынх нь тал нь бараг үнс, чийг 2 нь нийлнэ. Тал нь шатахгүй, шатахгүй юмнаас яадаг вэ гэхээр угаар гардаг юм. Хагас кокс чинь дүлэгнээд асаж өгдөггүй юм. За тэгэхээр энийг нь яаж шийдэж байгаа юм. Дээр нь юм нэмэх юм бол маш үнэтэй болно. Юун энэ шахмал түлш эсвэл дангаар нь биш.

Хоёр дахь асуулт нь нүүрстэй хольж хэрэглэх гэж байгаа юм уу? Хэрвээ хольж хэрэглэх гэж байгаа юм бол сайн чанарын нүүрснээс хийсэн шахмал түлш дээрээ олон их наяд төгрөгөөр үйлдвэр барьж байхаар одоо баригдаж байгаа коксын үйлдвэрүүдээс нунтгийг нь аваад нэмж болохгүй юм уу? За энэ 3 дахь асуулт нь, 4 дэх асуулт нь Засгийн газар шийдвэр гаргаад хөх нүүрс үйлдвэрлэнэ гээд зарлачихсан. Би яагаад зарлачихсаныг нь ойлгоогүй. Уг нь бол нүүрсийг ингээд жигнээд хагас коксжуулахаар нөгөө тортог нь дээшээ тос хэлбэрээр гардаг байхгүй юу. Тэрийг нь боловсруулаад эцсийн бүтээгдэхүүн гаргахын тулд түмэн юм болно.

Маш том үйлдвэр олон их наяд төгрөг болно. Тэгээд энэ ерөөсөө бүтэхгүй гээд тэгэнгүүт тэрийгээ өөрчлөөд дайвар бүтээгдэхүүнийг нь бүгдийг нь шатаагаад хөх нүүрс цахилгаан 2 л гарахаар болгох гэж байгаа гэж байна лээ. Аж үйлдвэр, эрдэс баялгийн яаман дээр бид нар хэд хоногийн өмнө уулзаж асуусан. ТЭЗҮ байхгүй, тооцоо байхгүй. Тэгээд яваандаа бол бид нар нарийвчлаад гаргана аа. Тэгээд гаргаагүй юман дээр яахаараа шийдвэр гаргадаг юм бол?

Тэгэхээр асуулт 4 дэх нь хөх нүүрсний төсөл дээр ТЭЗҮ, эрчим хүч, хагас кокс гэдэг дээр хийсэн юм уу баталсан юм уу? Нэмээд нэг асуулт байна. Мэргэжилтэн хүн бол обьектив шинжлэх ухааны дүгнэлтээ хийгээд итгэл үнэмшилтэй байж болно. Гэхдээ тэр хүний сайн муу дүгнэлтдээ биш, хүний хийж байгаа ажил үүргийн хуваарь гэж бий. Тэгэхээр энэ хөх нүүрсний төслийг хариуцаад хэрэгжүүлж байгаа Эрдэнэс аж үйлдвэрийн паркийн төслийн зөвлөхөөр та ажиллаж байгаа юу? Би бол ажиллаж байгаа гэж сонссон. Энэ талаар асууя? За баярлалаа.

**Сонсгол даргалагч Ж.Чинбүрэн -** Эрүүл мэндийн шинжээч. 4 номерын микрофон дээр. Сувд.

**Шинжээч Б.Сувд -** өмнөх 1 дүгээр дэд хэлэлцүүлгээр угаарын хий хордлогод өртсөн хүмүүсийн тоог мэдээлээгүй байна гэж гэсний дагуу би угаарын хий хордлогын дата мэдээллийг холбогдох байгууллагуудаас нь нэхэмжилж аваад удаагийн хэлэлцүүлэгт танилцуулсан байгаа. Тэгэхлээр түрүүний миний илтгэл дээр танилцуулга явагдсан 11 мянга орчим хүн угаартаж, 163 хүн харин нас барсан байна гэсэн мэдээллийг Эрүүл мэндийн яамнаас өгсөн мэдээлэл дээр үндэслэж танилцуулсан байгаа.

Түрүүн Ж.Чинбүрэн гишүүн хэлж байна. Шинжээч 1 сарын дотор ажилласан байгаа. Бид нар мэдээллийг хайж, эрэн сурвалжилж яваагүй, ирсэн мэдээлэл дээр дүн шинжилгээ хийгээд танилцуулсан байгаа шүү. Тэгэхлээр миний гаргасан тоо биш Эрүүл мэндийн яамнаас ирсэн тоон мэдээллийг баримт нотолгоотойгоор нь иргэдэд танилцуулсан.

**Сонсгол даргалагч Ж.Чинбүрэн -** 33 номерын микрофон дээр Ж.Нарангэрэл доктор нэлээн олон асуулт, 4 асуулт асуусан байна.

**Шинжээч Ж.Нарангэрэл –** Ж.Золжаргал гишүүний асуултад хариулъя.

1 дүгээрт, хөх нүүрсийг сонгох болсон шалтгаан нь одоогийн хамгийн боломжит хувилбар гэж би бодож байгаа юм. Ямар учиртай байна гэхээр дэгдэмхий бодисын хувьд, одоогийн мидлингээс 2 дахин бага хэрээрээ агаарын бохирдлыг бууруулах боломжтой. 2 дугаарт хөх нүүрс буюу хагас коксын замаар бусад улсууд явсан байгаа. Ялангуяа Хятад улс хагас коксоор утааныхаа бохирдлыг шийдээд хийндээ орчихсон явж байгаа юм.

2 дахь асуулт нь Багануурын нүүрсний хагас коксын туршилтыг би өөрөө лабораторид хийж үзсэн. Энийг өөрөө хийхгүй байж тоо ярьж болохгүй л дээ. Би Багануурын нүүрсийг өнгөрсөн зун аваад манай лабораторид хагас коксжуул дээр туршилт хийх боломжтой, тэрийг хийгээд гаргаж ирэхэд 50 хувийн гарцтай, үнсний хувьд мэдээж нэмэгдэж байгаа. 17 байсан 24 хувь үнстэй болсон.

3 дахь асуудал нь ТЭЗҮ-ийн тухай ярьсан. Манайд хагас коксыг үйлдвэрлэх 3 ч үйлдвэр байгуулагдсан шүү. Байгуулагдаад хагас коксжоод туршаад, айл өрхөд туршаад ер нь боломжийн байна утаа хамаагүй буурч байна гээд сайхан явж байтал, харамсалтай нь санхүүжилт зогсоод үйлдвэрүүд хаагдсан, хаалгаа барьчихсан байгаа юм. Хамгийн сүүлийн үеийн миний мэдэхээр Багануур дээр хагас коксожсон үйлдвэр барих ТЭЗҮ боловсрогдоод яам тамгын холбогдох газруудаар хэлэлцэгдээд явж байсан. Харин сүүлийн үед чимээгүй болчихсон байна. Би яагаад чимээгүй болсон учрыг сайн мэдэхгүй байна.

Хамгийн сүүлийн асуулт Эрдэнэс үйлдвэр технологийн паркийн нүүрс пиролизийн үйлдвэрийн ажлын хэсэгт би зөвлөхөөр ажилладаг, яагаад гэвэл би өөрөө хагас коксоор л ер нь манай Улаанбаатарын угаар бууруулах боломжтой байдаг гэсэн. Ийм сэтгэлээрээ тэнд орж ажиллаж байгаа.

**Сонсгол даргалагч Ж.Чинбүрэн -** Тодруулах уу? Ж.Золжаргал гишүүн тодорхой юу? С.Замира гишүүн. Уучлаарай. Ж.Золжаргал гишүүний микрофоныг нээе. Тодруулга хийе.

**Улсын Их Хурлын гишүүн Ж.Золжаргал -** Угаарын бохирдлын статистик мэдээллийг огт хэлээгүй биш хэлсэн юм байна. Уучлалт хүсье. Гэхдээ миний хүсээд байгаа юм, жил болгоны хордсон, нас барсан хүмүүсийн тоо өмнөх жилүүдтэй харьцуулсан харьцуулалт, статистик дээр анализ хийсэн дүн хэрэгтэй. Энийг бүх хүмүүст танилцуулах шаардлагатай байгаа юм. Тэр хөх нүүрс гэнэ үү, ямар гэнэ үү, нүүрсний үйлдвэрийг эсэргүүцэх ямар ч шалтгаан надад байхгүй. Тэр тусмаа өөрөө энэ чиглэлийн хүн. Гэхдээ энд зарах гэж байгаа их наяд төгрөгүүдийг ямар нэгэн эрсдэлтэй дахиад л нүүрс, дахиад л барьцалдуулагч чинь биш байна Япон руу явуулна гээд маргаан үүснэ. Эрсдэлтэй байж тэр цахилгаан станцаа яагаад барихгүй байгаа юм бэ? Станц руугаа хийгээч дээ Багануур дээр нь барина уу, энд авчраад гэр хороолол дотор барина уу? Иймэрхүү харьцуулалтуудыг хийх хэрэгтэй байгаа.

**Сонсгол даргалагч Ж.Чинбүрэн -** Ер нь манай агаарын бохирдолтой холбоотой үндэсний хөтөлбөрийн зорилго нь богино хугацаандаа шахмал түлш, түүхий нүүрснээсээ салах. Ер нь том зорилго бол ерөөсөө л энергийн бие даасан байдлаа хадгалах зорилгоор цахилгаан станцаа барих, дээрээс нь ард иргэдээ хотын яндан болгоныг буулгахын тулд эрчим хүчний хангамжаа сайжруулах гэдэг нь том зорилго. Энийгээ хийх гэсэн санаагаар бас Золжаргал гишүүн хэлж байна. Эрдэнэболд гишүүний микрофоныг нээе.

**Улсын Их Хурлын гишүүн С.Эрдэнэболд -** Монгол Улсын Үндсэн хуулийн 2 дугаар бүлгийн 19 дүгээр зүйл дээр төр иргэнийхээ эрх ашгийг хамгаалах үүрэгтэй гэхдээ төрийн үйлдэл буюу хийсэн шийд, гаргасан шийдвэрүүд эс үйлдэл буюу гаргаж чадаагүй шийдвэрүүдийн төлөө Монгол Улсын иргэн амь нас эрүүл мэндээрээ хохирсон тохиолдолд Монгол төр уучлалт гуйх ёстой. Уучлалт гуйгаад зогсохгүй анагаахын хэллэгээр цохилтын тунгаар яаралтай арга хэмжээ авах ёстой гэж үзэж байгаа.

Номер нэг зүйл болохоор түр хороо байгуулах шаардлагатай. Парламентаас түр хороо байгуулаад, мөрдөн шалгах чиг үүрэгтэй байх ёстой. Өнгөрсөн хугацаанд хариуцлагын асуудлыг огт гээгдүүлж болохгүй. Жишээлбэл зүрхний эмч Бундангийн Болдсайхан гуайн олон нийтэд хандсан мэдээлэл дээр 1990 оноос хойших Монгол Улсын иргэдийн үр хөндөлтийн тоо маш өндөр байсныг дурдсан. Ойролцоогоор 900 мянга. Энэ шиг 11, 12, 1, 2 дугаар саруудад зулбаж байгаа, Монгол хүн болох гээд болж чадахгүй амь насаа алдаж байгаа хүмүүсийн тоо, цаашдаа энийг шийдэж чадахгүй хэчнээн хэмжээнд жил тутам төрөх ёстой байсан хүмүүс амь насаа алдаж байгаа тоо статистикуудыг гаргах ёстой.

Хоёрдугаарт, Эрүүл мэндийн яамнаас гаргаж байгаа амь хохирогчдын тоог 200 хүрэхгүй дүнтэй хэлээд байдаг. Сая зарим хүмүүсийн хэлж байгаагаар 720 гэсэн тоо хэлээд байдаг. Энэ 2-ын хооронд бараг 4.5 дахин илүү зөрүү байгаад байна. Тэгэхээр яах ёстой вэ. энэ Эрүүл мэндийн яам руу чиглэж байгаа асуулт нь таны илтгэл дээр эрүүл мэндийн төсөв 3 хувь хүрэхгүй, 2.7-9 хувийн хооронд хэлбэлзээд байгаа. Цаашлаад олон улсын жишиг бол 6 хувь руу очих ёстой гээд байгаа. Тэгэхээр энийг ямар үе шаттайгаар нэмэх вэ. Гурван 7 хоногийн өмнө хэлэлцүүлэг дээр энийг ярьж байсан. Эрүүл мэнд бол салбарын асуудал биш үндэсний аюулгүй байдлын асар том асуудал болчихсон. Монгол хүмүүсийн түгээмэл өвчилж байгаа тэр өвчний шинж тэмдгүүдийг оношлох, хорт хавдар, олон төрлийн өвчлөл дээр ямар анализ хийх юм. Энд яг нотолшгүй хөдөлшгүй нотлох баримтаар хэчнээн төгрөгийг яаж гаргах юм бэ? Энийгээ түр хороон дээр хиймээр байна.

Хоёрдугаарт, тэр 720 хүн амь насаа алдсан гээд байгаа дээр мэдээж Цагдаагийн ерөнхий газар болон Эрүүл мэндийн яам дээр түр хороо байгуулаад маш нарийн мөрдөн шалгах үйл ажиллагаа явуулах ёстой. Амь хохирсон хүн болгоны шалтгаант холбоон дээр нь криминологийн шинжилгээ гаргах зайлшгүй шаардлагатай гэж үзэж байгаа. Тэгж байж нэг зүйлийн ийм нотлох баримт дээр хэдүүлээ ярихгүй бол төр нь худлаа яриад байгаа юм шиг, сонсгол нь жүжиг болоод байгаа юм шиг, иргэд нь хохирсон эрхээ шийдвэрлүүлж чадахгүй байгаа юм шиг ийм нөхцөл байдалд эргээд төрд итгэх иргэдийн итгэл, эргээд Монгол Улсын эв нэгдэлтэй холбоотой асуудал болно. Тийм учраас кэйс болгон дээр нэг бүрчлэн ярих шаардлагатай гэж үзэж байна.

Эрүүл мэндийн яамнаас асуухад яг энэ дээр ямар төлөвлөгөө байна? Бид нар сонсголд бэлдээд хэлэлцүүлэг хийгээд явж байхад 6 ажлын хэсэг Эрүүл мэндийн яам дээр гарчихсан, цаасан дээр гарсан ажлын хэсэг амьдрал дээр хэрэгжиж эхлээгүй, төсөв мөнгөтэй холбоотой зүйлүүд байсан. Хэзээнээс яг ажиллаж хэрэгжиж эхлэх вэ? Эрүүл мэндийн яамд товчлоод хэлэхэд гуравхан асуулт байгаа.

Нэгд алдагдсан боломж гэдэг шиг алдагдсан амь насны тооцоог яаж гаргах вэ? Хэрвээ бид нар шийдвэр гаргахгүй ойрын жилүүдэд жилд ямар хэмжээний хүмүүс ураг байхдаа амьгүй төрөх ч юм уу, эрсдэлд очих вэ? Энэ талаар статистик тоон мэдээллийг танилцуулмаар байна.

Хоёрт 720 гэдэг тоон дээр Эрүүл мэндийн яамнаас нэг тайлбар хэлчихмээр байна.

Гуравдугаарт, төсөв дээр ямар нарийвчилсан төлөвлөгөө байх вэ? Хэрвээ тодорхой зүйл гарч чадаагүй бол нэг сар юм уу, 2 сар юм уу, 3 сар юм уу яг тодорхой хугацаа аваад энэ дээр тодорхой мэдээлэл өгөөч. Энийгээ амлалт өгөөч гэж хэлмээр байна.

Байгаль орчин уур амьсгалын яамнаас олон улсын стандартад нийцүүлж шийдвэрүүдээ гаргана гээд байгаа, хэзээ яг гарах юм бэ? Одоо танайхаар хороо удирдуулаад явж байна. Гэтэл энэ чинь 8 удаа субъектийн өөрчлөлтөд орчихсон заримдаа Эрчим хүчний яам, заримдаа Ерөнхийлөгчийн тамгын газар, заримдаа хот, заримдаа танай яаман дээр гээд энэ дотор чинь хариуцлага эзэн бие, төлөвлөгөө бүгд зохион байгуулалтгүй явчихсан. Зарим улс эмзэглээд байна. Төр ингээд ойлгомжгүй байна гэхлээрээ одоогийн Засгийн газрыг шүүмжлээд байна гэж ойлгоод байна. 15 жилийн бодлого шийдвэрийн завхрал шүү. Дахиад 15 жил бид нар энийг хүлээх ямар ч боломж байхгүй. Яагаад ингэж хэлээд байна гэхлээр, Нийслэлийн дарга хөнжлийнхөө хэмжээнд хөлөө жийнэ гэж парламентын чуулган дээр хариулсан. Энд хөнжлийн хэмжээгээр хөлөө жийх эсгүүрийн тухай биш үндэсний аюулгүй байдлын зэрэгт асуудлыг авч үзэх хэрэгтэй. Дарга нар гоё гоё рейл бичлэг өөрсдийнхөө тухай хийдэг, иргэдэд мэдээлэл өгөх болох дээрээ хэвлэл мэдээлэл нь таг болчихдог байж болохгүй. 2 бүлэг асуултад хариулж өгөөч.

**Сонсгол даргалагч Ж.Чинбүрэн -** Эрүүл мэндийн яамны микрофон хэд номер байна? 25 номерын микрофоныг нээж өгнө үү? 3 асуулт асуулаа,

**Эрүүл мэндийн яамны Төрийн нарийн бичгийн дарга Д.Очирбат -** Гишүүний асуултад хариулъя. 720 гэдэг тоог би өнөөдөр сонсож байгаа. Эрүүл мэндийн яамны баталгаажсан статистик мэдээллээр бид анхны сонсгол дээр бас мэдээлэл өгч байсан. Яг тэр мэдээллийнхээ дагуу би дахиад өнөөдөр мэдээллийг давтаж хүргэе. Дээрээс нь 1 сарын 1-нээс өнөөдрийг хүртэл үзүүлэлтийн хариулт хэлье.

Нийтдээ 2017-2024 онд 11786 хүн ямар нэгэн байдлаар угаартсан тохиолдол бүртгэгдсэн байна. Энэнээс угаартаж тусламж үйлчилгээ авсан 2024 оны байдлаар 2662 хүн, орон нутагт 117 хүн, угаартаж нас барсан иргэдийн тоо нийтдээ 2017-2024 оны хооронд 137, орон нутагт 21, хаяг нь тодорхойгүйгээр нас барсан 5, ингээд 63 байгаа юм. Тэгэхдээ энэ мэдээлэл манай эрүүл мэндийн байгууллага дээр эмнэлгээр үйлчлүүлж, эмнэлэгт нас барсан иргэдийн тоо. Дахиад нэг өөр мэдээлэл нь цагдаагийн байгууллага дээр, мөн Шүүх шинжилгээний мэдээллийн төв дээрээс гарсан тоо бас зөрөөд байдаг гэдгийг би хэлье.

Дээрээс нь өнөөдрийн байдлаар 2025 оны 1 сарын 01-ний өдрөөс 1 сарын 30-ны өдрийн 12 цагийн мэдээллээр нийтдээ 368 хүн угаар, угаарын хийн хордлогоос эмнэлгийн тусламж авсан байна. Нийслэлийн 7 дүүрэг, 4 аймагт гарсан. 322 хүн эмнэлгийн тусламж аваад буцсан. Хэвтэн эмчлүүлж байсан 33 хүн эдгэрч гарсан. Хэвтэн эмчлүүлж байгаа 6. Саяын энэ хугацаанд 1 сарын 1-30-ны хооронд 7 хүн нас барсан ийм мэдээлэлтэй байгаа.

Нэг иргэнд ноогдох дотоодын нийт бүтээгдэхүүнийг эрүүл мэндийн салбарт бусад орны жишиг дээр 6 хувь. Хамгийн багадаа 6 хувь гэж үздэг. Өнөөдрийн байдлаар батлагдсан дүнгээр биднүүс харахад нэг иргэндээ 3.7 хувьд л хүрээд байгаа. Цаашдаа бас нэг иргэнд ноогдох дотоодын нийт бүтээгдэхүүнд эзлэх хувийг биднүүс 6 хувьд хүргэж өгөөч гэж түрүүн гишүүн асууж байна. Энийг өнөөдөр 3.9 хувь, 4 хувьтай байгаа дараа жилдээ 5 хувьтай 2 жилийн хугацаандаа 6 хувьтай болгох юм. Бид бас дэлхийн жишигт хүрсэн санхүү…

**Сонсгол даргалагч Ж.Чинбүрэн -** Гүйцээгээд асуучихъя. 3 дахь асуултад хариулт дутуу байна. 25 номерын микрофон.

**Эрүүл мэндийн яамны Төрийн нарийн бичгийн дарга Д.Очирбат -** Хүүхдийн ургийн эндэгдэл ер нь ингээд утааны улирал ихсэж байгаатай холбоотой. Утааны улирал утааны саруудад жирэмслэлтийн байдал, жирэмслэлт нь цөөрдөг. Хүүхэд төрөх, хүүхэд олох, хүүхдийн жирэмслэлтийн хугацаа иргэдийн дунд цөөрдөг тоо гарсан байгаа. Дээрээс нь утаатай холбогдуулан агаарын бохирдолтой холбогдуулаад жирэмсэн эхэд, урагт нь нөлөөллүүд гарч байгаа. Зүрх нь цоорхой. Түрүүн Бундан эмчийн тэр үнэлэмжээр зүрхний цоорхойтой, гажигтай, хүүхдийн өсөлт багатай. Дээрээс нь дахиад тэр хүүхэд маань өөрөө амьсгалын замын болон зүрхний гажиг өвчлөлийн өвчлөлүүд ихтэй гарч байгаа. Чухам нарийн гарсан тоон мэдээллүүдийг. Нийгмийн эрүүл мэндийн үндэсний төв дээр гаргасан байдаг тэр мэдээллийг танд дараа нь … /*минут дууссан/.*

**Сонсгол даргалагч Ж.Чинбүрэн –** С.Одонтуяа сайдын микрофон.

**Байгаль орчин, уур амьсгалын өөрчлөлтийн сайд С.Одонтуяа -** Тэгэхээр бид бас иргэдийг манай үндэсний хороо энэ иргэдийг төөрөгдүүлээд байдаг. Асуудлыг ер нь нэг мөр цэгцэлье гэж байгаа. Жишээлэхэд нөгөө дүлийдээ найдаж юу гэдэг билээ? стандартууд нь маш буруу болчихсон тэгэнгүүт түлшийг шинжилгээнд өгөхөөр хэвийн стандартын дагуу гэж гардаг. Өөрөө маш буруу. Гэтэл нь хүний эрүүл мэндэд асар их хортой ийм зүйлүүд байгаа.

Үндэсний хороо сая 3 албан даалгавар гаргасан 1 дүгээрт гадаад орчны агаарын чанарыг Байгаль орчны уур амьсгалын өөрчлөлтийн яам хариуцаж ажлын хэсэг байгуулаад ажиллаж байна. Дотоод орчныхыг Эрүүл мэндийн яаманд үүрэг өгсөн байгаа. Түлшний стандартыг өөрчлөхийг Эрчим хүчний яаманд өгсөн байгаа. Тэгэхээр стандартуудаа хүний биед хоргүй байдлаар гаргаж байж шинжилгээнүүд дараа дараагийн ажлууд зөв явна. 2 дугаарт пи эм 10 … *минут дууссан.*

**Сонсгол даргалагч Ж.Чинбүрэн -** Одонтуяа сайдын микрофоныг нээе.

**Байгаль орчин, уур амьсгалын өөрчлөлтийн сайд С.Одонтуяа -** 2 дугаарт РМ10 тоосонцрын асуудлыг та нар агаар эм эн-ээс харахаар 100-г хэвийн гэж гардаг маш буруу, өнөөдөр Тайландад 106 хүрэнгүүт бүх сургуулиа хаасан, метрогоо бүгдийг нь үнэгүй болгосон. Гэтэл манайх 100-г хэвийн гээд ингээд явж байгаа нь өөрөө Дэлхийн Эрүүл Мэндийн Байгууллагын зөвлөмж дээрээс бүр хол далий байгаа. Тэгэхээр дэлхийн улс орнууд 15-30 л байдаг. Тэгэхээр манай Үндэсний Хороо бодит болгоё гэж байгаа учраас асуудлууд энэ индекс чанарын стандартуудыг шинэчилсэнтэй холбоотой бодит мэдээлэл гарна. Мэдээж дэлхийд аймшигтай сонсогдоно. Гэхдээ бид нар аль болохоор эвлэрэх буруугаа нуух биш яаж асуудлыг шийдэх вэ гэдэг дээр энэ чинь онцгой байдал, бүүр дайны байдалтай л бараг зүйрлэж болно шүү.

**Сонсгол даргалагч Ж.Чинбүрэн –** С.Эрдэнэболд гишүүн тодруулья.

**Улсын Их Хурлын гишүүн С.Эрдэнэболд -** Эрүүл мэндийн яам дээр би нэг зүйлийг хэлэх гээд байгаа юм. Ингээд төрөлт гэхээр жишээлбэл өнгөрсөн 2024 оны 8 сарын байдлаар төрөлт өмнөх оныхоос жишээлбэл 11,9 буюу 12 хувиар буурсан байна л даа. Төрөлт буурч байна шүү дээ. Тэгэхээрээ мэдээж урагт нөлөөлдөг гэдэг нь тодорхой болчихлоо. Тэгэнгүүт яг утаанаас болоод жилд хэчнээн хүүхэд эхийн хэвлий дотроо бүрэлдэж төрж чадахгүй эндээд байгаа юм бэ гэдэг статистикийг гаргамаар байгаад байгаа юм. Тэр 137 хүн үү, 720 хүн үү гэдгээсээ гадна төрөх байсан хүмүүсийн эрхийн асуудал болчхоод байгаа байхгүй юу даа. Энэ дээр судалгаа статистик зайлшгүй шаардлагатай, хэрэгтэй.

2 дугаарт түрүүн оролцогч хэлсэн, ядаж тэгвэл болохгүй бол бид нарт мэдээллээ өгөөч. Хэзээ салхивчаа нээх юм. Хэзээ жирэмсэн болох юм. Төлөвлөгөөт, бие давхар болгох гэж байгаа хүмүүсийн хувьд, жишээлбэл Улаанбаатарын Баянхошуунд гэр бүл төлөвлөлт, төлөвлөх гэж байгаа хүн … *минут дууссан.*

**Сонсгол даргалагч Ж.Чинбүрэн -** Ер нь судалгаа шинжилгээнээс харахад жил бүрийн төрөлтийн тоо цөөрч байгаа хувь, дээрээс нь улирал, сараар нь гарч байгаа учраас байгаа датагаа ашиглаад утааны нөлөөлөлд яаж нөлөөлөх вэ гэдэг магадлалыг гаргахад манай эрдэмтдийн хийсэн судалгаан дээр үндэслээд гарах бүрэн боломжтой тоо баримт байгаа. Тэгэхлээр энийг бас Эрүүл мэндийн яам анхаарч судалгааг гаргаж өгөх шаардлагатай. Жаргалсайхан профессор энд сууж байна. Яг энэ чиглэлээр судалгаа хийсэн, тоонууд нь гарахад, бид бүүр тэр битгий хэл хиймэл оюун ухаан хүртэл ашиглаад үүрэг өгөхөд л бараг тоо гаргаад ирнэ шүү. Чатботоор хэлэхэд л гараад ирнэ. С.Замира гишүүн.

**Улсын Их Хурлын гишүүн С.Замира -** Баярлалаа Та бүхэнд өдрийн мэнд хүргэе. Би Шинжлэх Ухааны Академийн эрдэмтдээс асуумаар байна. Ер нь бид нар өнгөрсөн 30 жил нүүрс ярилаа, утаа ярилаа, өвчин зовлон ярилаа. Яг шинэ 30 жил эхэлж байна гээд ярьж байгаа шүү дээ Ерөнхий сайд. Тэгэхээр та бүхэнд яг нүүрснээс салах, утаанаас салах тодорхой шинжилгээ дүгнэлт гарц гаргалгаа байна уу?

Тавантолгойгоос асуумаар байна, барьцалдуулагчийг гадаадаас авч байгаа, дотооддоо бас үйлдвэрлэж байгаа гэсэн үү? Гадаадаас авах шаардлага байгаа юм уу? Дотооддоо үйлдвэр байгаа юм чинь энэ их мөнгөнөөс тэр үйлдвэрээ өргөтгөөд дотоодоос хангах тал дээр анхаарч байгаа юм байна уу?

Тэгээд нийслэлийн захиргааны хүнээс асуумаар байна. Барилгажуулна гээд байгаа. Гэр хорооллуудыг барилга барилаа гээд гэр хороололд байгаа хүмүүс чинь яг тэр орон сууц дээр амьдарч чадах уу? Тийм боломж бололцоо байгаа юу, тэр хүмүүст. Цахилгааны үнэ, өртгийн өсөлт, халаалтын өсөлт, дээрээс нь СӨХ-ийн бүх төлбөр ороод ирнэ шүү дээ. Тэр хүмүүс ихэнх нь ажилгүй хүмүүс. Тэгэхээр нэг орон сууцад орж авлаа гээд тэр хүмүүс чинь цаашаа амьдрах амьдралын баталгаа байгаа юу? Тэрэн дээр хийсэн судалгаа байна уу? Ийм 3 юм асуумаар байна.

**Сонсгол даргалагч Ж.Чинбүрэн –** Ц.Эрдэнэбаяр дарга өөрөө хариулчих, Тавантолгой түлш. 28 номерын микрофон нээе.

**“Тавантолгой түлш” ХХК-ийн гүйцэтгэх захирал Ц.Эрдэнэбаяр -** Гишүүний асуултад хариулъя. Тавантолгой түлш компанийн үйлдвэрлэлд ашиглаж байгаа барьцалдуулагч 2 төрөл явж байгаа. Импортоор авч байгаа барьцалдуулагч цардуул суурьтай. Яагаад дотоодоосоо цардуул суурьтайг авч болдоггүй вэ гэхлээр шинжилгээнд өгөөд ерөнхийдөө эрдэнэ шишийн цардуулыг төмсний цардуул ч гэдэг юм уу, улаан буудайн цардуул ч гэдэг юм уу, асуудал нь шинжилгээнд таардаггүй юм байна лээ.

Дотоодын барьцалдуулагч гээд байгаа нь 7 метр суурьтай цилозын агуулга агуулсан 2 барьцалдуулагч хэрэглэж байгаа. Ер нь энэ цаашдаа барьцалдуулагчийн асуудлыг үндсэн түүхий эд яригдаж байгаа цаг үед бас ахиж шинэчилж эрдэмтдийн судалгаан дээр үндэслэсэн сайн шийдлийг олох ёстой л гэж үзэж байгаа.

**Сонсгол даргалагч Ж.Чинбүрэн -**  26 номерын микрофон нээе.

**Нийслэлийн Засаг даргын нийгмийн салбар, ногоон хөгжил болон агаар, орчны бохирдлын асуудал хариуцсан орлогч А.Амартүвшин –** С.Замира гишүүний асуултад хариулъя. Барилгажуулалтын асуудал дээр тухайн газраа өгөөд орон сууцад орж байгаа айлуудтай гэрээ хийж байгаа. Гэрээнийхээ дагуу байраа хүлээж авах орон сууцжуулах хөтөлбөртөө ингээд хамрагдаад явж байгаа. Гэр хорооллын дундаж зөвхөн нүүрсэндээ зарж байгаа зардал сарын 108 мянган төгрөг байгаа. Та бүхэн мэдэж байгаа 20800 төгрөгөөр нэг шуудай нүүрс үйлдвэрлэгч гаргаж байгаа. Иргэдийн гар дээр нь очихдоо хөнгөлөлт нь ороод 3750 төгрөгөөр очиж байгаа. Байр орон сууцад ингээд орсноос хойш энэ хөнгөлөлт байхгүйгээр явж байгаа.

Тэгэхдээ газар чөлөөлөлтийн дагуу айлтайгаа гэрээ хийгээд гэрээ хэлэлцээрээ хийгээд явж байгаа. Дээрээс нь тухайн хашаандаа 1, 2, 3 өрх амьдарч байгаа болохоор тусад нь 3 гэрээ, 2 гэрээнүүд хийгдээд явж байгаа. … *минут дууссан.*

**Сонсгол даргалагч Ж.Чинбүрэн –** С.Одонтуяа гишүүний микрофоныг нээе.

**Байгаль орчин, уур амьсгалын өөрчлөлтийн сайд С.Одонтуяа –** С.Замира гишүүн маш чухал асуудал хөндлөө. Яг гол шийдэл нь юу юм бэ? гэж. Тэгэхээр би түрүүн хэлсэн ерөөсөө улс орнууд 2 аргаар л шийдсэн байдаг. Цахилгаан, газ. Мэдээж дулаалга хамгийн чухал. Өнөөдөр байр гэр орноо дулаалахгүйгээр маш их дулаан алдагдал, эрчим хүчний алдагдлын бараг 45 хувь нь дулаалга муугийнх гэсэн тооцоо байгаа. Тэгэхээр дулаалгыг онцгой анхаарах ёстой. Дээрээс нь газ бас ерөнхийдөө импортын хамааралтай учраас цахилгаан руугаа бид нар бүх хөрөнгөө зарах ёстой. Цахилгаан станцуудаа олноор барих ёстой.

Дээрээс нь айлууд, гэр хорооллын айл орон сууцад оръё гэхэд ипотекийн зээл хангалтгүй байна. Маш өндөр хүүтэй, хүн бүхэн авч чадахгүй. Тэгэхээр бид нар маш том реформ хийх ёстой. Ерөөсөө айлууд орон сууцад ороход үнэхээр хөнгөлөлттэй хандаж байгаа юм байна, яндангаа буулгахад улс анхаарч байна гэсэн. Дээрээс нь шөнийн тариф гээд бид нар бас гаргаж… *минут дууссан.*

**Сонсгол даргалагч Ж.Чинбүрэн -** Одонтуяа гишүүний микрофоныг нээе. Нэг минут нэмж хариулъя.

**Байгаль орчин, уур амьсгалын өөрчлөлтийн сайд С.Одонтуяа -** Шөнийн тарифыг бид нар маш их сурталчлах хэрэгтэй. Орон нутгийн засаг захиргаа энэ дээр ажиллахдаа улам их урамшууллыг бүүр сайн өгөх ёстой, янз бүрийн урамшууллаа. Тэгж байж шөнийн тарифаар илүү олон айлууд орно.

Сэргээгдэх эрчим хүчний асуудлыг бид нар гэр хороололд, айл болгонд энэ нарны панелийг нь тавьж өгөөд, өөрөөр хэлбэл өрх бүр эрчим хүч үйлдвэрлэгч болох сонирхлыг нь хөдөлгөх ёстой. Тэгж байж илүүгээ улсдаа худалддаг, ядаж нөгөө хөргөгч, плитка бүх юмаа халаагуураа хэдэн панелаараа шийддэг. Энэ дээр олон улсын бүх төсөл хөтөлбөрүүд байдаг. Тэгэхээр сэргээгдэх эрчим хүчийг бас хаяж болохгүй. Хөх нүүрс, үнэхээр дэлхийн улс орнууд хэдийгээр өөр юманд шилжсэн ч гэсэн шатах түлшээ үргэлж сайжруулж байдаг. Тэгэхээр манайх энэ түлшийг сайжруулах хүрээнд хөх нүүрсний асуудлыг яригдаж байгаа. Тэгэхээр хөх нүүрсийг … *цаг дууссан.*

**Сонсгол даргалагч Ж.Чинбүрэн -** С.Замира гишүүн тодруулах уу? С.Замира гишүүний микрофоныг нээе.

**Улсын Их Хурлын гишүүн С.Замира -** Шинжлэх Ухааны Академийн эрдэмтдээс асуусан л даа уг нь. Ер нь бүхэл бүтэн эрдэмтдийн том аппарат сууж байгаа бүгдийг нь гарц гаргалгааг нь ийм байхад манай оронд ард түмэнд яг шинжлэх ухааны үндэслэлтэй юм байна уу? Энийг нэг тодорхой хэлж өгөөч?

**Сонсгол даргалагч Ж.Чинбүрэн -** 33 номерын микрофон Г.Шийрав хариулах уу? Доктор Г.Шийрав.

**Шинжээч Г.Шийрав -** Манай Хими химийн технологийн хүрээлэнгийн нүүрсний хими технологийн лаборатори дээр агаарын бохирдлыг бууруулах түлшний чанарыг сайжруулах чиглэлийн судалгаа 2006 оноос хойш хийгдсэн судалгаанууд байдаг. 2006-2008 онд утаагүй түлшний хими технологийн асуудал гэсэн төсөл хэрэгжүүлээд тайланг хүлээлгэж өгсөн. Төслийн хүрээнд шахмал түлшний 3 хувилбарын оюуны өмчийг гаргаж хүлээлгэж өгсөн байгаа. Мидлингээр суурилсан шахмал түлштэй холбоотойгоор түүхий эдийн чанарыг сайжруулах ингэснээрээ агаарын бохирдлыг бууруулах боломжтой гэсэн саналыг бид нар хийгээд Түлш эрчим хүчгий яаманд хүргүүлж байсан ажлууд байгаа.

Ер нь хатуу түлш ашиглаж л байгаа тохиолдолд ямар ч байдлаар сайжруулаад хатуу түлшнээс үүсэх агаарын бохирдлын нөлөөллийг 60 орчим хувиар бууруулах боломжтой. Тэрнээс цааш хэрвээ түлш л эргэлдэж л байгаа бол бууруулах боломжгүй юм гэдэг дүгнэлт байгаа. Түлшний хэрэглээг хамгийн бага байлгах, аль болохоор… *минут дууссан.*

**Сонсгол даргалагч Ж.Чинбүрэн -** Баярлалаа. Доржзовдын Энхтуяа гишүүн оролцож байна. Г.Ганбаатар гишүүний микрофоныг нээе.

**Улсын Их Хурлын гишүүн Г.Ганбаатар -** Бид ер нь өнгөрсөн хугацаанд шахмал түлш гэж гарч ирснээс хойш ер нь ямаршуухан хэмжээний хэрэгжилт, ямаршуухан бодлого яваад, хэр хэмжээний хөрөнгө мөнгө зарцуулаад юу болов гэдгийг иргэдэд мэдэх эрхийг нь хангаж байгаа юм шүү. Нөгөө талдаа Улсын Их Хурал хяналтаа хэрэгжүүлж байгаа хэлбэр гэдгийг нэн тэргүүнд хэлье. Түрүүн ташаа мэдээлэл парламент руу нэлээн дайрсан зүйл харагдаад байх юм. Өнгөрсөн хугацааны гаргасан шийдвэрүүд тухайн үеийн Засгийн газар, үе үеийн Засгийн газруудын шийдвэр хийгээд манай шийдвэр гаргагч нар аливаад шинжлэх ухааны үндэслэлгүй ханддаг, сэтгэлийн хөөрлөөр ханддаг, тооцоо судалгаагүй ханддаг, тэгээд дараа нь юу болсон бэ гэдгийг нөгөө талдаа бас хэрэгжүүлж байгаа улсууд, ер нь аливаа зүйлийг, аливаа асуудлыг бизнесийн нүдээр хараад байдагтай холбоотой гэж би шууд хэлэхээр байгаа юм. Үүнийг яагаад хэлж байна вэ гэхлээр та бүхэн харж байгаа байх, өнгөрсөн хугацаанд бид 1,8 их наяд зөвхөн Тавантолгой түлштэй холбоотой шүү дээ. 1 их наяд 795 тэрбум төгрөг, үүнийг хараад жоохон анализ хийх юм бол үндсэндээ 25 хувь нь хөдөлмөр, хүчний зардал гэж байгаа болохоос үлдсэн 25 хувь нь тээврийн бизнес явсан байгаа байхгүй юу.

Энд би цэвэр Тавантолгой тэр мидлинг ямар байх нь дүүрсэн хэрэг, тэндээс наашаа зөөх гэсэн сонирхолтой тээврийн бизнес явсан байна гэж харж байгаа юм. 230, 40 тэрбум төгрөг нь зөвхөн тээврийн бизнес явсан байгаа байхгүй юу. Тэгээд тэр барьцалдуулагчийнх нь төлбөр гэж 321 тэрбум, шуудайнд 83 тэрбум, мэдрэгч эд нар гээд зүгээр л давхар бизнес хийчихсэн байгаа байхгүй юу. Иймэрхүү байдалтай байсаар байгаад нөгөө талдаа бас түрүүнд ярьж байна шүү дээ түүхий эддээ зориулаад стандартаа гаргачихсан. Түмэн олон ард иргэдээ ерөөсөө бодоогүй л байгаа байхгүй юу. Иймэрхүү маягаар явахлаар чинь ийм юм яриад сууж байлгүй яах вэ.

Асуулт өнөөдрийн сонсголын яг амин сүнс нь мэргэжлийн хараат бус шинжээч нарын дүгнэлт байсан юм. Бид нар 12 сард Улсын Их Хурлын даргын захирамжаар ажлын хэсэг байгуулагдаад 1 сарын 15, 1 сарын 22, 1 сарын 29 гээд 7 хоног болгон дэд хэлэлцүүлгүүдийг хийгээд, олон түмэнд мэдэх эрхийг нь хангаад л байсан. Тэгээд ажлын хэсгийн дүгнэлтэд их найдаж байсан. Харамсалтай нь манай ажлын шинжээч нар Ж.Нарангэрэл шинжээч, Б.Сувд шинжээч нар маш хариуцлагагүй байна.

Сонсголын гол юм нь түрүүнд бид нарыг ингээд дэд хэлэлцүүлгүүд дээр байж байхад РМ2,5, РМ10 илэрсэн гэж байсан. Өнөөдөр бүүр алга болчихсон байгаа байхгүй юу. Тэгээд угаарын хийн статистик их тодорхой гаргуулсан байхгүй.

Өнөөдөр тэр сайжруулсан түлш нэртэйгээс болж хэчнээн хүн нас барсныгаа ч бид нар ярьж чадахгүй л сууж байна шүү дээ. Тэгээд дүгнэлт дээрээс 2 асуулт байгаа юм. Шахмал түлшний стандарт нь үндсэн түүхий эддээ зориулж хүхэр дэгдэмхий бодис болон үнсний агуулгыг харьцангуй өндрөөр тогтоосон гэж байгаа юм. Харьцангуй өндөр гэдгийг яг юу гэж ойлгох юм. Яагаад ийм хачин тодорхойгүй юмнууд оруулж ирж байгаа юм. Дүгнэлт их тодорхой байх ёстой шүү.

Дээрээс нь стандарт. Стандарт нь үндсэндээ түүхий эдээ зориулаад хийчихсэн гээд байгаа юм. Дэлхийн стандарт яг ямар байдаг юм бид нар ийм юмнуудыг л ярих ёстой шүү дээ. Хэдэн хувь нэмэгдчихсэн юм. Өнөөдөр бид нар бүгдээрээ хохирогч шүү энд байгаа та бид, өнөөдөр яг ингээд стандартаа түүхий эдээ зориулснаасаа болж бид дэлхийн стандартаас хэдэн хувь илүү агаарын чанар муу орчинд амьдарч байгаа юм. 2 дахь асуулт нь Байгаль орчны яамнаас зөвшөөрөлгүй олон төрлийн химийн бодис ашигласан гээд тогтоогдсон гэж яриад байсан. Яагаад дүгнэлтэд орохгүй байгаа юм.

2 дахь асуулт нь хөх нүүрс хамгийн зөв гарцаа л гэж ярьж байна. Ахиад Тавантолгой түлш шиг хэчнээн их наяд хэчнээн тэрбумаар нь хөрөнгө мөнгө зарцуулаад, хэчнээн 100 хүний амь нас эрсдүүлээд, дээрээс нь ахиад хэдэн жилийн дараа ийм юм яриад сууж байвал хэн хариуцлага хүлээх вэ?

Хөх нүүрс биш байсан юм гээд ярьж байвал Ж.Нарангэрэл шинжээч Та хариуцлага хүлээх үү? Тэгээд үүнийгээ өмнө нь шийдвэр гаргагч нарт танилцуулж байсан юм уу? Хэрвээ тийм үнэхээрийн чухал, зөв гарц байсан юм бол өмнө нь шийдвэрээ хэрэгжүүлээд явж байхгүй яасан юм? Яагаад, хаа байгаа, Өмнөговиос мидлинг зөөгөөд зам зуур нь ярихгүй байгаа болохоос биш Өмнөговийн Мандалговь, Даланзадгадын зам эвдрээд дууссан. Өчнөөн олон хүн автын ослоор нас барсан. Өнөөдөр тэр эвдэрсэн замд нь бид нар Улсын Их Хурлын 2025 оны төсөв дээр 48 тэрбум төгрөг суулгаад байж байна шүү дээ. Энэ мэтээр маш их хохирол бид нар үзсэн байхгүй юу. Эдийн засаг, эрүүл мэнд, дээрээс нь олон 100 хүнээр бид нар монголчууд хэдүүлээ билээ?

**Сонсгол даргалагч Ж.Чинбүрэн -** Тодруулга дээрээ ярьчих, шууд хариултаа авъя. 33 номерын микрофон шинжээч нар хариулт өгье.

**Шинжээч Г.Шийрав -** Гишүүний асуултад хариулъя.

Шахмал түлшний стандарттай холбоо шахмал түлшиндээ зориулчихсан гэхээсээ илүүтэйгээр тухайн Тавантолгой түлш компанийн сайжруулсан шахмал түлшний үйлдвэрийн бүтээгдэхүүнд зориулсан стандарт юм. Тэрнээс биш яг түлшинд зориулаад гаргачихсан стандарт биш, үйлдвэрт зориулсан стандарт гэдгийг 1 дүгээрт хэлмээр байна. Хэрвээ бид нар стандартыг үзүүлэлтүүдийг нь өндөр тавих юм бол түүнийгээ дагаад түүхий эдийг хаанаас авах вэ? Тэгээд үйлдвэрлэл нь хэрхэн явагдах вэ? Эдийн засгийн өртөг гээч юмнууд дагаад яригдах ийм шаардлага гарна гэдгийг хэлмээр байна.

2 дугаарт, хөх нүүрс яагаад ийм гарчихсан юм бэ гэж асууж байна. Яагаад вэ гэхээр энийг өмнө нь бид нар ч гэсэн шатах түлштэй холбоотой судалгаа хийж байхад , ер нь кокс, хагас коксыг шахмал түлшинд ашиглах нь тодорхой хэмжээний утааг бууруулах, агаарын бохирд нөлөөлөх үр дүнтэй гэдэг судалгаанууд гарчихсан батлагдсан байгаа. Яг аль ордын нүүрсийг ашиглах вэ, хэдий хэмжээгээр ашиглаж ямар технологиор ашиглах вэ гэдэг нь үйлдвэрлэлийн процесс явагдахад технологийн судалгаа бас давхар хийгдэх ёстой ийм ажил байгаа.

**Сонсгол даргалагч Ж.Чинбүрэн -** Гишүүн нэлээн олон асуулт асуусан шүү дээ. Байгаль орчны яам С.Одонтуяа сайд хариулъя.

**Байгаль орчин, уур амьсгалын өөрчлөлтийн сайд С.Одонтуяа -** Байгаль орчин, уур амьсгалын өөрчлөлтийн яамнаас Салбарын хяналтын газрынхан очиж газар дээр нь хяналт шалгалт хийсэн. Энэ дээр лабораторид ашиглаж байгаа бодисууд дотор 8 төрлийн химийн бодисыг зөвшөөрөлгүй ашиглаж байсан гэсэн ийм мэдээлэл хийсэн юм. Тэрийг нь яах вэ нөгөө хэвлэл мэдээллийнхэн буруу тайлбарлахдаа, эсвэл иргэд бас буруу ойлгохдоо нийт тэр түлшийг хийхэд 8 төрлийн бодисыг зөвшөөрөлгүй ашигласан юм байна гэж ойлгоод их шуугьсан, энэ дээр нэлээд залруулга хийгдсэн. Өөрөөр хэлбэл тэр түлшинд биш лабораторийг, лаборатори нь тэр түлшээ шалгах янз бүрийн лабораторийн үйл ажиллагаанд 8 төрлийн химийн бодисыг зөвшөөрөлгүй ашигласан байна гээд энийг нь гаргаад, тэгээд энийг экологийн цагдаад шилжүүлсэн байгаа.

Байгаль орчин ,уур амьсгалын өөрчлөлтийн яам сая 173 уурын зуухнуудад нэг бүрчлэн салбарын хяналт хийсэн энэ дээр маш их зөрчил гарсан. Нийт 51 хувь нь стандартын дагуу ажиллах ёстой журмаа мөрдөж ажиллаагүй ийм зүйл гарсан. Тэгэхээр маш өндөр манай уурын зуухнууд ерөөсөө аюулгүй ажиллагаа, эрүүл мэндийн заавраа мөрдөж ажиллахгүй байна. Усны зөвшөөрөл байхгүй. Байгаль орчны үнэлгээ байхгүй. Менежментийн төлөвлөгөө байхгүй. Зураг төслийн дагуу утаа шүүгчээ хийгээгүй, үнс шар зайлуулах тоног төхөөрөмж байхгүй гээд маш олон зөрчил илрүүлсэн байгаа. Тийм учраас бид техник технологийн шинэчлэлийг нь уурын зуухнуудад хийхээс гадна захиргааны арга хэмжээг одоо авахгүй бол үнэхээр бас ард иргэдээ бодохгүй ийм аж ахуйн нэгжүүд маш их байна гэдгийг хэлье.

**Сонсгол даргалагч Ж.Чинбүрэн -** Ганбаатар гишүүн тодруулъя.

**Улсын Их Хурлын гишүүн Г.Ганбаатар -** Шахмал түлшний стандарттай холбогдсон асуулт дээр шинжээч нараас асуусан, асуултад хариулсангүй л дээ.

Шахмал түлшний стандарт нь үндсэн түүхий эддээ зориулж гэж яг дүгнэсэн шүү дээ. Үндсэн түүхий эдээ зориулж хүхэр, дэгдэмхий бодис болон үнсний агуулгыг харьцангуй өндрөөр тогтоосон гэж дүгнэсэн байхгүй юу. Дүгнэлт нь харьцангуй өндөр гэдэг нь яг хэдэн хувь юм бэ? Ийм хачин бөөрөнхий юм байж болох юм уу? Тэр дэлхийн жишиг нь ямар байдаг юм бэ гээд асуугаад байхад чинь, яагаад ийм сүлбүүр дүгнэлт өгөөд байгаа юм бэ?

Байнгын хороон дээр Та нарыг чинь хараат бус ажиллаарай, сайн ажиллаарай гээд тэгсэн шүү дээ. Юунаас хэнээс айгаад байгаа юм та нар.

**Сонсгол даргалагч Ж.Чинбүрэн -** 33 номерын микрофон тодорхой хариулчих л даа. Харьцангуй гэдгээ ямар, зэрэг их юм.

**Шинжээч Г.Шийрав -** Тэгэхээр мидлингэд зориулсан гэдэг маань тухайн үйлдвэрийнхээ түүхий эдэд суурилсан бүтээгдэхүүнд зориулсан стандарт гэдгийг дахиад хэлье. Үнсний агуулгыг өндөр тавьсан гэдэг маань түүхий нүүрс буюу Багануурын нүүрстэйгээ харьцуулж дүгнэхэд 17 хувь байсныг 24 хувь болгосон нь өндөр байна гэж үзэж байгаа. Энийг бага байлгаж болно 10-15 хувьд ч юм уу болгож болно. Тэр тохиолдолд түүхий эдээ солино. 2 дугаарт өртөг маань 50 хувиар, шахмал түлшний өртөг 50 хувиар нэмэгдэнэ.

Нэмээд мэдээлэл өгөхөд хөх нүүрсийг түүхий эдээр ашигласан тохиолдолд шахмал түлшний өөрийн өртөг маань 100 хувь буюу 2 дахин нэмэгдэнэ гэдгийг бас анхаарах хэрэгтэй.

**Сонсгол даргалагч Ж.Чинбүрэн –** Г.Шийрав доктор Та шинжээч хүн, шинжээчээрээ ажиллаад, ашигласан бүтээгдэхүүн нь ийм өндөр байгаад нь дэлхийн стандарт ийм байна л гэж хэлэх ёстой болохоос, та хэд Засгийн газрын ажлыг л хийх гээд байх юм.

Шинжээч чинь хараат бусаар болж байгаа, болохгүй, дэлхийн стандарт нь ямар юм, бид яасан юм гэдгээ л хийх хэрэгтэй шүү дээ. Шинжээчийнхээ ажлыг хольж хутгаад байх юм. Наадах чинь ерөөсөө Г.Ганбаатар гишүүнтэй санал нэг байна. О.Саранчулуун гишүүний микрофоныг нээе.

**Улсын Их Хурлын гишүүн О.Саранчулуун -** 1 дүгээр асуулт Улаанбаатар хотын агаарын бохирдлын эх үүсвэрийг дүүргээр нь гаргасан мэдээлэл байна уу? Жишээлбэл, аль дүүрэгт ямар эх үүсвэрийн бохирдол хамгийн их байна вэ гэдэг. 1 дүгээр асуулт шүү яг дарааллаар нь хариулаарай.

2 дугаар асуулт нь утааны бохирдол хамгийн ихтэй байгаа бүсэд сургууль, цэцэрлэг, эмнэлгүүд байгаа. Тэгэхдээ хэдэн сургууль хэдэн цэцэрлэг байна. Тэдгээрийн энэ утааны үеэрх хуваарийн зохицуулалт дээр бодож үзэж байгаа шийдэл байна уу? Энэ дээр нэг тодорхой мэдээлэл авмаар байна.

3 дугаар асуулт нь угаартаж гэмтсэн, амь нас нь, эрүүл мэнд нь хохирсон ялангуяа тэр сигнал, мэдрэгч чинь дуу чимээтэй шүү дээ. Сонсголын бэрхшээлтэй хүмүүс сонсохгүй гэмтсэн тохиолдол угаартсан тохиолдлууд байна. Энний хариуцлагыг, амь нас эрүүл мэндийг хэнээс нэхэх вэ? Энэ дээр бас хариулт өгмөөр байна.

4 дүгээр асуулт нь Эрчим хүчний зохицуулах хорооны 632 дугаар тогтоол дээр 3 тарифт тоолуурыг ашиглах юм бол цахилгааны зардал бага байх мэдээлэл яваад байгаа. Тэгэхээр 3 тарифт тоолуур нь иргэдэд хэр хүртээмжтэй юм бэ? Олдоц нь хаана байх вэ? Энэ талаар мэдээлэл өгөөч гэсэн ийм асуултууд байна.

**Сонсгол даргалагч Ж.Чинбүрэн –** О.Саранчулуун гишүүний асуултад хариулж эхэлье. Эхлээд Эрүүл мэндийн яам. 25 номерын микрофоныг нээе.

**Эрүүл мэндийн яамны Төрийн нарийн бичгийн дарга Д.Очирбат –** О.Саранчулуун гишүүний асуултад хариулъя. Манай Улаанбаатар хотод хамгийн түрүүнд Баянзүрх дүүрэг, Сонгинохайрхан дүүрэг дээр асуудал маш их хөндөгдөж байгаа юм. Яагаад вэ гэхээр би одоо бодохдоо 2 дүүрэгт хүн ам маш ихтэй, 300 гаруй мянган хүн амтай учраас асуудлууд их хөндөгддөг байх гэж харж байгаа юм.

Сургууль цэцэрлэгийн асуудлыг хэдэн тоотой байгааг би сайн мэдэхгүй байна. Тэгэхдээ угаарын орчинд байгаа сургууль цэцэрлэгүүд дээр ойрын хугацаандаа Эрүүл мэндийн яамнаас санал тавьсан цагийн зохицуулалт хийх. Яг угаарын бохирдол үүсэж байгаа, угаарын угаартал үүсэж байгаа цагууд дээр хүүхдүүдийн гадна орчинд явуулахгүй байх дотооддоо агаар орчныг нь цэвэрлэх, ариутгах шүүлтүүр тавих гэсэн арга хэмжээнүүдийг эхний ээлждээ авах хэрэгтэй юм гэсэн зөвлөмжийг бид хүргүүлээд байгаа юм. Хөдөө орон нутгаас Говь-Алтай аймаг, Баянхонгор аймаг, Өвөрхангай аймаг угаарын бохирдол ихтэй байгаа.

**Сонсгол даргалагч Ж.Чинбүрэн -** Нийслэлээс утаа мэдрэгч хөгжлийн бэрхшээлтэй иргэдэд яаж мэдрэгдэх вэ гэсэн. 26 номерын микрофон С.Саранчулуун гишүүний асуултад хариулъя.

**Нийслэлийн Засаг даргын нийгмийн салбар, ногоон хөгжил болон агаар, орчны бохирдлын асуудал хариуцсан орлогч А.Амартүвшин -** Агаарын бохирдол ихтэй хамгийн их агаарын бохирдол гарч байгаа дүүргүүдэд дүүрэг бүсчлэлийг Агаарын бохирдолтой тэмцэх тухай хууль дээр ногоон бүс гэж оруулж ирсэн байгаа. Ногоон бүс дээр яг хаана орж ирж байна вэ гэх үү 3, 4 дүгээр хороолол, Эх нялхсын арын дэнж, Хайлааст, Дэнжийн мянга, Баянхошуу, Хөтөл, 32-ын тойрог, УБЕГ-ын орчим, Мамбадацан, Дарь-Эх хавиудыг ингээд ногоон бүс гэж оруулж ирж байгаа юм. Энэ яг хамгийн гол агаарын бохирдлын бүс үүсэж байгаа гэж үзэж байгаа. Тухайн бүс дээр нийтдээ 108 сургууль үйл ажиллагаа явуулдаг. Нийтдээ 75 мянган сурагч тухайн бүсэд суралцдаг. Мэдрэгчийн асуудал гэх юм бол тухайн мэдрэгч нь бид нар дээр 71 мянган мэдрэгч үндсэн систем дээр холбогдсон … *минут дууссан.*

**Сонсгол даргалагч Ж.Чинбүрэн -** Гүйцээгээд хариулчих даа.

**Нийслэлийн Засаг даргын нийгмийн салбар, ногоон хөгжил болон агаар, орчны бохирдлын асуудал хариуцсан орлогч А.Амартүвшин -** Нэгдсэн систем дээр 51 мянган мэдрэгч холбогдоно. Дээрээс нь хий рүү шилжиж байгаа айл өрхүүд ч гэсэн үндсэн систем дээр холбогдоод манай үндсэн хяналтын төв систем дээр бүх мэдээлэл харагдана. Ямарваа нэгэн угаарталтын асуудал гарах юм бол бид нар мэдээлэл хэрэгдээд нөгөө эмерженси контакт гэдэг тухайн янз бүрийн асуудал үүсэх юм бол ойр дотнынх нь хүмүүс рүү нь, аав ээж рүү нь, мөн үр хүүхэд, эмээ өвөө рүү нь залгадаг.

Дээрээс нь манай нийслэл дээр 500 гаруй улирлын чанартай ажилчид ажилладаг. Тэгээд хамгийн ойр байгаа ажилтан руугаа бид нар мэдээлэл өгөөд тухайн ажилтан нь тухайн гэр дээр нь очдог, очиж анхан шатын тусламж үйлчилгээ үзүүлж шалгадаг байгаа. Мөн тухайн мэдрэгч нь өөрөө дотроо улаан гэрэлтэй байдаг. Ямарваа мэдрэх юм бол тод улаан гэрэл асаж, унтарч анивчдаг ийм төхөөрөмж байгаа.

**Сонсгол даргалагч Ж.Чинбүрэн -** Боловсролын яамнаас хариулт өгье.

**Боловсролын яамны Хөрөнгө оруулалтын хэлтсийн дарга Х.Тамираа** - Гишүүний асуултад хариулья. Нийслэл хотын хэмжээнд агаарын бохирдол хамгийн ихтэй байгаа бүсэд нийт 51 сургууль, цэцэрлэг үйл ажиллагаа явуулж байгаа.

**Сонсгол даргалагч Ж.Чинбүрэн -** О.Саранчулуун гишүүн тодруулъя.

**Улсын Их Хурлын гишүүн О.Саранчулуун** - 51 сургууль цэцэрлэгт дотоод болон гадаад орчны хувьд хүүхдүүдээ хамгаалах шийдэл байна уу, юу хийж байна вэ гэж нэмж асуумаар байна. Энэ өндөр бохирдолтой байгаа айлууд ирэх 9 сард яах вэ? Бид нүүх үү, ер нь яах вэ? Манайхан одоо энийгээ ярихгүй бол нэг шийдэл гаргая л даа тэгэх үү. Хүүхдүүдээ шилжүүлэх юм уу, ирэх намар ямар төлөв байна вэ? Энэ 51 сургуульд ядаж төвлөрсөн бодлого юу байна вэ? Энд тооноос өөр юм жоохон яриадхаач. Төлөвлөгөө энэ тэр байна уу?

**Сонсгол даргалагч Ж.Чинбүрэн -** Боловсролын яамнаас 51 сургууль дээр ямар ажлууд хийж байгаа вэ гэж асууж байна.

**Боловсролын яамны Хөрөнгө оруулалтын хэлтсийн дарга Х.Тамираа -**  Гишүүний асуултад хариулъя. Улаанбаатарын хотын хэмжээнд байгаа 51 сургууль, цэцэрлэг дээр бид дотоод орчны агаарын бохирдлыг бууруулах чиглэлээр энэ жилээс агаар шүүгч худалдаж авах төсөл арга хэмжээг төлөвлөн нийт 500 сая төгрөгийг төсөвлөсөн байгаа. Ер нь уурын зуухаар галлаж байгаа сургуулиуд хамгийн их бохирдолтой орчинд байгаа гэж үзээд уурын зуухыг шат дараатайгаар цахилгаан, хийн түлшид шилжүүлэх судалгааны ажлыг яг одоо хийж байна. Санхүүжилтийн хувьд аж ахуйн нэгжийн орлогын албан албан татварын нэг хувийн хөнгөлөлтийн эх үүсвэрийг ашиглах, дээр нь санхүүгийн түрээсийн үйлчилгээг ашиглаж хийн түлш болон цахилгаанаар хангадаг аж ахуйн нэгжүүдтэй хамтран эдгээр сургууль цэцэрлэгээ утааны орчноос салгах вэ гэдэг судалгааны ажлыг хийж байгаа.

**Сонсгол даргалагч Ж.Чинбүрэн -** Нийслэлээс 9 сард ямар ажлууд хийсэн байх вэ, агаарын бохирдол ихтэй байгаа бүсийн агаарын бохирдлыг хэрхэн бууруулах төлөвлөгөө байна уу? гэж асуугаад байна.

**Нийслэлийн Засаг даргын нийгмийн салбар, ногоон хөгжил болон агаар, орчны бохирдлын асуудал хариуцсан орлогч А.Амартүвшин -** Нийслэлийн зүгээс энэ жилд бүх сургууль цэцэрлэгүүдийн үйл ажиллагааг жигдрүүлэх зорилгоор их засваруудыг оруулсан байгаа. Их засваруудад нийтдээ 60 тэрбум төгрөг нийслэл дүүрэгтэйгээ хамтраад төсөвлөсөн. Үүний 34 тэрбум төгрөг нь сургууль цэцэрлэгүүдийн их засварт, үлдсэн нь эмнэлгүүдийн их засварт төсөвлөсөн. Дээрээс нь нийслэлийн зүгээс 10 тэрбум төгрөгийг агаарын бохирдол ихтэй бүсэд үйл ажиллагаа явуулдаг эмнэлгүүдийн агааржуулалтын системийг филтержүүлэх, тусгай агаарын сэлгэлтийн системийг байршуулах чиглэлээр бол ажиллаж байгаа. Тухайн бүсэд үйл ажиллагаа явуулж байгаа сургууль цэцэрлэгт адилхан энэ агааржуулалтын системийг байршуулах хүсэлтийг Үндэсний хорооноос Боловсролын яам болон Эрүүл мэндийн яаманд хүргүүлсэн байгаа. Өмнө хэлсэнчлэн нөгөө ногоон бүсийн үйл ажиллагаагаар 9 сарын эхээр 5000 гаруй, 11 сар гэхэд 23 мянган айлыг хийнд холбоод эхэлчихсэн байна. Ерөнхийдөө ногоон бүсийнхээ ажлыг хийгээд явна.

**Сонсгол даргалагч Ж.Чинбүрэн -** Б.Найдалаа гишүүнийг микрофонд урьж байна.

**Улсын Их Хурлын гишүүн Б.Найдалаа -** Энэ агаарын бохирдлын асуудал ноцтой болоод угжирчихсан. Өнгөрсөн 10, 20 жилийн ажлын алдаа ужгирал болчхож байгаа юм. Тэгэхээр энд асуудлыг 2 үе шаттай авч үзээсэй гэж бодож байна. Нэгдүгээрх нь энд бид олуулаа сууж, телевизр олон мянгуулаа үзэж байна. Гэхдээ хариуцлага үүрэх хэн хаана алдаа хийснийг нь хэн ч мэдэхгүй байна. Тойрч ярьж байгаад дуусчхаж байгаа юм. Одоо бодит байдлаа, хаана байгаагаа нийтээрээ зөвшөөрөх ёстой. Яг хэдэн хүн өнгөрсөн юм тоогоо нийлүүлье. Аль яам, нийслэл ямар алдаа хийсэн юм, Тавантолгой компанийн түлш алдаа хийсэн үү гээд зөвшөөрөөд бүгдээрээ үнэнтэйгээ нүүр тулаад үүний дараа шийдэл ярина уу гэхээс энийгээ шийдээгүй байж үе дамжаад хэдэн хүн үхсэн тухай маргаад явмааргүй байна. Дараагийнх нь шийдэл байх ёстой. Тэгэхээр би асуултаа товчхон асуугаад явчихъя. Цаг бага байгаа тул бараг тийм үгүй гээд тодорхой хариулчихвал сайн байна. Жишээлбэл Эрүүл мэндийн яамнаас 700, 165 гээд 2 өөр тоо гарч байна. Хэдэн хүн үхсэн юм бэ? гэдэг дээрээ тохирч чадахгүй бол бид цаашдаа шийдэл гээд ярих утгагүй. Энийг тодруулаад эсвэл нэгтгэмээр байна.

Хоёрдугаарт стандартын талаар шинжээчээс асуумаар байна. Миний ойлгож байгаагаар стандарт бол тогтоогоод тэрийгээ мөрдөхийг хэлж байгаа болохоос үйлдвэртээ, тэр бүтээгдэхүүндээ тааруулж хийх ёсгүй. Тэгэхээр баталчихсан байгаа энэ стандарт зөв бол зөв, буруу бол буруу гээд хариулчихмаар байна. Бөөрөнхийлмөөргүй байна. Тавантолгой түлш хамгийн том хариуцлага үүрэхээр хүмүүс байгаа. Энд ямар хүмүүс ирснийг мэдэхгүй байна. Энд Тавантолгой түлш, Эрүүл мэндийн яам, Байгаль орчны яам гээд ямар сайд өмнө нь байсан хамаагүй, институцийнхээ хувьд ямар алдаа хийснээ дугаарлаж байгаад нийтэд хэлмээр байна. Нийслэл ялангуяа юу буруу хийснээ дугаарлаад, зөвшөөрмөөр байна. Хэрвээ буруугүй бол буруугүй гэдгээ ил тод олон нийтийн өмнө хэлмээр байна.

Тэгвэл дараагийн шийдэл авахад хэрэгтэй байна. За Тавантолгой түлш шахмал түлшнээс өмнө болон дараа сүүлд нь лабораторийн шинжилгээ авч байсан уу, танайд лаборатори байдаг эсэхэд тийм үгүй гээд хариулаарай. Дэгдэмхийг 11 сард гэнэт мэдээд гээд ярьж байна. Энэ олон мянган хүний амь насыг хариуцаж байж гэнэт мэдэж болохгүй шүү дээ. Тэгээд хэлсэн чинь гэж ярьж байгаа нь бүр нэг арай хариуцлагагүй байна. Өдөр тутам лабораторийн шинжилгээ хийх ёстой гэж үзэж байна. Ийм том хөрөнгө оруулалт хийгээд энэ олон мянган хүний түлшийг хийж, амь насыг хариуцаж байж өөрсдөө лабораторигүй гэвэл уучлаарай л байна. Тэрийгээ шууд хэлээрэй. Хүхрийг бууруулсан гэж байна, яаж бууруулсан гэдгээ тодорхой хэлээрэй. Хуурай шохой хийсэн үү, хийсэн бол өмнө, хойно туршилт хийсэн үү? Технологийн туршилтыг олон хүн асууж байгаа.

Барьцалдуулагч нь яг юу байгаа вэ? Тэр доламит билүү тэр бодис байна уу, энийг одоо яаж сайжруулах вэ, сайжрахгүй бол агаар сайжрахгүй л гэж ойлгож байна. Судлаачаас асуух асуулт байна. Та судлаач хүн байж арай бүрхэг хариулаад байна. Наадхаа өмнө нь хэлж байхгүй яасан юм бэ? Одоо тэгээд хөрөнгө оруулалт нь хэд мэдэхгүй дахиад нэг шийдэл яриад сууж байгаа нь харамсалтай байна. Ажлын хэсэгт орж байгаа бол жаахан тодорхой хэлмээр санагдаж байна. Яагаад гэвэл энэ 1 тэрбум их наядын хөрөнгө оруулалт, эргээд бид 10 жилийн дараа хөх нүүрс нь буруу байсан байна гээд сууж мэдэхээр байна. Тэгээд энд жаахан тодорхой яримаар байна. Одоо энэ институцүүд, нийслэл хот хариулбал сайн байна. Нийслэл утаатай холбоотой асуудал дээр өчнөөн ажил хийлээ.

Бид нэгдүгээрт, хоёрдугаарт ийм алдаа хийсэн гэдгээ дүгнэсэн байгаа байх, тэрийгээ олон нийтэд нээлттэй хэлчих. Хэрвээ алдаа байхгүй бол нийслэл хотын зүгээс ямар ч алдаа байгаагүй, Тавантолгойн түлшнээс болсон эсвэл Байгаль орчны яамнаас болсон гэдгээ шууд хэлчих. Энийг бид мэдэхийн тулд энд байгаа. Эрчим хүчний яамнаас асуух нэг асуулт байна. Гэр хороололд цахилгаан эх үүсвэр болон шугам сүлжээний дэд бүтэц хангалттай байгаа юу? Цаашдаа цахилгаанаар хангах юм бол энэ талаар хөрөнгө оруулалт тавьж байгаа эсвэл өмнө нь өгч байсан чиглэл бодлого байгаа юу, цаашдаа яах билээ? За баярлалаа.

**Сонсгол даргалагч Ж.Чинбүрэн -** ЭМЯ-наас хариулж эхэлье.

**Эрүүл мэндийн яамны Төрийн нарийн бичгийн дарга Д.Очирбат -**  Гишүүний асуултад хариулъя. Угаартсан нийт тохиолдлын мэдээллийг эрүүл мэндийн салбар эмнэлгүүд авсан статистик мэдээллээр хүргүүлж байгаа. 2018 онд нийслэлд 1 удаа, 2019 онд нийслэлд 32 удаа, орон нутагт 4 удаа, 2020 онд нийслэлд 3 удаа, 2021 онд 3 удаа, 2023 онд 51 удаа, 2024 онд 7 удаа, орон нутагтайгаа нийлээд 21, ингээд 163 өнөөдрийн байдлаар 2025 оны 1 сарын 1-нээс 1 сарын 30-ны хооронд 7 хүн эндсэн байна.

**Сонсгол даргалагч Ж.Чинбүрэн -** Шинжээчээс стандартын тухай асуулаа.

**Шинжээч Г.Шийрав -**  Стандартын хувьд тухайн сайжруулсан шахмал түлшнийхээ үзүүлэлтүүдийг нь сайжруулаад бид өөрсдөө баталсан. Энэ утгаараа энэ стандарт өнөөдрийн шахмал түлшний хувьд зөв стандарт. Сайжруулах шаардлагатай гэвэл шаардлагатай. Технологийн шийдлийн хувьд өнөөдрийн хэрэглэж байгаа мидлинг суурьтай шахмал түлшний үйлдвэрлэл, технологийн тал дээр бид нараас ямар нэгэн зөвлөгөө, ажлын хэсэгт орж ажилласан юм байхгүй. Өнөөдөр технологийн сайжруулалт хийх, түүхий эдийг сайжруулах тал дээр бид нараас санал аваад явж байгаа зүйл байгаа. Бид хөх нүүрсийг ашиглах нь богино хугацааныхаа зөв шийдэл гэж үзэж байгаа.

**Сонсгол даргалагч Ж.Чинбүрэн -** Тавантолгой түлш компанаас хариулья.

**“Тавантолгой түлш” ХХК-ийн ерөнхий технологич Д.Өлзийбат -**  Б.Найдалаа гишүүний асуултад хариулъя. Манай компани 2023 онд дэргэдээ лабораторитой болсон. Энэ лабораторид бид өдөр тутамдаа шахмал түлшний болон бүтээгдэхүүнийхээ чанарын шинжилгээг хийж борлуулалтад гаргадаг. Мөн хөндлөнгийн итгэмжлэгдсэн байгууллагуудаар сардаа 1-2 удаа дээж өгч шинжилгээ өгдөг. Бас байгаль орчны улсын байцаагч төлөвлөгөөт болон төлөвлөгөөт бусаар сард 1- 2 удаа дээж авч шинжилгээнд өгдөг. Бид зөвхөн дотооддоо өгөөд зогсохгүй гадагшаа дээжээ явуулж бас шинжилгээнд өгсөн.

Ингэхээр бид дээжийг зөвхөн дотоод гэхгүй өөрийн лаборатори, хөндлөнгийн лаборатори, гаднын лабораториудаар шинжилгээ хийлгэж үр дүнгээ гаргадаг. Хүхэр бууруулагчаар бол 2022 онд “Жайка” олон улсын байгууллаас бид нарт зөвлөж байсан. Ер нь хүхэр бууруулагчаар доломитийг заавал ашиглах ёстой, доломитийг барьцалдуулагч эдийн найрлагад 5 хувь доод тал нь байх ёстой гэдэг зөвлөмжийг өгсөн. Энэ хүрээнд манай дотоодын аж ахуйн нэгжийн үйлдвэрлэлийг доломитийн орцтой барьцалдуулагчийг бид нар 2022 оноос хойш хэрэглээд явж байгаа.

Энэ барьцалдуулагчийг үйлдвэрт ашиглахаас өмнө тухайн оюуны өмчийг эзэмшигч инженерүүд нь бүх мэргэжлийн байгууллагуудаас дүгнэлт зөвлөмжөө аваад, Нийгмийн эрүүл мэндийн үндэсний төвөөс хүн байгальд хоргүй дүгнэлт авчирсны үндсэн дээр “Тавантолгой түлш” компани шахмал түлшиндээ ашиглаж эхэлсэн. Барьцалдуулагч гэж юу вэ гэж асуусан. Манайх 2 төрлийн барьцалдуулагчийг ашиглаж байгаа. Цардуул суурьтай бентонитын дүүргэгчтэй барьцалдуулагч, ислэг суурьтай доламит дүүргэгчтэй ийм 2 төрлийн барьцалдуулагчийг ашиглаж байна. Бид 2024 оны 3 сараас эхлээд байгууллагын стандарт батлан ашиглаж байгаа. Ер нь хойшдоо бид нар энэ мэргэжлийн байгууллагуудыг барьцалдуулагчийн стандартыг шинэчлэх, барьцалдуулагчийн орц найрлагыг олон улсын түвшинд.

**Сонсгол даргалагч Ж.Чинбүрэн -** С.Одонтуяа гишүүний микрофоныг нээе.

**Байгаль орчин, уур амьсгалын өөрчлөлийн сайд С.Одонтуяа -** Б.Найдалаа гишүүний асуултад хариулъя. Олон судалгаатай танилцлаа. Гол алдаа бол Улаанбаатарт хот төлөвлөлт алдагдсан байна. Жишээлэхэд шинжлэх ухаанчаар ерөөсөө хандаагүй, эхлээд төлөвлөөд дэд бүтцээ тавьчхаад барих биш эхлээд улс төрчдийн л ерөөсөө буруу сонгууль болгоноор газруудыг нь өгчихдөг, дараа нь хүмүүс дээр нь юмаа барьчихдаг. Мэдээж бохирдол үүснэ, тэр бохирдлыг яаж арилгах вэ гээд тэмцээд байснаас биш эхнээсээ бохирдолгүй байх төлөвлөлтийг Улаанбаатар хот хийж чадаагүй байгаа. Тэгэхээр энэ бол үе үеийн улс төрчдийн одоо алдаа гэж би харж байна.

Хоёрдугаарт хүн ам ямар ч төлөвлөлтгүй маш ихээр нэмэгдсэн байна. Дээрээс нь энэ автомашины тоо бас нэмэгдсэн. Хяналт шалгалт бас хангалттай хийгдэхгүй байна. Шахмал түлш бол бас хөдөө их хэмжээгээр зарагддаг болсон байна. Тийм учраас түүхий нүүрс Улаанбаатар хотод хяналтгүй маш их түлж байна. Өчнөөн цахилгаан станц барих мөнгөөр үр ашиггүй маш их зардлууд гаргасан байна. Энийг бол иргэд өмнөх зүйлүүд дээр маш их шүүмжилж байна. Тэгэхээр бид хотын зах руугаа том том орчин үеийн хороолол байгуулаад гэр хорооллынхоо иргэдэд боломжтой таатай нөхцөлөөр олгож чадаагүй.

Өнөөдөр ипотекийн зээлээр байр авъя гэхэд байр нь олдохгүй, зээл нь олдохгүй, хүү нь өндөр, энэ хүмүүсийн орлогод нийцэхгүй ийм зүйлүүд байгаа учраас маш том том алдаа гаргаад эргээд энийгээ хэрэгжүүлж чадахгүй. Одоо аймгууд яг энэний араас явчихсан байна. Ерөөсөө хамаагүй газар олгоод энэ агаарын бохирдол бүх юмыг шийдэхэд хүндрэлтэй болж байна. Энэ бол олон улсын байгууллагын олон судалгаанд бас гарсан байна.

**Сонсгол даргалагч Ж.Чинбүрэн -** Эрчим хүчний яам. О.Саранчулуун гишүүний асуусан 3 фазтай тоолуур ямар үнэтэй, олдоц нь хэр байдаг вэ гэсэн асуултад давхар хариулаарай.

**Эрчим хүчний яамны Түлшний бодлогын хэрэгжилтийг зохицуулах газрын дарга И.Лувсанцэрэн -** Гишүүний асуултад хариулъя. Гурван тарифтай тоолуур Улаанбаатар хотын хэмжээнд гэр хорооллын айл өрхөд үндсэндээ 96 хувийн хүртээмжтэй болсон байгаа. Сая өнгөрсөн онд 130 мянган 3 тарифтай тоолуурыг айлуудад суурилуулсан. Одоо хүсэлтээ гаргавал 3 тарифт шилжээд явж байгаа. Ийм ажил хийгдэж байна. Ер нь Улаанбаатар хотын хэмжээнд шугам сүлжээний хувьд дан халаалтаар шийдэх техникийн боломж бас хомс байгаа. Дээрээс нь хөрөнгө оруулалт хийгдэж шугам сүлжээг өргөтгөх шаардлага бол байгаа.

**Сонсгол даргалагч Ж.Чинбүрэн -** Нийслэлээс тэр юун дээр алдсан алдаагүй гэдэг асуултад хариулья.

**Нийслэлийн Засаг даргын нийгмийн салбар, ногоон хөгжил болон агаар, орчны бохирдлын асуудал хариуцсан орлогч А.Амартүвшин -** Б.Найдалаа гишүүний асуултад хариулъя. Тавантолгой түлш болон агаарын бохирдолтой холбоотой асуудал, тэр дундаа Тавантолгой түлшийн асуудал бол 3 сарын өмнөөс Улаанбаатар хотод менежмент нь шилжиж ирсэн байгаа. Өмнө нь нийслэл тухайн түлшийн нөөцлөлт, тээвэрлэлт, борлуулалт дээр хариуцаад аваад явж байсан. Өнөөдрийг хүртэл 146,2 тэрбум төгрөгийг энд зарцуулсан. 2011-2015 онд ”Цэвэр агаар сан”, 2019-2023 онд Агаар бохирдлыг бууруулах үндэсний хорооноос утааны эсрэг ажлууд төвлөрөөд хийгдээд явдаг байсан. Нийслэлийн хувьд 2017-2024 он хүртэл ингээд асуудлыг хийж яваад нийтдээ 29,7 тэрбум төгрөгийг зарцуулсан байна.

**Сонсгол даргалагч Ж.Чинбүрэн -** Маргааш бид хөрөнгө оруулалтын асуудлыг ярина.

**Улсын Их Хурлын гишүүн Б.Найдалаа** - Маргааш хөрөнгө оруулалттай холбоотойгоор ялангуяа Тавантолгой түнш компанаас асуух асуулт их байна. Орон тоо, хөрөнгө оруулалт гээд нэг бүрчлэн он сараар нь асууна. Сая С.Одонтуяа сайд л яг дүгнэх гэж хариулт хэлж байна. Нийслэлээс алдаа нь юу байсан гэж дүгнэсэн талаар асуухад алдаа байхгүй юм шиг ярьж байна. Та бүхэн анзаарсан байх стандарт зөв гэсэн, түлш асуудалгүй гэж байна, тэгээд яагаад хүн үхээд байгаа юм бэ? Ямар ч хариуцлага байхгүй байгаа биз дээ тэгээд энд бид нар ингэж ярьж суух ямар хэрэгтэй юм? Сая Эрчим хүчний яамнаас “.. ерөнхийдөө ажиллаж байгаа, хөрөнгө оруулах хэрэгтэй байгаа” гэж хариулж байгаа нь арай зохисгүй байна. Би ийм юм асуугаагүй шүү. Өмнө нь яг хэдэн төгрөгийн хөрөнгө оруулалт хэрэгтэй байсан юм бэ, одоо хийх гэж байгаа юм уу, хийх гээгүй юм уу, хэрвээ дэд бүтэц байхгүй байсан бол яагаад тэглээд иргэдийг хуураад яваад байгаа юм гэж асуусан. Дэд бүтцээ хурдан татахгүй 5, 10 жил юу хийгээд байсан юм бэ? Дэд бүтэц байхгүй, цахилгаан байхгүй, хүчдэл байхгүй газар цахилгаан халаагуур шахаад.

**Сонсгол даргалагч Ж.Чинбүрэн -** Б.Баярбаатар гишүүний микрофоныг нээе.

**Улсын Их Хурлын гишүүн Б.Баярбаатар -** Өдрийн мэнд хүргэе. Бид нар энэ олон их наяд төгрөгөөр өнгөрсөн хугацаанд агаарын бохирдолтой ер нь тэмцээгүй юм биш үү. Энэ сонсгол зохион байгууллаа. Сүүлийн 3-4 жил парламент хяналт хэрэгжүүлэх эрхээ хуульчилснаар өнөөдөр энэ сонсгол, түр хороо байгуулагдаад иргэдтэйгээ нийлээд явж байгаа. Тэрнээс энэ агаарын бохирдолтой холбоотой нэг ч шийдвэрийг өнөөдөр өнгөрсөн хугацаанд парламент гаргаагүй. Оруулаад ирсэн энэ төсвийг нь баталж өгөөд явуулдаг. Дунд шатан дээрээ очоод бүх юм авлигаждаг.

Одоо ингээд хөөгөөд үзэхээр нэг байгууллагыг нэг яамны харьяа аваачна, буцаагаад шилжүүлнэ, дунд нь бие дааж гаргана. Тэр болгоны ард олон тэрбумын төсөв явж байдаг, дундаас нь тэр нь алдагддаг, тэгээд өнөөдөр буруутай хүн байхгүй энд, бүгд өөр өөрсдийнхөө арьсыг хамгаалдаг. Болохгүй шүү дээ та нар. Та нарыг буруутгаад байгаа юм байхгүй шүү дээ. Та нарын өмнө ажил албан тушаал эрхэлж байсан тэр систем, авлигачдад л байгаа шүү дээ. Тэд нарыгаа битгий хамгаалаад бай л даа та нар. Тавантолгой түлш компани одоо хариуцлагаа хүлээ. Та нарын наад хариулж байгаа хариулт чинь буруутай гээд өөрсдөө хэлээд байна. Тэгчхээд буцаагаад тайлбарлахаараа буруугүй, бүх юм стандартын дагуу байгаа гээд, стандартыг чинь хэн тогтоосон юм гэхээр нийлүүлж байгаа материалдаа нийцүүлээд стандартаа гаргачихсан юм гээд нэгдүгээрт.

Хоёрдугаарт хүний амь нас гэдэг юугаар ч сольж үнэлж болохгүй зүйл шүү. Дээр нь эрүүл мэндээрээ хохирчихсон олон улсууд байгаа шүү. Бид нар өнөөдөр амь насыг нь яриад байгаа бол энэ эрүүл мэндээрээ хохирчихсон олон улсууд байгаа. Тэгэхээр цаашдаа энэ сонсгол түр хороо болох ёстой. Өнөөдөр бид мэдээллийг иргэддээ хангаж чадсан уу гэвэл чадлаа. Тэгэхээр түр хороогоо цааш нь байгуулаад ажиллах ийм саналыг бол гаргана. Ер нь бол бид энэ олон их наядын ардаас эрэл сурал болоод явах нь зүйтэй. Дараагийн асуудал бид нар энэ ойрын зайндаа дулаалга гэдэг зүйлийг өндөр түвшинд судалж, ажил болгох ёстой юм байна. Хоёрт инженер шугам сүлжээний асуудлыг боломжийнхоо хэрээр бий болгох ёстой юм байна.

Гуравт сэргээгдэх эрчим хүчийг өрх болгон ногоон зээлээрээ өгөх ёстой юм байна. Тэгээд том стратеги нь юу вэ гэхээр бид орон сууцынхаа асуудлыг давхар ярих ёстой юм байна. Тэгэхгүй бол орон сууцжуулна, энэ жил тэгж байгаа, тэдэн тэрбумаар тэгнэ гэх энэ хооронд чинь хэчнээн хүн амь насаа алдах вэ. Энэ сонсголын эхний үр дүн гарч, тэр 32 мянган зуух тараахаа больсон. Эрчим хүчний асуудал тусдаа асуудал. Тэгэхээр эдгээр зүйлүүддээ анхаар. Тавантолгой түлш компани асуултдаа бөөрөнхийлөхгүй хариулчих. Энэ Тавантолгой түлш компанийг улсаас байгуулчихсан өрсөлдөгч байхгүй. Өнөөдөр яагаад энэ хувийн хэвшлүүдээ оруулж ирж болоогүй юм. Тэр үнийн зөрүүг нь төрөөс өгч л байгаа юм бол адилхан хувийн хэвшилдээ өгөөд өрсөлдөөнийг бий болгож болоогүй нэг компани дээр байгаад байдаг юм. Энэний учир шалтгаан цаанаа дахиад л нөгөө авлига байгаа байхгүй юу. Тэгэхээр эдгээр асуудлууд дээрээ цааш илүү нухацтай орох ёстой.

Магадгүй та нар өнөөдөр энэ хэдэн цагийн хооронд нэг эвтэйхэн хариулаад хамгаалаад гарна даа гэж бодож байгаа бол үгүй шүү. Энэний ардаас бид энэ 4 жилийн хугацаанд тасралтгүй явна. Утаагүй цагт ч, утаатай цагт ч явна. Мэдээж өнөөдөр сонсгол хийгээд маргааш утаагүй болчихно гэдэг үр дүн бол байхгүй. Тэгэхдээ бид өнгөрсөн хугацааны гөлөг төөрүүлсэн юм шиг энэ санхүүгийн зарцуулалт, энэ олон удаа татан буулгаж нааш цааш нь шилжүүлсэн энэ байгууллагуудын чинь бичиг баримтын ардаас явах ёстой. Магадгүй өнөөдөр хугацаа бага байсан учраас хангалттай мэдээллийг бид өгч чадаагүй байх. Иргэдээсээ бас уучлалт хүсье. Тийм тэгэхдээ цаашлаад бол бид нар энэ зөвхөн энэ сонсголоор хязгаарлагдахгүйгээр асуудалдаа хандаад явна гэдгийг энэ шинэ парламент хийх ёстой ажил гэж бодож байгаа.

**Сонсгол даргалагч Ж.Чинбүрэн -** Баярлалаа, үг хэллээ.М.Мандухай гишүүн.

**Улсын Их Хурлын гишүүн М.Мандхай** - Та бүхэнд энэ өдрийн мэндийг хүргэе. Өнөөдрийн сонсгол бол үр дүн шийдлийг эрэлхийлэх зорилготой учраас бид асуултаа ч асууна, шийдэл гаргалгаа гартлаа энэ сонсголыг шаардлагатай тохиолдолд сунгаж үргэлжлүүлнэ гэдгээ бас хатуу хэлмээр байна. 2017 онд Агаарын орчны бохирдлыг бууруулах үндэсний хөтөлбөр гарсан. Үүний үр дүн юу болсон гэхээр түрүүн бас танилцуулга дээр дурдагдаж байсан хамрах хүрээ өөрөө хэт өргөн, тусгагдсан өртөг зардал өндөр, бодит үр дүнд хүрэх санхүүжилт институцийн чадавх сул байсан, салбар хоорондын уялдаа холбоо муу, хяналт хариуцлагын эргэх холбоо сул зэргээс шалтгаалаад энэ хөтөлбөр хэрэгжээгүй гэдэг асуудлыг ярьсан. Иргэн Ч.Энхмаа, Б.Энхүүн гэсэн 2 хүнтэй би санал нэг бөгөөд асуусан асуултыг нь тодруулаад асуучихмаар байгаа юм. Ер нь бол өмнө нь бид өчнөөн мөнгө төгрөг, санхүүжилт, олон улсын санхүүжилттэй төсөл хөтөлбөр байгуулсан, сан ч байгууллаа. Одоо хэдэн их наяд төгрөгөөр зарцуулсан боловч ямар ч үр дүн гараагүй нь батлагдчихлаа.

Агаар орчны бохирдлыг бууруулах дээр яг ямар засаглалтай байгааг би ойлгохгүй байгаад байгаа юм. Бид нар ингээд байгууллагыг дуудаад Байгаль орчны яам, Эрүүл мэндийн яам, Нийслэлийн Засаг даргын Тамгын газар, Эрчим хүчний яам гээд олон байгууллагууд ирж танилцуулга хийлээ. Тус бүрдээ нэг хөтөлбөр төлөвлөгөө яриад байна. Тэгсэн мөртөө нэгдсэн бодлогын баримт бичиг байхгүй, яг хэн нь захирах, төсөв хөтөлбөр хэрэгжих гэж байгаа бол нэг толгойтой байх ёстой ба засаглалын бүтэц ерөөсөө тодорхойгүй байна. Нэг бол Байгаль орчны яам дээрээ зангидаад бусад байгууллагуудад үүрэг чиглэл өгч ажиллах гээд байгаа юм уу эсвэл тус бүрдээ нэг хөтөлбөр хэрэгжүүлээд дараа нь хэрэгжүүлсэн үр дүнгээ нийлүүлэх гэж байгаа юм уу? Энэ маш ойлгомжгүй зүйл байгааг тодруулж өгөөч.

Хэн нь яг хариуцах, хариулт өгөх ёстой вэ гэдэг дээр тодорхойгүй байгаа учраас хариулт өгөөч. Тэгэхгүй болохоор бид үндсэндээ нэгдсэн журамтай, нэг тодорхой бүтэцтэй, нарийн төлөвлөгөөтэй, хэмжих үзүүлэлттэй байж өнөөдөр цаг гаргаад ирсэн иргэд болон зурагтаар үзэж байгаа иргэд дээрээс нь одоо энд хууль хяналтын байгууллагууд нь хяналтаа тавиад хариуцлагыг нь тооцуулах дээр шаардлага хүргүүлдэг ингэж ажилламаар байна. Тэгэхээр энэ засаглалын хувьд нэг тодорхой байлгаад өгөөч гэж хэлмээр байна.

Нэмээд хэлэхэд Байгаль орчны мөрдөгдөж байгаа 30 хууль, 200 эрх зүйн акт, норм, дүрэм, стандартын давхцал, хийцлэлтэй, дотоод орчны стандарт дээр 96 давхардал, 164 зөрчил, 335 хийдэл байна л гэнэ. Энэ хууль эрх зүйн орчныг илүү таатай болгох, зөрчил, давхцал, хийдэл чинь хэзээ дуусаж арилах вэ, ямар хугацаатай хэзээ хэрэгжиж бэлэн болж дуусах вэ гэдэг асуултыг тавимаар байна. Дээрээс нь энэ утааг бууруулах техникийн зохицуулалт, стандарт, түлш, техникийн шаардлагыг бас хэзээ шинэчилж хэрэгжиж дуусах вэ? Бид нар стандартгүй байх юм бол энд бүтээгдэхүүн яриад бүтээгдэхүүнийг түлш болгоно уу, түүхий нүүрсээ гаргана уу, одоо энэ хэрэглэгчдэд нийлүүлж өгөх дээр эргээд дахиад л зөрчил үүсэх гээд байгаа юм. Тэгэхээр энэ техникийн шаардлага стандарт чинь хэзээ бэлэн болох вэ гэдэг асуултуудад хариулж өгнө үү.

**Сонсгол даргалагч Ж.Чинбүрэн -** Агаарын бохирдлыг бууруулах Үндэсний хорооны дарга С.Одонтуяа гишүүн хариулна.

**Байгаль орчин, уур амьсгалын өөрчлөлтийн сайд С.Одонтуяа -** Өмнө нь олон газраар дамжчихсан Эрчим хүчний яам нэг хариуцсан, дараа нь энэ бол нийслэлийн асуудал юм байна гээд нийслэлд хариуцуулсан, Байгаль орчны яам бас нэг үе хариуцаж байсан. Ингээд ерөөсөө утаа буурахгүй байна гээд Агаарын бохирдлыг бууруулах Үндэсний хороо 2024 оны 12 дугаар сарын 25-ны өдөр байгуулагдсан байгаа. Үндэсний хороо бол сая таны хэлдэг олон талд байгаа асуудлуудыг бүгдийг нь нэгтгэх, үндэсний хорооны гишүүд яамдуудыг нэгдсэн мэдээллээр хангах, уялдаа холбоог сайжруулах ажлыг хариуцаж байгаа.

Гэхдээ манай хүч үнэхээр бас зарим дээр хүрэлцэхгүй байна. Яг үнэндээ хэлэхэд Үндэсний хороо бол өнөөдөр хэдэн дарга нар байгаа болохоос биш өөрийн гэсэн төсөвгүй, субъект тодорхойгүй ийм л байгаа. Манай Үндэсний хорооноос гол юм бол түрүүн би хэлсэн ерөөсөө Байгаль орчин, уур амьсгалын өөрчлөлтийн яам бол ер нь энэ стандартыг л тавьдаг больё. Зуух, яндан, дулаалга ерөөсөө бүх стандартыг тогтъё. Энэ стандартыг мөрдвөл хүмүүс эрүүл орчинд амьдрах юм байна, утаарахгүй юм байна, тэр тоосонцрууд нь нэмэгдэхгүй юм байна гэдэг стандартыг бид нар гаргаад энийг мөрдүүлэх чиглэлээр гол хяналтаа тавьж ажиллая гэсэн ийм байр суурьтай байгаа.

Манай орлогч даргаар Х.Нямбаатар дарга ажиллаж байгаа. Тэгэхээр нийслэл бол энэ бүх төсөв хөтөлбөрийг бол өнгөрсөн одоо 2 сард бол маш сайн боловсруулсан, айл бүрээр судалгаа авсан, ямар одоо бүсэд ямар айл хамрагдах вэ гэдгийг ингээд хийж байгаа. Тэгэхээр ерөнхийдөө нийслэл нийт өрхөө хариуцаад, манай Үндэсний хорооны ажлын алба бол гол том бохирдол үүсгэж байгаа 173 уурын зуух, 2262 аж ахуйн нэгжүүдээ хариуцаад шалгалтуудыг хийгээд саналаа боловсруулж байгаа. Тэгээд ер нь бол иргэдийг маш олон удаа сонслоо, эрдэмтэдтэй уулзлаа, олон судалгаа үзлээ. Тэгээд миний хэлсэн дүгнэлт бол дэлхийн улс орнууд ч тэгж утаанаасаа салсан юм байна. Ерөөсөө урт хугацаандаа бид цахилгаан, хийгээс өөр шийдэл байхгүй юм байна гэдгийг бид энэ дээр бас ойлгож, санал нэгдэж, бүх хөрөнгөө цахилгаан станц барих, дулаалгаа хийх ийм зүйл рүү одоо хандуулах шаардлагатай юм байна гэдгийг энд оролцож байгаа бүх хүнийг ойлгоосой гэж хүсэж байна. Мэдээж гал унтраах өнөө маргааш тэр угаарын хийнд маш олон хүн одоо угаартаж нас бараад байна л даа.

**Сонсгол даргалагч Ж.Чинбүрэн -** М.Мандхай гишүүн тодруулах уу? За М.Мандхай гишүүний микрофоныг нээе.

**Улсын Их Хурлын гишүүн М.Мандхай** - Засаглалын хувьд бол бас манай иргэд маань сонсож байгаа юм байна. Тэгээд Үндэсний хороо гэж байгуулагдаад Үндэсний хорооны даргаар бол Байгаль орчны яамны сайд өөрөө удирдаад дэд даргаар нь Нийслэлийн Засаг дарга Х.Нямбаатар дарга ахалж ажиллаж байгаа юм байна. Тэгээд үндсэндээ агаарын орчны бохирдлыг бууруулах үндэсний энэ том хөтөлбөр, төлөвлөгөөг гаргаад хэрэгжүүлэх нэгж бол өөрөө Үндэсний хороо юм байна. За тэгэхлээр Үндэсний хороо энэ ажлынхаа хүрээнд яах вэ? Бид нар ингээд ерөнхий яриад байгаа байхгүй юу. Ядаж 100 хоногийн төлөвлөгөө гэж гаргаад ямар үр дүнтэй ажлыг төлөвлөж байгаа, энэ дээрээ бид нар ямар иргэд үр дүн хүлээж байгаа гэдэг юмыг тодорхой хэлмээр байна. Хэрэв хийчихсэн бол бас хэлмээр байна. Ямар төлөвлөгөөтэй ажиллахаа сая хэллээ. Судалгаа хийгдээд бид нар нэлээн олон ажилтай танилцлаа. Одоо 100 хоногийн ямар бодитой үр дүнтэй ажил хийгдэхээр төлөвлөж байгаа вэ гэдгийгээ бидэнд хэлээд өгөөч.

**Сонсгол даргалагч Ж.Чинбүрэн -** С.Одонтуяа гишүүн хариулт өгье.

**Байгаль орчин, уур амьсгалын өөрчлөлтийн сайд С.Одонтуя-** Тэгэхээр Үндэсний хороо гэдэг нь Монгол Улсын Засгийн газраас энэ үндэсний хорооны гишүүн байгууллагууд бол голцуу яамдууд, төрийн байгууллагууд. Тэгэхээр Засгийн газраас энэ дээр онцгойлон анхаарч байгаа. Гурав дахь өдөр болгоны Засгийн газрын хурлаар агаарын бохирдлыг бууруулах чиглэлээр төлөвлөгөө, санал, зөвлөмжүүд, судалгаанууд бол орж байгаа. Мөн Бямба гараг болгоны 11 цагаас Ерөнхий сайдаар ахлуулсан Нийслэлийн шуурхай алба хуралддаг. Энэ дээр мөн агаарын бохирдлыг бууруулах чиглэлээр урт, дунд, богино хугацаанд яаралтай хийх ажлуудыг бол хэлэлцэж байгаа. Нэг сард бид бүх төрлийн судалгааг хийж байна.

Жишээлбэл, хөх нүүрсэн дээр гэхэд одоо маш олон мэдээллүүд явж байгаа. За энийг өнгөрсөн 1 сарын хугацаанд судлах, туршилтуудыг хийх, танилцуулах ажлыг бид бас Засгийн газар дээр хийгээд явж байгаа. Тэгэхээр энэ бүх асуудлууд бүгдийг нь судлаад яг одоо эцсийн шийдвэрүүдийг бол бас гаргаагүй байна гэж хэлж болно. Одоо Засгийн газар дээр энэ бүх судалгаа шинжилгээ, туршилт, бүх зүйлүүдийг үндэслэж асуудлууд бол ингээд гараад явна. Сая иргэн хэлж байна. Маш их бизнес орсон гэдэг бол бас үнэн.

Тэгэхээр иргэд одоо уурлаад байгаа нь юу вэ гэхээр энэ их мөнгөн дотор чинь алдаа байхаас гадна маш их бизнес орчихсон байна, энэ дээр хяналтаа тавиач гэсэн ийм зүйлүүдийг ярьж байгаа. Тэгэхээр энэ дээр бид иргэдээс судалгаа авсан, бүх зүйлүүдийг хийж байна. Яаралтай авах арга хэмжээ бол түрүүн хэлсэн Евро 5-д шилжүүлэх, нүүрсний яндангүй машинуудыг зогсоох, дээрээс нь саяын миний хэлдэг 173 зуухны 45 хувь нь эрсдэлтэй хяналт стандартгүй ажиллаж байна. Эд нарыг бүгдийг нь хяналт шалгалт хийнэ.

**Сонсгол даргалагч Ж.Чинбүрэн -** Улсын Их Хурлын гишүүд асуулт асууж, хариулт авч дууслаа. Хэлэлцэж байгаа асуудалтай холбогдуулан үг хэлэх гишүүд байвал нэрсээ өгнө үү. Дэгээрээ явъя. О.Саранчулуун гишүүнээр үг тасаллаа. Д.Энхтуяа гишүүнийг оруулаарай. За хурлынхаа дэгийг баримтална шүү. Б.Бат-Эрдэнэ гишүүн үгээ хэлнэ үү.

**Улсын Их Хурлын гишүүн Б.Бат-Эрдэнэ** - За яахав, хэдүүлээ бүгдээрээ л хэдэн хоног хуралдаж байна. Ер нь бол хариуцлагатай холбоотой асуудал нуугүй хэлэхэд байгаа. Яагаад гэхээр холбогдох албан тушаалтнууд хариуцлага тооцдог энэ Төрийн албаны зөвлөл гэж дампуурлын ирмэг дээр ирчихсэн нэг газар байна. Одоо би жишээлбэл Байгаль орчин, аялал жуулчлалын сайдаар ажиллаж байсан. Нүхэн жорлон, хөрсний бохирдолтой холбоотой асуудал дээр Засгийн газрын тогтоол гараад бүтэн жил холбогдох албан тушаалтнаар хийлгэх гээд чадаагүй, тэр хүнийг чөлөөлсөн. Өнөөдөр буцаад ажилдаа орчихсон байна.

Тэгээд холбогдох хариуцлага алдсан албан тушаалтнуудыг буцаагаад ингээд албан тушаалтан томилоод байхаар энэ хариуцлагатай холбоотой асуудал хөндөгдөж явахгүй. Энэнээс цаашлаад энэ хариуцлагагүйн зуд нүүрлэсээр л байгаа. Цаашдаа бид нар энэ ерөнхий сонсгол маань үргэлжлээд хянан шалгах Түр хорооны ажил үргэлжлэх ёстой гэж харж байгаа. Тавантолгой түлш компанийн хувьд тодорхой хэмжээнд дарга нар нь байсхийгээд л солигддог, стандарттай холбоотой асуудлууд дээр хариуцлага хүлээх албан тушаалтнууд байдаггүй ний нуугүй хэлэхэд. Тэр Зүүн үйлдвэртэй холбоотой асуудлууд байна, мидлингтэй холбоотой сая тэр ерөнхий инженерийн ярьж байгаа маш хариуцлагагүй мэдэгдлүүд байна. Тэгээд энэ стандартынхаа зөв тогтолцоо руу нь оруулаад, уг нь зах зээлдээ чөлөөтэй байдлаар тавьчихвал нөгөө талдаа бас зүгээр ч юм шиг, төр хийснээрээ нэг талдаа буруутай ч юм шиг. Өнөөдөр энд иргэд инновац шингэсэн маш олон бүтээгдэхүүнүүдийн тухайд санал тавьж байгаа.

Бүгдээрээ мөнгөтэй холбоотой асуудал ярьж байна. Мөнгө өгөөч эсвэл энийг нэвтрүүлье гэж байна. Тэр 90 тэрбумаас авхуулаад. Тэгэхээр стандартыг нь тогтоож өгөөд тодорхой хэмжээнд төр өөрсдөө эндээсээ татгалзаад, хяналтаа тавих тогтолцоо руугаа цаашдаа шилжээд явах нь бараг зөв байх. Төр бодлогоороо дэмжээд тэр татварын хөнгөлөлтөөс авхуулаад тодорхой хэмжээний урамшууллын систем дээр хаашдаа татаас өгч байгаа юм бол шалгарсан аж ахуйн нэгжүүдийг нь өрсөлдөөний хэлбэр дээр нь оруулаад тэнд тодорхой хэмжээний урамшууллуудыг нь өгөөд явахад болохгүй гэх асуудал байхгүй гэж бодож байгаа.

Тэр дулаалга, пассив хаус, яндан буулгасан айлуудыг урамшуулахтай холбоотой асуудлуудыг бас авч хэлэлцэх цаг хугацаа болсон. Дулаалга муутайгаас улбаатай дахин гал түлэх асуудлууд үүсэж байгаа шүү дээ. Тэгэхээр энэ олон аж ахуйн нэгжүүдийн танилцуулж байгаа шийдлүүдийг цаашаа тэр чөлөөт өрсөлдөөн рүү нь тавьж өгөөд тодорхой хэмжээний татварын хөнгөлөлт чөлөөлөлтөөс авхуулаад нэхээд юу шийдээд явах нь зөв болов уу гэж харж байгаа. Байгаль орчны багц хуультай холбоотой хийдэл, давхардал, зөрчилтэй холбоотой асуудал. Би тэрийг юм болов уу гэж ойлголоо. Намайг Байгаль орчны сайд байхад 33 хууль дээр дүн шинжилгээ хийж байсан. Энэ шийдлүүд рүүгээ Улсын Их Хурлын гишүүд бид өөрсдөө орохоос өөр арга байхгүй. Би дахиад хэлье. Энэ тогтолцоо өөрөө зөв байх ёстой. Байгаль орчны яам энэ утааны асуудлыг хариуцахгүй.

Би дахин дахин хэлж байгаа. Эрчим хүчний яамны хариуцах ёстой асуудал энэ. Эрчим хүчний яам өөрөө энэ шийдэл рүүгээ орж байж тодорхой хэмжээний цахилгаан эрчим хүчний урамшууллаас авхуулаад нэгдсэн тогтолцоо руугаа зөв систем дээрээ орж байж энэ дулаанаа алдаад байгаатай холбоотой асуудлуудыг шийдвэрлэж байж цаашдаа энэ асуудал шийдэгдэнэ. Тэрнээс биш Байгаль орчны сайдыг огцруулаад энэ асуудал хэзээ ч шийдэгдэхгүй. Эрчим хүчний сайдыг огцруулдаг систем рүү энэ орох ёстой. Бид нар зөв тогтолцоо руугаа явж чадахгүйтэй холбоотой ийм асуудлууд цаашдаа үргэлжлээд үүснэ. Бид нэг удаа энэ асуудлыг яриад дуусгах биш цаашдаа дулаарсан улирлуудад ч энэ асуудлуудыг хөндөж ярьж байх, хийгээд явах ёстой. Иргэдийн хувьд хүнд байгааг ойлгож байна. Тэгэхдээ төр өөрөө энэ их хэмжээний 1,7 их наяд төгрөгтэй холбоотой, нэг талдаа хийсэн дээрээ ял үүрэх гээд байгаа юм шиг.

**Сонсгол даргалагч Ж.Чинбүрэн** - М.Нарантуяа-Нара гишүүний микрофоныг нээе.

**Улсын Их Хурлын гишүүн М.Нарантуяа-Нара -** Утааны асуудал бол улс төрийн, бизнесийн хамгийн том эрх ашигтай, ашиг сонирхол болсон ийм асуудал юм байна гэж харж байна. Энийг өнгөрсөн 15 жилийн туршид үргүй зарсан 1 их наяд 500 тэрбум төгрөг, энэ 15 жилийн хугацаа баталж байна. Энэ амь насаа алдсан иргэд, энэ олон асуудлууд, олон өвчин эмгэг хорт хавдрууд баталж байгаа. Тэгэхээр маргаашийн хурал дээр 2008 оноос хойш Улаанбаатар хотыг удирдаж байсан хотын дарга нарыг бүгдийг нь байлгах хэрэгтэй. Юу хийсэн юм бэ, энэ их мөнгийг зарчхаад өнөөдөр юу ч хийгээгүй, үр дүнгүй, зүгээр л мөнгө цаас шиг хийсчихсэн, утаа нь улам эрсдэл дагуулдаг болчихсон, хүн нь илүү их үхэж үрэгддэг болчихсон ийм байдалтай сууж байж болохгүй. Хариуцлага тооцуулахгүй юм бол энэ утаа хэзээ ч арилахгүй юм байна. Хүмүүс энэ утаа хариуцлагын утаа гээд байдаг үнэн байна.

Тэгэхээр маргаашийн хурал дээр илүү их хариуцлага хүлээх тэр хүмүүсийг зайлшгүй дуудаж байлцуул. Өвдөөд үхчхээгүй бол энд ирээд сууж байх ёстой. Хийсэн ажлаа тайлагнаад ингээд байж байх ёстой. Энэ тал дээр иргэд ч гэсэн ингээд л нэг нь асуусан нэг нь хариулмаар аядсан ингэж аргацааж байх юм бол энэ сонсголын үр дүн байхгүй. Энэ сонсголын үр дүнд дараа жил бид нар утааг нүдэнд харагдахуйц, гарт баригдахуйц, амьсгалаад мэдрэгдэхүйц, өвчин буурахуйц ийм байдлаар бууруулж чадахгүй юм бол энэ сонсголын үр дүн гэж байхгүй. Шал дэмий цаг зав зарцуулаад шал дэмий баахан уулзалт хурал чуулган хийгээд сонсоод л байдаг. Ингээд үргэлжлээд байх юм бол энэ бол үр дүнгүй. Тийм учраас маргаашийн хурал дээр холбогдох этгээдүүдийг зайлшгүй байлцуулаад тэднээс ажил үүргийн үр дүнгийн асуумжийг асуух ёстой гэж бодож байна. За баярлалаа.

**Сонсгол даргалагч Ж.Чинбүрэн -** С.Замира гишүүний микрофоныг нээе.

**Улсын Их Хурлын гишүүн С.Замира** – За баярлалаа. Энэ одоо хэдэн жил хээл хахууль, далд бизнес байсан гэдгийг бүгд тодорхой ойлгож байна. Ард түмэн ч бид нар ч ойлголоо. Тэгэхээр одоо бид нар энийг яаж зогсоох вэ, яаж гарах вэ гэдгийг л бодох ёстой. Тэрнээс биш нэг нь шүүмжлээд нөгөөдөх нь яагаад л ингээд 2 талд сууж байгаад хэрүүл маргаан хийгээд байх ямар ч шаардлага байхгүй. Бид нар үр дүн гаргахын төлөө сая Шинжлэх Ухааны Академийн эрдэмтэд ярьж байна.

Одоо шахмал түлшийг хэчнээн сайжруулсан ч 60 хувиас цэвэр агаар байхгүй гэж байна. Тийм учраас нүүрс ярих зогсоох болих, нүүрсний үйлдвэр барина гэдгийг л зогсоох хэрэгтэй. Улаанбаатар газар хөдлөлтийн идэвхтэй бүс гээд тодорхойлогдсон байгаа, тэгэхээр газар хөдөлнө, тийм өндөр барилгууд бариад байдаг дээрээс нь. Тэр үйлдвэр барих гэж байгаа олон тэрбум төгрөгөөр гэр хороололд өөрсдөө хашаандаа сайхан амьдрах боломжийг нь дэд бүтцийг нь шийдээд нээж өгөх хэрэгтэй. Ард түмэнд тэгж төр засгаас хайр энэрлээ нэг үзүүлэх ёстой. Ингээд жил болгон утаа яриад олон давхар барилга яриад нүүрс яриад суухаа одоо зогсооё. Тэгээд гэр хороололдоо хашаандаа усаа шийдэж өгөх юм бол өөрснөө бизнесээ хөгжүүлнэ, тахиагаа үржүүлнэ, хүлэмжээ барина, сайхан амьдарна.

Тийм учраас хотын даргаа одоо тэр орон сууцад тендер зарлана гээд хугацаа алдахаа болио. Тэгээд одоо Түр хороо байгуулсан нь дээр юм байна. Эрчим хүчний яамц цахилгааны асуудлыг гартаа барьчихсан. Тэгсэн Байгаль орчны яаманд нэг эмэгтэй аваачаад ингээд бүх юмаа хариуцуулаад суулгасан. Маргааш С.Одонтуяа сайдыг огцруулаад ч энэ асуудал шийдэгдэхгүй, сая гишүүн ярьж байна үнэн л байхгүй юу даа. Тийм учраас Улсын Их Хурал Түр хороогоо байгуулаад энэ шийдэгдэх хүртэл бүх юмыг гартаа авах хэрэгтэй. Тэгэхгүй бол ингээд Байгаль орчны яаманд хариуцуулдаг, хотын дарга заримдаа хуралд ирнэ, заримдаа хуралд ирэхгүй тийм байдалтай байсан шүү дээ.

Тэгэхээр энийг эцэслэн шийдэх ганц арга юм бол Түр хороо байгуулах, эцсээ хүртэл явах юм. Тэгээд одоо барьцалдуулагч, хий түлш энэ тэр яриад хэрэггүй, түлшээ зогсооё, тэр үйлдвэрээ ч больё гэж дахиж хэлмээр анхааруулмаар байна. Ингэж ард түмний амьдрал, эрүүл мэндээр тоглож болохгүй. Ингэж бизнес хийхээ зогсооё одоо төрийнхөнд. За баярлалаа, амжилт хүсье.

**Сонсгол даргалагч Ж.Чинбүрэн -** Монгол Улсын Их Хурлын хяналт шалгалтын тухай хуулиараа Улсын Их Хурлын 32 гишүүн гарын үсэг цуглуулаад Түр хороо байгуулж шалгах бүрэн эрх нь нээлттэй байгаа гэдгийг энд сануулж хэлье.

**Cонсгол даргалагч Ж.Чинбүрэн** - О.Саранчулуун гишүүний микрофоныг нээе.

**Улсын Их Хурлын гишүүн О.Саранчулуун -** Би түрүүн асуусан юм. Угаартаж нас барсан гэмтсэн хөгжлийн бэрхшээлтэй болсон хүмүүсийн эрүүл мэнд, амь нас яг хэн хохирлыг барагдуулах юм бэ? Нийгмийн даатгал, Эрүүл мэндийн даатгал төлж чадахгүй байгаа эмзэг бүлгийн олон хүмүүс энд чинь хохироод байна шүү дээ. Эргээд үйлчилгээ ч авч чадахгүй тэрийг эзэнтэй болгомоор байна тэр хүмүүсийн төлөө уучлалт гуймаар байна өчнөөн хүмүүс нялх нойтон хүүхдүүд гэмтэж байгаа. Хэн уучлалт гуйх юм бэ? Энийгээ бид нар бас бодох хэрэгтэй байна.

Энэний чинь цаана хүн ёсны юм байгаа даа. Хоёрдугаар, хэрвээ энэ утаатай бүсэд байгаа 51 сургууль, барилга, дотоод орчны агаарын бохирдлоо шийдвэрлээгүйн улмаас хүүхдүүд өвдөж эрүүл мэнд нь хохирсон бол сургуулийн удирдлага, тухайн холбогдох хүмүүс хариуцлага үүрэх ёстой. Гуравдугаар нь дэвшүүлж байгаа тэр зуух байна уу? түлш байна уу? бүх асуудлаа ярихдаа хэн хэрэглэх юм гэдгийг нь бодож үзмээр байна.

Хэн тэр яриад байгаа зуухны чинь тагийг өргөж гал түлэх юм бэ? Хэн тэр утааны түлшийг хянаж мэдэх юм? Хэн тэр утаа мэдрэгчийг чинь хянадаг байх юм бэ? дандаа л ядарсан хүмүүс л байгаа шүү дээ. Хараа муутай хөл муутай хэдэн хөгшчүүд зөндөө л байна. Хөгжлийн бэрхшээлтэй хүмүүс зөндөө байна. Тэр хүмүүсийн төлөө ер нь энэ хохирол нь тэр чинь ингээд хөлд нь үрэгдээд явж байгаа байхгүй юу. Энэ хүнд юманд чинь ингээд л яг л шуурганд өртөж байгаа юм шиг. Тэгэхээр тийм айл өрхөд ээлтэй юу? Энэ гарч байгаа бүх шийдлүүд дээр хүртээмжтэй баймаар байна. 70 мянган хүнд мэдээлэл, сургалт өгсөн өдөрлөг болсон гэж байгаа юм.

Энэ дотор чинь хэдэн хөгжлийн бэрхшээлтэй хүн хамрагдсан юм уу?харааны бэрхшээлтэй хүнд зориулсан брайл үсэгтэй нэг ширхэг заавар байна уу юу ч байхгүй. Дохионы хэлний орчуулгатай мэдээлэл энэ дотор хэд байгаа юм бэ? юу ч байхгүй. Тодорхой тоотой баймаар байна шүү дээ. Хамгийн сүүлд нь дулаалга яригдаад байгаа. Дулаалга ярихлаар дулаалгад хэрэглэж байгаа материал чинь өөрөө дотоод орчны бохирдлыг үүсгэж байна шүү дээ. Доороос нь халлаа. Янз бүрийн материалтай паркетан шал, хулдаас бас дотоод орчны бохирдлыг үүсгэж байна. Ийм орчинд байгаа хүүхдүүд хорт хавдраар өвдөх эрсдэл өндөр байна гээд яриад байна. Энэ дээрээ стандартаа хурдан шийдье гэхлээр шийднэ, хийнэ, судалж байна л гээд байх юм.

Түр хороо байгуулаад энэ ажлыг ерөөсөө зогсоохгүй ингээд шаардсаар байгаад л намартай золгомоор байна. Амармааргүй байна ерөөсөө ажиллах л хэрэгтэй байна энэ дээр ер нь бол ийм саналтай байна.

**Cонсгол даргалагч Ж.Чинбүрэн** - Б.Найдалаа гишүүн.

**Улсын Их Хурлын гишүүн Б.Найдалаа -** Гурван зүйл байна. Нэгдүгээрт, бид нар ингээд энд сууж байгаад бие биеэ загнах ч юм уу, шүүмжлэх бол ямар ч хэрэггүй. Асуудал байдаг л юм байгаа биз. Гэхдээ нийтээрээ дээр дооргүй алдаагаа хүлээн зөвшөөрөөд хаана байгаагаа ойлгох хэрэгтэй байна. Яг хэдэн хүн үхсэн юм бэ? Хэний буруу юм бэ? энэ дээр хэн нэг шийдэхдээ чухал биш. Байгаль орчны яам Жишээлбэл; өмнөх сайд хамаагүй зүгээр яамныхаа хувьд бид ийм алдаа хийсэн юм байна лээ.

Нийслэл ялангуяа 1, 2, 3, 10, 20 гээд ийм алдаа хийсэн байна лээ. Хичээсэн ч гэсэн бүтээгүй ч гэдэг юм уу зөвшөөрөх хэрэгтэй байгаа байхгүй юу алдаагаа. Эрчим хүчний яам ч гэсэн хүчин чадлаа тооцоогүйгээр цахилгаан тоолуур, цахилгаан халаагуур, нийслэлд гаргахад нь юу ч таараагүй Дэд бүтцийг нь татаж чадаагүй учраас тасалж байгаа даа алдаагаа зөвшөөрөх ёстой байхгүй юу. Тэгээд нийтээрээ ингээд алдаагаа зөвшөөр. Тэр байтугай судлаачид хүртэл энэ Таван толгойн түлшийн буруу байсан юм бол эртхэн хэлж байхгүй яасан юм бэ? Уучлаарай хэлж чадсангүй буруу замаар будаа тээлгэчихдэг гэдгээ хэлэх ёстой байхгүй юу.

Ингээд дор дороо алдаагаа зөвшөөрөх юм бол бид нар шийдлээ олж чадна. Үүнийг зөвшөөрөхгүй бол чадахгүй. Энэ бол чухал. Дараа маргааш ч гэсэндээ энэ талаар асууна гэж бодож байна. Таван толгойн түлш ч юм уу яг ингээд бүгдээрээ алдаагаа зөвшөөрмөөр байгаа юм. Хоёр дахь нь хариуцах эзэнтэй болгохгүй бол энэ асуудал хэзээ ч шийдэгдэхгүй. Одоо хар л даа бүгдээрээ энд инээсхийгээд л хариулаад л сууж байна. Иргэдээсээ авхуулаад бүгдээрээ хариуцлагагүй бид нар. Тэгэхээр яг утааны асуудлыг хэн шийдэх юм бэ?. Яг энэ агаарын бохирдлыг хариуцах нэг хүн байх хэрэгтэй. Нэг хүн түлшийг нь хэн хариуцах юм. Нэг хүн нэг байгууллага яг толгойгоороо стандарт гээд хэн хариуцах юм бэ?.

Зөв буруу гээд сууж байна шүү дээ хэн хариуцах юм бэ?. Ингээд эзэнтэй болгохгүй бол бид нар ямар ч шийдэл ярьсан ямар ч үр дүнгүй байх болно. Энэ Үндэсний хороо гэж байгуулаад явж байгаа болбол Одонтуяа сайд энэ болбол ер нь бол худлаа. Яагаад гэвэл Үндэсний хороо гэдэг бол бодлогын хувьд яамд хоорондын, салбар хоорондын зохицуулалтыг хийдэг газар болохоос биш ажил хариуцаад хийдэг механизм ердөөсөө биш. Хороон дарга нь шийдвэр гаргаад явдаг ажил ердөөсөө биш. Тэгэхээр энэ бол болохгүй. Ёстой дахиад алдсан алдаагаа давтах гэж байгаа юм.

Тийм болохоор энэ дээр Шадар сайдын түвшинд юм уу яг Засгийн газрын бүтэц үүрэг хариуцлага, хариуцах ёстой. Энийг ингээд шийдэж чадахгүй бол өнөөдөр бид нар юу ч ярьсан, яаж ч хэрэлдсэн, ямар ч гоё шийдэл байсан үр дүнгүй 2035 онд 2040 онд яг ингээд хэрэлдээд сууж байна сууж байвал их юм. Тал нь байхгүй болчихсон байна. Тэгэхээр энэ бол маш чухал байна хариуцлагыг тодорхойлох.

Гурав дахь нь саяын тэр хариуцлага тооцсон, хариуцлага тодорхой болсон албан тушаалтнууд хүмүүс сайд нар яг төлөвлөгөө гаргамаар байгаа байхгүй юу. Богино хугацаанд ингэнэ, дунд хугацаанд ингэнэ, урт хугацаанд ингэнэ, 2030 оноос нүүрс байтугай шахмал түлшгүй болно ч гэдэг юм уу. Яг тов тодорхой эрчим хүчний дэд бүтцийг гэр хороолол руу ингэж татна, цахилгаан ингэж өгнө, тэгээд энэ хэрэгтэй шаардлагатай бол Улсын Их Хурлаар хөтөлбөр болгоод тусгайлан хэлэлцээд баталсан ч болж байгаа байхгүй юу. Ээлжит бус чуулган зарлаад баталсан ч болж байгаа байхгүй юу. Эртхэн одоо, зун, намар биш тэгээд тэрэндээ таарсан төсвийг нь зоригтой батлаад хянаад явъя.

Үгүй бол одоо бид нар өөрсдийнхөө яриаг нэг анзаараарай. Нэг дулаалга яриад л, нэг эрчим хүч яриад л, нэг утаа яриад л, нас баралт яриад л ингээд л тал талаас нь царамдаад хоорондоо бухимдаад энэ хавьдаа нэг өөрсдийгөө нэг түрхэн зуур амраагаад ярьсан болоод ингээд өөрсдийгөө хуураад өнгөрөх гэж байгаа байхгүй юу. Үеийн үед олон жил ингэж явж ирсэн. Тийм болохоор саяын хэлсэн 3 зүйлээр бид нар яг тодорхой шийдэл энэ сонсголоос гарах ёстой. Тэгээд энэнийхээ дагуу яг ажил хэрэг болгоод явах ёстой.

**Cонсгол даргалагч Ж.Чинбүрэн** - Баярлалаа Д.Энхтуяа гишүүн.

**Улсын Их Хурлын гишүүн Д.Энхтуяа -** Агаарын бохирдолтой бид нар 30 жил тэмцлээ. Тэгээд энэ 2 дахь 30 жилийн тэмцэл эхэлж байгаа юм байна. Тэгээд бид нар бол энэ нүүрсээ ярьсаар л байна. 2 дахь 30 жилийн тэмцэл нь хөх нүүрс гээд бас 1 өөр нүүрснийхээ нэрийг өөрчлөөд л бас ороод ирсэн байна тэ? Тэгэхээр бид нар энэ дэлхийн стандарт гэдгийг авч хэрэгжүүлдэггүй өөр өөрсдийнхөө стандартыг бий болгодог. Энэ зүйлээ зогсоох хэрэгтэй байхгүй юу.

Яг энэнээс л энэ хариуцлагаас л эхлэх ёстой. Тэгэхээр өнөөдөр 2 сарын өмнө томилогдсон Таван толгой түлшнийн удирдлагуудтай 2 сарын өмнө томилогдсон нийслэлийн удирдлагуудтай бид нар өнөөдөр ямар ч хариуцлага тооцох боломж байхгүй. Энэ хүмүүс бас юмаа хийх гээд л явж байгаа. Тэгэхээр маш ойлгомжтой байгаа. 2017 онд энэ Таван толгой түлш компани байгуулагдаад ямар удирдлагатай байсан юм энэ хүмүүс ямар стандарт тогтоогоод, ямар нүүрс үйлдвэрлээд өнөөдрийн хэмжээнд хүрчихсэн гэдэг нь маш ойлгомжтой байгаа.

Энэ хүмүүс нь ч тодорхой байгаа. Тавантолгой түлш компанийн удирдлагууд Байгаль орчны дэд сайд болоод Б.Бат-Эрдэнэ сайдтай хоршоод явж байсан ийм л зүйл байгаа шүү дээ. Тэгэхээр энэ хүмүүс, энэ удирдаж байгаа хүмүүстэй бид нар одоо хариуцлага тооцохгүйгээр цаашаа явахгүй ээ. Тэгээд дахиад 2 дахь нүүрсний 30 жилийн шинэ эргэлтийн хүмүүс гарч ирнэ.

Өнөөдөр энэ эхний 30 жилийнхээ нүүрсний хүмүүстэй учраа олоогүй. Энэ хүмүүст хариуцлага тооцоогүй байж бид нар цаашаа явахгүй. Тийм учраас буух эзэнтэй буцах газартай ийм л зүйлийг өнөөдөр өөд өөдөөсөө харчхаад бөөрөнхийлөөд яриад суугаад байх хэрэггүй гэж бодож байна.

Энэ хүмүүст хариуцлага шууд тооц. Энэ хүмүүс нэр устайгаа байгаа зарцуулсан мөнгө төгрөг нь ч гэсэн ил байгаа. Аудитын дүгнэлт гарчихсан. Байгаль орчны дэд сайд болоод ингээд дэвшээд явдаг Байгаль орчныг хордуулчхаад ийм юм байж болдог юм уу?. Энийг бол хамгийн түрүүнд арга хэмжээ авахгүй бол энэ сонсгол бол үр дүнтэй болохгүй. Хоёрт манай Монгол Улс дотооддоо бие биеийгээ маш их хуурч байна. Гадаадад бас гадаадыг дэлхийн байгууллагуудыг хуурсаар л ирсэн. Монгол Улс бол Хүүхдийн эрхийн олон улсын конвенцод нэгдсэн. Энэ эрхийн конвенцын хамгийн 1 дүгээрт нь хүүхэд бол амьд явах эрхтэй, хүүхэд бол цэвэр агаараар амьсгалах эрхтэй, хүүхэд цэвэр хоол хүнсний бүтээгдэхүүнээр хангагдах эрхтэй, гэсэн ийм даалгавар өгдөг юм байна. Энэ даалгаврыг манайх хүлээн зөвшөөрөөд энэ конвенцод нэгдчихсэн жил болгон энэ конвенцод бид нар тайлан мэдээлэл өгч байна. Манайх болж байна, сайхан байна тэдэн хувь биеллээ гэсэн ийм л тайлан өгөөд байж байна.

Олон улсын энэ байгууллагууддаа бид нар танай конвенцод нэгдсэн үүрэг даалгавраа биелүүлж чадахгүй байна гэдгээ хүлээн зөвшөөрөх хэрэгтэй. Өнөөдөр хүүхдүүд эрүүл явах нь битгий хэл амьд гарч чадахгүй байна. Бид нар яриад сууж байгаа байхгүй юу. Тэгэхээр бие биеийгээ хуурсан ийм зүйл ярихаа больё. Одоо ингэж бөөрөнхийлөөд ингээд бид нар бие бие рүүгээ яриад ерөөсөө үр дүнд хүрэхгүй.

Дараагийн бас л нэг шамшигдуулсан дарга нарын авлигалын л ийм схем орж ирж байна гэж би ингэж харж байна. Тийм учраас эхний энэ будаа тарьсан, бантан хутгасан хүмүүстээ хамгийн түрүүнд хариуцлага тооц гэж би санал оруулж байна.

**Cонсгол даргалагч Ж.Чинбүрэн** - Баярлалаа С.Одонтуяа гишүүн.

**Байгаль орчин, уур амьсгалын өөрчлөлтийн сайд C.Одонтуяа -** Би бас Улсын Их Хурлын гишүүнийхээ хувьд бас цаг аваад үгээ хэлье ээ. Тэгэхээр би өнөөдрийн энэ сонсголоос маш сайн үр дүн гараасай л гэж хүсэж байна. Энэ бол нөгөө таазандаа тулна гэдэг шиг үнэхээр ийм маягаар бид нар амьдарч болохгүй, ажиллаж болохгүй. Сая бас ингээд бүх гишүүд хэлж байна л даа санал нэг байна.

Дэлхий даяараа хиймэл оюун ухаанд шилжээд нэг кноп дээр дараад л бүх юмаа зохицуулж байхад бид нар өнөөдөр нүүрсийг зөөнө, гэрт нь буулгана, авчирна, хүн түлнэ, нөгөөхөө асаах гэж зовно ингээд өөрөө угаартана. Ингээд ийм нөхцөлд бид нар амьдарч болохгүй юм. Ард иргэдээ ийм нөхцөлд амьдруулж болохгүй байна. Тэгэхээр энэ дээр маш том реформ хэрэгтэй. Маш том шийдэл хэрэгтэй. Тэгэхээр Түр хороо байгуулна гэдэгт бол би үнэхээр баярлаж байна. Өнөөдөр гол шийдэх хүмүүс бол Улсын Их Хурлын гишүүдэд эрх мэдэл нь байна. Төсвийг нь шийдэх боломж нь байна.

Тийм учраас энэ дээр Түр хороо байгуулаад ажиллах ёстой. Тэр 2018 оны аудитын дүгнэлт маш сайн гарсан байна лээ. Ерөөсөө агаарын бохирдлыг хариуцсан ийм хөөцөлддөг, агентлаг байгууллага байхгүй бол энэ зүгээр хавсарга маягаар яваад бүтэхгүй юм гэдгийг энэ 2018 оны тайланд биччихсэн байгаа. Тэгэхээр үгүй яадаг юм бүгдээрээ нэг тусдаа тийм хариуцсан агентлаг ч гэсэн үр дүн өгвөл байгуулъя л даа. Даргатай хариуцах эзэнтэй ингээд явдаг тэрнээс биш ингээд энийг бол ингээд зүгээр дунд нь хаяж бол болохгүй гэдэгтэй бол гишүүдтэй санал нийлж байна эрх зүйн орчныг өөрчлөх хэрэгтэй байна.

Дээрээс нь би сая хэллээ төсөв байхгүй. Өнөөдөр яах вэ гэхээр нэг хэдэн ААН-үүдийг гуйгаад явж байгаа байхгүй юу. Та нөгөө нэг хувиа манай энийг нэг шийдээд өгөөч ээ гээд. Тэр чинь сүүлдээ юу үүсэх вэ гэхээр төсөв дээр нь асуудал үүснэ таньдаг хүнээсээ одоо авсан гэдэг асуудал үүснэ. Тэгэхээр ер нь бид нар бол энэ төсвөө батлаад ард түмнийхээ төлөө энэ дээрээ яг анхааралтай ажиллахад энэ Улсын Их Хурал, Засгийн газар их чухал үүрэгтэй тэгээд бусад орны туршлага байна шийдчихсэн шийдлүүд байна.

Тийм учраас энэ дээрээ л ажиллая. Би бол Үндэсний хорооны хувьд нэг ажлын юунаас айгаад байх юм алга. Бүх л зүйлийг хийж байна. Өдөр шөнөгүй судалж байна, явж байна, уурын зуухуудаар явж байна. Гэхдээ энд болбол нэг яамны сайд хавсарч хийгээд үр дүнд хүрэхгүй. Байгаль орчны салбар өөрөө ямар том салбар билээ та нар мэдэж байгаа. Тэгэхээр энэ дээр бүгдийн хамтын хүчин чармайлтаар ажиллах хэрэгтэй. Ард иргэдээ сэнхрүүлэх хэрэгтэй ойлгуулах хэрэгтэй. Тэр дулаалгаа яаж зөв хийх вэ, яаж галаа зөв түлэх вэ яаж одоо энэ ипотекийн зээлээ хөөцөлдөх вэ гэдгээс эхлүүлээд маш их том зүйл байна. Тэгэхдээ энэ сонсголууд болж байгаа нь бол үнэхээр маш зөв. Олон санал санаачилга гарлаа баярлалаа.

**Cонсгол даргалагч Ж.Чинбүрэн** - Баярлалаа гишүүд үг хэлж дууслаа. Бид бас чамгүй их хугацааг иргэдээ сонсох төрийн байгууллагууд иргэдээс төрийн байгууллагад асуулт асуух, хариулт авах боломж бас олгож нэлээдгүй хугацаа өнгөрлөө. Эхний өдрийн Ерөнхий хяналтын сонсгол бас нэлээн асуудал хөндсөн бодитой зүйлүүдийг ярьсан ийм сонсгол боллоо. Ялангуяа иргэдээс гарч байгаа хүний амь нас, эрүүл мэндтэй холбоотой асуудлуудад шийдэл хайсан хэлэлцүүлэг, сонсгол боллоо.

Бид бас энэ тогтолцоон дээр байгаа нэг томоохон зүйл бол хариуцах эзэнтэй байлгах гэдэг асуудал өөрөө маш чухал байна. Тэгээд энэ хариуцах эзэнтэй байхын тулд өнгөрсөн хугацаанд яасан бэ?. Бид заавал хариуцлагын тогтолцоог нэхэж л байхгүй бол ингээд болдог юм байна гэдэг ийм буруу зүйл даамжрах вий дээ гэдэг дээр бол бас гишүүдтэй бол санал нэг байна. Та бүхэнтэйгээ санал нэг байна. Тийм учраас цаашид ер нь Улсын Их Хурлын гишүүдийн нэг том эрх мэдэл хянан шалгах үйл ажиллагаатай холбоотойгоор гишүүд бүр Түр хороо байгуулах санаачилга гаргах гарын үсэг цуглуулаад Түр хороо байгуулаад жинхэнэ нотлох баримт цуглуулах, гэрчээр дуудах үед юу хийсэн бэ? гээд одоо хяналтын сонсголуудыг анзаарсан бол нэлээн олон материалууд цуглуулж нэлээн нухацтай шалгаж үзэж сонсгол хийдэг.

Тэгэхлээр энэ байдал руу бас шилжих нь өөрөө гарцаагүй чухал юм байна гэдэг нь эндээс харагдаж байна. Ингээд маргааш Ерөнхий хяналтын сонсгол үргэлжилнэ. Маргаашийн сэдвүүд бол утааны асуудал, Эрх зүйн орчин, бодлого шийдвэрийн хэрэгжилт, санхүүжилт, зарцуулалт, хариуцлага. Хэлэлцүүлгийн талаарх мэдээллийг Улсын Их Хурлын гишүүн Б.Баярбаатар танилцуулж, мөн шинжээчийн дүгнэлтийг Үндэсий Аудитын газраас томилогдсон 2 шинжээч хичнээн төгрөгийг юунд зарцуулсан, үр дүн нь юу байгаа юм бэ? гэдгийг бас бид сонсоно. Мөн зуухны технологийн шийдлүүдийн талаарх хэлэлцүүлгийн зохион бүтээгч инженерүүд, монгол эрдэмтдийн танилцуулсан илтгэлийг Ж.Золжаргал гишүүн бид бүхэнд танилцуулна. Ингээд энэ сонсголыг маргааш хүртэл түр завсарлья.